
Važan strukturalni i metodološki problem poetike Os- 
mana-Aziza, pored utvrđivanja njenih integralnih principa 
koji su nastali kao kompromis i rezultanta njihovih knji- 
ževno-idejnih shvatanja, predstavlja, na drugoj strani, upra- 
vo razgraničavanje i definisanje pojedinačnih književnih 
udjela svakog od ove dvojice pisaca u stvaranju i realizo- 
vanju njihovih zajedničkih proza. Milićevićev memoarski 
članak Nekolike napomene iz prošlih vremena, u kome se 
samo formalno iznosi način njihove književne kolaboracije, 
sa naglaskom na njihovom međusobnom slaganju i književ- 
noidejnom dopunjavanju, ne može znatnije doprinijeti rje- 
šavanju ovog pitanja. Međutim, analiza karaktera i književ- 
ne bitnosti djela koja su Osman Hadžić i Ivan Milićević 
svaki za se objavljivali pod posebnim imenima i pseudoni- 
mima prije stvaranja književnog tandema Osman-AZiz ili iz- 
van njega, te pozitivna ili negativna eliminacija književnih 
karakteristika, dobijenih na taj, način svakog pojedinog od 
njih u njihovim zajedničkim prozama, mogu pružiti neke 
indikacije njihove diferencijalne poetike, 

Samostalan književni rad Hadžić! počinje u hrvatskim 
listovima još 1892. godine, po uzoru na Ibrahim-bega Re- 


1! Osman Nuri Hadžić rodio se 28. juna 1869. godine u 
Mostaru. šerijatsku sudačku školu završio je 1893. u Sarajevu, 
a pravo je studirao u Beču i Zagrebu, gdje je diplomirao 1899, 
godine. Služio je prvo kod okružnog suda u Mostaru i Sarajevu, 
a poslije toga u Zemaljskoj vladi u Sarajevu. Istovremeno de 
bio i profesor na Šerijatskoj sudačkoj školi, a od 1912. do 


7 


povca, objavljivanjem istočnih mudrih izreka i ,istočnih na- 
rodnih priča", dakle, jednom posredničkom i povezujućom 
književnom aktivnošću između Istoka i Zapada, koja je bila 
općenito karakteristična kako za početke tako i za kasniji 
razvoj književnog stvaranja bosanskohercegovačkih Musli- 
mana na narodnom jeziku i zapadnom pismu. U listu ,Crve- 
na Hrvatska" godine 1892. on objavljuje Istočne iskre sa Oz- 
nakom ,skupio i preveo O. Nuri", koje će štampati i docni- 
je u listu ,,Bog i Hrvati", a iduće, 1893. godine u istom listu 
sa potpisom ,zabilježio O. Nuri" on štampa tri ,istočne na- 
rodne priče", Ljubav je spasila, Našla slika priliku i Kako 
je prokleta ptica Anka, te četvrtu Hićmet i Nimet u časo- 
pisu ,,Dom i sviet". Ove pripovijetke imaju karakter bajo- 
slovne egzotične maštovitosti, fantastičnog predanja i izvje- 
sne romantične pripovijedne fakture sa poučnim Završet- 
kom. Slijedeći ovu liniju narodnog pripovijedanja Hadžić 
se godine 1894, kada se već uključio u književnu kolabo- 
raciju s Milićevićem, još jedanput vraća narodnoj, ovog 
puta bosansko-muslimanskoj tradiciji, razvijajući je samo- 
stalno pripovjedački u jednoj ,pripoviesti iz prošlosti Mo- 
stara" pod naslovom Ago Šarić, a iste godine u okviru već 
formiranog književnog tandema objavljuje pripovijest Po- 
gibija i osveta Smail-age Čengića, zasnovanu na istim iZvo- 
rima, te uspjelu, živu pripovijetku pod naslovom Držte ga 
tamo, ne pušćite ga amo. Osnovu prve pripovijesti pred- 
stavljaju predanja o čuvenom mostarskom junaku Agi Ša- 
riću, te podaci o pohari Mostara od strane Stojana Janko- 
vića, osnovu druge čini narodna pjesma o pogibiji Čengi- 
ćevoj, a treća je također ispripovijedana narodna predaja. 
A da je ovim piscima i kasnije bila bliska prerada narodne 
tradicije svjedoči pripovijetka U vinograđu potpisana pse- 
"'udonimom ,,Ibni Mostari", koja nije ništa drugo nego ,,vješto 
izvedena novelistička obrada jedne narodne pripovijetke". 

Pripovijest Ago Šarić počinje pejzažnom panoramom 
Mostara, kao i sve njihove docnije proze iz mostarskog ži- 


1914. i njen direktor. Za vrijeme prvog svjetskog rata bio je 
kotarski predstojnik u Dubici i u Banjoj Luci, gdje ga zatiče 
slom Austro-Ugarske. Poslije rata postavljen je za načelnika u 
Ministarstvu unutrašnjih djela u Beogradu. Godine 1924. je 
penzionisan. U februaru 1929. imenovan je za člana Državnog 
savjeta. Umro je 23. decembra 1937. godine u Beogradu. 


8 


vota, ali ovdje sa posebnim isticanjem starih lokaliteta, koji 
su predstavljali pozornicu razvijanja njene radnje, uz koje 
se vezuje predaja, ,,glasovi iz daljine" o junačkim događaji- 
ma u proticanju vremena i Neretve. Na fonu takve tradi- 
cionalističke ekspozicije s kraja sedamnaestog vijeka, koja 
u pripovijedanju sve više dobija karakter škrtog stvarno- 
snog zbivanja, ističe se epski lik Age Sarića, silovitog junaka 
koji ne trpi zabrane i naređenja, upleten, s jedne strane, 
u prkosnu vanzakonsku manifestaciju svojeglavosti prema 
zapovjedniku Halebiji, koji mu je zabranio napuštanje gra- 
da, a s druge, u raščišćavanje odnosa suparništva prema 
djevojci Hani Hrvićevoj. Radnja se tako grana u dva para- 
lelna pravca koji se spajaju na romantičarski šenoinski na- 
čin kada se tajanstveni svjedok Aginog čina složi sa povrije- 
đenim suparnikom u akciji urote protiv ovog junaka. Od 
toga trenutka, kada nastaje drugi dio pripovijesti, zbivanje 
se odvija po epskoj događajnoj shemi: bježeći od zakona, 
Ago stupa u službu beogradskog vezira; u njega se zaljublju- 
je vezirova kćerka, dovodeći u iskušenje njegovu vjernost 
zadane riječi prema Hani; kada ga vezir, doznavši ko je, 
baci u tamnicu, zaljubljena djevojka ga njeguje i održava 
na životu, do trenutka kada se on rehabilituje spasivši svo- 
jim junaštvom čast veziru; opis mejdana dat je sasvim po 
uzoru na narodnu epiku; kao i vezirova odluka da Agu uzme 
za svoga zeta. Treća linija radnje, u kojoj se daje povratak 
Stojana Jankovića godine 1682. iz sultanovog zarobljeništva, 
njegov napad na Mostar, paljevina i pokolj u džamiji, te 
otpor i junaštvo Age Šarića i Hane Hrvićeve, pokazuje po- 
sebna epska obilježja jer je obrađena na osnovu žive narod- 
ne predaje i, vjerovatno, narodne pjesme od koje se u tek- 
stu donosi kratak odlomak. 

Ali pored ove neskrivene pripovjedačke ovisnosti o mu- 
slimanskoj epskoj tradiciji, pripovijest Ago Šarić pokazuje 
i neke druge karakteristične književne afinitete. To je na 
prvom mjestu pripovjedački uticaj Šenoe. U Hadžićevom 
opisu ima nešto od šenoinskog meditativnog historizma kao 
evokacije i tople odanosti prošlim vremenima, ima šenoin- 
ske zorne slikovitosti i konkretne lokalizacije, te nešto od 
romantičarske dramatike koja nagovještava tajanstvenost i 
uzbudljivost događanja. A iz takvog pejzaža sa mnogo atmo- 
sfere, izvija se kao u Šenoinim romantičarskim odlomcima, 


9 


radnja kao čisto fabularno zbivanje, puna tajne i zanimlji- 
vosti, intriga koja se plete bez nagovještaja skorog raspleta. 
Tajnovitost noćnog pejzaža pojačavaju i kod Hadžića tajan- 
stveni elementi tišine, nevremena, pustoši i prisustva nepo- 
znatih osoba kao nijemih svjedoka događaja. 

Tu je, zatim, direktan fragmentaran spomen musliman- 
skog pjesnika Kaimije, koji u Hadžićevoj pripovijesti stoji 
kao predstavnik prethodnog muslimanskog književnog stva- 
ranja na narodnom jeziku, kao propagator pisanja i knjige, 
a svojom poznatom ličnošću simbolizuje didaktičnu poeziju 
i političko slobodoumlje. Neke crte iz potencijala Kaimijine 
književne ličnosti Hadžić će, možda nesvjesno ali bez sum- 
nje po duhovnoj srodnosti, u ovoj svojoj ranoj prozi uzeti 
kao metodološki uzor. To je u prvom redu koncepcija o knji- 
ževnosti kao sredstvu direktnog saopćavanja ideja. Jedan od 
kotarskih prvaka kapetan Šimić u ovoj pripovijesti je piš- 
čev starčevićanski rezoner koji unosi sumnju u smisao krajin- 
skog kršćansko-muslimanskog ratovanja za tuđe interese i 
zastupa stav pomirljivosti prema ,,braći, koja ispovijedaju 
Islam" i nalaze se u sličnom položaju prema Osmanlijama 
kao Kotarani prema Austrijancima i Mlečićima. A i sam 
pisac u meditaciji na kraju kaže: ,Zaboravlja se stari inad 
i kavga između braće, a iz prolivene bratske krvi niče cvijet 
bratske ljubavi." 

Pored ove veze sa muslimanskom narodnom tradicijom 
kao osobito važne diferencijalne pripovjedačke komponente 
Hadžićeve, od koje će u docnijim prozama ostati historizam 
kao kvintesencija, — i motivi i atmosfera savremenog mu- 
slimanskog narodnog života i mentaliteta, onog patrijar- 
halnog tipa ili onog u koji je nastrano počela prodirati civi- 
lizacija, u docnijim pripovijetkama Osmana-Aziza, sa opštim 
obilježjem dobrog poznavanja i autentičnog, izvornog knji- 
ževnog interpretiranja, predstavljali su također isključivi 
Hadžićev književni udio. Stilsko-izražajni potez od musli- 
manske narodne poezije i proze sa svježinom, vitalnošću, 
konkrecijom i neposrednošću kazivanja, opisa i dijaloga, pri- 
lagođen šenoinskoj težnji lokalizacije i sistema pripovjedač- 
kih tajni — osjećao se u Osman-Azizovim prozama kao Ha- 
džićev doprinos. Kao njegov dio osjećala se još i izvjesna 
mjestimična maštovitost životnih situacija, emocionalnost 
reagovanja na njih, ponesene iz orijentalne komponente mu- 

slimanskog duhovnog nasljeđa. U svim tim književnim 0s0- 
binama, što je najvažnija indikacija Hadžićevog autorskog 
udjela, osjeća se prirodnost i nema u njima naivnosti i dile- 
tantizma, da bi neko mogao primijetiti: ovo nije život Mu- 
slimana. 

Jednu od Hadžićevih emocionalno-pripovjedačkih kom- 
ponenti u književnom tandemu Osman-Aziz predstavlja ero- 
tika, koja ovome piscu književno nije bila strana. Ovaj spe- 
cifični senzibilitet ima literarno izvorište u Hadžićevoj sklo- 
nosti istočnim narodnim pripovijetkama do docnije ,,pripo- 
vijesti iz haremskog života", koju je pod naslovom Vezirova 
ljubav objavio pod zajedničkim imenom 1898, godine u ča- 
sopisu ,,Dom i sviet". Neskrivena bujna erotika u ovoj pro- 
zi, data sva u znaku Istoka, ali više pod utiskom literature, 
svjedoči da je Hadžić autor i ostalih erotičnih mjesta u nji- 
hovom zajedničkom opusu, datih, saglasno muslimansko-bo- 
sanskom lokalnom životu, sa nešto više mjere. Po svemu 
se vidi da je Hadžić u okviru Osman-Azizovog stvaranja či- 
nio onu literarniju, topliju komponentu, u okviru koje se 
puštalo maha i subjektivnom intimnom odnosu prema Ži- 
votu, ali je predstavljao i izvor temperamentnih, žustrih ape- 
lativno-kritičkih akcenata, koji su proisticali iz njegovog Ve- 
hementno-polemičkog nastrojenja. Milićević je u okviru Za- 
jedničkog književnog rada predstavljao hladniju, racional- 
niju i trezveniju stranu, opterećenu suhim i objektivnim 
prilaskom životu, usmjeravanjem, odgajanjem, poučavanjem, 
i to više kritičkim isticanjem negativnih primjera, orijen- 
tisanjem u smislu hrvatske nacionalizacije. Osman je, ana- 
logno prvom mjestu svoga imena u okviru tandema ,,Osman- 
-Aziz", imao književno vodstvo; Aziz je bio neka vrsta kon- 
trole idejnog punjenja njihovih proza, garancija njihove 
djelotvornosti, korisnosti kao smisla književnog postojanja 
djela, koncepcije koja je i Hadžiću bila bliska. 

Prije stupanja u književni tandem. Ivan Milićević? je sa- 
mostalno pisao pjesme i proze. Pjesme je objavljivao pod 


2 Ivan A. Milićević rodio se 23. juna 1868. godine u Mo- 
staru. Sinovac je don Frane Milićevića, kasnijeg izdavača ,,Her- 
cegovačkog bosiljka" i ,Glasa Hercegovca". Još za turskog vre- 
mena započeo je osnovnu školu u Mostaru, da je nastavi u 
Skradinu u Dalmaciji. Gimnaziju je pohađao najprije u Splitu, 
zatim u Sarajevu. Još u ranoj mladosti pomagao je svome stri- 

punim imenom od 1884. u ,,Novom hercegovačkom bosiljku", 
poslije u ,Glasu Hercegovca" te u listu ,,Hrvatska" (Zadar). 
Od 1891. godine u listu ,Hrvatska" (Sušak—Zagreb) i od 
1893. u ,Prosvjeti"" svoje pjesme Milićević potpisuje pseu- 
donimom ,,Aziz Hercegovac", s čijim će prvim dijelom, kao 
i Hadžić, stupiti u tandem ,,Osman-Aziz", a godine 1892. u 
listu ,,Dom i sviet" objavljuje pod ovim pseudonimom i 
jednu crticu iz muslimanskog života !Izselio se, koju će kas- 
nije preštampati u zajedničkoj zbirci Pripovijesti iz bosans- 
kog života. Pjesme koje je Milićević objavljivao bile su uglav- 
nom prigodničarskog, rodoljubivog karaktera, romantičars- 
kog tona i dosta usiljenog prozaičnog izraza i fakture, bez 
svježije inspirativnosti i originalnije emocionalno-idejne sa- 
držine. Od godine 1894, u isto vrijeme kad je započeta plod- 
na prozna književna aktivnost pod zajedničkim pseudoni- 
mom ,Osman-Aziz", Milićević samostalno nastavlja i objav- 
ljivanje pjesama, ali intimnog tona i pod novim pseudoni- 
mom ,Ibni Mostari". 

Pošto Hadžić nije pisao pjesme, osim jedne pod naslo- 
vom Mome dragulju posvećene svojoj ženi, općenito se smat- 
ralo da pseudonim ,,Ibni Mostari" i sve što je njime potpi- 
sano pripada Milićeviću. Pod ovim- pseudonimom napisano 
je, međutim, i nekoliko proza iz muslimanskog života, koje 
su docnije unesene u zajedničke zbirke izdane u okviru tan- 
dema Osman-Aziz. To su Dervišaga Halačević koja će u zbir- 


cu u izdavanju njegovih listova, u kojima je stalno sarađivao. 
Završivši 1889. gimnaziju, odlazi preko Zagreba u Beč na stu- 
dije prava, a 1891. prelazi na pravni fakultet u Zagreb. U Za- 
grebu intenzivno radi kao novinar i književnik, Kaznoatalio iu 
zajednici sa Osmanom Nuri Hadžićem, i objavljuje priloge 
u pravaškim listovima i časopisima. Godine 1896. odlazi u Mo- 
star na poziv strica, kojemu je austrougarska uprava obusta. 
vila list i zatvorila štampariju. Ne mogavši mu u tome pomoći, 
on zatim odlazi u Beč i, nakon godinu dana, vraća se ponovno 
u Mostar, gdje radi na osnivanju dioničke štamparije. U ljeto 
1898. pokreće list ,Osvit" i uređuje ga kao glavni urednik. U 
državnu službu stupa godine 1900, i radi najprije u sudstvu 
a zatim u upravi. U Sarajevo je premješten 1911. godine, gdje 
preuzima redakciju ,Sarajevskog lista". Penzionisan je nakon 
prvog svjetskog rata, 1922. godine. Ali on i dalje radi: uređuje 
listove ,,Hrvatsku slogu" , zatim ,Pravdu" do godine 1925, kada 
je ovaj list sudski obustavljen. Umro je 15. marta 1950. u Sa- 
rajevu., 

ku Pripovijesti iz bosanskog života ući pod izmijenjenim 
naslovom Tko pod bratom jamu kopa sam će u nju upasti, 
zatim Stambulski gost i U vinogradu, koje će također biti 
objavljene u istoj zbirci, najzad, pod pseudonimom Ibni Mo- 
stari objavljena je prvi put i proza Lejlei kadar, a godinu 
dana kasnije pod naslovom Molitva (San mladića) unesena 
je u zajedničku zbirku Na pragu novoga doba, da bi bila slije- 
deće godine prevedena i na njemački jezik i objavljena 
sa potpisom Osman-Aziz. Ovaj postupak, kao i sadr- 
žina iz muslimanskog života i društvene problematike, oz- 
biljno ukazuju na veoma vjerovatnu izvjesnost da je u stva- 
ranju proza potpisanih pseudonimom ,Ibni Mostari" sudje- 
lovao i Osman Hadžić kao i u stvaranju proza potpisanih za- 
jedničkim pseudonimom ,0Osman-Aziz", ali ovog puta sa 
nešto manje književnog zalaganja, dajući pripovjedački pri- 
mat Milićeviću. Pseudonimom ,Ibni Mostari'!? potpisivao 
se, osim toga, sasvim izvjesno i sam Hadžić u kalendaru 
,Mearif" pod prevedenim prilozima orijentalnog porijekla, 
koje Milićević nije mogao prevoditi zbog nepoznavanja ori- 
jentalnih jezika. 

Pored prozaične strukture Milićevićevih pjesama, glavni 
diferencijalni karakter Milićevićevog udjela u prozama ob- 
javljenim u okviru književnog tandema otkriva roman Dje- 
ca nevolje, objavljen također pod pseudonimom ,Osman- 
-Aziz", koji je, prema vlastitom svjedočanstvu, napisao ug- 
lavnom sam Milićević 1896. godine, u vrijeme dok je Hadžić 
izdržavao kaznu u Bjelovaru zbog sudjelovanja u paljenju 
mađarske zastave na Jelačićevom trgu u Zagrebu. U ovom 
romanu su došle do izražaja glavne crte Milićevićevog pri- 
povjedačkog postupka, koji je davao poseban ton zajednič- 
kim Osman-Azizovim prozama. Djeca nevolje predstavljaju 
roman o otuđenom idealističkom pojedincu i o sredini koja 
svojim postupcima odvaja i upropaštava čovjeka, sa kritič- 
kom oštricom i prema jednom i prema drugom. Socijalni 
elementi, bijeda, sirotinja i nevolja, predstavljaju uzrok ne- 
zadovoljstva glavnog junaka Cvjetana, i to isticanje jedne, 
mračnije strane života daje romanu naturalistički karakter. 
Uz to u samom Cvjetanu postoji svijest o nedovoljnosti 
vlastite snage za borbu, koja je uzrok njegove promašene 
egzistencije, o oscilacijama idealizma i apatije u njemu 
samom, što predstavlja piščev kritički stav prema ovom ju- 

naku. Na drugoj strani je piščeva kritika Cvjetanove poro- 
dice, koja ne može da shvati njegove filantropske ideale, već 
traži od njega da prekine školovanje i da joj materijalno 
pomogne, a i ona sama pokazuje iste apatične crte, čime 
se krug bezizlaza zatvara. ,Žaliti ih? Ta vidi — kako su oni 
zadovoljni svojom sudbinom: ciele dane i godine mirno, 
sjede, ne miču se i čekaju, kad će im sreća doći. Čudno." 
— kaže na jednom mjestu Cvjetan preuzimajući ulogu re- 
zonera. Cvjetana su, pored averzije prema tom učmalom, rop- 
skom, sirotinjskom mentalitetu, i obrazovanje i knjiga otu- 
đili od njih. Cvjetan je prototip Osman-Azizovih rezonera, 
koji izražavaju piščeve ideje, deklarativno, kao piščev odnos 
prema pripovijednom zbivanju, stanju, atmosferi, koji se 
koncentrišu u krugu jedne teme i proističu kao nametljivi 
rezultat i pouka same radnje. Rješenje za cio kompleks soci- 
jalnih i psiholoških nevolja koje predlaže pisac u ovom ro- 
manu je apel da se djeca ne odvraćaju od škole, da se rodi- 
telji žntvuju i pretrpe. Roman nosi optužbu protiv starih i 
njihovih konzervativnih shvatanja, koja se proširuju u Op- 
tužbu protiv društva. ,Društvo je najviši zločinac, a tim 
strahovitiji, — kaže pisac, — što nikomu ne pada na um, da 
ga pozove na odgovornost." Roman tako ostaje bez perspek- 
tive svjetla, otvoren samo za perspektivu mraka, nevolje i 
patnje. 

Karakteristike samog Milićevićevog pripovijedanja, ko- 
je proizlaze iz ovog romana, jesu: odsustvo propovjedačke 
topline i živosti u naraciji, pejzaž bez boja ukoliko ga uop- 
će ima, atmosfera bez arome, nedostatak dinamične radnje, 
ozbiljnost, rezonovanje, logika, intelektualiziranje života, ero- 
tika mnogo čednija, više platonska, nego u drugim Osman- 
-Azizovim prozama. Sve to, i bez Milićevićevog svjedočan- 
stva, pokazuje da je ovaj roman pisalo Milićevićevo pero 
i svjedoči o specifičnom kvalitetu Milićevićevog stvaralačkog 
udjela u zajedničkom Osman-Azizovom radu. 

Jedna svježa epizoda u ovom romanu — susret intelek- 
tualca sa prirodom, seoskim svijetom i posjednikom na 
selu — gotovo je identična sa Osman-Azizovom pripovijet- 
kom Svijet za sebe. Ova živa epizoda, objavljena u okviru ro- 
mana u ,,Prosvjeti" 1. jula 1896, u vrijeme kada je Hadžić bio 
izišao iz zatvora, nesumnjivo sadrži Hadžićev književni udio. 
U njoj se otuđenost intelektualca od priprostog, neukog 

svijeta iznosi događanjem, a ne suhim dociranjem kao u 
početku romana. Na ovom mjestu se, zatim, u romanu, čiji 
su akteri Hrvati, prvi put pojavljuje jedan Musliman, Dže- 
mal. Nije li, pored toga, i lijepi opis Mostara sa mostom i 
Neretvom na početku glave XLVII posljedica dospjelog Ha- 
džićevog književnog učešća u pisanju ovog romana? 

Jezik u ovom djelu do krajnosti je kroatiziran, nepriro- 
dan za bosanskohercegovačkog pisca i čitaoca, posebno mu- 
slimanskog. Samo neki nazivi su u njemu lokalni, hercego- 
vački, dok je leksika, morfologija i sintaksa hrvatska, i to 
iz one starije hrvatske književnosti, arhaična, šenoinska, ili 
iz pravaške štampe, starčevićanska. 

Polazeći od romana Djeca nevolje može se napraviti go- 
tovo identičan strukturalni potez na nekoliko pripovijedaka, 
većinom iz hrvatskog života u Hercegovini, na kojima se Os- 
jeća isključivo Milićevićev književni pečat. To su proze: 
I njiva i Vukosava, Kum Ivanko, Divojka Janja, Lejlei-ka- 
dar, Vidakov sin, Plemenitost, Naš pop Periša. Zbog takvog 
izrazito Milićevićevog autorskog obilježja, kao i zbog 
nemuslimanskih likova i ambijenta, što je bio vrlo važan 
momenat s obzirom na namjenu knjige, ove proze, izuzev 
proze Lejlei-kadar, koja je imala zajednički kršćansko-musli- 
manski motiv bogojavljenja, i nisu ušle ni u jednu od 
Osman-Azizovih zajedničkih zbirki. Ove pripovijetke po pri- 
povijednoj strukturi drukčije su od Osman-Azizovih proza 
iz muslimanskog života. Toj razlici na prvom mjestu sva- 
kako doprinosi različit ambijent i atmosfera, drukčiji likovi 
i drukčiji duh, ali i karakter piščevog pripovijedanja. Po- 
znavanje i prirodnost iznošenja hrvatskog, katoličkog života 
i običaja očigledno izbijaju iz njih. U njima se ni mjestimič- 
no ne osjeća strani prizvuk i rezonanca stranog gledanja 
i duha. U njima, pored toga, postoji i jedna realistička opo- 
rost prikazivanja i psihologije, strogo usmjerena ka pouci 
koja proizilazi iz finala radnje. I nema romantike, emocio- 
nalnosti, temperamenta, topline, koja probije iz njihovih 
proza iz muslimanskog ambijenta. 

Može se tako zaključiti: realistički i naturalistički vid 
zajedničkih Osman-Azizovih proza, intelektualističko-didak- 
tička težnja i tendenciozno-kritička namjena u njima, rezul- 
tat su prevashodno Milićevićevog književnog insistiranja, ko- 
je je i u Hadžiću nalazilo punog odziva s obzirom na njego- 

va slična kritičko-didaktička shvatanja ispoljena već u nje- 
govom publicističko-polemičkom spisu Islam i kultura ili u 
jednoj docnijoj brošuri Muslimansko pitanje u Bosni i Her- 
cegovini. Ambijentalni dio muslimanskog života u njima, 
sa romantičko-emocionalnim obojenjem, pripovjedačka teč- 
nost narodne tradicionalne fraze, sa težnjom slijeda fabule, 
isprekidane opisima pejzaža i likova — proizišao je, me- 
đutim, najvećim dijelom iz Hadžićevog književnog udjela u 
njihovom zajedničkom stvaranju. Njihova pojedinačna knji- 
ževna ostvarenja svjedoče tako o diferencijalnoj emocional- 
no-duhovnoj strukturi svojih tvoraca i predstavljaju indikaci- 
ju za razlučivanje karaktera i količine njihovih pojedinačnih 
udjela u zajedničkim prozama. 


II 


U okviru muslimanskog književnog stvaranja Osman- 
-Azizov roman Bez nade (1895) predstavlja prvi obimniji 
književni prikaz života i stanja duhova u prvim godinama 
austrougarske vladavine u Bosni i Hercegovini, ostvaren sa 
naglašenom težnjom političke, društvene i kulturne orijen- 
tacije. Realizam koji probija iz ove proze nadmeće se s 
piščevom ideologijom aktivnog prilagođavanja Muslimana 
novim prilikama, a sve zajedno u uzajamnosti i zavisnosti 
odnosa pisaca prema historiji i stvarnosti, na jednoj strani, 
i prema razvoju i savremenim društveno-ekonomskim i kul- 
turnim interesima Muslimana, na drugoj, u okviru romanes- 
kne cjeline ovog djela, predstavlja književno svjedočanstvo 
dramatičnih sukoba ljudi, sredine u danima historijskog i 
duhovnog razmeđivanja, odvajanja od jednog života, ili pri- 
vrženosti njemu, i prihvatanja ili odbijanja drugog. Dok 
Mulabdićev roman Zeleno busenje, koji će izići 1898. godine, 
zahvata vrijeme ovog sudbonosnog događaja nešto ranije: 
od onih dana 1878. u kojima je potpisana Berlinska konven- 
cija, tretirajući i otpor muslimanskog stanovništva nadira- 
nju okupacionih trupa, u romanu Bez nade radnja teče od 
sredine godine 1879. do jeseni 1884, izostavljajući sam pri- 
kaz oružanog sukoba, — ali se obje proze sustižu na vreme- 
nu nakon uspostavljanja austrougarske uprave i na životu 
Muslimana u njemu, dajući u osnovi istu realističku shemu 

rasporeda ljudi i raspoloženja i izražavajući iste stavove pi- 
saca u odnosu prema njoj. 

Okupacija kao sam čin oružanog zaposjedanja, s jedne, 
i otpora, s druge strane, osjeća se samo kao odjek u jednoj 
ekspozicionoj naznaci u početku romana Bez nađe, ili se 
spominje uopšteno kao ,nedavni događaji", ali se na jed- 
nom mjestu docnije, kada je u romanu već potpuno iznese- 
na polarizacija sredine u odnosu prema novoj upravi i piš- 
čev stav prema njoj, iskazuje i otvorena sumnja u smisao pru- 
ženog otpora. Sama radnja romana odvija se u atmosferi 
raspoloženja i reagovanja mostarskih Muslimana na austro- 
ugarsku upravu, i sve što je došlo s njome, sa naglašenim 
snažnim i neprekinutim mentalitetom iz vremena turske vla- 
davine i jakom težnjom za vraćanjem starog. Sinhrono S 
tom atmosferom, u pozadini zbivanja u ovom romanu daje 
se uvod, razvijanje i slom hercegovačkog ustanka 1882, koji 
uslovljava opću političku psihologiju muslimanskog stanov- 
ništva i jednog dijela protagonista ocrtanih u ovoj prozi. 

Psihološki utisak činjenice okupacionog akta, sa svim 
onim što je ona donijela sa sobom, koji je književno razra- 
den u tkivu ovog romana i podvrgnut kritici samih pisaca 
i njihovih rezonera, Hadžić je kasnije i eksplicitno iznio u 
dva svoja neknjiževna spisa: 1902. u anonimnoj brošuri 
Muslimansko pitanje u Bosni i Hercegovini i 1938. u radu 
Borba Muslimana za versku i vakufsko-mearifsku autono- 
miju. 


Okupacija je naime presjekla sve niti, koje su bo- 
sanske muslimane vezale sa onim uporištem, u čije su 
ruke predali bili svu svoju sudbinu, od koga su sve oče- 
kivali, ne polažući nikakvu važnost u vlastitu svoju 
snagu, u vlastiti rad, — pisao je Hadžić u brošuri kri- 
tički kao i u romanu. — To je također doprinijelo, te 
su muslimani u okupaciji nazrievali svoju propast, Os- 
jećali se kao zarobljenici, kojim je sve oteto, i mislili 
su, da su došli u pogibelj za vjeru i imetak. 


I sve ostale ključne tačke atmosfere, negativnog psiho- 
loškog i akcionog reagovanja muslimanskog stanovništva 
koje su iznesene u romanu Bez nade, naporedo sa kritičko- 
-aktivističkim stavovima pisaca u njemu, Hadžić je kao reka- 

pitulaciju historije ponovio i u ovoj brošuri: i težnju Za ise- 
ljavanjem, i ,apatiju, skrajnu resignaciju i nadanje", umjes- 
to ,da potjeraju novu igru u novi jaki intenzivni rad za svoj 
obstanak i napredak", i postrano držanje od mogućnosti da 
se okoriste novim prilikama, da se podignu materijalno i 
duhovno. ,, Dok su drugi prionuli na rad i školu, — isticao 
je Hadžić u brošuri, ponavljajući sliku stanja sredine i kri- 
tičko-idejne stavove iznesene u romanu, — muslimani su 
pohvalno upirali prstom u one ,prave turke", koji nisu dali 
svoju djecu na nauke i školu, koji su se odupirali svakom 
napredku, makar da im se sinovi i sinčići duše i gnjiju u 
smrdljivom kalu nerada i dangube. Dok su drugi marljivi 
građani prionuli uz trgovinu i obrt, muslimani su se sa ne- 
kim okorjelim ponosom odupirali svakom snošaju sa ,gjau- 
rim-švabama", makar da su na svoje oči gledali, kako im iz 
dana u dan bježi iz ruku posjed, trgovina i obrt, kako jedan 
po jedan ostaje bez svoga rada i imanja." Bili su to sve 
konkretni društveno-ekonomski i kulturno-prosvjetni sta- 
vovi mlade muslimanske inteligencije koja se formirala na 
građanskim klasnim osnovama, kojima se težilo za kritič- 
kim prosvjećivanjem Muslimana u novonastalim uslovima. 
Politička osnova romana Bez nade formirala se prven- 
stveno na fonu odjeka hercegovačkog ustanka i njegove sud- 
bine, koji se kao konkretna historijska stvarnost osjeća u 
pozadini društvene atmosfere i sačinjava dio opće nade u 
kratkovječnost okupacionog stanja koja lebdi u zraku, po- 
tencijalne sultanove intervencije i spasenja života, vjere, 
posjeda i ugleda. Već od samog početka romana kao oslonac 
i nada izgubljenika spominje se tajanstveno ali značajno 
Salih-aga Forta, koji se istakao u toku okupacije i koji je 
izgleda imao učešća u događajima u Mostaru pred ulazak 
austrougarske vojske: Forta se sprema, dobio je pismo iz 
Novog Pazara, da tamo dođe i da se sastavi sa carevom VOJ- 
skom; u Skadar došlo trideset tabora, pa tamo pozvali i 
Fortu; Forta će u proljeće 1881. udariti s jakom vojskom. 
Ime Salih-age Forte, koji će zaista biti jedan od ustaničkih 
vođa, spominje se u romanu i u vezi s glasovima ,,da će 
Austrija kupiti vojsku, uzimati momke", koji su se počeli 
pronositi u januaru 1881: Alaga, jedan od glavnih likova u 
romanu, čvrsto je uvjeren da će upravo tada ,udariti Forta, 
pa da baš mora udariti, jer su se po sijelima raznosili gla- 

sovi, kako ga stambulski car šalje". Forta se, međutim, na- 
kon toga u romanu više ne spominje, kao što se ne spominje 
ni jedan od vođa ustanka. A što je posebno zanimljivo u 
njemu nema ni traga sudjelovanju Srba zajedno s Muslima- 
nima u ustanku. 

Uznemirenost nastala donošenjem Vojnog zakona za 
Bosnu i Hercegovinu, koji se tumačio kako Švabo želi ,,da 
nam kupi djecu, pa da ih povlaši, i da onda služe kaurskoga 
cara i idu u crkvu", i u romanu i historijski prerasla je u 
pojačanu težnju za iseljavanjem u Tursku: ,Nama više ov- 
dje opstanka nema", govorio je Alaga, kao i ostali, uprkos 
uvjeravanjima oportunistički orijentisanog svećenstva da to 
nije protiv šerijata, ,,da valja služiti cara, ma koje on vjere 
bio". Dalje zaoštravanje te psihoze odrazilo se u romanu 
u obliku vijesti koje su se pronosile ,,da svijet radi vojaštva 
bježi u goru, da će se sastavljati čete, da će se udarati na 
Švabu, a tad da će i sultan poslati svoje vojske". Izbijanje i 
tok samog ustanka prodrli su u atmosferu romana u dosta 
uopćenoj konstataciji — da se znalo, da su šume i planine 
pune ustanika, i da ih austrijska vojska uzalud goni 1 tjera, 
a njegovo malaskavanje uz sprovođenje odredaba Vojnog 
zakona odrazilo se u romanu u obliku konstatacije: ,,Pod 
jesen Švaba uzeo vojnike, te ne samo to, već još podigao 
vojsku i na one, koji su se odmetnuli u gore." 

Politički i historijski događaji dati su u romanu, kao 
što se vidi, u onoj mjeri koliko je piscima bilo potrebno da 
se stvori pozadina života i radnje i osnova onakve psihologi- 
je njihovih junaka kojoj bi oni mogli da suprotstave vlastitu 
koncepciju životne, društvene i duhovne orijentacije, pozi- 
tivnog prilagođavanja novom vremenu prodora materijalnih, 
kulturnih i prosvjetnih tekovina zapadnjačke civilizacije. 
Iako su pisci zbivanja, događaje i sudbine u romanu stilizi- 
rali i komentarisali u prilog svoje teze o razvoju Muslima- 
na, vršeći i otvorenu propagandu, stilom poučavanja i logi- 
ke, neposredno i preko svojih rezonera, u korist novog vre- 
mena i poretka, spontani realni govor teksta romana, kako 
ovaj iz zadnjeg plana, tako i onaj inicidentalni koji je pred- 
stavljao korekcije postupaka glavnih lica i podsticaje raZvi- 
janja radnje u njenom zapletu, pokazivao je da je većina 
muslimanskog stanovništva u tim danima bila protiv Austro- 
-Ugarske, njene vlasti, civilizacije i novotarija koje je ona 

donijela, i da je samo mali broj Muslimana bio pristao uz 
nju i njene ustanove, običaje, način života i rada, ali da su 
oni bili kao bijele vrane među svijetom, prezreni kao izda- 
jice vjere i naroda. Razlozi tome reagovanju bili su nekad 
suštinske a nekad formalne prirode. Pored toga što je novi 
poredak donosio kvalitativno drukčiju duhovnu strukturu, 
koja se osjeća u cjelini atmosfere romana u svome negativ- 
nom odrazu u dušama stanovništva i pojedinaca, u djelu su 
probili i neki suštinski negativni vidovi konkretnog života 
koji predstavljaju spontanu realističku motivaciju odbojnog 
raspoloženja stanovništva prema okupaciji. Na prvom mjes- 
tu izbile su tu podmukle metode uprave, kao što je korum- 
piranje istaknutih opozicionara pomoću službe i zaposlenja, 
zatim razbijanje otpora prema regrutaciji vrbovanjem onih 
mladića ,,koji će od svoje volje za plaću pristupiti vojnici- 
ma". Vidi se dalje i najezda stranaca i stranih običaja, te 
agresivnost tih novih ljudi u svim ekonomskim oblastima, 
koju je pratilo bogaćenje, pogospođivanje, osiljavanje. ,,Sve 
Švabe oteše, kad naši ne će", govorio je i sam konzervativ- 
ni Alaga, izražavajući beskrupuloznost ekonomskog utrki- 
vanja. 

Specifičnost muslimanskog otpora u cjelini bila je, me- 
đutim, u tome što se u dušama Muslimana cijeli taj novi 
život fanatički egzaltirano vezivao u jedinstven strani kom- 
pleks, bez odvajanja, razlikovanja i stepenovanja njegovih 
elemenata na čemu se upravo zasnivala kritika pisaca, ori- 
jentirana prema evropeizaciji i interesima budućnosti, koja 
je zanemarivala psihološko-emocionalne formacije jednog 
mentaliteta koji je po tradicionalnoj inerciji vukao na sup- 
rotnu stranu. Logicističko-realistička metodologija  kritič- 
kih i didaktičkih koncepcija pisaca u romanu prelazila je, 
osim toga, i preko onih stvarnosnih elemenata novih uprav- 
nih, političkih i društvenih odnosa izraženih u romanu u 
nužnosti realističke motivacije, koji su neposredno konkret- 
no i objektivno izazivali otpore muslimanskog stanovništva. 
Na taj način se realistički književni postupak sukobljavao 
sa idejnom težnjom pisaca remeteći umjetničku spontanost 
i kontinuitet djela, rezultirajući nametljivošću teze i angaž- 
mana, mada pisci svoju društveno-političku i kulturnu ideo- 
logiju nisu davali izolovano i u ličnim eksplikacijama, nego 

u sklopu dirigovanog razvijanja radnje i preko svojih po- 
zitivnih, svjesnih likova. 

Zbog toga je književna sadržina romana i zasnovana na 
suprotstavljanju glavnih likova, Alage i Omer-efendije, koji 
utjelovljuju različite poglede i odnose prema austrougar- 
skoj stvarnosti u Bosni i Hercegovini, razvijajući se do sim- 
bola u ovoj prozi i muslimanskoj sredini ocrtanoj u njoj. 
Osnovna književno-strukturalna razlika između ova dva lika 
je u tome što je Alaga, iako nosilac nepomirljivosti, tradi- 
cionalizma i konzervativnog fanatizma, ostvaren potpunije, 
životnije i toplije, dok je Omer-efendija, naprednjak i za- 
stupnik ideje o razumnoj adaptaciji u novim prilikama, piš- 
čev favorit i rezoner, ostao knjiška i stilizovana ličnost u 
ovom djelu. 

U liku Alage Hrle prelama se psihoza muslimanske mo- 
starske sredine ocrtane u romanu, a njegova sudbina sim- 
bolizuje sudbinu onog većeg dijela muslimanskog stanov- 
ništva koje je uporno odbijalo novo i težilo za starim, i 
sudbinu nade koja se pretvara u beznađe. Kolektivna psi- 
hoza nemirenja i nepopuštanja i nade u povraćaj starog 
pretvara se pred neumitnošću vremena i životnošću novih 
društvenih oblika u sudbinu propadanja. Raspored stvar- 
nosnih i događajnih incidentalnih tačaka u romanu, koje 
sve više pune Alaginu dušu, izvršen je sa težnjom postup- 
nosti, a psihološke linije reagovanja na njih idu u dva para- 
lelna pravca sa obrnutim uglom otklona: jedan od njih po- 
kazuje narastanje osjećanja nespokojstva, neraspoloženja i 
nezadovoljstva prema austrougarskoj upravi i saznanja da 
se ne može više ostati na svome ognjištu, da treba seliti: 
drugi odražava postepeno gubljenje nade u antiokupacij- 
ski pokret i intervenciju sultana. Od uvodnog sukoba Avde 
Dračića sa pijanim čovjekom i hapšenja koje ostavlja ne- 
mio utisak, na jednoj strani, i od glasova o Forti koji spre- 
ma otpor, na drugoj, ova dvojna atmosfera i raspoloženje 
u Alagi narastaju do otvorene svijesti o stanju duhova u 
uvodu glavi petoj: ,Ovim novim odnošajima, mislili su i 
računali oni, jedina je svrha, da iztrijebe, sataru islamsku 
vjeru, da vlasnike protjeraju sa njihove grude zemlje, da ih 
progone te da poprime drugu vjeru, ostavivši islam, u ko- 
mu su se rodili i koji su primili od otaca svojih. Takvo 
shvaćanje stvari dakako da je nepovoljno djelovalo na lju- 

de, te su postali kao potišteni, ubijeni u srce, u ponos, pak 
ih je sve o sve i za sve uhvatila ona nebriga, koja nanosi 
štetu, izgubili su svaku volju, da se brinu za se, kako su 
se prije brinuli." Ova psihoza dobila je u Alagi svoju punu 
negativnu potvrdu u događaju sa kmetom Šimunom, antici- 
piranoj sceni iz Andrićeve Priče o kmetu Simanu: 


,Kmet digao glavu, (priča Alagi sin mu Mehmed- 
Alija) pa ne da sa sobom ni govoriti. Ja njemu: E haj- 
de, Šimune, da vidimo, šta je s vinogradom i četvrti- 
nom! A on meni: Odlazi mi, balijo, s puta! Eto znaj, 
kako mi je tada bilo. Nisam znao, šta ću, već ga samo 
pogledam, a on mi se još nasmija pa reče: Ja sam 
sada ,efendijo!" a ti ,kume!" — i ode od mene, a ja, 
Boga mi, ne znadoh šta drugo, već vrcem amo!" 


Od početka glave pete, a posebno od toga trenutka, pa 
kroz glavu šestu jača u Alagi psihologija potištenosti: on 
odlučuje da proda kmeta, i spominje iseljenje kao konačan 
izlaz, sa vizijom života tamo ,,gdje mu niko ne će smetati 
ni u njegovu imanju, ni u njegovu dinu". Drugi udarac koji 
ga je trgao iz otuđenosti od svijeta u koju je zapao, i otvo- 
rio u njemu jaz potresne praznine i razočarenja, zadao je 
Alagi Omer-efendija, njemu suprotstavljeni piščev lik u ro- 
manu, kada mu je predložio da sina Mehmed-Aliju dade 
u školu da uči ,novo pismo". Za Alagu to je bilo izdajstvo 
vjere, znak padanja. Iznoseći Alaginu psihologiju nakon ovog 
objektivnog incidenta sa suprotne strane, pisci su bogat- 
stvom i opširnošću eksplikacije premišljanja željeli izraziti 
svu naivnost i besmislenost jednog fanatizma, prelazeći u 
zaboravnosti u direktno komentarisanje i poučavanje čČitao- 
ca. Postigli su, međutim, samo to da su njihove glose na 
fonu Alagine psihologije, koja se kretala u krugu tragične 
nedoumice, ostale kao neumjetnički ispadi, i poremećaji pri- 
povijedanja. Treći incidentalni potres, kad je vidio Omer- 
-efendijinog Hilmu u ,tijesnim haljinama", Alaga je doživio 
kao konačno uvjerenje o izdajstvu dina, gušenju svojih sve- 
tinja, prihvatanju onoga što kauri donose i hoće da namet- 
nu. Težina naivnosti Alagine zablude, koju su pisci htjeli 
istaknuti, izgubila se, međutim, u odobravanju sredine koja 
se saglasila s ovom Alaginom ocjenom. Tragika fanatič- 

nog ali iskrenog uvjerenja pojedinca utopila se u isto tak- 
voj moralnoj tragici ostalog svijeta. Samo je zračenje suge- 
stivnosti u ovom slučaju bilo obrnuto. 

Zbog svoje nemoći pred nadiranjem elemenata histo- 
rije, novog života i običaja, Alaga se u ovom romanu, mo- 
žda i protiv namjera svojih tvoraca, objektivira i potvr- 
čuje kao tragičan lik. Osnovni razlog ovakvom etičkom otje- 
lovljenju nalazi se u psihološkoj prođubljenosti ovog lika, 
u kojoj svaka reakcija i namjera njegova dobija svoju unu- 
trašnju humanu motivaciju. 

Suprotan liku Alage po shvatanjima odnosa Muslimana 
prema austrougarskom poretku i novom životu, Omer-efen- 
dija kao junak u romanu ima dvostruku ulogu: na jednoj 
strani on je rezoner i glasnogovornik pisaca i njihovih ideja, 
na drugoj, on, neostvaren sari kao potpuno Živ i autono- 
man lik, svojim provokativnim idejama doprinosi akcionom 
i psihološkom uobličavanju lika Alage. Mada predstavlja piš- 
čevog istaknutog pozitivnog pojedinca, onako kako je dat u 
romanu, Omer-efendija ne ostavlja utisak simpatične lično- 
sti ni u odnosu prema svojoj romanesknoj okolini ni u 
svome književnom zračenju prema čitaocu. Već samim tim 
što je sa svojim pogledima na novu vlast i novo vrijeme 
gotovo usamljen nasuprot većine, prema njemu se u ro- 
manu formira odnos opreznosti, odvajanja i neprijatelj- 
stva, mada vrijeme i događaji, onako kako su ih pisci dali 
u romanu, potvrđuju njegova upozorenja i proročanstva. 
Nametljivost njegovog objašnjavanja i agitiranja, njegova 
podsmješljivost i ciničnost prema konzervativcima, i izvje- 
sna osvetljivost nad njihovim propadanjem, koji ga poka- 
zuju u nesimpatičnom svjetlu i brišu emocionalne i etičke 
rezonance prema njegovoj ličnosti kod čitaoca, identične 
su, međutim, u širem kontekstu Osman-Azizovog pripovje- 
dačkog stvaranja sa psihološko-emocionalnim i etičkim ka- 
rakteristikama lika samih pisaca, kada se on nazre u po- 
zadini svoga teksta, što u ovim prozama biva veoma često. 
I to svjedoči koliko je Omer-efendija u romanu Bez nađe 
zavisan od svojih autora kao prototip i projekcija njihovih 
kritičko-didaktičkih teza. Srazmjerno njegovoj velikoj ulozi 
u romanu, Omer-efendiju pisci nisu dali kao cjelovitu lič- 
nost: njegov lik je dat samo periferijski, plošno, verbalno, 
onako kako ga je mogao vidjeti i čuti Alaga, bez mogućnosti 

da mu prodre u dušu, izuzev onoliko koliko mu sam Omer- 
-efendija dopusti. 

Rezonovanje Omer-efendijino u glavi osmoj je u stvari 
čista Osman-Azizova rekapitulacija shvatanja konzervativaca, 
sa kritičkim 'isticanjem njihove nebrige prema konkretnim 
i realnim interesima vlastitog naroda i njegovog opstanka 
u svojoj domovini u novim uslovima, nemara paradoksal- 
nog njihovom deklarativnom rodoljublju koje se drži zatu- 
canog fanatizma, odanosti tradicijama i religioznog forma- 
lizma, dok u isto vrijeme Muslimani neumitno propadaju 
materijalno i moralno. Mada su to prve godine austrougar- 
ske vladavine, to je već svođenje rezultata, bilans jednog 
nerazumijevanja vremena i kratkovide tvrdoglavosti. Ima tu 
logički uvjerljivih ekonomskih 'i patriotskih razloga, jer 
pisci kroz usta Omer-efendijina govore čitaocima, tj. na- 
rodu, i to 1895, u vremenu kada su se tendencije zaostaja- 
nja i propadanja Muslimana još oštrije predočavale. Nije to, 
dakle, samo komentar života i zbivanja iz prvih godina oku- 
pacione vlasti, već namjera da se pokazivanjem i komenta- 
risanjem nesretnih sudbina izvuče pouka za budućnost. Ro- 
man je, dakle, po svojoj koncepciji veoma savremen u dru- 
štvenom i duhovnom pogledu za Muslimane uzete izolova- 


no, kojima Osman-Aziz pišu. ,,... Sve natrag ide, — a ni- 
ko... niko živ tomu nije kriv, već sami domaći ljudi-mu- 
slimi" — kaže se na ovom mjestu u romanu. Ovaj osnovni 


zaključak Osman-Aziza i njihovog junaka Omer-efendije je, 
međutim, i pored pozitivne težnje za razvijanjem samorod- 
nih subjektivnih sila, oportunistički jednostran, jer zanema- 
ruje objektivne faktore ogromne političke, društvene i eko- 
nomske promjene. Tragiku ograničenosti i nemoći ovog Svi- 
jeta pred vremenom i svim što ono nosi, koja je u romanu 
izbijala iz opisa atmosfere i Alaginih meditacija, Omer-efen- 
dijina shvatanja odlučno preobraćaju u optužbu konzerva- 
tivnog muslimanskog društva. I Alagina humana tragedija 
uzaludnog iskrenog vjerovanja i nade širi se, prostire i ob- 
jektivira na članovima njegove porodice, kao potvrda Omer- 
-efendijinih i Osman-Azizovih nagovještaja, dobivajući, uz 
pomoć intervencije i idejnog svođenja pisaca, karakter is- 
ključivo njegove knivice. Dirigovana ideologija, mada u Os- 
novi etički pozitivna, potčinjava najzad ovu prozu usmjera- 
vanjem njene radnje. 

Prvi član Alagine porodice, koji u odsutnosti očevog 
nadzora skreće s puta idući ljudskoj i moralnoj propasti 
je njegov sin Mehmed-Alija. Njegovo padanje u romanu 
predstavlja dinamičnu projekciju očevog povjerenja, idea- 
la i nade i opće zablude o pravom kvalitetu života i ljudi. 
Za njega je u romanu vezan čitav niz incidentalnih trenu- 
taka, segmenata funkcionalnog razvoja radnje, koji poste- 
peno zamračuju Alagin život, i konkretno doprinose potvr- 
člivanju piščeve teze. Uz njegov lik vezane su likovne i di- 
namičke ilustracije naličja života muslimanske omladine 
toga vremena: u rasponu od besposličenja, skitnje, rasipa- 
nja, alkoholizma, kockanja, prostitucije do krađe i zločina. 
Dat kroz akciju bez psihologije, Mehmedalija, kao čovjek 
prepušten matici bez spasa, služi piscima na kraju kao ne- 
gativan primjer u koji će Omer-efendija uprijeti prstom s 
prezirnim i gorkim riječima: ,To je naša nada." Primjer 
koji se oštro naturalistički konfrontira slijedu Alagine tež- 
nje da od sina stvori ,pravog turčina", odanog tradicijama 
i dinu i protivnog svemu što je tuđe i strano, težnje koja 
je, uslijed nesposobnosti kvalitativnog razlikovanja, nastav- 
ljajući cinični paradoks svoje humane osnove, dovela do 
potpuno antietičkih rezultata. 

Kao što je Alagi u romanu postavljen Omer-efendija 
kao suprotnost i idejni i etički korektiv, tako je i nasuprot 
Mehmedaliji koncipiran Omer-efendijin Hilmo, kao ovaplo- 
ćenje očeve odgojne stege i napredne savremene orijentacije 
koja ide ukorak s vremenom preuzimajući od njega sve što 
je korisno. Iako je i Hilmo u početku, dok još u romanu 
nije bila objašnjena njegova veza s Omer-efendijom, bio 
član društva u kome se kretao Mehmedalija, mada se držao 
sa nekim stidom i ustručavanjem, on se odjednom gubi iz 
njihovog društva i povlači u pozitivan rad. Ovaj Hilmin pre- 
obražaj nigdje u romanu nije iscrpnije tretiran, ni idejno, 
kao etički primjer odgoja i usmjeravanja omladine, ni pri- 
povjedački, kao momenat u razvoju radnje. Kritika je pri- 
govorila da nije ni motivisan. Ali na dva mjesta u romanu 
ipak se kazuje da je izvršen pod očevim uticajem. Savre- 
meno školovanje i nadzor nad djecom predstavljaju glav- 
ne prosvjetno-pedagoške ideje u romanu koje pisci ističu. 
Razvoj radnje u smislu propadanja Mehmedalije i ostale 
Alagine porodice stilizovan je upravo tako da Omer-efen- 

dija može optužiti Alagu kao oca i domaćina za zločinstvo 
prema njima i posebno prema djeci jer ih nije podgojio 
,da budu na čast dinu, a još manje, da budu jaki, pa da 
ga umom i razumom diče i brane pred najnaučenijim Svi- 
jetom." 

Koncipiran idejno kao odgojni kontrast Mehmedaliji 
Hilmo u romanu ima i dinamičku dimenziju svoga lika, da- 
tu sasvim u skladu s pripovjedačkom koncepcijom proži- 
manja Omer-efendijine i Alagine porodice u cilju što efi- 
kasnijeg dodirivanja njihovih članova i sukobljavanja dvaju 
suprotnih pogleda na savremeni život sa svim posljedicama 
koje oni nose. Hilmo je zaljubljen u Alaginu kćer Đulsu. 

U Đulsinom liku ima čežnje i ljubavi iz sevdalinke, čed- 
nosti, želje i čekanja, topline i tuge. Ali ima i nešto realno 
životno, šlo inuu daje psihološku uvjerljivost žive ličnosti, 
a ne samo jednostrane emocionalne stilizacije. To je njena 
briga i strepnja da je Hilmo ne ostavi zbog porodične sra- 
mote koju čini Mehmedalija. Sasvim je psihološki prirodna 
prva misao Đulsina kad je Mehmedalija zatvoren: šta će 
reći Hilmo na to, hoće li je napustiti? 

Đulsa i Alaginica su u ovom romanu likovi iz druge, 
emocionalne i tople, patrijarhalne sfere, trpeći likovi. Ala- 
ginica, posebno, u ovoj prozi je i najprirodnija i najhuma- 
nija ličnost. Psihologija joj je saglasna i motivisana, bez 
zaokreta i ispada. Staložena i mirna, ona je kao dobri duh 
vezana za kuću i zabrinuta za muža i djecu. Trezvena žena, 
ona svojom materinskom intuicijom sagledava kuda vodi 
Alagina izgubljenost i nemar prema porodici. Imajući pred 
sobom prvenstveno u vidu interese svoga doma, ona prirod- 
no ne može biti zainteresovana za politička zbivanja, makar 
ona u krajnjoj liniji predstavljala i vjersku i socijalnu 
opasnost. 

Njoj je pred očima neposredan život, dnevno žŽivlje- 
nje, briga za odgoj i budućnost njene djece. Zato tragiku 
srljanja u propast ona prva osjeća. Ona je, dakle, prvi 
tragični svjesni lik u ovom romanu, utoliko tragičniji što 
po svome podređenom položaju u porodici ne može uticati 
na Alagine postupke, što se najbolje vidi iz scena kada ona 
mužu upućuje prigovore, a on i ne haje za to. 

Početak tragičnog predosjećanja kod Alaginice u glavi 
drugoj spaja se u luku sa momentom tragičnog uvjerenja 

na kraju glave četvrte, ostavljajući nad cijelom radnjom 
sjenku kobi. Neizvjesnost političke i društvene budućnosti, 
koja se u romanu od početka osjeća, komplikuje se sada 
sa neizvjesnošću individualne sreće pojedinih lica u njemu. 

Po strani od ovih glavnih likova ali funkcionalan u ro- 
manu nalazi se Avdo Dračić, neophodan za pozitivnu idejno- 
-događajnu potvrdu Osman-Azizovih stavova o snalaženju 
u novim prilikama, i Salko, drug i demonski inspirator 
Mehmedalijin, i uzor ,pravog turčina'" kome Alaga daje kćer- 
ku. Na kraju se svaka od ovih ličnosti romana svodi na neku 
značajku koju su pisci izvukli u prvi plan njihovih likova. 
koja određuje karakter i daje ton cijeloj ličnosti, dok sve 
druge crte ostaju u zasjeni. Alaga se pokazuje kao simbol 
konzervativizma i fanatizma, te brige, crnih misli, i neke 
daleke nade u atmosferi novog vremena. Alaginicu karakte- 
riše majčinska toplina i zabrinutost za dom, Mehmedaliju 
— lakoumnost, Đulsu — ljubav, Hilmu — čestitost, Salku 
— beskrupuloznost, Avdu — radinost, i Omer-efendiju — 
razbor. Ličnosti se svjesno svode na ekstremne dominante 
koje se razvijaju do simbola. A to je više oznaka romanti- 
čarsko-naturalističkog književnog postupka. 

Saglasno shematičnom razgraničenju likova, u romanu 
postoje kao posljedice političkih i društveno-etičkih shva- 
tanja autora i njihovog književnog metoda, dvije socijalne 
i životne linije: linija propadanja, na kojoj se nalaze Alaga 
i njegova porodica, i linija uspona, kojoj pripadaju Avdo 
Dračić, Hilmo i Omer-efendija kao idejni rezoner. One su 
konkretizacija i dokaz Osman-Azizove teze, koju nosi Omer- 
-efendija. Ali su i uzete iz stvarnog života toga vremena, u 
kojemu su takve sudbine bile veoma česte. Književno-idej- 
nu stilizaciju predstavlja njihovo namjenno izdvajanje, sup- 
rotstavljanje i otkrivanje, zatim sinhronizovan početak nji- 
hov, razvoj i kraj, koji se poklapaju sa početkom, razvojem 
i krajem romana, tako da finale djeluje kao etički zaključak 
logičnog završetka. 

Pored intimne strane likova Alage, Alaginice i Đulse, ono 
što u ovom romanu zrači neopterećenom književnom čisto- 
tom to je Osman-Azizov impresionistički opis pejzaža, koji 
u najuspjelijim primjerima poprima značajke dublje poet- 
ske simbolike. U kontekstu romanesknog tkiva Osman-AZi- 
zov opis često književno spasava ovu prozu od nametljivo- 

sti angažovanih monologa i komentara, vezujući se huma- 
mistički za intimne sudbine toplih likova u njoj. Pored toga, 
on pokazuje najbolje pripovjedačke osobine ovih pisaca. I 
posebno, u književnom stvaranju Muslimana za vrijeme 
austrougarske vladavine najuspjelije 'opise mostarskog pej- 
zaža dali su Osman-Aziz u ovom djelu. 

Opis Neretve kod Staroga mosta pokazuje osnovne struk- 
turalne karakteristike ovog oblika Osman-Azizovog pripo- 
vijedanja. To je opis izvanredno slikovit, dat sa naglašenim 
neposrednim izlaganjem. Pisci se obraćaju čitaocu u drugom 
licu, kao sabesjedniku koji ih sluša sjedeći do njih. Oni mu 
pripovijedaju tako da čitalac u tom trenutku i sam Živo Vi- 
di pred sobom krajolik, koji se u ovom opisu pruža u Sa- 
svim određenoj prostornoj perspektivi, u dubinu, duž Ne- 
retve, zahvatajući od širine samo ono što ide uz njene oba- 
le. Pored upotrebe priloga za mjesto koji daju konkretnu 
lokaciju, njihovo pričanje ponekad sadrži i elemenat gesta 
koji ga čini izvanredno živim, a pejzaž dobija poseban kva- 
litet konkretne prostornosti. Opisujući samu rijeku, pisci 
upotrebljavaju epitete koji u svome potencijalu sadrže ozna- 
ku ekspresivne dinamike, ali se nakon te sekvence, javlja 
druga koja je opisuje mirnim, gotovo pitomim tonom, sa 
mnogo živih, izrazitih boja, da bi je ponovno zamijenila 
ekspresivnost personificiranog, gotovo avetinjskog kretanja, 
sa težnjom akustičkog dočaravanja. 

Na drugoj strani su opis zahumske strane i Radobolje, 
sa utiskom svježine i žive, slikovite bujnosti usred ljetne 
žege, te opis čaršije sa utiskom meteža, svjetine u pokretu, 
žamora i komešanja, raznovrsnosti dućana i robe. I ova 
obadva opisa ostvarena su nizanjem živih, slikovitih i kon- 
kretnih pojedinosti, bez mnogo uopćavanja i apstraktnih 
riječi, bez metafora, uglavnom imenički i pridjevski, sa 
uočavanjem predmeta koji su raznovrsni, te zbog toga i 
opis djeluje svježe, izdiferencirano i oštro. 

Ono što dominira u atmosferi ovih Osman-Azizovih opi- 
sa Mostara, to je izvjestan kult vode i zelenila u sušnom 
i kamenitom kraju, kao osjećanje svježe ugašene žeđi. Voda 
je tu simbol iz kojeg sve ističe i u koji se sve vraća. Svud 
se osjeća njena iskonska moć, životvonna i elementarna. 

Opis u početku ovog romana ima svoju autonomiju, 
ali u narednom tekstu opis postaje sve više psihološki funk- 

cionalan, spajajući se sa raspoloženjima i sudbinama juna- 
ka. Tada opis pejzaža preraste u opis atmosfere. Takav je 
opis proljeća 1881. i proloma oblaka, takav je opis noći u 
Omer-efendijinoj kući, zatim opis Đulsinog melanholičnog 
sjedenja u sobi nad baščom, i drugi. Takva je, najzad, či- 
tava glava četvrta o izletu u vinograd u Iliće, pripovjedački 
najuspjelija cjelina ovog romana, u kojoj se opis izmje- 
njuje sa radnjom i raspoloženjima, stvarajući jedinstvenu 
atmosferu koja se različito reflektuje u pojedinim ličnostima 
zavisno od individualnog životnog trenutka. Prelaz sa doga- 
đaja u klimaksu na pejzaž vrlo je efektan u ovoj prozi. 
I pejzaž tada djeluje impresivnije i humanije, a događaj, 
potcrtan, dobija ljudsku dramatiku. To je funkcionalan pej- 
zaž, stopljen sa radnjom, pauza za rezoniranje događaja i 
neosjetan prelaz na prirodu, koja je nekad saosjećajna, ne- 
kad indiferentna. Tada Osman-Azizov pejzaž predstavlja 
određeno osjećanje trenutka. 

U Osman-Azizovom opisu pejzaža i ambijenata pripo- 
vijedno detaljiziranje pređe ponekad u nefunkcionalan ma- 
nir, pretrpanost koja ponekad otkriva nedostatak sposob- 
nosti uočavanja i izdvajanja umjetnički bitno slikovitog, 
svrhovitog. To se naročito opaža u opisivanju aktivnosti, bo- 
ravka u određenom ambijentu, dnevnog bavljenja, kretanja 
— gdje se interpretira svaki pokret, svaka akcija, dešavanje 
u svakom trenutku vremena. To u ovom slučaju svjedoči 
da pisci nisu potpuno ovladali tehnikom pripovjedačkog 
dočaravanja proticanja vremena, vremenskih pripovjedačkih 
prelaza, ubrzavanja i usporavanja. Pri tome je književno 
najslabije što oni bez razloga opisuju banalne, nezanimljive, 
nefunkcionalne pojedinosti događanja, koje bi mogle izo- 
stati bez štete po radnju i književnu cjelinu. Takav je raz- 
vučeni opis boravka mladića u Činđinoj bašti, koji teško 
opravdava naturalističko insistiranje pisaca sa didaktičkim 
ciljem. 

U iznošenju događaja, u čistom pripovijedanju, pisci 
uglavnom idu linijom potpunog kazivanja čitaocu svega što 
se dešava javno ili u dušama junaka. To je sasvim u skladu 
sa principom da razvoj događaja u svakom trenutku potvr- 
đuje iznesene idejne postavke pisaca. Ima, međutim, i dru.- 
ga narativna metoda u ovom romanu: događaji se odvijaju 
a da zainteresovano lice to ne zna, nego to sazna iznanadno 

nepredvidivim otkrićem, što pojačava dramatičnost pripo- 
vijedanja. Jedna od tehničkih karakteristika Osman-AZiZo- 
vog pripovjedačkog postupka, kad se ne ide za dramatič- 
nošću nego za epskim nizanjem radnje, je izvjesno psiho- 
loško, eksplikativno ili pomoću opisa, pripremanje čitaoca 
za događaj koji će se desiti, i koji bi bez pripreme izgledao 
suviše nagao, nemotivisan i pripovjedački neskladan. Kad 
treba ostaviti psihološko-emocionalni efekat, pisci naprave 
stanku time što dadu opis, koji produži rezonancu izreče- 
nom ili pomišljenom. Kad treba dati pregled događaja na- 
stalih sažimanjem vremenskog razdoblja, pisci to čine uop- 
ćenim pripovijedanjem u trećem licu, u kojemu se u pre- 
gledu povezuju sudbine junaka, iznose samo psihološki re- 
zultati radnje i opća atmosfera u proticanju vremena. Tom 
pravom naracijom romana, koja predstavlja istovremeno 
predah od događanja i rekapitulaciju onog što se dogodilo, 
pisci potvrđuju svoje pripovjedačke sposobnosti, izravnava- 
jući se sa ostvarenjima hrvatske i srpske proze sličnog 
žanra. 


III 


U pripovjedačkom opusu Osmana-Aziza roman Bez nade 
i docniji roman Bez svrhe (1897) predstavljaju čvorišne tač- 
ke njihove proze, koncentraciju historijsko-idejnih i pripo- 
vjedačkih iskustava i međaše pripovijednih oblasti. Roman 
Bez nade je označio intenzivniju pripovjedačku orijentaciju 
napuštanja turskog doba i prilaženja tematsko-motivskoj 
oblasti prvog razdoblja austrogarske vladavine u Bosni i 
Hercegovini, doba prelaza, pometenosti, previranja duhova. 
Roman Bez svrhe otvorio je pripovjedačku oblast oštre, na- 
turalističke kritike savremenog muslimanskog života devede- 
setih godina, koja će rezultirati serijom crtica S puta i 
teste. Ovakva shema pripovjedačkog rada Osmana-Aziza omo- 
gućava podjelu njihovih proza na tri grupe, od kojih po- 
tonja uvijek zadržava strukturalno-idđejnu vezu sa prethod- 
nom. To su: proze iz turskog doba; proze na prelazu dviju 
vladavina i vremena; proze iz savremene austrougarske stvar- 
nosti. Osnovni strukturalni preobražaj Osman-Azizovih pro- 
za razmatranih u ovom nizu, koji proizlazi kako iz hrono- 

logije vremenske sadržine njihovih sižea tako i iz hronolo- 
gije njihovog stvaranja, predstavlja evoluciju pripovijedne 
sadržine i pripovjedačkog postupka od dominacije književ- 
nog supstrata, zasnovanog na narodnim pripovjedačkim 
tradicijama, sa težnjom za prodiranjem u patrijarhalni men- 
talitet, do prevlađivanja idejnog supstrata, naturalistički i 
intelektualistički izoštrenog. 

Glavna karakteristika Osman-Azizovih proza iz turskog 
doba jeste epičnost pripovijedne strukture, skup stilsko- 
-sadržinskih crta muslimanske narodne epske pjesme i tradi- 
cije, koje se osjećaju u dužim pripovijednim sekvencama 
ili u pojedinim scenama ovih proza. Pogibija i osveta Sma- 
ilage Čengića, koja pokazuje karakteristične pripovjedačke 
osobine izražene već u Agi Šariću, svjedočeći na taj način 
nesumnjivo da je i ona u cjelini ili najvećim dijelom po- 
tekla iz Hadžićevog pera, predstavlja zajedno sa ovom pro- 
zom rijedak ali osoben primjer književnog prelaza od mu- 
slimanske narodne epske tradicije na takvo originalno pri- 
povijedačko stvaranje koje još uvijek održava dobru i for- 
malnu vezu sa svojom narodno-tradicionalnom osnovom, čak 
i neke izražajne šablone epske formulacije, sheme opisnih 
i događajnih situacija, koje mjestimično probiju, pored nje- 
nog općeg neskrivenog mentaliteta i duha. Pogibija i osveta 
Smail-age Čengića, čak i više nego Ago Šarić predstavlja raz- 
vijeni siže iz muslimanske narodne epike, a osnovna razlika 
između ove dvije proze je u tome što Pogibija ne sadrži 
rezonerskih angažovanih pasaža, poruka iz prošlosti za sa- 
dašnjost, kao Ago Šarić, nego isključivo razvija narodnu 
pjesmu o ovom događaju, čije je stihove pisac istakao u 
mottu i još jednom, kao vilinu kletvu Novice Cerovića, u 
epilogu pripovijetke. Intelektualističko-angažovani postupak 
u ovoj prozi predstavlja jedino činjenica ponovnog, idejno 
drukčijeg, književnog tretmana ovog motiva. U vremenu ka- 
da se ova proza pojavila, književna obrada motiva Čengi- 
ćeve pogibije u njoj imala je nacionalno-politički i književ- 
no-polemički smisao, vezan uz ljudski lik Smail-age i način 
njegove pogibije kako je dat u ovoj prozi. Kritičnost fabu- 
larnog i idejnog usmjerenja njenog, nasuprot Mažuraniće- 
vom epu, sadržana je u naglašavanju ne nasilničkog, nego 
humanog i junačkog lika Smail-age, u akcentiranju vjero- 
lomnog, mučkog i kukavičkog ubistva na prepad, koje su, 


31 


prema ovoj pripovijeci, izveli nejunaci i izdajnici. Smail- 
-aga u ovoj prozi raspituje Mirka Aleksića i Novicu Cerovića 
,kako je raji, da im nije teško, da im tko zuluma ne čini", 
naglašavajući svoju zaštitničku ulogu prema njima. Drugu 
crtu Smail-aginog lika, junaštvo kao epsku neustrašivost i 
epsku etiku, pisci su istakli u dijalogu koji on vodi s Bau- 
kom nakon posestriminog upozorenja da se sprema napad. 
Ovaj dijalog, u sadržini istovjetan, sa ustihovanom karakte- 
rističnom frazeologijom i sa slijedom iste događajne i eti- 
čko-idejne linije, dao je u isto vrijeme i Bašagić u svojoj 
povjestici Pogibija Čengić age. A oba ova djela nastala su 
kao karakteristično epsko-romantičarsko viđenje ovog doga- 
đaja, ali s druge agonalne strane, suprotno Mažuranićevom 
spjevu. 

Naracija u ovoj prozi je zorna, konkretna, predmetna, 
ona se književno gotovo iscrpljuje, s jedne strane, u Opisi- 
ma sa mnogo pojedinosti, a s druge, u oštrom slijeđenju 
razvoja događajne radnje. Intenzivnije čak nego i u Agi 
Šariću, u ovoj prozi osjeća se epski izraz i stil musliman- 
ske narodne junačke pjesme. U književnom stvaranju Mu- 
slimana ona predstavlja pravi prelazni oblik između narodne 
epike i izvorne autorske pripovijetke romantičarskog ka- 
raktera. 

I u pripovijeci Drž'te ga tamo, ne pušćite ga amo, koja 
također predstavlja ispripovijedanu predaju, pri opisivanju 
begovih hajdučkih doživljaja, naracija dobija ritam i intona- 
ciju narodnog epskog deseterca, epitete i ukrasne rekvizite 
narodne epike, kao i u junačkim scenama Age Šarića i Po- 
gibije. 

Pripovijest Na Neretvi, međutim, samo u nekim dijelo- 
vima nastavlja inerciju epskog izraza i stila i epske pripo- 
vjedačke strukture, vezane u njoj uz patrijarhalne likove iz 
novijeg predokupacionog života, za mentalitet bosanskoher- 
cegovačkih Muslimana i za atmosferu koja je nastala na pla- 
nu istorijskog zbivanja, kada ponovno dolaze do izražaja 
njihove tradicionalne junačke crte. Dva istorijska doga- 
čaja u ovoj pripovijesti, nevesinjska buna 1876. i okupacija 
1878, nastavljaju se jedan na drugi stvarajući društveno- 
-psihološki tok vremena. Na toj pozadini odvija se domaća, 
ljubavna i socijalna drama u kući Tahir-age Demirhodžića i 

oko nje, sa nizom sudbina i individualnopsiholoških vremen- 
skih tokova, splićući se u kompleks strujanja etike i naravi 
jednog doba. U pripovijednom tkivu ova dva toka su, među- 
tim, odvojena, oni nisu u funkcionalnom odnosu jedan pre- 
ma drugom, kao što je to u romanu Bez nade, pa se tako 
u ovoj pripovijesti i ne ide za naporednošću njihovog izla- 
ganja. U početku su čak i formalno, kompoziciono-hrono- 
loški i pripovjedački odvojeni, mada od njih ostaje jedan 
lokalno-vremenski talog, ako ne u dušama junaka, nesum- 
njivo u atmosferi koja se formira u čitaocu. Nevesinjska 
buna, koja se kao opći plan daje od prve do polovine pete 
glave zaključno, predstavlja ekspoziciju i atmosferu jednog 
doba i glavnih junaka ove proze u njemu i služi da se na 
njenoj pozadini ispolje osnovne osobine njihovih priroda: 
s jedne strane, epske rodoljubive crte Tahir-aginog junač- 
kog lika, sa čvrstinom tradicionalne životne etike koju u 
sebi nosi i želi da prenese na svoga nasljednika, a u nje- 
govoj sjeni lik Zarif-hanume, koja njegovu volju shvata kao 
neminovnost i zakon, i, s druge, da se podvuče čestitost i 
poslušnost Alije, radi kontrasta njegovog docnijeg pada. U 
ovom dijelu, od prve do treće glave, okupljena su epska 
obilježja ove proze: u opisu skupljanja junaka koji treba 
s carskom vojskom da pođu na ustanike, u opisu Tahir-age 
i u scenama Tahir-aginog opremanja, rastanka s porodicom, 
te u opisu samog boja s Crnogorcima na Krstacu. Tragova 
muslimanske junačke pjesme ima i u pripovijednim poje- 
dinostima u Tahir-aginim sumnjama u mogućnost prevare i 
u uvjerenosti njegovoj u pobjedu turske vojske, u njego- 
vom ponosu i svijesti ,da odbija neprijatelje od kućnoga 
praga, da čuva ognjište, da brani vjeru", u epskoj pristra- 
nosti piščevoj pri opisu muslimanskih boraca. 

Opis otpora okupaciji, koji kao drugi historijski doga- 
člaj prekida glavnu pripovijednu radnju ove proze i potpu- 
no potiskuje njen tok kroz desetu, jedanaestu i početak dva- 
naeste glave, ne pokazuje konkretnih epskih obilježja, ali 
odaje vjeran slijed historijskih zbivanja u Mostaru uoči i 
u doba prevrata: sjednicu kod muftije Karabega 29. jula 
1878, u atmosferi približavanja austrougarskih trupa, na ko- 
joj pada odluka o otporu, novo vijećanje u Sarajima u pe- 
tak, na kome muftija zastupa mišljenje da se ne treba odu- 
pirati, i navalu razjarene mase koja poubija muftiju Musta- 

fu-Sidki Karabega, kadiju, mutesarifa Mustafa-pašu i nje- 
govog zeta, te bezvlađe koje je potrajalo dan i noć i mirni 
ulazak austrougarske vojske u Mostar. 

Konkretna fabularna radnja, koja kao pravi predmet 
ove pripovijesti počinje od glave treće da se, s prekidom 
zbog okupacionih zbivanja, okonča sa završetkom pripovi- 
jesti, razvija se iznad i između ovih historijskih događaja, a 
(po svome karakteru, zapletu, razvoju i slomu u osnovi je 
svevremenska i svemjesna. Povijest nesretne ljubavi Alije 
i Fate, koja zbog protivljenja Alijinih roditelja prelazi u 
dramu i tragediju, predstavlja vječni motiv literature, po- 
sebno romantičarske, ni po čemu osoben, izuzetan i nov. 
Ni motiv socijalne nejednakosti Fatine, koji predstavlja 
osnovni razlog nepristajanja Alijinih roditelja, ne određuje 
vremenski konkretnije ovu fabulu. Ni reagovanje mladih na 
to suprotstavljanje njihovoj sreći ne sadrži vrijednost po- 
sebne vremenske lokalizacije. Propast Alijina kao poslje- 
dica ljubavne vjernosti i čvrstine stavljene u iskušenje, na- 
suprot poslušnosti i ljubavi prema roditeljima, jeste rezul- 
tat vječne pripovijedne i dramske dileme, kao što i Fatino 
utapanje u rijeci predstavlja konvencionalan i prirodan zavr- 
šetak neudovoljenja jedne ljubavne težnje, mada sam čin 
toga utapanja, u blaženoj i rajskoj ekstazi ljubavnog sna 
i nevinom osjećanju stvarnosti nosi rezonancu Ljubišine 
Skočidjevojke i Manzonijevih Vjerenika. Ono što daje mjesno 
i lokalno određenje ovoj ljubavnoj povijesti i time vrijed- 
nost punoće stvarnog zbivanja, to je atmosfera i život oko 
Alije i Fate, čiji posebno bitan dio predstavlja i strujanje 
historije sa konkretnošću godina i događaja. Formalna ne- 
zavisnost historije od ličnih života u ovoj pripovijesti, tek 
u ovom realističkom književnom odnosu dobija značaj pri- 
povijedne funkcionalnosti. 

Sam motiv u svome shematskom fabularnom razvoju 
i u svome emocionalnom obojenju drži vezu sa sličnim 
motivima muslimanskih narodnih balada. Ljubavna vjernost 
unatoč zaprekama, stavljena nasuprot odanosti prema ocu 
i naročito prema majci, koja čini suštinu etike ovog motiva 
podudara se sa etikom narodnih pjesama, a sama odsudna 
scena kada Zarif-hanuma zaklinje Aliju majčinim mlijekom, 
koja je klimaks drame, otkriva u punoj mjeri ekspanziv- 
nost narodne poezije na pisce u ovoj fazi njihovog stvara- 

nja. Lokalna atmosfera i život, stvarnosni elementi u ovoj 
pripovijesti, ublažavaju narodnotradicionalnu rezonancu ovog 
motiva, rastapajući ga u cjelini izvornog pripovijednog kon- 
teksta. 

U pregledu strukturalnog razvoja Osman-Azizovog proz- 
nog stvaranja pripovijest Na Neretvi predstavlja djelo u 
kojemu se književno-pripovjedačka fabularna komponenta 
drži u ravnoteži sa književnom porukom koja joj pred- 
stavlja smisao. U njoj na kraju nije istaknuta ni pouka, ni 
kritika, ni optužba u osvrtu na junake i radnju. Tragična 
sudbina, data kao neminovnost dramske suprotstavljenosti 
lica, potcrtava se više emocionalno-lirskim ostvarenjem Za- 
vršne scene, nakon čega ostaje u čitaocu samo žaljenje, ko- 
jim se potiskuje čak i svijest o logičkim uzrocima tragedije. 
Ova pripovijest zrači na završetku fatalističkim saznanjem 
koje se utapa u proticanju vremena. Ideju o fatalističkoj 
nemoći čovjekovog uticanja na svoju i tuđu sudbinu. Osman- 
-Aziz u događajnom razvoju drugih svojih proza neće osta- 
viti bez napomene, korekcije i protivstava. Posebno kada se 
ona formira na popuštanju čovjekovom pred elementarnoš- 
ću plime historije, vremena i života, koja izmiče njegovim 
moćima kontrole i prilagođavanja. 

Osman-Azizove proze iz doba na prelazu dviju vladavina 
i epoha, kao i one iz njima savremene austrougarske stvar- 
nosti, pokazuju pojačavanje ekspanzije idejnog, didaktič- 
kog supstrata, koji ima za cilj prosvjećivanje otvaranjem 
očiju, upozoravanjem na uzroke i posljedice, da u završnici 
njihovog pripovjedačkog djelovanja, sa romanom Bez svrhe 
i ciklusom S puta i teste, kao rezultat nemoćnog saznanja 
da se više ne može pomoći, pređe u pripovjedački naturali- 
zam i otvorenu oštru društvenu kritiku iznošenjem crne 
stvarnosti i proricanjem nevesele perspektive. Dok su nji- 
hove proze sa tematikom i motivima iz turskog doba, poka- 
zivale puni etičko-oportunistički odnos, stav tolerancije i 
simpatije prema tome vremenu, životu Muslimana u njemu 
i prešutno prema turskoj vladavini, pokazujući čak izvjestan 
odnos patrijarhalno-toplog, blagog ozarenja njihove pripo- 
vijedne materije, u prozama iz vremena austrougarskog piš- 
čev aktivni stav prema pripovijednoj građi dijeli se u dva 
odnosa: u konformističko-oportunistički odnos prema austro- 
ugarskoj vladavini ali isključivo kao nosiocu evropeizacije, 

zapadne prosvjete, savremenih oblika života i rada, pravno- 
-administrativne uređenosti, i u kritičko-didaktički odnos 
prema Muslimanima u novim životnim i duhovnim prili- 
kama. 

Život Muslimana pod okupacijom, patriotska, društvena 
i duhovna previranja u njima, dileme i raskršća, sa težnjom 
da im se dade orijentacija, predstavljali su tematsko-mo- 
tivsku oblast za koju su imali afiniteta i Hadžić po pri- 
rodnoj etičko-duhovnoj inerciji svog vlastitog bića i Miliće- 
vić po liniji dobrosusjedskih zavičajnih simpatija i političke 
težnje za pridobijanjem Muslimana za hrvatstvo. Da je Mi- 
lićevića još prije osnivanja književne zajednice sa Hadžićem 
privlačio položaj Muslimana pod okupacijom, a da mu on 
sam prije stupanja u saradnju sa Hadžićem nije mogao dati 
punu životnu i prirodnu književnu realizaciju, svjedoči nje- 
gova pripovijetka /zselio se, objavljena 1892. godine u ča- 
sopisu ,,)Dom i sviet" pod pseudonimom ,,Aziz Hercegovac". 


IV 


U pregledu Osman-Azizovog proznog razvoja roman Bez 
svrhe (1897) čini stepenicu u pripovjednom kretanju ovih 
pisaca, nakon koje u njihove proze ulazi snažna težnja an- 
gažovane kritike muslimanskog društva, koje se daje u 
crnim slikama srljanja u propast. Angažovano-kritički natu- 
ralizam postaje metod književnog postupka, i iz te osnove 
proizlaze i svi pripovjedni oblici i modaliteti ove proze: sti- 
lizovani opisi i atmosfera sredine, smišljeno komponovana 
struktura likova i njihov konfrontiran raspored, planiran 
način mišljenja i individualno-društvenog reagovanja nji- 
hovog u prilog piščevoj koncepciji, kompozicija epizoda u 
smislu postupnog idejnog punjenja, najzad, piščevo pripo- 
vjedačko insistiranje i pristranost u karaterizaciji i raz- 
voju radnje. 

Sa svoje pozicije o evropeizovanju cjelokupnog musli- 
manskog društvenog života, u čijoj se osnovi nalazio impe- 
rativ građanskog duhovnog i društvenog formiranja, Osman- 
-Aziz su u ovome romanu krenuli u kritiku zastarjelih mu- 
slimanskih vjersko-prosvjetnih zavoda, slikajući u mračnim 
bojama atmosferu, dogmatično-skolastičku nastavu, mentali- 

tet i ljude u njima. Sve je u ovom djelu tendenciozno, sve je u 
funkciji teze pisaca. Tako tmurni tonovi slike medrese u 
kojoj se odvija radnja ovog djela asociraju zaparloženost, 
ustajalost, izlizanost, gnjiloću i zagušljivost, ali se odmah 
osjeća da pisci ne žele stvoriti mračni utisak materijalne 
bijede, nego intonirati depresivnu sliku duhovnog stanja onih 
koji obitavaju u toj sredini kao u prirodnom obostrano Uus- 
lovljenom i uslovljavajućem ambijentu svoga života. Sa tom 
atmosferom potpuno je u skladu, proizlazi iz nje spodoba 
glavnog negativnog junaka, softe, čiji opis predstavlja duhov- 
ni i fizički prototip letargičnih Osman-Azizovih likova, sa pu- 
nim i cjelovitim karakteristikama simbola iz duhovno jezive 
domanovićevske groteske, što će se ponoviti u njihovim crti- 
cama iz ciklusa S puta i teste. Softa je ležao izvaljen na 
minderu i ,nepomično zurio kroz mutni prozor bez ikakve 
promjene na sebi, bez ikakva života, njegovo zurenje je ,,ni- 
jemo i besćutno" kao obamrlost bez svijesti, a pogled nje- 
gov ,sumrtav" i ,nehajan'" u svome pokretanju, trznuo bi 
se ,iz misli — koje se ničim pod nebom nisu bavile". U 
daljoj karakterizaciji ovog lika pisci ovu negativnu OSnNO- 
vu samo produbljuju crtama pohlepnosti, razvratnosti, para- 
zitskog odnosa prema životu, neradničkog podsmijeha pre- 
ma onima koji rade, prezirnog odnosa prema onima koji 
uče, u kome pisci ne prikrivaju svoj cinizam. Mada samo 
po sebi pripovjedački ujednačeno i kontinuirano, ovo jedno- 
strano insistiranje na tamnim, negativnim pojedinostima 
kvalifikuje odmah u početku ovaj književni postupak kao 
prilično sirovi kritički naturalizam, kao težnju da se književ- 
nim sredstvima naprečac izazove moralna indignacija i Osu- 
da. Osman-Azizova kritika u ovom djelu ne ostaje, među- 
tim, izolirana samo na medresama, ona se širi i zahvata 
muslimansku društvenu sredinu, idući za genetičko-psi- 
hološkim istraživanjem njenih prototipova, pri čemu upa- 
daju u zamku više sociološke i manje književne analize, 
i to dajući sve u bloku, jedinstveno, generalnom karakteriza- 
cijom, bez realističkog razlikovanja, raznovrsnosti, izdva- 
janja ljudi, mišljenja, zbivanja. 

Proze iz ciklusa S puta i teste vezuje s ovim romanom 
više stilsko-idejnih niti. To je u prvom redu angažovana 
kritičnost i tendencioznost, naturalistički prikaz života, Za- 

tim groteska u stvaranju likova te satiričan odnos prema 
sadržini proze sa tonom ironije i oštricama invektive. 


Seriju crtica iz ciklusa S puta i teste Osman-Aziz objav- 
ljuju u 1897. i 1898. godini. Samo jednu pričicu iz ovog 
kruga, Svijet za sebe, u stvari prerađeni odlomak o otuđe- 
ničkom saznanju intelektualca u seoskoj sredini iz romana 
Djeca nevolje, oni štampaju, u vrijeme kad je već njihova 
književna saradnja odavno bila prestala, kao zadocnjeli od- 
jek nekadašnjeg rada, u ,Beharu" 1908—1909. Književni ob- 
lik pripovijedanja u ovim sličicama stavlja se potpuno u 
službu društvene kritičke ideje. Likovi i situacije u najbo- 
ljim od ovih crtica uprošćavaju se i svode na jednu di- 
menziju koja uz pomoć književnoidejnog insistiranja dobija 
vid simbola ili alegorije. Kmnitički odnos pisaca koncentri- 
san u podsmješljivo-prezirnom uglu posmatranja i književ- 
nog realizovanja, koji se često širi do sarkazma i cinizma, 
daje najuspjelijim od ovih proza obilježje jetkosti satira, 
čija sadržina ide do domanovićevskog apsurda, u kome se 
neprirodno 'i nespojivo s logikom i etikom predstavlja kao 
sasvim pnirodno, normalno i racionalno, a čitalac ostavlja 
u nedoumici. O svnhovitosti stvaranja ovih crtica Milićević 
je kasnije pisao: 


Nu glavna nam je bila namisao, da najstrožije 
šibamo mahane, poroke našega svijeta, da ga odvra- 
ćamo od tendencije iseljavanja i da poradimo na 
tome, da naš čovjek ostane na svojoj grudi, koju mo- 
ra voljeti li obrađivati. Tako izlažahu u književnim li- 
stovima pojedine naše manje cnte s oznakom ispod 
naslova iz zbirke ,,S puta i teste". Priznajem da su 
nam to bile preoštre satire, ali pisane gorčinom, jer 
smo voljeli ljude. Izgubiše se i zaboraviše u književ- 
nim listovima! Pisali smo te jetke crte bilo Osman ili 
ja ili oba skupa. 

Među manama i porocima ljudi koje su Osman-AZiz 
naturalistički ili groteskno predočavali u ovim crticama u 
socijalnom potezu od individualnog ka tipsko-društvenom 
bilo je osobina koje su oni oštro kritički isticali u ranijim 
svojm prozama, ali bilo je i novih oporih zahvata, rezova 
preko ličnog i društvenog bića sa težnjom persiflažnog de- 
maskiranja, izvrgavanja ruglu u slijepoj gluposti, ili oštrog 


38 


kritičkog predbacivanja refleksijom, komentarom nad poja- 
vom, situacijom ili sudbinom. Pregled ovih crtica daje čitav 
registar mana muslimanskog svijeta i ujedno Osman-Azizo- 
vih kritičko-satiričkih tema u njihovom miješanju i preplita- 
nju: tu je najprije bosanska sporost, odbijanje svakog rada 
i sklonost uljepšavanja vanjštine da bi se prikrila unutraš- 
nja bijeda — sve u crticdi pod zajedničkim ironičnim naslo- 
vom Čališni ljudi; zatim, lijenost i dokolična premišljanja, 
kronični umor, ali polaganje prava na brigu zajednice, so- 
cijalno-etička degeneracija koja se ne može popraviti — 
u crtici Bolesnici; jedan ,posve običan roman u malom", 
sa životnom krivuljom propasti jednog čovjeka koga su ro- 
ditelji razmazili i raspustili i zrenjem njegove vlastite svije- 
sti do bijesa nad grobovima njihovim u prozi Zločinci; 
meditacija muslimanskog intelektualca, kojemu je školova- 
nje otvorilo jaz intelektualnog otuđenja u odnosu prema nje- 
govoj sredini u crtici Nakon tri godine; zatim geneza i inte- 
gracija jednog učmalog mentaliteta od besmislenih razgo- 
vora do dokoličarskih zanimanja starih i mladih u kojima se 
zatupljuje smisao za opažanje i rasuđivanje, od učmalosti, 
neukosti i životne besvrhovitosti njihovih svećenika do otvo- 
renih poroka pod vanjskim znakovima ,korenitih turaka", 
u četiri fragmenta crtice Jednaki nazori; evolucija pojma 
O ,pravom, pravcatom turčinu'" kao prvobitnoj koncentra- 
ciji konzervativno-fanatične mržnje prema svemu stranom i 
novom, odbijanja savremenog školovanja i modernih oblika 
privređivanja, koja se pretače u zatucani formalizam, bez razli- 
kovanja uzroka i posljedica religiozne i društvene degene- 
racije u prozi Dindaš i dindaši; istovjetnost atmosfere u 
jednoj muslimanskoj čitaonici i jednoj čekaonici četvrtog 
razreda (Ččekaonica četvrtog razreda); formalistički naivna 
struktura psihe ,najmudrijih ljudi na svijetu u istoimenoj 
crtici (Najmudriji ljudi na svijetu); bespovratna zatucanost 
jednog praznovjerja koje izaziva sažaljenje (Mali ili veliki); 
najzad, nerazlikovanje spoljašnjih obilježja, poze i suštine 
učenosti (Guske izvan vode). Spomenute mane i poroci u 
ovim crticama izvlače se u prvi plan, predimenzioniraju se 
utjelovljavanjem u likove, koji kao njihovi nosioci postaju 
negativne socijalno-etičke personifikacije i u stilski najho- 
mogenijim slučajevima simboli mana i poroka i same crtice 
jedna vrsta moralističkih proza zorno-didaktičkog, natura- 

lističko kritičkog ili satiričkog karaktera. Za razliku od ra- 
nijih Osman-Azizovih proza, u kojima su se obično konfron- 
tirali crni i bijeli likovi, razvijeni pozitivni pojedinci i sku- 
čena konzervativna sredina, idilična atmosfera i dramatično- 
-tragična psihoza propadanja, u većini ovih crtica nema po- 
zitivnih likova ni kao rezonera, a atmosfera je ujednačena u 
negativnom smislu. Njihovu ulogu preuzimaju sami pisci 
kao posmatrači 1 pratioci, i kao komentatori, tumači, kriti- 
čari i prognozeni, koji se i formalno pojavljuju u tekstu pri- 
povijedanja sa svojom ličnom množinom. Sama sredina i 
atmosfera u ovim crticama je socijalno i duhovno zamra- 
čena, sa preokrenutim sistemom životnih i etičkih vrijed- 
nosti i neumitnošću najpotpunije degeneracije. 

Metodološki izuzetak u ovim crticama, ali i njihovu ve- 
zu sa ranijim Osman-Azizovim prozama, čini proza Nakon 
tri godine, u kojoj Hilmo predstavlja ne rezonera i govor- 
nika piščevog, nego lik piščevog meditatora koji za sebe 
postaje svjestan stvarnosti i svoga vlastitog otuđenja kao 
posljedice različitog obrazovnog nivoa muslimanske sredine. 
Njegova meditacija predstavlja najblaži oblik naturalistič- 
kog saznanja ovih proza. Ličnu i društvenu duhovnu dramu 
muslimanskog razvitka on doživljava kao napor da se pri- 
stupi naobrazbi duha, tom prvom stepenu na putu napretka, 
koji je ujedno i raspuće, jer taj najnužniji korak stvara 
,među nama jaz, veliki, nepremostivi jaz, koji nas dijeli u 
dva dijela, što se teško mogu razumjeti, i što prijeti, da bi 
jedan o drugomu počeo misliti da mu je tuđ, suvišan". Ovaj 
zaključak je Hilmino i Osman-Azizovo privatno i diskretno 
saznanje po tome kako je predstavljeno u crtici, ali ono 
dobija i opću namjenu samom činjenicom što je književno 
objavljeno u njoj. 

Mnogo neposrednija i otvorenija poruka, koja ima ka- 
rakter eksplicitne kritike ii ironije najoštrijeg usmjerenja, 
karakteristične za crtice ovog ciklusa, izražena je u epilogu 
crtice Zločinci. Nema čoveka koji bi Ragibove roditelje nazvao 
zločincima zbog toga što su ga raspuštanjem umjesto od- 
goja i obrazovanja upropastili — konstatuje pisac i dodaje 
cinički otvoreno: ,,A svijet je naš kod zdravih očiju slijep 
i ne vidi, da je u nas zločinaca za preogromni broj više, 
nego što ih ima u Zenici. Samo ovakovi će nas upropastiti 
i niko drugi... — Kod tolikih hodža i umnika!" 

Zaključni dijalog u crtici Čališni ljudi također pred- 
stavlja eksplicitnu rekapitulaciju ispričanih životnih slika 
sa uopćenjem, integracijom i kritičkim produbljenjem po- 
ruke. To je u stvari kompozicija po uzoru na propovijed 
koja proizlazi iz negativnih životnih primjera: 

— Nama je mrzak posao — svi smo na dlaku jed- 
naki, — kaže se u zaključnom dijalogu. — Dok misli- 
mo da bismo od hitnje mogli slomiti i vrat — ne ho- 
damo brže od spuža, što je u drugih naroda nerad i 
samoubijstvo, to mi držimo najvrednijim trudom. 

— Takovi smo bili, a i danas smo takovi: ali ho- 
ćemo li moći ovako dugo? 


— Nu — pa za svaku nesreću lako nam krivicu 
baciti na drugoga — ,na tuđince". U to se još ra- 
zumijemo. 


Na sličan način i u prozi Jednaki nazori zaključni di- 
jalog samih pisaca predstavlja racionalno saopćenje poruke 
koja proizlazi iz ispričanih slika, otvarajući ponore isto- 
vjetnosti jednog mentaliteta tragično zaostalog u razvoju: 

—...Ovakova jednodušnost u mislima nigdje ne 
spaja ljude među sobom tako silno. Svuda se ljudi 
razlikuju i parbe, ne slažu, te za jednu miječ potroše 
hiljadu ih — — — a u nas, gle, divna li sporazumka, 
istovjetnih li nazora između djeteta u povojcima i star- 
ca jednom nogom u grobu! 

— I vele, gdje su nas tri, da je pet mnijenja... 

— A ne znadu, jadnici, da u našega svijeta ni ne- 
ma — nikakva mnijenja! 

Alegorijski komponovana na pojavu Džabićevog pokreta, 
proza Dindaš i dindaši cijelom svojom strukturom, a ne 
samo završetkom, izražava kritički odnos pisaca prema uč- 
malom i zatucanom formalizmu muslimanske sredine i nje- 
govim političkim posljedicama. Sam njen kormpozicioni pa- 
ralelizam dviju sličnih radnji ne ide za satirom ni za per- 
siflažom, nego se piščevim superiornim kritičko-podsmješ- 
ljivim odnosom prema pojavnoj radnji baca sasvim racio- 
nalna i ozbiljna sjenka omalovažavanja na drugu, skrivenu 
radnju koja se podrazumijeva. 

U crtici Čekaonica četvrtog razreda pisci se, međutim, 
uzdržavaju od direktnog komentara, ne služe se alegorijom, 
ali se služe metodom direktne komparacije da kritičku ide- 

ju satirički aktiviraju. Upoređenje čitaoničke namjene sa 
atmosferom koja u njoj vlada pokazuje nesaglasnost, dok 
poređenje čitaonice sa željezničkom čekaonicom, sa drukčije 
postavljenim premisama, pokazuje istovjetnost, a rezultate 
oba primjera prožima piščevo tragično-jetko osjećanje kul- 
turno-prosvjetnog stanja muslimanske sredine. 

Podsmješljivo-kritička oštrica crtica Najmudriji ljudi 
na svijetu i Mali ili veliki zasnovana je na iznenadnom ane- 
gdotskom preokretu smjera radnje koji potcrtava duhovne 
nedostatke ljudi u njima. U crtici Guske izvan vode anti- 
klerikalna ironija se otkriva u alegoričnom paralelizmu dviju 
slika: jata gusaka koje na vodi izgledaju dražesno i lijepo, 
a kad iziđu iz nje na cestu pocrne zaprpane u prašini i iz- 
gube svu raniju ljepotu, i ljudi-svećenika koji ,dok šute 
onda ih podnosi kao i te plivačice dok su u vodi — lijepo 
ih je gledati, i čovjek misli da se pod bijelim omotom na 
glavi krije biser od mozga... Ali dok zinu — onda čovjeku 
odmah panu na um one guske izvan vode." Podsmijeh se 
pojačava još više što se alegorija, sa svojom nesaglasnošću 
forme i sadržine, ne otvara i za Abdulah-efendiju, koji je 
razglašen kao ugledan, pametan i učen, otvarajući nove 
imanentne dubine ograničene uobraženosti ovog predstav- 
nika muslimanskog svećenstva. 

Drastično mimoilaženje groteskno  predimenzioniranih 
karakteristika muslimanskog konzervativnog mentaliteta ko- 
je su iznesene u crtici Bolesnici i čitaočeve kontrole zasno- 
vene na logici, zdravom razumu i prirodnom shvatanju Ži- 
vota, koje prati ovaj tekst, predstavlja satiričhu osnovu ove 
proze. Na glavne junake u ovoj prozi, Karanfil-agu i Ibri- 
šim-agu, koji predstavljaju likove muslimanskih Oblomova, 
pisci su aplicirali motiv seobe u Tursku, dajući ga s jedne 
strane, kao posljedicu njihovog učmalog mentaliteta, a, s 
druge strane, dajući pomoću njih i samoj pojavi seobe ne- 
prirodnu i nezdravu socijalnu sadržinu. Satirički razotkri- 
vajući njihove individualno-socijalne orte, priznate u njiho- 
voj sredini kao crte moralne i vjerske čvrstine, pisci su 
podvrgli kritici, mada jednostranoj i uprošćenoj, i cijeli 
sloj konzervativno-fanatičnog muslimanskog stanovništva čiji 
su oni predstavnici, a po javu seobe potpuno sveli na su- 
bjektivne uzroke: na lijenost, nerad, letargiju i nemoćnički 
fatalizam, koji i ne mogu osigurati opstanak u novom vre- 

menu. Oni koji se sele predstavljeni su kao nezdravi poje- 
dinci, degenerici, otpadnici — bolesnici. Njima se ne može 
pomoći ni intervencijom okoline, ni kupovanjem zemlje, kao 
u ovoj pripovijeci. Objektivnih uzroka u ovoj prozi nema 
ni koliko u drugim njihovim prozama. Čak se sve dešava u 
nekoj sredini van vremena i prostora, sa ljudima koji pred- 
stavljaju moralne simbole čija je aktivnost podređena oO0s- 
novnoj moralnoj ideji pripovijetke, a sama pripovijetka Os- 
tavlja dojam bajke, utopijske. Domanovićevska  satirična 
ironija u njoj, izbija iz domanovićevske stilizacije radnje, 
a sve se svodi na utisak nečeg svevremenskog, utisak vječ- 
ne etičke teme, vječnog društvenog sižea: Kad su dobro- 
činci kupili zemlju i zakućili one koji se htjedoše iseliti, 
rekli su im: sad vas ostavljamo, pa ćemo vas do dvije-tri 
godine pohoditi. Naselje koje su nakon pet godina otkrili 
izgledalo je, međutim, kao neka zemlja Dembelija, u kojoj 
caruje lijenost i gotovanstvo i postoje svi uzroci propada- 
nja, sve dovedeno do apsurdnih razmjera, sa ljudima koji 
su dobili preuveličano deformisane osobine. Satira se, me- 
đutim, zaoštrava do potpunog etičkog i socijalnog besmisla: 
saznadoše čak da prodaju zemlju i stoku koju su im dali. 
, Kamo sreće, — vele odrješitiji od njih, — da smo ih pustili 
onda da idu kad su bili skastili." 


Tako se ovim crticama S puta i teste konačno zatvorio 
duhovni i stilski krug Osman-Azizovog pripovijedanja. Izvan 
njega ovi pripovjedači više nisu mogli ići dalje. Jer su svo- 
ju prozu bili doveli do stanja takve napregnutosti od neza- 
dovoljstva svijetom oko sebe da bi svaki dalji korak pred- 
stavljao konačan lom književne strukture i prelazak u so- 
ciološki traktat. Njihov doživljaj bosansko-muslimanskog 
svijeta dopro je do one nervne ivice da je postao stilski 
nepodnošljiv, a didaktiziran, racionaliziran i angažiran pre- 
ko svake mjere više se nije mogao književno održati. Nji- 
hova kritika muslimanskog društva dobivala je sve više mo- 
ralna obilježja nekrologa i ton jetkog rekvijema. To je i 
bio unutarnji razlog da su ovi pisci, i Osman i Aziz, napu- 
stili književno stvaranje i pošli svaki svojim putem u pu- 
blicistiku. 


Muhsin Rizvić 

AGO ŠARIĆ 


Pripovijest iz prošlosti Mostara 


I 


Ponosno se diže stari Hum, gol i vrletan, gledajući pod 
sobom kamenite i tvrde kuće Mostara. Njemu je nasuprot 
Podvelež, dok prema sjeveru ostaju brda, koja s desnu 
stranu Neretve obrubljuju Mostarsko blato. Ispod Huma, 
od njegova podnožja pak sve gore uz Neretvu do naspram 
Bijeloga polja stere se ravnica, obrađena, opkopana, Zasa- 
đena i zelena. Tom se ravni prelijeva Radobolja, oplođujući 
rad marnih ruku, i teče u dva toka, čineći tako Adu, otočić, 
dok se u njenom pjeskovitom dnu kupaju vrbe i kupine. 

Na ovoj ravni, među ovom krasnom zeleni stoji sama 
samcata džamija, oko koje su se pred dvije stotine godina 
dizale kuće za onda najživljega dijela grada Mostara. Kuda 
sada marna težačka ruka kopa, tu je bila Al-el-havadže-ma- 
hala," kojoj danas ni traga nema, od koje nije ostalo ni 
kamena, te ju tek katkad spomenu jošte koja staračka usta. 
Na divljih pećinah brze Neretve je Halebinovac?"+, uspome- 
na na mostarskoga kapetana Halebiju; nekako prama sta- 
roj mahali s druge strane Neretve, a nad njim, nad Ha- 
lebinovcem, visoko se izvija tanani most, stara ćuprija, na 
kojoj su se još pred nekoliko godina vidjevala gradska vra- 
ta, stara, al' čvrsta i jaka. Tamo podalje sahat-kula, a na 
Luci Šarića džamija, sjećajući te pobožnosti onih, koji su 
davno živili i pomrli, učinivši taj hair. To sve, čitav Mostar 
sa svojimi sivimi zidovi, goli Hum, svaka hrid, svaki ka- 


+= Mahala je predjel grada koji se zvao Al-el-havadže. 
+x Vrelo prozvano po mostarskom kapetanu Halebiji. 


47 


men kano da ti priča jasnih slika prošlosti, junačkih dogo- 
djaja, od kojih je mnoge razorno vrijeme pokopalo isto, 
kano da su se utopili u strašnu buku bijesne Neretve. Još 
su samo ostali glasovi iz daljine, koji lakim šapatom oOživ- 
ljuju ove uspomene, te ti kažu da je tu i tu bivovao mo- 
starski kapetan Halebija, da je od onuda od Zahuma navalio 
Stojan Janković i popalio Al-el-havadže-mahalu; — pak i 
ondje na Starom mostu, na onih vratih... Na njih se je 
vidjevala udubina, a vjerna predaja kazuje da je na ta vra- 
ta, da je tude Stojan Janković kopljem udario kada bijaše 
navalio na Mostar. Zahum, Cernica, Al-el-havadže-mahala, 
kojoj danas ni traga nema, jesu s desnu stranu Neretve, 
protezali su se prama Vukodolu. A još danas više k Ilićem, 
malome seocetu odmah pred Mostarom, diže se stara kula 
braće Kurbegovića, Kur-bega i Ali-bega (sada Ćatića kule). 

U ovo vrijeme uprava Mostara i Hercegovine od nesreće 
paše Serezlije bijaše na kapetanih. Tadanji kapetan bijaše 
Halebija, više učen i plemenit negoli junačan. Osim službe 
što ju je obavljao kao kapetan, bijaše sastavio i učionu, ko- 
joj je on na čelu bio kao prvi učitelj. Mladež oko sebe pri- 
kupljao, pa ga ova i zavoljela kao i svaki tko ga je poznavao. 
Izvrstan ljubitelj knjige tražio je prijateljstvo pismenih lju- 
di, među kojimi bijaše i Kaimija. Kaimiju poznavahu kao 
pisca i pjesnika, ali bijaše veliki njegov grijeh što je pisao 
hrvatskim jezikom. | 

To je bilo dovoljno da se negdje na pravome mjestu ka- 
že da ima opasnih ljudi u Mostaru, koji se i inače nisu Za- 
dovoljavali onakovom upravom. U to ime budne poslan iz 
Carigrada preglednik Mehmed-aga, koji neke spise Kaimijine 
uništio a neke sa sobom ponio, dok nekoliko Mostarana 
podavi svilenimi gajtani na prevaru. Kaimija se sretno iz- 
maknu istoj sudbini. 

Godine su prošle, ali se ta stvar nije zaboravila! pam- 
tili su ju ljudi, ali nisu mogli ništa da učine. Na samoga ka- 
petana Helebiju nisu žalili, jer su uvjereni bili da tu on po 
srijedi ne bijaše ni najmanje kriv. Nekoliko ih je samo bilo 
ipak kivno na njega, a među timi i Ago Šarić. 

A kako da se na nj iskali, što li da mu učini? Svi su 
bili uvjereni o nevinosti i vrlinah Halebijinih, a Ago je to 


48 


znao, pak se i jedio. Ali znao je i to da su i njega pazili i 
voljeli, pa i sam kapetan, jer je bio junačan i odvažan: uko- 
liko je okršaja bilo, svagdje je odlučivao pobjedu upravo on 
svojim junaštvom, s čega su ga poznavali i podalje od Mo- 
stara, po cijeloj Neretvi i Primorju. I u Kotarih je bio još 
sasma mlad momak u bici, kadno su zarobili Stojana Janko- 
vića. Pa je Ago od inada kavge zamećao, pomanje četice ku- 
pio i vodio. Helebiji ne bijaše to poćudno; a doznao je da 
mu Ago nije osobiti pnijatelj kao što je prije bio. I htijaše 
da mu pokaže da je vlast u njegovih ruku, pak ga dozva 
preda se upravo kad je odpustio sa sastanka svoje učenike 
slušatelje. 

— Tuže mi se na te, Ago, da si velik naprešica! — reče 
mu Halebija. — Ja to ne mogu da podnosim. Hoću da je 
svijet u miru i da se ne tuži na te! 

— Što je meni stalo! — okosi se Ago Šarić. — Kad se 
drugi na me tuže, ni ja se neću da hvalim. 

— Polako, polako. Ja vjerujem glasovom i ljudem, a 
neću da bude kavge. Ja sam glava ovdje, pa ti kažem, a 
pamti dobro, da bez moga znanja nećeš izvan okolice Mosta- 
ra, a u Mostaru od mraka do zore da presjediš odsele vazda 
kod kuće! 

Tako je kapetan otkrojio Agi Šariću, a on upravo pob- 
jesnio. Sad je istom uvidio, pak je bio osvjedočen, da je 
kapetan prava hrđa, prava kukavica. To je on mislio o 
njemu, a što je mislio, sve bi kazivao svome Bajri Đozliću, 
koji bijaše barjaktarom, zastavnikom, a ujedno prisni pri- 
jatelj Agin. Kao što Ago, onako i on iste naravi, žestoke 
krvi, pa bi se često jedan drugom tužili da ih ubija miro- 
vanje. Obojica od mladosti junakovali, a Halebija miroljubiv 
čovjek. 

U tako vrijeme Agi bijaše razbibriga pjesma i pjevanje, 
razgovori s Bajrom Đozlićem i Kurbegovići Kur-begom i 
Ali-begom. I ovi bijahu njihovi istomišljenici, te bi se obič- 
no sastajali u Džinovića kahvi u Kuluku a najviše u Kur-be- 
ga i Ali-bega. Nu osim toga Ago je dohodio i djevojci lijepoj 
Hani Hrvićevoj u Al-el-havadže-mahali, koja je voljela mla- 
da i lijepa junaka. 

4 Osman-AZiz, I 


II 


Ago je Šarić bio rodom iz Mostara. Stanovao je u Za- 
hum-mahali, koja je i danas. To je odmah pod golim Hu- 
mom, po kome se je i prozvala, a po tome i cijela Hercego- 
vina u srednjem vijeku. Na vodi Radobolji, koja jednim 
rukavom teče ispred katoličke crkve, bijaše njegova kuća 
upravo gdje je danas Paša-bega Hadžiomerovića. Od roda 
ne imađaše nikoga doli staricu majku kojoj je pravo bilo 
i drago što joj je sin na glasu zaradi junaštva, ali se je ipak 
na nj malko ljutila, što se već ne ženi i ne dovede u kuću 
zamjenicu starici majci. 

Al je Ago sa ženidbom otezao, volio je da još probećari. 
Djevojku je mogao odabrati gdje je htio, jer je junak svag- 
dje dobro došao, a uz to je bio i na oči prikladan. Tada je 
mogao imati oko trideset godina, jedar i izrastao, crnih i 
žarkih očiju a s opaljena mu ali prikladna lica padali puni 
brkovi. Čovjek otvoren, vesele naravi, svagdje bijaše dobro 
došao, pak bi mu se i mnoga djevojka obveselila. Nu on 
je sebi odabrao Hanu Hrvićevu, pa ona mu ugodna zabava, 
koju bi on ipak mogao zamijeniti za junakovanje. 

Polako je teklo Agi vrijeme, otkako mu je kapetan Za- 
povjedio da se smiri, dapače, da i u prvi mrak mora da 
bude doma. Polako mu je teklo vrijeme, i činilo mu se da 
su od onda godine prošle, a ipak je od proljeća do u ljeto 
prošao jedva četvrti mjesec. Materi mu je bilo po ćudi, što 
je tako uredan — a da li mu nje nije bilo... On je svašta 
premišljao. Bio je kao na živoj žeravici, pa bi se kadšto znao 
smrknuti, da te Bog očuva. — Po danu bi zašao ili u Kuluk, 
ili Hani, ali najviše je bivao u braće Kurbegovića. Rano bi 
pošao k njima, pa bi išli u lov, utrkivali se, bacali se kame- 
na. Još da mu ne bijaše toga, svisnuo bi od muke. 

Upravo u vrijeme od grožđa sastalo se cijelo društvo u 
braće Kurbegovića. Tu ova dvojica, pa Bajro Đozlić, Ago 
Šarić i Salih Bakamović. Jutrom lovili lov, utrkivali se, pa 
onako umorni vratili se Kurbegovića kuli, pripravili lovinu 
i otpočinuli, pa zabave jošte željni i junačke igre, sišli da 
se bacaju kamena. 

U prostranom dvorištu kule Kurbegovića dvije su viso- 
ke murve raširile grane, a po avliji porasla zelena trava, 
dobar znak da ju nema tko da gazi. Braća Kur-beg i Ali-beg 

bijahu samci. Pod jednom murvom u posudi žežena rakija, 
kojom se krijepe ljudi u besposlici, da im veselije prođe 
vrijeme. Tu posjeli gledaju kako se jedan po jedan diže da 
se umetne. 

Kako se koji digne, onako prihvati krupni i teški kamen, 
iznese ga na desnu ruku, da mu stoji sprama glave; podvije 
mali prst ispod kamena, zaljulja se na biljezi i baci. Od ve- 
like snage zatutnji, dok se kamen prilično zabije u zemlju. 

Dođe red i na Agu, on prebaci sve koji su prije njega 
bacali. 

— Be aferim, Ago! — kliknuše mu svi. 

— Pijem, Ago, ni u svoje ni u tvoje zdravlje, već u 
zdravlje kapetana Halebije, koji te štedi u Mostaru! — po- 
tegnu Bakamović rakiju i stirese rameni i glavom. 

— Rđa, on mene štedi! — uzbjesni Ago te srdito dig- 
nu ruke. 

— Biti će da je zaželio da mu dođeš i da te uči pismu! 
— nasmija se Ali-beg. 

— Neće on mene učiti pismu, ali ću ja njega junaštvu. 
Neće mu vrijediti sve znanje ni knjige. 

— Kako to? — upitaše ga. 

— Evo kako. Doznao sam da noćas u Potporimu konače 
Jahudije iz Sarajeva. Idu u Stolac na grob svoga rabina, 
koji im je zakopan na Krajišini. Puni su novaca, nose dže- 
vahira — dragog kamenja... Učinit ću kapetanu nepriliku. 

— Ali kako ćeš, Ago, kad ne smiješ nikud iz Mostara? 
— prekinu ga Bajro, razumjevši, šta je Ago naumio. A ti 
ne možeš na drugu stranu, jer su vrata gradska zatvorena, 
po gotovo pak po noći ne smiješ izlaziti. 

— To je moja briga, a ne učinim li, recite mi svi da 
nisam Ago Šarić. 

— Vidjeti ćemo! — okrenu glavom Salih Bakamović. 
Ali kako ćemo to saznati? 

— Kad vam donesem blago jahudinsko, onda ćete i 
znati. A vi ćete blago razdijeliti po Brotnju da svijet zaželi 
dobru sreću junaku koji ga se je sjetio. 

— Kad ćeš i kako ćeš na drugu stranu? — upita ga 
Bajro. 

— Rok je noćas, a put preko Neretve. 

— Kako? 

— Preplivati! —1i Ago zasuka brkove.— A Halebiju će 
zaboljeti glava, tražeći tko je — i nasmija se. 

Primicao se ljetni dan kraju. Sunce palo na zapad i s 
te strane osvjetljivalo kuće Mostara. Ago je jedva čekao da 
bude kraj danu, pak 'se diže i pozdravi. Putem se naslagali 
debeli slojevi bijele prašine, u koju noge upadaju, pa se 
diže kao bijeli oblak i spušta po prolazniku i po onome 
rašću štono je i s jedne i s druge strane puta, da mu od 
prašine ni ne vidiš zelenila. Nebo lijepo, vedro, tek se neko- 
liko osamljenih oblaka vuklo kao bez ikakva cilja. Uzdu- 
hom se, punim prašine, prosuo miris trava i djeteline i 
od sijena što ga kmetovi u handaćih gone u Mostar. Čitave 
povorke konja potežu se putem; sve konj za konjem prive- 
zan, pak se moraš da čuvaš da te ne obore sjenom koje nose. 

Ago je išao prema Al-el-havadže-mahali a nije opazio 
kako se je za njim uputio Bajro. 

— Stani, Ago, pričekaj! — zovnu ga Đozlić. 

— Zar ćeš i ti dolje? — upita Šarić, čuvši da je Bajro, 
ni ne okrenuv mu se. 

Bajro ga stigne. 

— Kani se, Ago, ćorava posla! — pogleda ga Bajro; — 
i meni je ovako dosadilo. Ali nemoj da činiš što ti ne dadu. 
Kapetan će saznati — a ti znaš njegovu zabranu. 

— Neće, dina mi! Nitko znati neće — a za inad je ka- 
petanu. Pamti dobro da mi je zabranio, meni, samu meni 
zabranio da izlazim po noći iz doma. A zašto? Jer je on rđa 
i kukavica! A dok je Age na životu, Ago će se toga vazda 
sjećati. To se lako ne zaboravlja, a dok je Halebije u Mo- 
staru, meni nema pravoga veselja. 

Đozlić mu na to ništa ne odvrati. Znao je da ne može 
Agu da odgovori od onoga što je namislio, ali je pripomenuo 
nešto, samo da mu kao iz daleka nabaci da se čuva da ga 
tko ne vidi. 

Pred džamijom u Al-el-havadže-mahali, koja danas stoji 
osamljena na ravnici, usred plodne zemlje, tvrdi spomen 
prošle dobi, vjerni muslimani uzimali abdest na Radobolji, 

pak će da klanjaju ahšam. I Ago, i on priđe da uzme avdest, 
i on će da klanja. Među prvimi uđe u džamiju, tako da je 
bio sasma blizu imama. Džamija puna puncata, a što nije 
moglo u nju, ono ostalo pred njom na dvoru. 

Lako šušulja bistra Radobolja, u kojoj se kupaju tanke 
bodljikave grančice ruža, u kojoj se ogledavaju vrbe, lako 
i tiho, kano da i sama znade da teče ispred zdanja gdje se 
bogu klanja. Kroz onu njenu čistu bistrinu vidiš joj do dna, 
gdje se poredao sitni, bijeli pijesak; zemlja joj i trava pri 
kraju jošte sasma mokra, gdje su sljedbenici svetoga islama 
čas prije hladnom vodom uzimali abdest, da uzmognu na 
molitvu stupiti u džamiju. 

Dan je upravo na izmaku, taman da se dijeli od zemlje, 
a iz džamije se iz stotine grla diže pobožna molitva, koja 
hvali djela božja, te se na krilih dana i na dobrih činih diže 
visoko, visoko gore... 

Svršila je molitva, a iz džamije nagrnuše na dvor svi, 
i stani i mladi, pa da se onako malo porazgovore. Lica im 
mirna, bez ikakve brige, jer im ih je molitva dignula. 

Jedini se Ago Šarić od njih odijeli, nešto zamišljen. Po- 
zdravi se s nekimi i pođe kući — jer mora. Zar nijesu to 
jadi i muke da čovjek ne smije iz kuće kad hoće, da ne 
može sobom vladati prosto i slobodno, već da ti nečija riječ 
otkine pola života? A kako je još pri duši onome koga poz- 
naju i hvale junaka, koji sam u svakoj zgodi, u svakom okr- 
šaju svojim junaštvom primami pobjedu na stranu svoju i 
svojih? I Ago je bio ljut, i sada bijesan, u čas kad je mogao 
biti najmirniji, najutješeniji. Molio se je i klanjao velikom 
Allahu, ali su njegove misli kojekuda išle samo kako će da 
zada brige i posla onome Halebiji, onoj kukavici koji je toli 
nisko bacio čast mostarskog kapetana i pogazio ju... Tako 
je on barem mislio. 


Nekoliko koraka od njegovoga doma je Derviš-pašina 
džamija; ne dade mu se nešto odmah kući da svrne, a opet 
i nešto proračunano skrene pred džamiju, gde je posjelo 
sijelo, te se ljudi razgovaraju o koječemu. I on namjerice 
pođe među njih da ga vide i da se s njimi razgovara, pa da 
se na njihove oči kasnije zatvori u svoj stan, gdje ga čeka 
starica mati, koja ga jadnica pazi kao oči u glavi i plače 
što nema jošte unučadi. 

III 


Tiha je pala noć. Nebo vedro kao riblje oko, pak se osu- 
lo zvijezdama kao polje ovcami. Tek se odonud iznad Pod- 
veleža izvio sitan mali oblačić a crn. Mostarom sve mirno, 
nigdje ne čuješ žive duše; i gradska su vrata na velikom 
mostu već odavna zatvorena, a kod njih na kamenu sjedi 
i kunja oprezna straža. Ona šaka oblaka iznad Podveleža sa- 
krivala mjesec, te si kroz noć jedva mogao da vidiš minare- 
ta džamija, koja se penju nebu u visine. Neretva dere i pere 
sivo, tvrdo stijenje, klokoćuć oko pećina posred nje i pjeneć 
se iza njih, a iz nje izbija hlad koji snaži i krijepi mireći i 
blažeći vruću krv. 

Polako se i tiho otvoriše vrata Šarićeve kuće, a iz njih 
ispade Ago Šarić. Najprije se ogleda naokolo, pa žurno po- 
hrli ispod Huma, da si ga mogao jedva očima pratiti. Jacija 
je davno prošla, pa nigdje nikoga po ulicah. Ago krenu 
preko Šarampova na Neretvu. Polako i pažljivo siđe pred 
pećinu na Neretvi, žurno skinu sa sebe odoru, sve obavi oko 
glave i zaleti se u brzu i bijesnu Neretvu. Oprezno i ustraj- 
no maše rukami po vodi: dosta treba napora da joj se odup- 
reš, te da te u vrtlogu u koji vir ne zanese. 

Nakon teška opiranja jedva se dohvati pećine na drugoj 
strani; ispliva i ispravi se a s tijela mu tokom pocuri hladna 
voda. Navuče na se odijelo, pripasa oružje i put pod noge. 

Ago je žurno hitio prema Porimu. Od sebe ne davaše 
ni glaska, samo se je jedva čulo kako mu ispod stopala škri- 
pi pijesak. Kad bijaše u Sutini, okrenu se prama Mostaru: 
nad gradom se nadvili crni oblaci, koji kažu da će za koji 
čas pasti kiša, teški škropac; od časa do časa sjekne hitra 
strijela i osvijetli čitav kraj. Ali ugodno pri duši što nakon 
duga vremena Mostar gleda iz podaljega, Mostar, u kome 
sada spava ona rđa... 

Munje sijevahu a sitne kapi počeše da propadaju. Upra- 
vo da će iz Sutine skrenuti prema Porimu, sjajni bljesak 
rasvijetli okolinu. Ukraj puta ispod hrasta ustobočio se čov- 
jek kao jela, ugeo se ispred kiše a za hrast se sakrio da se 
nije mogao ni vidjeti. Ago nije mogao da izbjegne pljusku, 
te se sav mokar jedva dokopa Zurovčeva hana. 

Oču se lavež pasa, a Ago hitro uskoči u podrum, nad 
kojim su spavale Jahudije. Malko je prisluškivao, pak se ispe 
na jasle i provali polako tavan. 

— Tu su! — izusti polako i pogleda po odaji, koju je 
rasvjetljivalo slabo svjetlo svjetiljke, gde su spavali Ja- 
hudije. 

Opazi kovčežić jednome povrh glave, otvori ga, al' u 
njemu jahudinska hrana. 

— Hm! — otresne se i priđe k jednome bradonji te mu 
zavuče ruku u njedra. Bradati se Jahudija malko protegnu 
kad mu Ago izvuče kesu. I drugome je našao kesu, ali se 
treći zdrnu te ga onako u snu pogleda. Ago se trgnu, te 
bojeći se da ne skoči, smlati ga teškom rukom po glavi i 
začepi mu usta. Kako se je Jahudija otimao, i drugi se pro- 
budiše. Nasta silna vika i buka, čitav se han uzbudi, al' Ago 
već umakao u šumu. 

Dok su ostali pa i same Jahudije saznale što se je do- 
godilo, Ago je bio zagazio niz Porim. Hrleći putem, nije ni 
opazio da je mimo njega prošao onaj čovjek koji ga je vidio 
i u Sutini. 

Jahudinska buka i plač razbudi sve goste u hanu, te 
svi polete da vide što bi Jevrem. Nikome ne bijaše milo, 
jer su se svi i za se bojali. 

— Šta je, kakva je vika? — ozva se s vrata Simo Zuro- 
vac, vlasnik hana. 

— Orobljeni smo! — zajauka stariji bradati Jahudija, 
uhvativ se rukami za glavu. 

— Tko i kako? — upita Simo. 


— Ne znamo! — zavikaše svi kao u jedan glas. Sad je 
na pobjegao! 
— Znam ga, znam! — opruži Zurovac stisnutu šaku; — 


ja sam ga vidio! 

— Tko je? — upitaše ga i obletiše sa sviju strana. 

— Vraćao sam se s bratom iz Mostara, a on se još nešto 
po poslu zaustavio, dok sam ga ja imao da pričekam u Su- 
tini. Zaklonih se pod oni hrast gdjeno zakreće put, vidjeh na 
rođene oči kako amo nekuda prođe Ago Šarić. Brata mi 
Mile jošte ne bi, a bojeći se veće kiše, pođoh ovamo, kad 
odovuda leti i opet Ago Šarić. Znam ja, on je, i njega se 
valja držati. 

— Pa zbilja ti ga znadeš? — upitaše ga Jahudije, dok 
im je odmah malko odlanulo. 

— Znam ga veoma dobro, a sutra ćemo i još bolje zna- 
ti da sudi kapetan Halebija. 

Međutim je Ago kano zec doskakao do Neretve, odavde 
polako do pećinah do pod Kujundžiluk, svuče se, prepliva 
na drugu stranu i odatle doma. 

Hitro je prošao oni noćni pljusak, nebo se opet razved- 
rilo. Uprav zora opučila, zvijezda ponestajalo, a Ago uljeze 
doma. Još malo pa će da zabijeli. 

Starica mati jošte spavaše. 

Izvali se na dušeke, da pričeka sabah. Na vrijeme je 
izašao u džamiju, a mnogi ga vidješe. 

Ago se je čitavo jutro, čitav taj dan držao bezbrižnim 
— htijaše bar takovim da bude. Ali mu ne pođe za rukom. 
Morilo ga je i peklo što mora da krije ono što je učinio — 
a sve zaradi volje jedne rđe, kapetana Halebije. Šta bi on 
dao kad bi mogao razglasiti: Ago je u jednu noć otišao u 
Porim i vratio se! A Porim je dalek, nije šale tolika daljina 
u malo vremena! 

Prižegao božji zvjezdan, da ne može bolje, te pali i pe- 
če; čuješ kako ti se raširila, raslabila koža, a iz nje curkom 
curi znoj. Iz zidova, iz stijena, iz tvrde zemlje bije te topli- 
na, a laka prašina, koja se diže, upija ti se u znoj, te peče 
kao i onaj roj dosadnih muha. Istom popodnevno doba, a 
Ago će u Donju mahalu svome pobri Bagjri. 

— Ti Ago? — upita se Bajro i začudi. 

— Evo kako vidiš. Donesoh ti lovinu da ju među kme- 
tove razdijeliš, Znaš, ja ne mogu. 

— Bolan ne bio, nijesi li čuo? — upita ga Bajro. 

— Šta? 

— Došle Jahudije na sud. 

— Neka su! 

— Polako! Tebe traže. 

— Mene? 

— Tebe, bogami! — zakle se Bajro. — Kazao im han- 
džija da si ti. Malo prije stigoše, dok bijah u čaršiji. 

Ago se pomete i zamisli. 


— Neka oni šudle! Ja sam i jaciju i sabah klanjao za 
imamom, a put nije dva sahata. Pa tko što može da posum- 
nja? Ta do na vrh Poriva su četiri debela sahata, a otuda 
četiri. Zar se mogu česa bojati? 


Jahudije su odmah ono jutro krenule u Mostar da se 
potuže. Ne prestadoše da krive Agu, pa zahtijevahu da se 
uhvati, da mu se uzme otimačina i da se metne u kulu. Nu 
sud nije toliko hitio, jer se nije pouzdavao tako naglo da 
postupa s Agom. 

Halebija zovne Agu i počne da ga ispitiva, al! Ago to 
odbi nakratko ispričav da je sinoć jaciju i jutros sabah kla- 
njao s imamom. Halebija ga otpušti i pozove imama i još 
nekoliko ljudi, koji posvjedočiše da je Ago zbilja istinu 
rekao. 

Tako se Ago izbavi a Jahudije pođoše dalje, ne presta- 
jući misliti kako da se osvete. 


IV 


Jošte pred tridesetak godina dizaše se veliki stari orah, 
kako se sa Ljubuške ceste iđe kroz Cernicu: vjetar ga je 
svalio i iskrčio. Onaj stari poznati orah bijaše svjedokom i 
uspomenom iz starijih vremena, u koja nas zanašaju Dpri- 
povijedanja, sačuvana u narodu. Taj orah bijaše u Hrvićevoj 
bašči, svojina kuće Hrvićeve, odakle bijaše i Hana. Koliko 
li je puta pod njim hladovala i ispod njega gledala po zele- 
noj, cvijetnoj bašči gdje su rasli njeni karanfili, bosiok i žute 
lale! Tu bi se ona često puta sastajala sa svojimi drugarica- 
mi, koje bi k sebi dozvala, pa bi se odatle po cijeloj cernič- 
koj mahali razlijegao veseli žamor i ugodno pjevanje iz 
bijelih djevojačkih grla. Tu bi ona slušala ne bi li joj se 
pjesmom javio njezin Ago kad bi tuda prolazio, Ago, za 
kim je valjda mnoga djevojka ginula. E, ta onda je bilo 
života u Cernici, u Al-el-havadži, a danas je tamo sve pusto, 
nigdje ni najmanjeg traga kućam, već jedina džamija sama 
i tiha u sredini, a naokolo nje, gdje je bio najživlji dio 
grada, marljive ruke danas obrađuju svojom krasotom i Ze- 
lenilom zamamljive bašče, a u ustih djece te hrvatske gru- 

dice zemlje ostala je riječ: Evo ovuda su bile kuće, ondje je 
bila čitava mahala, pak ju je Stojan Janković popalio. 
Primaklo se jesenje doba. Udarili vjetrovi te trgali sa 
stabalja požutjelo lišće. Od čestih kiša, koje su nedavno pa- 
dale, vode nabujale. Neretva poskočila, a i voda po rukavih 
Radobolje dere i reže snažno i brzo. Oba njena zahumska 
rukava natapahu zelene zahumske bašče. A zemlja je ondje 
plodna i rodna, pak ti vodom iz svojega krila opčarava oči. 


Navalio jesenji vjetar te u vitlovih nosi bijeli prah, sa- 
vija i ljulja granjem i rašćem, huji oko kuća, kano da će 
sad na da digne s njih one krovove od teških ploča. Prolaz- 
nici se ugiblju i sažimlju očima da se u nje što ne utruni. 

S Raskršća se uputio u Cernicu prama Hrvićevoj bašči 
Ago, ne brinući se da će mu se oči nasuti prašinom, ne ma- 
reći za vjetar. Bijaše i ljut i zamišljen, ali ipak više bijesan. 
Kad bijaše poblizu Hrvićeve bašče, razveza glas, kano da 
će se vjetrom da takmi: 


Srce, dušo, Hanušo djevojko, 
Iziđi mi u zelenu bašču, 
Uberi mi jedan stručak cvijeća, 
Okiti me, srcu da odlane! 


Čula je Hana djevojka glas Agin, pak ni vjetar nit išta 
drugo ne bi ju moglo zamesti a da mu ne iziđe na susret. 
Kako da mu se otme, za kim gine i čezne, za koga bi dala 
cijeli svijet? 

Ago stade pred baščinska vrata, što je svatko znao kao 
i to zašto tu staje. Malo je čekao, jer se iza vrata brzo oču 
glas. 

— Hano, nešto ću te da pitam! — istisnu ljutito i 
otresito. 

— Ali šta ti je danas, Ago? — upita ga djevojka hitro 
i plaho. 

— Ne pitaj me! Ja ću tebe pitati, a ti mi samo odgo- 
varaj. Čuo sam da si govorila s Alijom Mehagićem, pa još i 
to da si voljna da ćeš za nj! 

— Ja! problijedi djevojka. — Ago, lažni su glasovi koji 
ti to doušiše. Ti se raspitaj i razaznaj sve, pak ćeš vidjeti 
da nijesam s njime ni riječi progovorila. Ja tebe hoću, ja 

tebe čekam, a sve drugo neka voda odnese, nije mi stalo! 
— metnu djevojka ruku na prsa, koja se malko udubi u onu 
mehkotu. Vjetar joj se pletenicom i solufi poigravaše, dok 
je ona razmakla pri tom crne i duge obrve. 

— Biva nije? 

— Nije, Ago! Ja jednog junaka volim, jedan mi je srcu 
prirastao, a to si ti! Ostavi me, ma pusti me, učini od mene 
što hoćeš, biti ćeš mi uvijek drag. Ago, ne vjeruj lažnim gla- 
sovim! 

Ago se začudi, a čudeći se, licem mu se prosu neko 
zadovoljstvo. Nu samo načas. Opet mu pade na um Alija 
Mehagić, a s njime se nije mogao ni pod živu glavu. Bijaše 
ljut kad mu kazaše da se je Mehagić zagledao u njegovu 
Hanu, ali ona to eto poreče. 

Mehagić, pa on s njegovom Hanom? 

— Dok je na meni žive glave, neće! — govorio je Ago 
Kad su mu tu stvar kazivali. 

Kad se odmače od Hane, uz hujanje vjetra dođe mu 
pred oči sve što je dosada imao s Mehagićem. S njime se 
nije mogao odavna, a osobito od zadnjega okršaja s Ko- 
tarani. 


To je bilo pred gotovo deset godinah. Spremili se Mo- 
starci na Kotare iznenada, pod jesen. Kotarski se junaci i 
serdari okupili u mehani oko hrastova stola, te se živo raz- 
govarali o bitkah i bojevih, svojoj ljutoj nevolji. Svakome 
vino udarilo u tijelo, a rakija govor otvorila. Al' najednom 
upade na vrata od mehane starica neka, te drhćući jedva 
od straha projada: 

— Turci! 

Malo zatim veselom društvu dojavi jedno momče kako 
Turci popališe sela. Svi se prenuše i podigoše, a daleko pred 
sobom vidješe gdje suklja dim i gdje se čalme bijele. Do 
ušiju im je dopiralo sve jače pucketanje pušaka. Brzo se 
sazvaše i okupiše, što su mogli, da se otmu nenadanom pos- 
jetu. Vatri vatrom odgovoriše kad se napadači približiše, 
ali manja i nepripravnija sila Kotarana ne mogaše odoljeti. 
Odbijali su nasrtaje hrabro, junački a pred njimi mladi Sto- 
jan Janković, mu ne pomože ništa. Nagnuše u bijeg. Hitri 
turci okupiše i zarobiše, što ne mogaše pobjeći. Među za- 

robljenimi bijaše i Stojan Janković, a uhvatio ga Mehmed- 
-aga Hodžić. Ago se zakvačio sa serdar-Šimićem, ali ga pred- 
usretnu Mehagić: ovaj je htio da ga je on uhvatio, pa dok 
se je sa Agom zakvačio, Šimić ubježe. Otada se ne mogahu, 
otada Ago bijaše bijesan na Aliju Mehagića. 

Hodžić spremi Jankovića na dar veziru u Travnik, gdje 
ga poturčiše i poslaše u Stambul. 

Do deset je godina od tada, a toga se svega sjeća, kao 
da je danas bilo, Ago Šarić. I on bijaše uhvatio Šimića, i da 
ne bi Mehagića, mogaše se i on tada pred svijetom pohvaliti. 
Stoga bijaše ljut na Mehagića, a Mehagić njega ne mogaše 
vidjeti, jer nije mogao podnositi što kažu da je Ago Šarić 
najbolji junak u Mostaru. 

— Neće, strti ću ga! — bijesno je mahao rukama Ago 
idući u Kulluk. 

Ispod Suhodoline nad Neretvom, kuda se kida bijesni 
dronjo za velika pljuska i pada u Neretvu, i danas je tu 
osrednja kuća, postara. Tu je kahva, tu je sastanak, tu su 
razgovori. Što se čini, tu se zamišlja i osniva, u onoj velikoj 
potkrovnoj sobi, kojoj su objeljeni zidovi prevučeni rekao 
bi nekim žutilom od duhanskog dima i vatre, koja tamo 
gori. Unaokolo minderi, na jednoj strani nargile i čibuci, 
dok na suprotnom zidu visi nekoliko tambura i jedna šar- 
gija. Uz razgovor se čuje i vesela pjesma. 

Upade Ago u Kuluk i pozdravi turskim pozdravom, ko- 
je unutra nađe. 

— Šta bi, Ago? — upita ga iz jednog ugla Bajro Đozlić. 

— Ništa! — pođe prama njemu Ago, krećući glavom 
zdesna nalijevo. 

— Jesi li pitao? 

— Jesam! — odvrati Ago, sjednuv do Bajre. Nije, kaže, 
a ja joj napokon i vjerujem kad mi se kune. 

— Lijepo. Ama, jest, ona ga neće, ali kako ti rekoh, 
on oblijeće. 

— On? — odupre se Ago rukom u koljeno. Tvrdu ti vje- 
ru dajem, to mu neće lako poći. Mehagić, koji se gradi ju- 
nakom, a hoće da se tuđom mukom hvali, koji se roči s 
onim skotom Zurovcem — velju ti da sam radiji da mi 
odskoči glava na zemlju. Agine se oči zasjale, dok je jed- 
nom rukom uhvatio Bajru i prama njemu naginjao glavom. 

U velikoj odaji Kurbega i Alibega skupilo se nekoliko 
junaka na razgovor. Petak, džuma, bio, a nezgodno vrijeme, 
pa čovjeka umara dosada. Svuda se po okolici vidi trag je- 
seni, koja je otela onaj čar Mostaru što ga može tek malo 
mjesta da imade. Sve ogolilo, lišće opalo, a samo evo drugi 
dan što nagli pljusak a za njim tiha kiša izmijeni jaki vjetar. 
Radobolja nabujala, pak se brza muti kao gnjilom i Zem- 
ljom crnicom izmiješana. A i Neretva isto tako. Dere mutna 
o pećine a tolika je narastla, da se je visoko izvila iznad 
kukovah, koji za sušnijeg vremena vire iz nje. 

Na zboru u razgovoru bijaše lijepa kita što mlađih što 
starijih ljudi. Svi posjedali unaokolo mrka čela i oka i 
obješenih brkova. Nad čakširami im iz bensillaha crvene 
kože virile srebrne dvouhate glave handžara, a lijepi i iski- 
ćeni fermeni prekrivali zeleni pas. Niz fermene se, niz gojna 
pleća, spustila obilna kosa. 

Svi zadimili iz dugih jeseminovih čibuka, odaja se zadi- 
mila, kojom se polagano miješa i dim s odžaka. Odaja prek- 
rivena ćilimi, a unaokolo niska šilteta, kuda su prijatelji 
posjedali. Osam ih je sve jedan bolji od drugoga, jedan dru- 
gomu vjerni u svakoj zgodi, u svako doba. 

— Evo ovo ti je, dina mi, da pucaš od jeda! — uzdah- 
nu smrknuto Salih-aga Bakamović iz Zahuma. Otkako nam 
dođe na vrat Halebija, kano da nismo uz koplja i handžare 
odrasli. 

— Ne da se trpiti, pravo veliš! — prihvati Kurbegović. 
— Već čuješ li, Salih-aga, kada ono bi nešto pobuloge i ve- 
selja? Bogami, u ovoj besposlici zaboravih gotovo i kako mi 
je ime! 

— Amo pravo veliš, odavna ništa ni ne bijaše. Desetak 
je i više godina prošlo kad no pogibe paša Serezlija i od 
tada ništa. Kauri se stegnuli, pak ne daju ni života o sebi. 
Malo gdje budne nešto čarkanja, i to je sve što se je doga- 
đalo i nedogađalo kukavičlukom, pak se stoga i sada u 
Kur-bega i Alibega sastala družina da se razgovori i izgovori 
i da snuje šta bi i kako bi. 

— Šta će kauri kada im se je nekuda sve razvrglo! — 
oglasi se Bajro Đozlić, koji se bijaše naslonio na niski pro- 

zor, a ruku metnuo na 'kožni silah. Šta će do godine biti, ja 
ne znam, samo čujem da u Primorju dižu glave. Već jedno 
velim da bi valjalo da odemo malko gdje u pohode. 

Agi Šariću razgali se lice, te odmah rukom povuče pre- 
ko brkova i pogleda Bakamovića. 

— A, šta veliš ti? 

— Dina mi, to bi valjalo, a bude li od uspjeha, mogli 
bismo se tako riješiti Halebije, pa da nam čovjek bude ka- 
petanom. 

Svi odobriše, ne trošeć mnogo riječi. Junaci se zaželili 
krvi i razboja, pak hoće da ga sami traže, da udovolje ju- 
načkom srcu. U susjednoj državi cara kršćanina zabavilo se 
sve o sebi, nutarnji razdori i nemiri. To su oni sve znali, 
pak bijahu uvjereni da će ih sreća pratiti udare li na me- 
đaše svojih protivnika, koji kano da su se pomeli. 

Bilo je to pod konac 1679. godine kad je velika kuga i 
morija poharala Austriju, a i Venecija mirovala, mudra ka- 
ko je znala biti. 

— Eto da se okupimo na proljeće, — reče Bakamović; 
javiti ćemo Livnjakom, pak s njimi zajedno u Primorje, 
da se nasiječemo vlaških glava. Pokupiti ćemo naših ljudi po 
Brotnju i Duvnu, a biti će ih i iz Konjica, pa još mi — to 
je, dina mi, dobra četa! 

— Rok je proljeće, a tko je lijepoga dina, neće pogaziti 
junačke riječi! — skoči upaljen Ago, paleći očima unaokolo 
sebe. Od junačkog mu je žara ruka podrhtavala na prsih,; 
uvijek spravna da se za goli handžar maši pa da siječe i pali 
oko sebe. 

Braća Kurbeg i Alibeg pak Đozlić i Bakamović primiše 
na se da će prosuti glas Brotnjom i Duvnom i ostalo sve 
urediti što treba. Da je i Ago usprkos kapetanove zabrane 
odmah jedva dočekavši pristao na četovanje, značilo je mno- 
go, jer će Ago svojim junaštvom i druge još više ohrabriti, 
a u kaurih je dobro poznat kakav je. 

Ago je bio sretan i presretan, jer će se raditi po njego- 
voj davnoj želji. Nije se mogao smiriti u odaji, već je htio 
da iziđe na dvor, da se malko rashladi, pa da sam sobom 
snuje kako će koje junaštvo izvesti, kako li će krv lijevati. 

Lakim se korakom spustio niz Radobolju pa zakrenuo 
Zahumom. Nu nije mogao a da između onih haremah na 

današnjem Raskršću ne skrene u AIl-el-havadže-mahalu, a 
odavle u Cernicu pod pendžere svoje Hane. Lakše će mu 
biti prođe li onuda. 

Već bijaše Ago prešao oba mosta na Radobolji, te upra- 
vo da će mimo Hanina ugla. Malo je koga vidjeti po ulicah, 
jer je vrijeme, da se ahšam klanja. Ago se najednom trznu 
i stade. 

— Ti ovdje? — izusti, a ruke raširi stisnuvši pesti. Bi- 
jaše to Mehagić. 

Tren gledaše jedan drugoga, ne maknuvši se ni tamo 
ni amo. 

— Hrđo! — dobaci Ago Mehagiću. 

Učas bljesnu nož u Mehagićevoj ruci. Ago škrinu zubmi, 
pak bi i goloruk napao da ga ne suzdrža nešto snažno za 
ramena. 

— Ago, rahmeta ti očeva, smiri se, a biti će vremena 
kad ćete obračunati! — donekle zapovijedajućim glasom a 
donekle i prijatno molećim oglasio se je iza Age Bajro Đoz- 
lić koji, vjeran Agin prijatelj, nikada ne mogaše podnijeti 
a da bar iz daleka ne prati Agu, bojeći se za nj, osobito pa- 
ko kad je na nj pala onolika zabrana. 

Ago ga pogleda i ne reče mu ni riječi, samo što je po- 
prijeko omjerio Mehagića, koji je već turio nož u korice, 
i smrsivši nešto preda se, ljut se udaljio. 

— Kako možeš da napadaš? — upita Bajro Šarića. Zar 
si zaboravio čuvati se barem do proljeća? Onda će ti biti 
prilike da se razmašeš, a sada miruj, a već i stoga što je 
jošte na tebi sumnja radi Jahudija. 

— Ali mi se ona hrđa mota oko Hane! 

— Ostavi ga, neće ti pomesti puteva. Bio si kod nje i 
zaklela ti se djevojka da te voli. 

Međutim je Mehagić bio odmakao prama staroj ćupriji 
pak odatle preko Neretve na drugu stranu, na Luku. Smrk- 
nuo se ljut i bijesan na Agu, koji ga nazva hrđom. Da mu 
se osveti? Sam je uviđao da mu u junaštvu nije dorastao, al" 
nije opet ni junaštvo samo, čim bi mu se mogao osvetiti. 
Stari jal i mržnja prekuhavala u njemu druge misli i drugu 
osvetu, jer je htio da Agu sasma uništi. A upravo sada je to 
najviše želio. 

— Ili ja ili on, ali svakako on! — izusti Mehagić, pošto 
je već dobro promislio osnovu kako će se osvetiti. 

Oštra je bura rezala kad u Mehagićevu kuću na Luci 
stupi Simo Zurovac. Zagrnuo se gunjem, a glavu prigeo, 
čuvajući da mu vjetar ne zanese što u oči. Pokuca halkom 
na vratih, otvoriše mu i on uniđe u prednji dio, ahar, rekav- 
ši da kažu Aliji da je došao. 

Brzo dođe Mehagić preko avlije, očito veselo pozdravi 
Zurovca, te se s njim zajedno uspe stepenicami u sobu nad 
aharom, koja je gledala na ulicu. 

— Sjedni, Simo! 

Mehagić kahnu, pogleda malko na ulicu, te će odmah 
odlučnim glasom: 

— Znaš li, Simo, zašto te zovnuh? 

— Kazuj, aga! — potihano će Simo. 

— Zovnuh te da mi kažeš kako je stalo s Jahudijami 
i kako su ih orobili? 

Alija Mehagić ispod obrva pogleda Simu, koji se učini 
začuđenim, hoteći svakako da prekrije nekakovu zabunu. 

— Kazuj, Simo, ne krij mi se! — opet će mu Alija. Ja 
znam da je Ago orobio, ali kako ga ne mogoše uhvatiti? 

— Onu noć da nije nikako mogao otić na Porim i vra- 
titi se u Mostar. Ali baš, da ti pravo kažem, aga, nije to 
moja stvar. 

— Ali da ti ja nađem svjedoka — šta bi ti onda? 

— Svjedoka? — začudi se Simo, odavši se da je to jed- 
va dočekao. Koji je? 

— Ja ću ti kazati, ali valja mi znati jesi li pouzdan 
čovjek. Najprije: Jahudije su ti rekle da istražuješ krivca? 


— Jesu! 
— I dar ti obrekle? 
— Ee! — i Simo slegnu rameni. 


— Ne zateži, nisi mlada, već valja da ubrzo svršimo 
posao. Evo, ja ću posvjedočiti da je Ago orobio Jahudije! 
— Ti! — iznenađen spruži Simo ruku i htijaše da se 
zaboravi i Aliju uhvati za ramena, da se ovaj nije izmaknuo, 
ispravivši se kad je rekao zadnje riječi. — Vidiš, aga, spa- 
senja mi, ti mi oduvijek bijaše mio, a ti se možeš u me pouz- 

dati kao u svoga. Ja ću javiti Jahudijam — a oni su mi to 
rekli da učinim, pa kad bilo da bilo — a nuder da znam 
kako si ga vidio! 

— On je po noći iza klanjanja pošao k Neretvi. Ja sam 
upravo išao preko Cernice Hrviću, a on preda mnom, 0mo- 
tav haljine oko glave, pljus u Neretvu. On je bio, ja ga dob- 
ro poznam, a najbolje znam da je hitar na nogah. 

— Aa! — iskolači Simo oči. — Vidi, aga, kazat ću ti 
sve po duši. Čovjek sam komu je draga istina, pak mi je 
žao ni krivih ni dužnih ljudi, koji na pravdi boga onako po- 
stradaše. I ja sam vidio Agu gdje se penje uz Porim. Ja 
bijah tu za drvetom čekajući brata. Kad dođoh doma — a 
Jahudije u mene odsjele — čuh šta je bilo, a ja odmah po- 
mislim da je to Ago bio. Vjerovalo mi se i nevjerovalo, ali 
ljudi i imami posvjedočiše da vidješe Agu gdje klanja i ah- 
šam i sabah. Jahudije odoše neopravljena posla, ali me umo- 
liše da im zaradi boga i pravde nađem tko je. Ja sve jednu, 
da je Ago Šarić, i evo sad mi i ti to posvjedočuješ. Sad će 
mi se vjerovati, dvojica smo, a ti si još turčin. Sad će biti 
Jahudijama lakše, a imadu upliva kod vezira. 

— Znaj, dakle, da sam i ja tu! — predometnu aga i 
diže se. 

Diže se i Simo lako, hitro. Na opaljenom mu. se licu 
osmješkuje brk, a i na oku mu se vidi da je zadovoljan kao 
čovjek koji obavi dobar pazar. 

— Tako, aga, ja ću se na te osloniti! — reče Simo iza- 
šav na vrata, a za njim Alija. — A boga mi, znam Jahudije ne- 
će ni dara žaliti... 

— Šta, skote! — smrknu se Mehagiću lice, i hotijaše 
gurnuti Simu da ga više nikad ne vidi, nu u isti mu čas pade 
na um Ago Šarić. 

Simo Zurovac uvalio glavu među ramena i, kriomice se 
smijući u duši, izišao. 


VI 


Suha je vladala zima, a bogata burom, koja je rezala 
i kidala krovove, lomila stabalje. Nekad bi se nebom stuš- 
tilo i grmilo, a Neretva se zamutila i narasla visoko do 
pod most, prekrivši kukove, napunivši pećine, da se nije 

znalo ni gdje su. Agi je polako prolazilo vrijeme, jedva čeka- 
jući lista pak da ide u četu. Ima vjernih drugova, pak s 
njimi snuje kako će junakovati, jer mu je već bilo dosta 
toga kukavičnoga mirovanja i čuvanja. Ta junak od rana 
svikao nožu i krvi. Mislio je o četi kako li će četovati, a već 
su turili o tom glas po prijateljih, koji odgovoriše da pri- 
staju. 

List najavio izmak zime, a zamalo nježno se zelenilo 
prekrilo cvijetom. Vrijeme ugodno i lijepo, dok se Agi uje- 
danput sve ne okrenu. 

Kapetan Halebija pozva Agu preda se. 

Ago se nije nadao pozivu Halebijinu, jer nije ništa ni 

slutio. Daleko mu je bilo od pameti da što pomisli, jer ga 
buduće četovanje sasma zauzelo. Ta još najviše mjesec da- 
GA see 
Pođe kapetanu, koji ga je pozvao u svoje dvore. 
Nije davno što je mlado sunce granulo i osvjetljivalo 
goli Hum i minareta džamija, ispreplićući svoje zlato sa 
zelenjem i cvatom stabalja. Ago udario iz Zahuma na priječ- 
ku stranu, te zakrenuo Halebiji. Kapetan bijaše u velikoj so- 
bi svojih dvorova, odakle je lijep vidik na Neretvu, gdje 
se vere kroz one gudure i stijene, oblijevajući velike pećine. 
Ago prođe kroz kaldrmi-avliju, unaokolo opsađenu, a sredi- 
nom joj se sterala poput krova odrina pošipi, što ju je ka- 
petan sobom donio. 

Ago uđe Halebiji, koji sjeđaše na serdžadi. Čitava soba 
prostrta sagovi, a u dnu sobe musanderi od žuta drveta, 
na njima poslagano nekoliko knjiga, jer še je Halebija 
bavio knjigom a uz to od svoje volje kao kapetan i mladež 
učio. Po zidovih je visjelo u oblicih slika nekoliko krupnimi 
zlatnimi slovi ispisanih rečenica iz Kur'ana. Ago mu nazva 
turski pozdrav, a kapetan lijepo primi. 

— Zvao si me, kapetane! — javi se Ago. 

— Jesam! — odvrati kapetan. — Sjedni, Ago! 

Ago sjednu na šilte i pogleda kapetana. 

— Sinko, carske su riječi svete, pak ih valja izvršiti. 

Šarić mahnu glavom, kao da potvrđuje. 


— Reći ću ti da su te opanjkali pred vezirom, pak je 
car izdao ferman... 
— Kakav ferman? — zaleti se Ago. 

— Katel-ferman! — odgovori kapetan. ' 

Ago problijedi kao krpa. Katel-ferman, to je, da njegova 
glava nije više njegova, pak mu hladni mlaz prođe licem i 
tijelom. Sjeti se starice majke, a sjeti se i Hane, ta bogme 
teška je to stvar kad ti kažu da ćeš umrijeti. 

— Žao mi te je, sinko. Al' ovo će biti oni Jahudije ja- 
vili veziru, od vezira otišlo u Stambul, a oni našli prijatelja 
pak te potvorili da si ih ti orobio. 

Kapetanu je dan prije stigao katelferman da se Ago 
Šarić uhvati hajiten ja mejiten, kao što je u nje- 
mu stalo. Al' kako god bio Ago otporan, ipak ga je Halebiji 
žao bilo, jedno što bijaše ionako meka srca, a drugo jer je 
Ago bio junačan, pravi junak. 

— Nisam rad da komu dođe do glave! — požali kape- 
tan, ali ako si kriv, sam si izradio. I tebe mi je žao, sinko, 
al! možeš se gdje ukloniti, a ja ću reći da te se ne može 
naći. Ne časi časa u Mostaru, već pođi kud znaš, da ti je 
sreća uza te! 

Ago se diže, pođe kapetanu, poljubi ga u ruku — oćutio 
je da mu mora biti zahvalan. 

Šarić je naglo i zabrinuto kući hrlio. Kojekakove mu se 
misli vrzale po glavi: pred očima mu lebdi starica mati, 
njegova Hana, pak da njih nakon sebe ostavi? Ovaj je čas 
tek opazio koliko ljubi i jednu i drugu, jer mu do sada nije 
bilo za. to prigode. Ne, njih ne smije ostaviti! Sada će se 
negdje umaknuti, a kad se vremena promijene, opet će im 
se povratiti... 

Al' on, Ago Šarić, da bježi ispred smrti? Šta će mu dru- 
gi reći, neće li ustvrditi da je kukavica, neće li time svoje 
dosadanje ime okaljati? 

— Neka budne! — ustavi se Ago na ulici i sam se So- 
bom razgovara, sav zamišljen. Sramota mi je kao nejunak 
poginuti, a živu mi se lako oprati! 

I ujednom pogleda okolo sebe, na kuće, na zelen, na 
Hum i Podvelež, na ona tanka minareta, s kojih se odbijalo 
sunčano svjetlo. Sve misli u jednu smislio, da žive glave 
iziđe iz Mostara na neko vrijeme, pa kano da se hoće od- 
mah sa svim da oprosti, te mu se nešto čudno, nešto bolno 
svilo oko srca. Sreća njegova što je to malo trajalo, da ga 
nije mogao nitko tako zamišljena vidjeti, jer bi se svijet 
pitao što je Ago toli tužan. 


67 


Kome da se potuži Hoće li starici majci? Kako da joj 
dojavi glas zašto mora bježati iz rođene kuće, kako li će 
se starice to kosnuti? Hani? Ne, ni njoj, ne zna kako bi i 
njoj rekao. Premišljavao je i ovako i onako, a u tom premišlja- 
vanju vidje koliko su mu i jedna i druga srcu prirasle. 

Ne osta mu drugo nego da pođe k svomu vjernomu pri- 
jatelju Bajri, na koga se može osloniti kao na sama sebe. 
On mu je uvijek, svakom zgodom, iskazivao koliko mu je 
odan, koliko mu je vjeran. 

Odmah se uputi k njemu. 

Nu Bajre ne bijaše kod kuće, pa dok on sjede u sobu 
izvali se i na laktove podvinutih ruku pod glavom, posla po 
nj u čaršiju da ga nađu, pa gdje bilo da bilo. 

Nakon jedan sat izbi na vrata Bajro. 

— Šta je, Ago, Što si me zvao? Ta nisu, brat si mi mio, 
kauri navalili? 

— I gora je! 

— Ma daj kaži svome prijatelju! 

— Sve u jednu da ti reknem: ja moram makar i ne 
htio još noćas iz Mostara, pak se kada jal vratiti jal ne 
vratiti! 

— Prodi se ćorava posla, otkuda ti ta na um? 

— Nije šala ni maskara, već je istina! — reče nekako 
oteško Ago. Bijah jutros kod kapetana. Zovnuo me. Došao 
ferman da me pogube, jer me Jahudije optužile Kapetan 
me svjetuje da bježim, a ja sam nekako neodlučan, ne 
znam bih li ne bih li! Već svjetuj me ti, Bajro, tako ti 
našega prijateljstva! 

Bajro se nije dugo predomišljavao, odmah je bio načis- 
tu šta da rekne. 

— Idi iz Mostara, a biti će vnijeme kad ćeš se moći i 
povratiti! — navali na nj Bajro. Ne časi časa i odmah hajde 
da se spremiš, jer mi je uvijek milija tvoja živa glava. 

— Jednu bih rada znati samo, i to kako je moglo doći 
do fermana, tko li je proti meni svjedočio? Sam Zurovac 
neće biti, mora da je još netko! 

— Kako to? — upita Đozlić. 

— Čuo sam, da se je pod zimu Alija Mehagić ročio sa 
Simom Zurovcem, pak ti sve nešto sumnjam na Mehagića. 
Ja znam, on želi mene da potkopa. 

— Može i tu istine biti, ali ja jednu velim, da se svega 
kaniš i da što prije umakneš. Vjerovati je da je što Mehagić 
rovao, jer ima neko vrijeme da se po mehanah hvali kako 
ti tvoje junaštvo i ime ne bi ništa pomoglo samo kad bi 
on htio. 

Ago stisne pest i snažno udari o šilte, da je sobom dob- 
ro drmnulo. Bijes mu iz očiju sipao, usnami stisnuo, dok 
je oborio obrvami. Drugom se rukom mašio u razgaljena 
njedra, koja je obasulo crnilo — znak da bi odmah kavgu 
zametnuo. 

Agi nije nikada bilo ovako pri duši. Stisnulo mu se, 
nešto ga u grlu sapinje, a od bjesnila, koje mu izbija na oči, 
podražavaju se nadočnice, koje su se malo više podigle pod 
obrve, čineći udubljinu. Jake i pocrnjele ruke, koje su pro- 
virivale ispod zaogrnutih rukava i koje je upro o šilte, pre- 
krile se mrežom nabreklih žilah. Dulje vremena ostade nepo- 
mičan, ne progovori niti riječi. Jedva u neke uzmahnu gla- 
vom, nabori mu se čelom izravnaše, te ni ne pogledav Bajre, 
koji ga je mirno promatrao, skrenu glavom kroz prozor, pa 
na sivi kamen i pećine, na bijesnu Neretvu. Nije vidio hitra 
toka Neretve, onaj čas nije još znao da li miruje ili teče. 
Onaj goli kamen, bijesna voda, tek izbilo zelenilo — sve, sve 
mu se splilo u jednu jedincatu cjelinu; jedno od drugoga ni- 
je znao rastaviti, pak mu se sve pred očima činilo kao ša- 
rovito-siva ravan, lahkom maglom prevučena. 

— Pa što ćeš? — prenu ga Bajro; ne misli se toliko! 

— Ne velim ništa. Ali, znaš, Bajro, nastavi Ago nepre- 
stance jošte gledajući kroz pendžer, sve mi je nešto žao 
poradi matere, pak i Hane... 

— A smirit ćeš se! 

— Neću dok je živ onaj tamo! — i pokaza na Luku, 
stisnuv usnicami. 


VII 


Primicao se dan kraju. Vrijeme blago i ugodno, a šarni 
cvjetovi sa stabalja i rašća sipali miris. Nebo lijepo i vedro, 
dok još osjećaš tragove sunčane topline. Ago, koga čitav dan 
nije bilo doma, ni kod starice majke, uniđe u kuću svoju nu- 
jan, dapače više ozlojeđen. 

— Šta ti je, sinko? — iščeka ga starica mati, koja je 
na malom tavanu sjedila na postekiji. 

Ago ju samo pogleda, a meka mu se mokrina preli oči- 
ma kano tvrdu čovjeku, koji žali a ne može zaplakati. 

— Ništa, mati! — priđe k njoj i poljubi ju u ruku suhu 
i drhtavu. 

Sjede kraj nje. Htjede joj nešto dalje reći, ali ne zna- 
dijaše kako bi ni s kojega kraja. 

— Šta ti je, sinko? — opet ga upita starica. Opazila 
je na njemu neki nemir, sluteći na nešto. 

I starica je šutila, ne dobiv odgovora, pak je premišlja- 
vala šta bi to moglo biti njezinu jedincu, njenom ponosu. 
Premišljavala je svašta, no nikad se ne bi doumila onomu 
što bi pravo odgovaralo istini. Ujedanput joj se staračkim 
licem preli smješak zadovoljstva, blago pogleda Agu, pak 
će ga upitati: 

— Da nisi, 'sine, odlučio dovesti staroj majci odmjenu i 
pomoćnicu? Neka, sinko, i vrijeme je, a ja sam ti stara jed- 
nom nogom na drugom svijetu. Da mi je vidjeti još tvoga 
odvjetka, pak ne žalim umrijeti! 

Agu zaboli i u srcu i u duši. Šta tužna starica misli — 
a šta u istini mora biti! Dok ona misli da će joj sin dovesti 
u kuću nevjestu a sebi ljubu, dok misli da će joj se sin 
tako primiriti i još više prikučiti i o tom sniva, kako će joj 
unučad zaklopiti oči on joj mora reći gorku zbilju i razo- 
riti joj sve što je ona u sebi pomišljavala, o čemu je naj- 
ljepše slike stvarala, čemu se je najviše veselila. Mora joj 
reći, rastužiti ju, al' kako? Da joj kaže sin živu istinu da 
mu se o glavi radi, pak da mora po natjerivanju drugih 
izbjeći smrti? Neće li ju time ubiti, rastrovati joj zadnje dane 
starosti, pak da starica svisne od tuge i plača? Da joj ništa 
ne kaže, već da onako umakne tiho po noći, a da ne zna 
ni kud je ni zašto je otišao? 

Ne — ni jedno od toga. On mora otići, ali i starici 
materi kazati da ide. Al' da joj što kaže, nema još toliko 
odvažnosti. U bojnoj sječi tisuć je puta bivao hrabriji nego 
što je sada bio slab. 

— Šta misliš, sinko, materina ti mlijeka, je si li već 
naumio? 

— Ne, mati, već je druga jedna! 

Starica ga pogleda otvorenih usta. 

— Ja moram malo odavle na neko vrijeme u Stambul! 

— Dijete moje! — kriknu starica, ne nadajući se takovu 
odgovoru i Agi metnu ruku na rame. 

— Jest, mati, u Stambul! — potvrdi Ago, a očima ju 
ne mogaše pogledati, već ih svrnu u mračan kut tavana. 

— Zašto, sinko? — ote se starici, kojoj tiho kanuše dvije 
suze niz suha lica. 

— Po carskoj zapovijedi, mati. Danas je došlo da mo- 
ram ići u Stambul, jer tako car hoće! 

Mati ga još jače pogleda, nu s lica joj nestade i jednoga 
traga tuge, pak osoviv se koliko je mogla, odrešito reče: 

— Bog me, sinko, u sto dobrih časah! Kad te car traži, 
hajde! I za babu ti je car znao!... — uzdahnu starica, ogr- 
liv svoga jedinca. 

Ago je sveđer knio svoje oči, bolilo ga je što je morao 
krivo kazati materi; al' zar da ju istinom ubije? Starica ima 
snage i ponosa, lake volje daje sina u Stambul, ali ne bi 
imala snage da podnese bol kad bi čula svu istinu. 

— Sa srećom, sine, i sreća te pratila! I otac tvoj, i on 
je bio tamo, čovjek na riječi a junak i na puški i na nožu! 

Ago je hvalio bogu što se je smračilo, jer mu je tako 
malo odlanulo, a tako mu se ujedno bliži čas kad mora otići. 

— Ja moram još večeras odmah na put, takova je cars- 
ka zapovijed! — reče Ago i diže se te ode u odaju. 

Otvori sanduk, primače se srgu, te udari na se junačko 
odijelo. Na bijelu košulju čakšire crvene čohe oko pasa 
zeleni pas, a po pasu pripašanj, prevukao zelenu dolamu 
zlatom izvezenu, po dolami skadarski fermen. Za pas zadio 
nož crnosapas, a u ruku dugu kremenjaču. 

Izađe opet k materi. 

— Halali, mati, ostaj zdrava i vesela! — pak ju poljubi 
u ruku. 

Ona se diže, sagne mu glavu pa ga poljubi u čelo, a 
dvije vrele suze potekoše njime. 

— Kud god, sinko, išao, sreća te pratila, i opet se sre- 
tan majci povratio! 

Starici se tek zasjaše oči, al' ne zaplaka: junakinja je 
znala roditi junaka, a biti će što je Bog odredio. 

Davno je prošlo što se je suton uhvatio, a mrak pritis- 
nuo zemlju. Lijepa, vedra noć, al' nema mjeseca da rasvijetli 
kraj. Ago ispao iz vrata, te sokakom da zakrene na raskrš- 


71 


će k Haninoj kući. Poručio joj je po Bajri da ga u to doba 
iščeka, a Bajro joj je imao lijepo, polagano rastumačiti kud 
će i zašto će Ago ići. Bajro ga je obrekao tu čekati. 

Na zavoju ga u Cernicu dočeka Bajro. 

— Jesi li ti to, Ago? 

— Evo me. Kako joj kaza, je li se rastužila? — upita 
Ago. 

— Kazao sam sve, a, bogme, dalje me ne pitaj. Hajde 
ti se oprosti, a ja ću te dolje čekati! — odvrati Bajro i po- 
đe prama Neretvi. 

U Age je tuklo srce, te je lakim korakom i zamišljeno 
išao k svojoj Hani. Da se s njom rastane? Da. Al' teško mu 
je to bilo, ostaviti nju, Hanu, koja mu je toli bila prirastla 
srcu, i koja je njega toli obljubila. Šta će ona na to reći, 
šta će učiniti? Kad ode od nje, pak kad se ne budu dulje 
vremena mogli vidjeti, hoće li mu ostati vjerna, hoće li ga 
i nadalje ljubiti? 

Teško mu je bilo — a one svakojake misli koje su mu 
se vrzle glavom, dokazivahu kolika je njegova briga bila 
Hana. 

Primače se vratima. Vrata bijahu odškrinuta. 

— Hano! 

— Ago, moj Ago! — odazva se iza vrata plačnim gla- 
som, otvori vrata i obujmi ga čvrsto živo, kao da se s 
nekim o nj otimlje, što dosada nikada učinila nije. 

— Ti plačeš? Smiri se, jer ja idem da se vratim. 

— Da bi Allah dao! Ali ja se bojim, srce mi kaže da jad- 
na nikad sretna biti neću! 

— Hoćeš, dušo moja. Ja moram ići — ili zar bi htjela 
da ostanem pa da glavom platim? 

— Ne govori mi toga, ljubavi ti naše! — izusti i privuče 
ga kao da ga hoće od pogibije očuvati. 

— Ne znam još kud ću odatle i gdje ću prispjeti, naći 
ću jednom glasnika a da ti javim. Ne izjedaj se u srcu, već 
ostani mirna i meni vjerna, ja ću se povratiti. Evo mi 
dobra druga crne noći, koja će ispred mojih dušmana sak- 
riti moj put, a kad se budem vraćao, vratiti ću se u pola 
bijela dana da me svi vide. Vidit ćeš me i ti, i obveselit 
ćeš mi se, svomu vojnu. Čini za me dovu i gdje bio da bio, 
meni će onda biti lahak boravak, jer znam da me ljubiš. 

Hana je drhtala i plakala, privila se svome Agi, dok ju 
je on obujmio desnicom, prisloniv kremenjaču. 

— Vrijeme izmiče, Hano, rastajemo se — reče poljubiv 
ju u lišca, mokra od suza; odmaknu se i primi kremenjaču. 
Zbogom, Hano! 

Hana je jecala i plakala, ali sve joj uzalud, jer nije 
mogla promijeniti puta svojoj sudbini. 

Teškim se korakom odmaknu Ago, srce mu se kidalo, 
jer je vidio kolika je bol djevojke. S nje je i njemu bio 
teži odlazak — pak šta bi dao da može uza nju ostati, da 
uza nju može živiti! 

Bajro ga je imao čekati pred Cernicom, pak se on uputi 
tamo. Nu tek je mimoišao dva sokačića, al' će preda nj Alija 
Mehagić. 

— Oho, Ago, il' od Hane il' k Hani? —nasmija mu se 
ujedljivo Mehagić, koji ga je poznao po njegovu hodu. 

— Ti li si, hrđo, koja me potkopavaš? — uzbjesni Ago. 
Krv mu natisnu pram sljepoočicam, te lati kundak i pre- 
smlati Aliju po glavi. 

Alija se zavrti i kriknuv pade na zemlju. 

— Nije za te da te sastavim sa zemljom na junačkom 
mejdanu! — ogleda se na nj Ago i odmaknu brže da uhvati 
Bajru. 

Bajro nije bio daleko odatle, te čuvši krik, upravo se 
primicao. Bio je u brizi šta toliko radi Ago, jer mu je vri- 
jeme da već. krene, a svako čekanje nosi sobom pogibelj. 

— Gdje si, Ago? — upita ga sav u brizi Bajro. 

— Evo zasmolih onomu murtatinu Aliji što je i zaslužio! 

— Pak sada, Ago? 

— Ne, nemoj me koriti, već daj da se braća izljubimo. 
Tebi, Bajro, kao jedinomu bratu, ostavljam mater i Hanu. 
Materi mi budi što sam joj ja bio, a tješi ju da ću brzo 
doći — a i Hani mojoj razveseljuj srce da ju jadi ne more. 

Padoše si braća u naručja, a stiskaj desnica zajamči im 
bratsku vjeru i na daljini. 


% 


Ago je zamaknuo u mrak uz Neretvu. Udario preko 
planina u Sarajevo, a odonuda na Zvornik. 

VIII 


Bolan je u svojoj kući na Luci ležao Alija Mehagić. Već 
je i mjesec dana prošlo kako ga je Ago smlatio po glavi, 
otvorio mu krv. Od onda Agi ni traga ni glasa, a on morao 
privijati trave i liječiti se. 

Cijelim se Mostarom odmah raznio glas da je netragom 
nestalo Age, a Mehagić se i sam pritužio kapetanu. Znao je 
da je suđeno Aginoj glavi, a on eto sada izmakao svojoj sud- 
bini, spasio se pred smrću. Kapetan Halebija razaslao svuda 
telale po gradu i po okolici: tko uhvati Agu Šarića, da ga 
ili živa dovede, ili da mu donese mrtvu glavu. Tražilo se i 
ispitivalo gdje je i šta je s njim, ali nitko ne znadijaše ništa 
kazati o njemu. 

Svatko je u Mostaru žalio za Agom što ga je nestalo, 
svatko je žalio junaka koji se je u mnogoj zgodi iskazao i 
osvjetlao obraz sebi i svojim. Za čovjekom žale kad ga već 
nije. Ali ne bijaše duše koja nije zamjeravala Aliji Meha- 
giću njegovo izdajništvo i podmuklo rovarenje, jer je Bajro 
turio glas u svijet, da ga je Alija opanjkao i svojim panj- 
kanjem stavio u pogibelj, da je morao umaknuti ispred 
smrti. 

Kad se je Alija pridigao i kad mu je rana zacijelila, 
bio je na gorih mukah nego kad ga je Ago presmlatio. Sve 
se od njega ugibalo, svak je od njega bježao. 

Jed i bijes, koji mu je kipio u srcu na Agu, i koji ga 
je silio da se Agi za sve dosadanje, a osobito za ovo zadnje 
osveti, pa gdje bio da bio, nije mu smetao, nije ga priječio 
da ode Hani, koju nije mogao izbaciti iz glave. Ali Hana ga 
je dočekala prijekornimi riječmi, a ono što je sipalo na nj 
s njezinih očijuh bio je bijes, izvirući iz kletve i kletva, 
izviruća od boli. = 

Ponos, što ga je imao, nije mu dao da i dalje ostane u 
Mostaru. Komu da se osveti? 

Može li svima? Jednomu nije dosta, a svima ne može. 
Sve ga je tjeralo s rođena ognjišta a nešto ga je ljuto peklo 
i bolilo, savijest mu nije bila čista, morio ga je ljuti nemir. 

Tvrdo je odlučio da ode iz Mostara, da ode u svijet, a 
jedini koji je znao za njegovu osnovu bio je Simo Zurovac. 

ČESI 


NI OM 


Njemu je na dušu metnuo da vreba na Agu, a Simo je 
za jeftinu nagradu točno uputio Aliju na jahudije, u sluča- 
ju ako bi gdje naišao na Agu. 

I nestade ga nevidom i netragom iz Mostara. 


Već su prošle dvije godine otkako je otišao Ago Šarić 
iz Mostara a da nitko nije znao ni gdje, ni kuda, ni kamo 
se je nastanio. — Kroz dvije godine mnogo se je toga promije- 
nilo; mnogo toga, koliko se tiče onih bića koje je ljubav 
vezala uz Agu. 

Iza tužna i bolna rastanka Hana je provodila tužne da- 
ne. Nestalo je s njena lica one smiješeće se, cvjetajuće ra- 
dosti, a mjesto nje licem joj se vidjevali tragovi, žalosti, u 
očima bol srca i duše. Nije je bilo među njezinim drugari- 
cami, pjesma joj nije prijala, već su joj misli letile koje- 
kuda, ne imajući puta ni granica, ali su imale zato za kim 
da idu, koga da traže. Svaka njezina misao tražila je Agu, 
svaki njezin uzdisaj bio je radi Age, koji je za nju bio sva 
sreća, sav život i ponos. Među svojimi drugaricami i jarani- 
cami bila je osamljena, svijet joj je bio prazan. Tko bi ju 
mogao tješiti, tko bi mogao s njom govoriti o Agi onako 
čistom ljubavi kako ga je ona ljubila? 

I jedina joj je Agina mati ostala jedino biće, vrijedno 
i dostojno da joj može uza nju odlahnuti. Odsutnost Agina 
sjedinila ih, a starica Agina mati prigrlila Hanu kao svoje 
dijete uvjerena da se s njenom materinom ljubavi takmi 
jošte Hanina ljubav. Jedina je Hana ostala razgovorom Agi- 
noj materi, nju je pohodila, nju tješila, s njom plakala — a 
s njom se i nadala da će Ago ipak brzo doći. — Kroz dvije 
godine Ago se je samo jednom javio — samo materi i Ha- 
ni, drugi nije nitko ništa znao. Al dalje više ništa, ni najma- 
njega glasa. 

Starica obolje; njegovala ju sama Hana. Oboljela sta- 
rica i legla da se više ne digne. I u ljutoj boljetici nije Zza- 
boravljala svoga sina, a misleći na nj i želeći mu sreću, 
rastavi se s ovim svijetom. Za njom su potekle samo Hanine 
suze. 

Još su teži dani nastali sada po Hanu otkad umre Agina 
mati. U kući svojoj rođenoj, uz oca i mater svoju bila je 
kao tuđinka, a tuđinkom je htjela ostati za svakoga, jer je 
Agi u srcu svomu obrekla vjernost do smrti. 

Izišla bi u bašču, gdje je nekad velikom ljubavlju i paž- 
njom gojila šarno cvijeće. Sada ni toga nema, već se dizali 
samo zapušteni strukovi, među kojimi je često puta izjadala 
milom pjesmom jade svoje: 


Sadila sam šeboj cvijeće i alkatmer i ružu, 
Zalijevala, njegovala u đul-bašči zelenoj. 

Cvijećem ja sam darivala svoga milog dragoga, 
Cvijećem sam ga darivala a rukami grlila, 

Pazila ga, njegovala kć6 u oku zenicu. 

Al' se dragi u svijet spremi, ostavi me samotnu, 
Pa mi reče: ,,Doć ću, draga, u tvoj slatki naručaj. 
Ostavljam ti svoju majku, svoju majku ko tvoju, 
Da mi majka ne tuguje za jedincem za sinom. 
Moju majku razgovaraj, da mi stara ne tuži!" 
Tješila sam staru majku, tužna razgovarala, 

Da će brzo Ago doći — moje drago premilo — 
Al' starica ne dočeka od svog sina radosti, 

Pa sad nemam koga jadna sama da razgovaram, 
Niti meni tko bi suze utirao nevoljnoj, 

Niti s kime da dijelim svoje ljute žalosti, 

Već sve sama očekujem plačuć milog dragoga. 
Ali dragog jošte nema, moje nema radosti. 
čekajući moga dragog, moga dragog i milog 
Moje oči zaplakane, cvijeće mi povehnulo, 

Jera nemam koga gledat niti cvijećem kititi! 


Često put je Bajro dolazio Hani na vrata da ju tješi; 
donosio bi joj glasove da je Agi lijepo i dobro, da će se 
brzo povratiti, jer da će biti za to brzo zgode. To bi tješe- 
nje nekada djelovalo na Hanu, ali je nije moglo nikako 
od boli izliječiti. 


IX 


Po podne jednog lijepog dana, kad je malo bilo zala- 
dilo, izlete na konjih iz bijelih dvorova beogradskoga vezira 
dva jašioca: jedan snažan i krupan, krasnoga junačkoga 
rasta i stasa u junačkih godinah, a drugi još dosta mlad u 
sjajnom odijelu s pozlaćenom demešćijom o pasu, koja je 
kucukala po konju. Konji gojni i bijesni, pak se dižu u 

propanj, a bogata orma i njene rese dršću na njima, dok 
ih jašioci teškom mukom zatežu, da ih sve pjena oblijeva. 
Jašioci udariše izvan grada ravnim poljem, pak se uzeše 
natrkavati nagoneći jedan drugoga. 

Onaj mladić bijaše sin beogradskoga vezira, a uza nj 
jahaše vezirov većil-harač — Ago Šarić. 

Upravo je godina dana i nešto više što je Ago krenuo 
iz Mostara. Preko Sarajeva i Zvornika ispao u Beograd, gdje 
ga sreća namjeri na zemljaka mostarca Aliju Cerića. Već 
od dulje vremena Cerić bijaše u vezirovih dvorih i pouzdana 
osoba vezirova. Al' se u tom položaju ne odmetnu starih 
adeta rodnoga kraja: barem mu je nošnju sačuvao kako se 
u Hercegovini nosi. 

Ago došao u Beograd, niti znan, niti komu vješt. Ogle- 
davao se i pomišljao, proboraviv tu do pola mjeseca, bi li 
dalje kuda ili bi ostao. Al! pazeć uvijek kako iz vezirovih 
dvorova izjahuju dan na dan bijesni jašioci, među njimi je 
jednoga napose motrio, svraćajući na nj najviše pažnju. 
Lice mu nekako poznato, a i odijelo mu pokazivalo da to 
ima biti neki s njegovih strana. Pri pomisli da bi to mogao 
biti kakov njegov zemljak, čisto bi se razblažio, jer mu tu 
među nepoznatimi lici ne bijaše najpovoljnije. Srce ga je 
sveđer pritezalo svojim. A da bi to bio po sreći njegov 
zemljak? Tko veseliji, tko radosniji od njega? 

I uze se on pripitkivati ne bi li mu tko znao kazati za 
onoga čovjeka. A nije mu se trebalo dugo mučiti, jer je u 
Beogradu svatko dobro poznavao Aliju Cerića. 

Ta on je poznavao Aliju Cerića! A sada je u tuđu svijetu 
gledao da se s njim suoči. 

— Alija, zar me ne poznaš? — javi se on Ceriću kad ga 
susretnu u beogradskoj čaršiji. 

Cerić se iznenadi, ali ga brzo prepozna. 

— Ago, ti si to? — i zagrliše se kao braća, koja se dugo 
nisu vidjela. — Koja tebe sreća nosi? 

— Prije nesreća nego sreća, Alija! — uzdahnu Ago. 

— Kako? 

Ago mu u kratko kaza što je i kako s njim. Cerić ga 
je žalio, jer ga je volio, bio mu je Ago drag. Poznavao je 
Agina oca, Agu od djetinjstva, pak ga se ljuto kosnula sud- 
bina, koja je zadesila Agu. 

— Pa šta misliš sada? 

— Ne znam ni sam! — odvrati Ago slegnuv rameni. 

— E pa ništa, ja ću za te urediti stvar; da uzmogneš 
ovdje trajno ostati. Ja sam kod vezira, pak ću te moći k nje- 
mu uvesti, u njegove dvore. Nikad me vezir nije odbio kad 
sam ga što molio. 

Zatim se razgovarahu o svojih doživljajih. Kad je Cerić 
iz Mostara otišao, ušao je u vezirovu vojsku, pak mu se svi- 
dio sa svoga junaštva i hrabrosti, sa svoje čestitosti i ljud- 
stva. Vezir ga je primio u svoju službu, te je Alija bio od 
najpovjerljivijih vezirevih osoba. 

Za dva-tri dana Ago je već bio u vezirevu konaku. Vezir 
je bio čisto veseo što je mogao u svoju službu primiti tako- 
va junaka od oka, jer je vrlo cijenio hrabrost Herceglija. 
A Agino ponašanje odmah s početka veoma začudilo vezira, 
te ga ovaj jako zavoli. Ago postade u vezira većil-harač. 

Kao većil-harač Ago je ulazio i u harem, prigledajući 
svomu poslu. Kod svih je bio rado viđen, jer je svakomu 
već bilo poznato Agino junaštvo, kako je Cerić pripovijedao. 
Pak i njegova vanjština, njegov junački rast i lice, živo, vat- 
reno oko i okretnost privlačila je oči drugih da ga gledaju. 
Kad je projahivao beogradskimi sokaci, koliko li je požudnih 
pogleda s prozora palo na nj, koliko li je moma zarumenilo, 
uzdahnuv prema onoj strani kuda je Ago odmicao. 

Agi su polako tekli dani, bio je u dobru, ali su mu misli 
često puta pošle daleko tamo u rodni Mostar, te bi se sjetio 
svoje starice matere i svoje Hane. Šta rade one, jesu li se 
utješile, žale li za njim? Tisuću bi mu se misli ujedanput 
vrzlo po glavi, pak često puta je u takih mislih probdio ci- 
jele noći, ne mogav stisnuti oka. Nu blažila ga je donekle 
prisutnost Cerićeva, a najmilija bi mu razbibriga bila kad 
bi vezir pošao u lov, a i on u njegovoj pratnji. Onda kan 
da je na novo oživio, onda bi u njemu življe zaigrala krv, 
sjetiv se svoga junakovanja, koje mu je pribavilo ime i ug- 
led među braćom. I tad bi se zaletio na svomu konju, kano 
da gonja Kotarane po ravnih Kotarih, sijekući i s jedne i s 
druge strane. 

Kad bi Ago unišao u vezirov harem; nikada nije opa- 
zio, niti je mogao naslutiti da se polako razotkrivaju zastori 
i da ga iza njih gledaju do dva crna vatrena oka lijepe Haj- 

rije, kćeri vezireve. Iz početka se je Hajrija krila pred Agom, 
nu kasnije mu se poče ukazivati, zagledav se u okata juna- 
ka, za kojim je vatrena djevojka brzo počela uzdisati. Dan 
za danom je prolazio; a Ago nije mogao ili nije htio ništa 
opaziti, nikakovih znakova. Kad bi on prolazio, tanka robi- 
njica dojavila bi svojoj lijepoj gospodarici da prolazi Ago, 
a lijepa bi vezirova kćerka stala za zavjese, motreći Agu, 
njegov stas i svaki njegov kret. U mirisu jaga, u sjajnih oda- 
jah svoga oca vezira u onaj čas ne bi ništa drugo poželjelja 
već da može iz sasma bliza promatrati onoga junaka o komu 
je čula tolikih hvala. A kad bi ga vidjela, a da ju on nije ni 
pogledao, sjela bi uz meke jastuke do prozora, a pokraj nje 
tanka robinjica Esma, koja ju je razgovarala, i koja joj je 
morala kazivati je li ju Ago vidio. 

U raskošnoj odaji, na mekih šiltetih sjedila je lijepa 
Hajrija, u svilenih dimijah, po švu zlatom ukrašenih. Oko 
vitka joj se struka ovijao bogati pojas, a nad njim se čisto 
uza struk priljubila ječerma od kadife, koja se ni ne vidi 
od zlatnoga ukrasa, sapeta pod bujnimi prsi zlatnimi kop- 
čami, a preko mirisavih grudi prelila se tanka svilena košu- 
lja. Oko vrata joj padaju nizi dukata i bisera dok je lijepu, 
zamamnu glavu naslonila na punu, gojnu ruku, ispod koje 
je izvukla duge pletenice, te se s njimi drugom rukom 
igrala. Žarki bi pogled crna oka bacila niza se, pak bi vazda 
pogledala Esmu, gotova da ju zagrli i poljubi. 

— Je li me vidio, je li me pogledao? — upitala bi Es- 
mu, i onda bi ruku metnula na prsi, gdje bi malko utonula. 

— Jest, Hajrije-hanum! — odvraćala bi robinjica i tje- 
šila svoju gospodaricu. Ta on je pogledao gori — a radi 
tebe on i češće dolazi ovamo. 

— Radi mene? — obradovala bi se lijepa Hajrija, pak 
bi se pomakla i k sebi privukla robinjicu, zagrliv ju stras- 
no, vruće, što dosada nije činila. 

Esma ju je uvjeravala, al' žarkoj ćudi mlade djevojke 
nije to dostajalo, ona bi htjela da što više doznade, da saz- 
na da li nju možda Ago ljubi kao što je ona njega onako 
vruće zavolila. 


— Ne, Esmo, ja ne mogu dulje čekati a ne znati. Ja 
hoću da mu odeš, da ga od mene pozdraviš, i da mu daš, 
evo na! — i skide hamajliju. — To neka mu bude od mene 

uspomena! I reci mu da mi dođe, — al kano da se predo- 
misli — gdje i kako? 

Esma je obavila nalog svoje gospodarice. Uhvatila je 
Agu, kazala mu što radi njezina gospodarica, kako za njim 
uzdiše. Agi je bilo milo, al! pomisao na Hanu ohladila mu 
je svu onu prvu vatru koja ga je obuzela kad mu je Esma 
izručila pozdrav i hamajliju. Ona je njemu obrekla vjernost, 
a i on njoj, pa po kom bi ju pravu morao prekršiti? 


Nu zamamna ljepota Hajrijina znala ga je opčarati, i. 


često i često puta istrgnuti od misli koje su ga zaokupljale. 
U slatkom tajnom ljubovnom općenju s Hajrijom prolazili 
su mu bezbrižnije dani, Hajrija mu je svojom ljubavi ski- 
nula sa srca onu potištenost, te je sada svjesnije i ponosnije 
gledao u svijet, razblažujuć se naklonošću lijepe, vatrene 
isločanke. 

Tako i sada, izjahav sa mladim Hajrijinim bratom 
pred vezira u susret, koji se je vraćao s Podrinja, mnogo se 
je puta ponosan okrenuo prama prozorom na bijelih dvo- 
rih, otkuda su ga palile oči Hajrije-hanume. 


X 


Negdje oko godine 1682. puče glas po ravnih Kotarih e 
se je iz Carigrada povratio Stojan Janković, nakon sedam 
godina. U ono vrijeme, kad je junačka mišica vrijedila više 
od tovara blaga, a Stojan bio još za mladih dana poznat 
momkom od oka, junačka srca, obradovaše se svi koji su ga 
poznavali, a ponajviše koji su s njime odrasli. Šimun Bar- 
tolac javio je iz Zadra Smiljaniću i staromu kapetanu Ši- 
miću i ostalim junakom da je Stojan mletačkom lađom sti- 
gao u Zadar i da se je malo ustavio kod njega da se oporavi. 

Svi se obradovali gdje im se je povralio drug, o komu 
su mislili da ga već i nije na životu. Odmah stari kapetan 
Simić javi veselu vijest Stojanovim na njegovoj kuli. 

Rasturiše knjige na sve strane, glasonoše se raziđoše, i 
domalo se na Jankovića kuli okupiše hrabri Kotarani. Tu 
je bio Krušević, kapetani Gavran, Jančić, pa Smiljanić, Paun 
harambaša i svi redom viđeniji kotarski junaci, Svi se oku- 
pili na veselje što se je zdrav i živ povratio Stojan, njihov 
brat i drug. Velika odaja kule Jankovićeve puna, zadimila 

se, a junake vinom i rakijom služi Stojanova sestra. Junaci 
se redom obredavaju i napijaju u zdravlje Stojanu, koji se 
je sretno povratio. 

Kad je vino udarilo u tijelo, a rakija govor otvorila, Zza- 
metnu se živ razgovor. Stojan pita, i oni njega. Stojan, ne 
buduć toliko u rodnoj zemlji, priupitivao šta ima po Ravnih 
kotarih, Lici i Bosni, imade li učešće junačkog vojevanja 
i kako se drže. 

— Ima krvi, sinko — prozbori mirnim glasom stari ka- 
petan Šimić, a kamo sreće da je nije! Ovako se među sobom 
čarkamo, a odonuda nam braću gnječe njemački generali, 
Mlecanin nam bogme nije svoj, a u Bosni opet Osmanlija 
ne da ni kvrknuti. Naše nas, sinko, rane najviše peku, da se 
s kime bijemo, ne bismo ni žalili, već opet sa svojimi. Jako 
smo počeli uviđati našu krivnju. Lani sc suočih s popom Mc- 
sićem, pa mi je kazivao nešto o knezu Petru Zrinskome. 
Eto koliko je pobjeda i mejdana odnio, obranio onu gospo- 
du u Beču, a oni...? Šta učiniše od njega? Da otvorimo oči, 
da radimo sami za se, jer nam sam Turčin nije neprija- 
Teljx3 

— Ajde, kapetane, prođi se takova zbora! — opaziše 
neki. Šta bi ti, da nam sablje zahrđaju? 

— Stanite, stanite! S kim se mi bijemo a za koga? Bi- 
jemo se s braćom, koja ispovijedaju islam, a oni opet s na- 
ma ni ne znajući za koga. Otimljemo se jedan drugome kao 
da ne bismo mogli mirno jedni s drugimi živjeti. Mesić mi 
je rekao da nas bogme ni s druge strane ne grije sunce ni- 
jednoga od nas. 

— I tako da se ja ne osvetim za moju robiju? — skoči 
Stojan Janković, dok na njemu zazvoniše srebrne toke a 
sablja ljutica poskoči od junačkog bedra. Znaš li ti da sam 
se sedam godina morao mučiti i dok ste vi amo junakovali, 
ja sam kao hrđa kopao zemlju mome paši i zalijevao njegove 
vrtove? Ne, neće tako biti, ja se moram osvetiti! — i zažari 
mu se opaljeno lice, a ispod crnih obrva zasjajiše se tam- 
ne oči. 

— Lako je, sinko, tako reći — privati opet stari kape- 
tan, ali znaj da nijesi ti sam trpio. Ajde pa vidi šta rade 
švapski generali po granici, što Turčin svojima ne čini, a 
Mlečić s primorja goni naše sinove da ga služe kao pravo 
roblje. I kod Turaka su se neki opametili, pa drugačije 

misle. Kazuju mi da ih se je stoga nekoliko zamjerilo 
Osmanlijam. 

— Neka je kako god hoćeš, ali ja se moram osvetiti! 
— planu opet Stojan. Ja neću da meni a i vama pane mraz 
na obraz pa da mi ljudi i naše žene počmu dovikivati da sam 
kukavica! A bogme sam se uželio krvi, jer sedam godina je 
dugo vrijeme — pa napokon, kasnije ćemo moći drugačije 
raditi. 

— A zbilja, Stojane, junačkog ti zdravlja! — upita ka- 
petan Gavran, daj mi pričaj potanje kako ti je tamo bilo? 
Ne brini se ti za osvetu, to je i naša stvar. 

Većina ih je znala sve kako je Stojanu bilo, jer im je 
već kazivao, ali Gavran nije sve znao, jer je tek danas pri- 
spio i izljubio se sa Stojanom u junačko čelo i zapitao za 
zdravlje. Ipak 'se svi napeše da opet čuju nesreću i robiju 
Stojanovu. 

— Eto, brate, poče Stojan, čuo si, a i drugi znadu ka- 
ko na nas napadoše pred sedam godina o Maloj gospojini 
turci. Mi bijasmo pod mojom livadom u Mandinoj mehani 
svaki raspas, ne nadajući se zlu. Dok ujednom grunu iz 
pušaka, a mi pomišljajući šta bi moglo biti, skočismo te se 
latismo netko sablje netko puške, da se barem odbranimo. 
Nu izda nas sreća, turci nas zatjeraše i mene četvorica Op- 
koliše, a među njima bijaše i Mehmed-aga Hodžić. Sputiše 
.me, okrenuše natrag i mene pokloniše veziru u Travnik, 
a tu me pritiskoše i poturčiše... 

— Ama šta veliš? Dakle je istina što smo čuli? — prih- 
vati Gavran u čudu. 

— E pa nije ni to nikakovo zlo, već su jadi bili kako 
sam robovao u nekog starog Hafiz-paše; valjalo mi je obav- 
ljati ropske poslove, bio sam niži od svakog haduma. Pa 
zar to može da podnese moj obraz a i vi junaci da budete 
hladne krvi kada vas moja sramota zove na osvetu? 

— Pa pravo kažeš, sablje mi moje! javi se kapetan Jan- 
čić. Šta je to, ako su te poturčili, tu te nije imalo šta bo- 
ljeti, ali se mora sramota robovanja oprati! 

Stari je Šimić mrko pogledavao kroz prozor niz livade. 
Htio je da što prozbori, vidjelo se je na njemu, ali se je 
opet sustezao, jer je znao da će ostati ko i nečuvan, a bo- 
ljelo ga je što mlađi ljudi neće da shvate i razumiju ono 
što je najbolje i što je najopasnije za potišteni narod i 

zemlje, koje veće krvi upijati ni ne mogu. A on veoma 
dobro znade šta mu je Mesić kazivao o Zrinskome, pa se 
starac pomladio na pomisao da bi svi Hrvati mogli biti 
svoji u svome, a najviše se zanosio onim glasom da je sul- 
tan knezu Petru i krunu ponudio, kako se je po njegovoj 
pogibiji kazivalo. 

Stojan je jošte pripovijedao kako mu je bilo. Sve jadi 
i muke. Dok se ujednom nešto pobuniše janičari, a u onoj 
buci i vrevi Stojan izmakne, sjedne na mletački brod, 
koji je bio usidren pod Carigradom i s njime doplovi do 
Zadra. S njim je plovio neki Bunić iz Dubrovnika, koji ga 
je već i otprije poznavao, i koji je po poslu Republike morao 
ići u Mostar. Po njemu je Stojan spremio pozdrav svojoj 
djevojci Ani Ćurčićevoj kojoj je rodicu Janju kneza Ćurči- 
baše oteo 1657. mali Omer-aga, kad su je upravo vodili Kru- 
ševićevi svatovi. Onda je u Mostaru zapovijedao paša Sere- 
zlija, koji nije dao Omeru da spriječi svatove, s čega se je 
digao protivu paše i posjekao ga. Od onda u Mostaru nije 
poslije paša postanuo sve do paše Rizvanbegovića. 

— Junaci! — diže se Stojan, jeste li spravni da me 
osvetite? 

— Junačka je vjera! Tvoja sramota i naša je, a i tvoje 
dosadašnje junakovanje nam je bilo na ponos, pa sada ho- 
ćemo da nas ti naš pravašnji serdar opet vodiš, jer junakom 
nije života bez krvi! 

Janković 'je već bio zasnovao kako da udari na Mostar. 
Kada svi pokupe svoje čete, onda će na Hlivno paleći do 
Mostara. Svrnuti će se na Saranpovo, gdje je čardak Meh- 
med-age Hodžića, da mu vrati što ga je pred sedam godina 
zarobio, pa odatle na Smličajno Smail-Alajbega te na Duvnii 
na selo Sarajlije, gdje je gnijezdo Jusuf-age Musića. 

Sutradan se raziđoše kapetani, a stari Šimić ostade sa 
Stojanom, pa će mu: 

— Ama, Stojane, kako da ti nijesi sve dobro proračunao. 

— Kako to veliš? 

— Znaš li da je u Mostaru Ago Šarić, a dok je njega, 
Mostarca nitko ne svlada. Oduševljuje svoje, a pali i žeže 
gdje zahvati. Svi ga se Kotari boje. 

— Mani se, kapetane, Šarića! Zar su taki junaci danas 
po Kotarima? 

— I opet ti velim, Ago je velik junak, a bogme da bi 
ti i car pomogao, ne bi s turci na kraj. 

— A šta bi ti rekao, kapetane, kad ti kažem da Age 
nije u Mostaru? 

Šimić se začudi pa ga oštro pogleda. 

— Ago je u tamnici, a evo ti, pa štij! 

I Stojan doda pismo kapetanu. 

Pismo je bilo stiglo od Ane Čurčićeve, koja ga onaj čas 
skitila kako joj je Bunić kazao da se je Stojan zdrav i Čči- 
tav povratio. U pismu mu Ana kaže kako ga je sve dosada 
čekala, pa ga zove da dođe po nju i da ju vodi. Na Mostar 
može lako udariti, tim sigurnije što je Ago već godine u tam- 
nici pa mu se ni za trag ne zna. Mostarski je kapetan Halebi- 
ja otišao u Travnik sa svojimi kavazi. 

— Pa zar nije zgodno, kapetane? — upita Stojan, kada 
Šimić dočita. 

— Vražji posli, od kojih ja perem ruke. A kad si na- 
umio, u dobri čas ti bilo; ja s tobom neću tamo, jer sam 
sit a ionako sam ostario. 


XI 


Spustila se tiha i mrkla proljetna noć. Nebom se izvile 
magluštine, a iz zraka probija hlad, koji te više podsjeća 
na izmaklu zimu nego li na ljeto kolje se primiče. Tek kat- 
kad udari zadah vjetra, a izdaljega čuješ šum Dunava i 
srebropjene Save, koji su od kiša nabujali. Cio Beograd u 
mirnu snu, samo što na tabiji bdiju budne straže, dozivljući 
se od časa do časa, jedva čekajući da prođe ovo mrtvo vrije- 
me. Davno su mujezini s tankih minareta oglasili jaciju, 
sve već spava mrtvim snom. 

Mirnom avlijom vezirevih dvora veru se kroz noćnu 
tamu dvije osobe, jedna uz drugu. Obje su ženske, a jedna 
drugoj, tek pošto su izmakle na mala vrata, došapnu nešto 
u uho. Tiho se i polagano veru, a kad dođoše do pred stra- 
že u prednju avliju, primaknu se straži i pružiše joj nešto 
na dlan, pak odatle umakoše i stadoše pred mrku kulu, 
koja se je visoko uspinjala. Jedna od tih dviju izvadi iz 
zamotka ključ, turi ga u bravu, pak polako, polako okrenu 

ključem, da se je jedva čula škripa. Polako uđu na vrata, 
zatvore ih za sobom opet i stadoše u tamni hodnik. 

— Upali! — oglasi se jedan glas. 

Nešto kresnu, odskočiše iskre, a domalo meko svjetlo 
razasja tamni prostor. 

— Tu smo! — javi se onaj isti glas, blag i sladak, pun 
dražesti i mamila. 

Ona, koja to reče, bujna, vitka rasta, razmota se i pre- 
ko ramena spusti ogrtač, a u tamnom, sada rasvijetljenom 
prolazu ukaza se bijelo-rumeno i plemenito lice crnooke Haj- 
rije, koja je, vađeći iz njedarah drugi ključ, bijelim nizom 
gornjih zubi pritisnula doljnju usnicu. Bijelo joj se krasno 
lice hladnom noći osulo jačim rumenilom, dok je ona tije- 
lom i rukami drhtala prije od šta drugoga negoli od osjet- 
ljiva hlada. 

— Na, Esmo, evo ti ključ, ti ajde preda mnom i otklju- 
čaj ona druga vrata, pak se povrni i čekaj me ovdje! — 
tresućim se glasom reče robinjici davši joj ključ. 

Esma ode, i pošto je brava zaškrinula, vrati se natrag. 
Iz izbe, kojoj se sada vrata otvoriše, zasinu blijedo svjetlo, 
prema komu se uputi Hajrija, tresući se kao šipka na vodi. 

— Ago! — kliknu radosno Hajrija unišav u izbu i Zat- 
voriv za sobom vrata. 

Izbom se širio miris jaza, dok je svijeća blijedo svjetlo 
bacala po mračnih zidovih. Izba malena, a do pola prekri- 
vena ćilimom, komu je na jednoj strani bio bogati i lijepi 
dušek s jastuci i jorganom. Na ćilimu prekrstio noge Ago, 
podnimio glavu i zamišljeno gledao preda se, dok ga iz 
misli ne probudi škripa ključanice. 

— Ago, moj Ago! — kliknu ispod glasa Hajrija, koja se 
je još bujnije razrasla, i pade Agi oko vrata. 

— Ne bojiš li se ti za se, ne bojiš li se prijekora kad 
bi te uhodili? 

— Nikoga, nikoga se ne bojim kad si mi ti uvijek pred 
očima, kad su mi misli samo tobom zaokupljene. Evo, koli- 
ko čamiš ovdje, godine protekoše — a ja svedjerno, kad 
nisam uza te, uzdišem za tobom, pitajući se uvijek: kako je 
sada momu Agi? A kad dođem k tebi, kad padnem u tvoj 
naručaj, ne može me ništa zastrašiti, ništa od tebe rastaviti! 
— reče, stisnuv se više k njemu, zagrliv ga strastveno i 
poljubiv u njegovo junačko čelo. 

— A zar još ne znaš da me ne smiješ ljubiti? Nisam li 
ti uvijek govorio? — okrenu se Ago čisto prema njoj, dok 
mu se je dosad mirnim licem prelio neki izraz sućuti i 
samilosti. 

— Tko mi brani da te ljubim? — odmaknu se Hajrija 
uzdignuv glavu. Tko bi mogao zabraniti momu srcu da ne 
kuca za tebe, tko bi mi mogao tvoju sliku iz duše izbrisati? 
Pred pet godina te zagledah, a u meni je ljubav tolika da 
ju ne može smesti ni tvoja vjerenica Hana ni tvoja sudbina. 
Hana — a može li ona da te ljubi toli silno, toli žarko? 

— Ne muti mi duše, Hajrijo! Zašto da me uzbuđuješ, 
zašto me obmanjuješ, kad prema tebi gojim ono što mora 
nesretnik spasitelju svoga života, što mora gojiti prama ono- 
mu koji ga podržava, njeguje i tetoši ovakvom ljubavlju, 
ovakvim odanim požrtvovanjem kao ti, sladeć mi samotne 
čase tvojim prisustvom, tvojim dahom, raspaljujuć me svo- 
jim okom? Vidiš, ja sam bio onda miran u ovoj samoći kad 
si ti uza me, jer sam se na te sviknuo, jer me zanaša tvoja 
ljubav i ljepota, al' nikad ne zaboravih... 

— Ne govori, ne svrši! — uhvati ga Hajrija, i usta mu 
začepi svojimi ustmi, da ne rekne do kraja ono što je htio 
reći. 

Ago se je divio djevojci koja ga je tako strastveno lju- 
bila, divio se njoj, koja je kadra za nj sve učiniti. Ozbilj- 
nim licem, na komu su malo dublje upala ona dva njegova 
žarka oka, s kojih je odsijevao izraz zabrinutosti, prelilo se 
slabo bljedilo, pred kim kano da je iščezla ona prikladna 
opaljenost, koja čovjeka zanimljivim čini. Diveći se primak- 
nuo još bliže svoje lice njezinu, da čuje njezin topli dah, da 
čuje kucaj njezinog srca. I bio se začas zanio, ne ćuteći 
za se: kan da u maloj izbi nije bilo ni žive duše, dok ih 
kucanjem na vratih ne podsjeti Esma da je već poodmaklo 
vrijeme, da valja Hajriji poći, a da izmakne Zori i nepri- 
likam. 

Još prije nego će sasma otići, prije nego će mu za ovaj 
put zatvoriti vrata, pade na nj topli pogled plamna Hajri- 
jina oka, pogled pun ljubavi, pun osjećaja. Ago ga je uh- 
vatio, njim se zanio i unjihao u misli, rastapajući se, Za- 
boraviv na svoju sudbinu, koja ga prati, načas možda smet- 
nuv i samu Hanu, kojoj je junak obrekao svoju vjernost. 


86 


I ostade sam osamljen u svojoj izbi, u kojoj čami već 
preko tri godine. Izvalio se po dušeku, po jastuku, kojim 
mu je Hajrija sama rukom svojom jaz poravnala, metnuo 
ruke te u nje, onako nauznak ležeć, glavu. Uprv pogled u 
mrki svod, iz koga bije hlad misli i premišljava šta se je sve 
s njime dogodilo, kakva ga li nesreća prati. 

Mirno i zadovoljno je sprovađao dane u vezirovih dvo- 
rih kao vezirev većil-harač. Godinu je punu služio na naj- 
veće zadovoljstvo vezirevo; vezir ga obljubio radi njegove 
čestitosti, radi njegove okretnosti, a najviše junaštva, S 
koga ga je upravo cijenio. A onda kasnije — kasnije Hajriji- 
na milost, koju mu je iskazivala uvijek i svakom zgodom. 
Milo mu je bilo što nitko nije znao za tajne misli lijepe 
Hajrije, već osim njega vjerna robinjica. 

Nu ujedanput se preokrenu sve. Dođe pismo veziru na 
ruke, a u pismu, koje je bilo iz Stambula, stajaše da Agu 
mora pogubiti, jer da je od Age poginuo čovjek koga je Ago 
orobio. Na samoga je vezira pismo 'porazno djelovalo; pro- 
učio ga je i dva i tri puta, nije samim svojim očima vje- 
rovao. Agu pogubiti — a zašto, je li istina ono što se O 
njemu tvrdi? Da ga nije tko od dušmanluka opanjkao? 


Sam vezir je bio silno dirnut, uzrujan. Žao mu bilo 
Age, onakova momka i junaka, koji je vrijedio za drugih 
pet. Nu ferman je tvrd, oporo kaže da ga ima pogubiti. Pa 
makar da se sam u tomu nije mogao snaći, dade Agu uhva- 
titi i baciti u tamnicu, da čeka zadnji svoj dan, a on sam 
ražalošćen radi Agine sudbine — makar da je toliko puta 
gledao smrti u obraz, gledao ljudska trupla, sam davao po- 
gubljivati — mučaljiv bio onu večer, pak niti je riječi mogao 
prozboriti ni ženi ni svojoj djeci. 

— Pa šta je tebi? — upita ga vezirevica. 

— Vidiš, danas mi se je desilo što nikad nit bih po- 
želio niti bih pomislio, da ukinem s nogu čovjeka za koga 
mogu reći da nikomu nije ništa učinio. 

— Koga? 

— Hercegliju Agu... 

— Agu pogubiti? — kriknu Hajrija, a od prepasti joj 
se hladno bljedilo osu licem. 

— I to sutra! 

— Mati draga, ne daj, odgovaraj oca! — bolna tiho šapnu 
Hajrija materi i sva potištena izađe iz odaje. 

Vezirevica je odgovarala vezira da ne pogubi Agu. Šteta 
čovjeka, a on ga može baciti u tamnicu, pak neka tamo sam 
od sebe pogine. Vezira je bilo lako nagovoriti, jer je i sam 
tražio izlaza, da Agu na drugi način preda njegovoj sudbini. 
I odredi da se Ago baci u tamnicu, pa neka tu čami dok ne 
ugine, ne gledajući božjega dana. 

Hajriji je odlaknulo kad je čula da će Ago ostati na ži- 
votu — al' dok je on u tamnici, kako će do njega, kako će 
podnositi da ju od njega dijele zidovi i crni prostori? Ago 
neće moći dugo ustrajati, podleći će nevolji, pak kakva joj 
od toga korist što mu je izmolila život? 

I tražila je savjeta u sebe i u svoje vjerne robinjice. Ma- 
zila ju, grlila ju, bogate darove obećavala da joj kaže način 
kako da dođe do Age. A hitra robinjica i u misli i dosjetci 
hitra. Znala je da su ključi u Alije Cerića, da ih on čuva, pak 
kaže mladoj ali rastuženoj gospodarici da im treba samo do- 
ći do onih ključa. Ostalo da je lako. I robinja obleti oko Ali- 
je da joj nakratko dade ključe, jer da će biti u dobro Agi, 
njegovom zemljaku; ona će mu ih brzo povratiti, pak da 
on — Alija — ni za šta neće moći biti kriv. I dobi ključe, 
pak pripremi vosak, otisnu ih u vosak, a po tom otisku da- 
doše skovat nove ključe. Sad je ona, koje je srcem Ago 
gospodario, bila gospodarica Agina života i smrti. 

Odmah drugu noć potkupiše straže, dotiskoše se do Agi- 
na mračna stana. Ago se iznenadi kad vidje mjesto krvnika 
bajnu Hajriju. Snesoše mu ćilime, dušeke, sve na zapovijed 
Hajrijinu. Ago je bio pod najnježnijom paskom Hajrijinom, 
a mračna tamnica bila je meta kojoj je Hajrija crnom noj- 
com hitila... 

Tako su prošle tri godine što je Ago čamio u tamnici. 
A četvrte se godine dogodi u vezira veseo i radostan do- 
gođaj: rodi mu se sin. Topovi oglasiše veselje. Zile i borije 
udarahu, a mnogo se uzvanika sakupilo kao na pir k veziru. 
Na veselje došli pozvani i oni iz kauske zemlje, koji su sada 
za primirja također među sobom mirovali. 


Veliko je veselje vladalo u vezirevu konaku, cijelim Beog- 
radom. Onakovih je slava malo bivalo u Beogradu. Davale 
se utrke i druge junačke igre, a najnapetije se je očekivao 

dan kad će se dijeliti megdani između vezirevih ljudi i onih 
s preko granice. Na lijepom otvorenom čistacu, gdje se je 
moglo gledati i iz vezireva konaka, okupilo se mnoštvo svi- 
jeta, okupile se dvije vojske, a između njih dva junaka na 
konjih, te se umeću koplji. Koplja se lome i krše, junaci si- 
laze s konja, pak se hvataju ukoštac i nose se po ledini, 
da jednom i drugom skaču bijele pjene i krvave. Svijet na- 
peto gleda tko će ostati pobjeditelj, dok tišinu ne prekinu 
žamor pa glasna buka. Pobjediteljem ostade kaurin — a 
pobjeda njegova izazva začuđenje i iznenađenje među Vezi- 
revimi ljudmi. Sam se vezir najviše ljutio. 

Bi drugi i treći megdan, a sa njihova se neuspjeha vezir 
još više ozlojedi. Ljut se povukao na se u svoj konak, pak 
od stida neće s nikim ni riječi. Ne može da zaboravi velike 
sramote, da nema ljudi koji bi se iskazali na junačkom 
megdanu. Uza nj njegovi prvi časnici, pak ga mire; miri ga 
i Alija Cerić. 

— Da je meni Herceglija Ago, da je on na životu! — 
uzdahnu vezir. Al' on, on je već poginuo, dok bi nam mogao 
sada osvjetlati obraz! 

Cerić se ganu, htijaše nešto reči, al' se opet suspregnu, 
te izađe da potraži robinjicu Esmu u ženskoj kući. Dojavi joj 
da kaže Hajriji vezirevu želju, da bi sada bila zgoda da Ago 
istupi iz tamnice. Dobije li na megdanu, onda je spašen. 
On njoj prepušta brigu, da ocu kaže da je Ago živ, da nije 
Umro. 

Zamišljen vezir, nije mogao podnijeti one bruke i sra- 
mote, koju je danas doživio; ponos njegov, ponos njegove 
vojske bijaše povrijeđen, a sad bi dao sve što zapita onaj 
koji bi odnio na megdanu. Ne bi mu kratio ništa, samo da 
opere obraz turskoj vojsci. 

Kad je navečer odijeljen od gostova, koji su se veselili 
i zabavljali, sjedio u odaji, a uza nj njegov sin, dođe Hajrija, 
poljubi oca u ruku, pak mu prebaci svoju ruku preko ra- 
mena. 

— Oče, ti si zabrinut! 

— Što me pitaš? — pogleda ju on. 

— Ja ću ti reći što će te umiriti i zadovoljiti: Ago nije 
mrtav, Ago je živ! 

— Ago živ da je? — uščudi se vezir i rasklopi oči, ne 
mogav nikako dokučiti da je živ, o komu je mislio da je 
mrtav, kad ga je bacio u tamnicu, gdje mu nitko nije smio 
zalaziti. 

— Jest, oče, Ago je živ, on je još i sada u tamnici. Zar 
ne da bi šteta bila onakova junaka? Vidiš kako ti je sada 
dobro došao. 

Vezir nije imao kada da se sjeti i pita, kako se je Ago 
mogao toliko držati, kako li ona znade 'da je živ. On je bio 
sretan samo kad je čuo da je Ago živ i za nj je bilo dosta. 
Licem mu preleti smiješak zadovoljstva, pojavi se izraz 
podignuta ponosa, i odmah zapovjedi da mu Agu izvedu. — 

Raširenih ruku vezir iščeka Agu, a kad mu se primače, 
utisnu mu cjelov na čelo. Crna tama promijenila je malo 
Agu, lica je bio zamišljena, al' njegov hod i krok, njegov 
pogled kazivao je da je onaj isti koji je bio pred četiri 
godine. 

— Hodi, sine, sjedni tu do mene. Znam da si se izmučio 
u tamnoj tamnici, gdje te nije sunce grijalo, pak ni sam ne 
znadijah da si još živ. A zovnuh te, jer se je sramota 
dogodila danas, danas smo bili pogrđeni. Spasi islam od 
vlaške pandže, meni čast, a caru i svim muslimanom obraz, 
pa će te za to car nagraditi životom, a ja ću ti za moju čast 
dati što zapitaš. Pitaj mi jedinicu kćer — dati ću ti ju, samo 
nas operi! 

Dade Agi da se okrijepi, razgovarao se s njim i pustio 
ga na počinak, jer sutra čeka dan — pobjeda ili sramota. 

Svanulo lijepo, sunčano jutro. Telali razglasili da će se 
i opet dijeliti megdan, da se opere jučerašnja turska sra- 
mota, pak se svijet okupio sve glava do glave. Ago zajašio 
konja, pak se priučava jahanju, a kopljem se umeće da vidi 
je li zaboravio. Dok dođe čas, dadoše znak, a dva se junaka 
nasred ravni odijeliše i stadoše jedan spram drugoga. Sve 
ih napeto gledalo, a najnapetije vezir s polja i lijepa Hajri- 
ja s bijeloga konaka. Megdandžije udariše koplji, natjeraše 
konje, koji od velika zora njište. Jedan na drugoga gađa — 
al se koplja polomiše. Potegoše od bedrice ćorde, al' se i one 
u balčaku prelomiše. Poskočiše s izmorenih konja, pa se go- 
njaju jedan drugomu u naručaj... još malo, pak će Ago 
pasti. Al' on pomisli da današnjim danom pečati svoj život, 

da ga ovdje u strahu s vezirevih prozora gleda Hajrija, sjeti 
se Mostara, iz koga je toliko izbivao — nagne sve sile, škrinu 
zubmi — i pobjedonosno stade nogom na leđa oborena ne- 
prijatelja. 

Digoše se podvici, udariše zile i borije, a prvi koji dođe 
do Age — bijaše sam vezir, koji ga uze za ruku i poljubi 
u čelo. 

— Amo, junače, ti si uza me i ti si moj! — pak ga 
povede i zasjede s njime usporedo na konja. 

U vrh sofre uz vesela vezira sjedio je Ago. Vezir prera- 
dostan gleda Agu, koji je danas opoštenio muslimane, pa 
ga pita i zapituje i nuka i dvori svakom milošću. Pitao ga 
kako je proživio u onom jadu četiri godine. Ago mu kaže 
po duši da ga je Hajrija spasila. 

— A mogao si pobjeći, Ago! 

— Junak ne bježi, čestiti vezire. Jednom pobjegoh, i ni- 
je mi na čast. Al' sada drugi put čekao sam sudbinu, neka 
dođe, pa kakva bila. 

— Tko je pravi muslim — prozbori vezir svima, — danas 
se mora veseliti. A da se i vezir veseli — evo znajte, da je 
ovo moj zet! 

— Za takva junaka i jest vezireva kći! — odobriše svi, 
— takav junak zavređuje da sjedi veziru uz koljeno! 


Još je Ago ostao u Beogradu nedjelju dana, a onda će 
poći u Mostar po svatove. Vezir ga nagradi bogatim darom 
i isprati pratnjom. 


XII 


Godine 1687. pod konac listopada svanuo lijep i ugodan 
dan. Nebo čisto i vedro, na njemu nigdje oblačka, a s njega 
sija jutrnje sunce na kameni Mostar, koji je danas u sve- 
čanom času. Pravovjerni prolaze ulicami Mostara u boga- 
tom ruhu, veseleći se ovom danu mira i čestitajući jedan 
drugomu, žarko sunce s čistine nebeske sjaji i grije, kupeći 
i dižući onu ugodnu hladovinu, koja je zavladala iza kiše, 
što je pred dva dana nakvasila okolicu. Umjesto ubojnim 
oružjem junaci se nakitili mirisnim cvijećem, koje miriši is- 
pod čalma iza uha, a stariji broje pobožno zrna na tespihu. 
Čuje se veseo razgovor i pozdravljanje, prijatelj se s pri- 

jateljem pita, a po vratih se ustavili momci te se razgovaraju 
sa 'svojimi lijepimi jauklijami. 

Gdje su sada na desnoj strani Staroga mosta vakufski 
dućani, onda su bile tu široke ploče, na kojih su se ljeti 
iskupljali mostarski agalari. Na mostu ne bijaše onda s kra- 
jeva onih sadanjih visokih kamenih obruba, već se je most 
dizao neograđen. Na širokih pločah, s kojih vidiš bukove 
i virove bijesne Neretve, pod onimi strmoglavimi pećina- 
mi i divljimi hridinami, sjedi čovjek sam i zamišljen. 
Naslonio se na ruku, a lijevu nogu ispružio ispod sebe po 


ploči. Pred njim đogatast konj, komu je uzde zabacio na ' 


mišicu ruke, na koju se naslonio. Od časa do časa konj 
zahrže, sjekne glavom, zakopa nogom, da se na njemu i nje- 
gova orma strese, pak napne uzdu, a da mu gospodar ni ne 
opazi. Čovjek nepomično onako izvaljen sjedi, ne gledajući 
gdje ljudi ulicom prolaze i dolaze. Neki mu se iz daleka ja- 
vi čestitajući mu Bajram, a on njima ništa, kao da ne bi ni 
opazio. Svaki je iz podaljega stao, pak se s drugimi potiho 
razgovarao, pokazujući na mrka, zamišljena čovjeka, što se 
je izvalio na pločah. 

— Je li ono Ago Šarić? — pitaju se ljudi potiho. Kad 
je došao? 

— Toliko ga godina nije bilo, a mrk je, nije dobro s 
njim. Ostavi ga u miru! 

Zaista bijaše to Ago Šarić. Na svomu đogatu jutros sti- 
gao u Mostar, željan rodnoga kraja, koji nije vidio toliko 
godina. Prevalio tek dugi put iz Beograda, željan da odahne 
malo na svom ognjištu, da obraduje staricu mater svoju, 
da ju staru utješi. Prva mu je bila, koga je sreo u Bijelom 
polju, da mu kaže što ima u Mostaru, šta se je za vrijeme 
njegova odsuća dogodilo i promijenilo. Čuo je dosta, a čuo 
je i tu da mu je mati umrla, jer je svatko pripovijedao o 
materi Age Šarića, kako je sama ostala i od boli za sinom 
umrla. 


Kao oštri zubovi da stisnuše Agino srce, onako mu hrab- 
ro zakrvavi. Na žalost mu veselje, kojim je jurio u Mostar, 
na žalost mu svanuo Bajram — rasplinu se njegova nada 
da će vidjeti staricu majku, koju je tako visoko štovao radi 
mlijeka kojim ga je zadojila, a koju je tako ljuto ucvilio. 
Guja ga ujede za srce, klonu, svladan bolju i žalošću Za ro- 


92 


i S i io RG 


diteljkom, koja je neutješno umrla. Satrven pustio konju Uuz- 
de i ranom zorom prošao gradom, te umoran ne putom već 
tugom sjede na ploče sjahav s vjernoga konja i tu iščeka 
sunce i dnevnu vrevu. Misao mu se ovila u nešto tajinstvena, 
česa on sam nije bio svjestan, a svojim očima nije mogao 
ništa zamijetiti šta oko njega biva. 

Moglo je biti po svanuću više sahata. Sunce nadskočilo, 
počelo dobro grijati. Velika gradska vrata na mostu su dav- 
na otvorena, svijet se mota i vrvi, a pravovjernici se upravo 
spremili u džamije da klanjaju Bajram namaz dok se ne 
oču glasni krik i jauk sa zahumske strane. 

Nenadano i neočekivano pošto je popalio Ramu i sje- 
vernu Hercegovinu, pomolio se iza Bakamovića glavice Jan- 
ković sa svojom vojskom, udario sijekuć i paleć na Zahum 
pa odatle prama Al-el-havadže-mahali. Krvožedni podvici raz- 
liježu se toplim uzduhom, a gruhanje ubojnih pušaka i lom- 
ljavina sjajnih mačeva pronosi se od kuće do kuće, od ulice 
do ulice, od čovjeka do čovjeka. Tko ne bijaše u džamiju 
jošte otišao, hitio je ulicami žurno kao bez glave; sve se usko- 
mešalo, dok ujedanput s visoke tabije ne upališe topovi. Sve 
trči tko je dorasao pušci ili nožu, da se oruža, a zamalo, kad 
se je počeo od onud iza cerničke strane dizati gusti i sve 
gušći dim, preko mosta nagrnu mlade softe, a pred njimi 
kapetan Halebija na bijeloj bederiji. U hodžinskih je halji- 
nah, zelena mu ahmedija, čalma oko glave, a oko njega vje- 
tar uzbacivao mu zeleni binjiš. Prosijeda mu se brada ispod 
opaljenih lica lijepila od brza hoda uz prsi, dok mu je oko 
pasa oblijetavala ljuta demiskija. 

Ago pogleda tu žurbu, pogleda mrka pogleda Halebiju 
i njegove učenike, softe. Ni da bi se makao pred kapetanom, 
koji ga tek sada nakon toliko vremena opazi. 

— Selam aleikum! — pozdravi ga Halebija; kauri, Ago, 
Mostar popališe! 

— Aleikumu selam! — odzdravi mirno Ago ni ne mak- 
nuvši se. 

I u onoj vratolomiji mnogim upade u oči što se Ago ni- 
je ustao pred kapetanom, bud da neće u krv. 

Halebija udari preko vakufa pak ispred današnje kato- 
ličke crkve na Zahum, te Hostaševinom hotijaše si s leđa 
neprijateljevih prokrčiti put kroz sječu. 

'Ujedanput se diže Ago, kao strijela skoči na konja, oši- 
nu ga i poleti. 

— Aman, tko je muslim, neka ide! — zagrmi glasom, ko- 
ji se je natjecao s kričom i povici iz Al-el-havadže-mahale. 
Kao duh poleti Cernicom pak otuda obiđe naokolo do one 
džamije uz Radobolju, te s hrabrom četom, koja se je u za 
nj okupila u tren oka nasrnu za neprijateljem. 

Zahumom, što je gođ došlo pod mač, sve popadalo, a 
rujna krv navrla teći ulicami, kao krv žrtava na ovaj sveti 
dan. Prvi od Jankovićeve vojske, koji upadoše u Al-el-hava- 
dže-mahalu, ubaciše vatru u kuće, a vatra se primi. Sijekuć 
i koseć dopru do džamije, gdje muslimani klanjaju Bajram 
namaz. 

Džamijom se razlijegao šapat pobožne molitve, a pred 
svimi moli imam džamije. Jauk ni plač, vika ni gromovni 
pucanj ne odvrati pobožnih pravovjernih od svete molitve. 
Bojnom zovu odgovara molitva, a mačevi napadnika sijev- 
nuše i u posvećenom mjestu. Nu nitko ni da bi se ganuo, 
jer se pravi muslim ne smije okrenuti za molitve. Nahrupi 
četa, sijevaju mači, glava za glavom pada po džamiji, kuda 
krv potokom poteče. Džamijom se povaljala u krvi trupla 
pobožnih muslima, samo još gdjekomu što se zaokrenu oči 
stresu zadnji put ruke i noge... 

Imam — on još klanja. Čuje šta za njim biva, ali se ne 
ogleda, već još i dalje šalje molitve bogu, koje se dižu s 
onim toplim dahom vrele krvi. I diže ruke — al' u taj čas 
mač mu pade po vratu. Udar bijaše slab, božiji se svećnik 
još drži, samo što se uhvati rukami za otvorenu ranu. Mač 
i opet pade po vratu. 

— Jedan je bog...! — bijahu mu zadnje riječi. 

... Truplo bez glave pade, a uzdignute i krvave ruke uda- 
riše u mihrab, gdje ostaviše crveni znak mučeništva. 


k 


— Ago! — kriknu zdvojan glas s prozora u Cernici, ku- 
da je projurio Ago. 

Bijaše Hana: u rukuh joj nož i puška. Odskoči s pro- 
zora, siđe i začas bijaše na bijesnom konju vrancu uz Agu. 
Kao munje projuriše, odmaknuv daleko od drugih i sustignu 
Jankovića na Lakišića haremu. Kao dva mača s neba poslana 
prodirahu momak i djevojka kroz neprijatelja. Uto ispade 
i Halebija, i odmah okom speti gdje se već bori Ago i Hana 
neviđenim junaštvom. 

— Vidite onoga koji se onako bori i što se ne diže 
ispred mene. Ne dižte se ni vi, al! se borite kao on! — 
doviknu svojoj četi kapetan. — A vidite li onu djevojku, 
kako se i ona za din bori? Danas su, djeco, raju vrata otvo- 
rena, i tko pane danas na bojištu za din, rajska su mu vrata 
otvorena širom! 

Leti četa da umjesto čalama vidiš samu bjelinu kao 
mliječni pul. Sad će s leđa napadnikorm. 

— Allahu-ekber, Allahu-ekber! — prosu se uzduhom ve- 
ličanstveni i oduševljeni usklik; njim i cijela vojska zagrmi 
kad srnu u sječu. Osu puška kao iz neba krupa, a zveket 
stoji mačeva i demiskija. 

Ispred svih na čelu se bore Ago i Hana, a uza nje Kur- 
-beg i Ali-beg na jednom alatu, jedan iduć uz konja, dok 
drugi jaše. 


,Kur-beg sjaši, Ali-beg uzjaši — 
Dok alatu potkovi spadoše!" 


Kotarani uzmiču, a svi greznu u krv do koljena. Na jed- 
noj strani očaj, a na drugoj već oduševljenje. Padaju glave, 
padaju bojovnici kao snoplje. Pogiboše Kur-beg i Ali-beg; 
onomu razmrskali glavu, a ovoga proporili. Već je u po- 
četku ranam podlegao Bajro Đozlić. 

Nu Kotorani moradoše uzmaknuti. 


s 


Svuda samo krv, crvena i još vruća krv, a u njoj tjelesa 
poginulih. Ne znaš tko je tko, jer su iste nošnje, a glave se 
kupaju u krvi. 

U najgušćoj gomili tjelesa kleči junak a uza nj konj, 
umoran i krvav. Junak se klečeć sageo i na ruci drži glavu 

izdišuće Hane, koja je jednu ruku metnula na mrtva svoga 
konja, drugom čvrsto drži — Agu. 

— Ljubila sam te, Ago, a ti štuj moju uspomenu! Ne 
vidjeh te toliko godina! 

Agi se od žalosti zasjale oči, pak pred sobom ne vidi ni 
krvi, ni tjelesa, ništa — ništa, samo što osjeća da će brzo 
prestati da kuca srce koje mu je ostalo uvijek vjerno. Nije 
opazio ni bijesni veliki plamen iz Al-el-havadže-mahale, koji 
je ništio i harao uz zaglušujući prasak; nije čuo plača ni 
jauka žena ni sitne djece, koja se u zadnjem trzaju jošte 
otimlju groznoj smrti. 

Sukljaj krvi navri iz djevojčinih prsiju, pak presta. Uko- 
čiše se drhtajuće ruke, a glava teška pade iz Agina naručja 
na tle — mrtva. 

— Ago, s njom se dijeliš u ljubavi, a hoćeš li meni 0op- 
rostiti? Vidiš na kraju sam života. 

Između tjelesa bijaše podigao glavu Alija Mehagić. Ago 
ga prepoznade. 

— Neka ti bog prosti! 

— I ti mi oprosti! Ja sam te progonio, jer te mrzih od 
zavisti, ja te u Beogradu prokazah, pak te zatvoriše. Ha- 
lali, Ago! 

— Nek ti je prošteno! 


Janković s Kotorani umakao i nageo u bijeg, a za njimi 
muslimani. Stigoše ih kod Jelove glave u Gorancih. Sraziše 
se. Muslimani udariše takovom silom da je od Jankovićeve 
vojske malo tko pobjegao. Sam Janković umače jedva na 
svomu konju, gdje ostaci njegove čete opet udariše na vatru, 
otkada i osta pjesma u narodu: 

- 


Namira ga i sreća nanila — 
Jankovića na Nadžakovića 
U široku polju duvanjskomu ... 


Kod Jelove glave pade ih mnogo i s jedne i s druge 
strane. Od toga dana tu se vidi i danas zdesna harem a sli- 
jeva groblje. 

Prorijeđeni redovi Halebijine čete i građana vrati se u 
Mostar, i u sami mrak pokupiše poginule da ih zakopaju. 

Mračna se jesenja noć prosula krajem i gradom. 


Gusti plamenovi koji su jošte ostali zamotani u dimo- 
ve, rasvjetljuju garišta u naokolo sebe. Al-el-havadže-mahale 
nema; spomen su joj samo one pocrnjele zidine, usred 
kojih se, uz rasvijetljenu Radobolju, diže sama osamljena 
džamija još krvava i obeščašćena. 

Ispod garišta, ispod utrnula ugljena i pepela sukljaju 
crni dimovi, dok se od časa do časa ne oglasi pucanj i pra- 
sak izgorenih greda. 

Garište ostade garištem — i od tada se više nikada ne 
izgradi Al-el-havadže-mahala. Od tada osta u narodu rečeni- 
ca: ,nesretan" ko Jankovića glavnja. 

Već je dvadeset godina prohujilo u nepovrat od ljutoga 
kreševa i otkad je izgorio najljepši dio grada. 

Kroz to je vrijeme došlo i opet na Mostar ljutih i teških 
zgoda. Dvije godine iza pokolja morija izmori Mostar, a _če- 
tiri godine kasnije Mlečići navališe na grad pod Ivanom 
Barbarom, ali uzalud. Mostarci ga odbiše 1 poslaše proti 
njemu mostarskoga kapetana, koji se s Mlečići nesretno 
srazi kod Čitluka i Popova. 

Kroz to se je vrijeme mnogo promijenilo u Mostaru. 
Pomriješe, poginuše mnogi, a mlađi podrasli, da nastave 
slavna djela svojih otaca. 

Velike nevolje, koje navališe na Mostar, podigoše još 
više ime Age Šarića. Bijaše proslavljen junak, sve ga častilo 
s njegove hrabrosti, a kuća njegova bijaše utočište gladnih 
i sirotnih. 

A zadovoljan življaše u svojoj obitelji. Ljubavlju ga na- 
građivala njegova lijepa Hajrija, koja mu je podgojila nas- 
ljednike. 

Šta li je sve preturio preko glave! Bitke, u kojih je život 
stavljao na kocku, bježanje, čamljenje u tamnici, ljubav 
Hanina i Hajrijina, smrt vjerne Hane... i sve, sve to do- 
lazilo bi mu često u živih slikah pred oči, sjećajući se Svo- 
jih prošlih dana. Cesto ga je znala spopasti sjeta za Hanom 
i pošao bi na njezin mezar, na mezar te junakinje u cernič- 
kom haremu. Bašluk nad glavom s uklesanom sabljom po- 
kazivao je do nedavna gdje je Hana pokopana, koju je i 
mrtvu u grobu s poštovanjem i ljubavi pohodio Ago Šarić. 
Al" ljubav vjerne Hajrije znala je razagnati tužne magle 
s Agina čela, njeni bi ga topli zagrljaji nagrađivali slašću Za- 
boravljanja, njegova djeca, koju mu je Hajrija podgojila, 
ulijevahu mu u srce nadu ljepše budućnosti. 

Ime Age Šarića nije zamrlo, ono još i danas živi u ustih 
hrvatskoga naroda, a Šarića džamija u Mostaru, ta zadužbi- 
na Aginih potomaka, pronosit će i nadalje ime onoga juna- 
ka koji se je proslavio svojim junaštvom. 

Doba krvoprolića su prošla, uspomena im je u pripovije- 
danju. Prve kiše saprale su krv bratsku, koja je potoci tekla. 
Kosti su se junaka ispremiješale. Gdje su garišta bila, sada 
se šire čarobne i zelene bašče, koje mirisom svojim oba- 
javaju i obmamljuju srca potomaka proslavljenih junaka. 

Zaboravlja se stari inad i kavga između braće, a iz proli- 
vene bratske krvi niče cvijet bratske ljubavi. 

Iz osamljene džamije na Džabovini, iz one iste u kojoj 
je bio pokolj u nekadanjoj Al-el-havadže-mahali, opet se da- 
nas dižu pobožne molitve zahumskih muslimana. 

Džamija je stajala mnogo godina oharana i porušena, 
sjećajući te one slavne ali krvave bitke, kada se cijela maha- 
la Al-el-havadže posve zamete i izbrisa sa zemlje, a ako si 
još zavirio u džamiju, odmah ti je oko zapelo u mihrab, 
gdje su se još vidjevali krvavi tragovi posječenog imama. 
Da i taj zadnji znak iščezne, da te više ništa ne sjeća na to 
doba, pred jedno tridesetak i više godina glasoviti hercego- 
vački junak i plemić Derviš-paša Čengić, prozvani Dedaga, 
popravio je džamiju i privezao nešto uza nju vakufa da se 
može plaćati imam i mujezin. Jer je sada sve okolo džamije 

u posjedu mostarske kuće Džabića, taj se kraj zove Džabovi- 
na, a sama džamija Dedagina na vakufu. Time je i zadnji 
spomen Jankovićeve vojne izbrisan, samo se je još u na- 
rodu sačuvala poslovica: nesretan ko Jankovića glavnja, a to 
je, što je serdar Janković upalio, nikad se više nije sazidalo. 

Gradska vrata pak, na kojih je bio znak koplja, gdje 
je Janković udario, već su odmah po okupaciji snimljena 
i nekamo zabačena, a i bašluk Hrvićeve Hane, smrvila je 
zlobna ruka kao i mnoge druge u prve dane okupacije. Ha- 
lebijinim dvorovom ni spomena nema, a da i bunar, po nje- 
mu prozvan Helebinovac, prestane sjećati na to, pred neko- 
liko godina srušila se na nj velika odvalina od pećine, i 
tako nije više pristupan taj studeni i historički bunar na 
Neretvi. 

OSMAN — AZIZ 
(Osman Nuri Hadžić i Ivan A. Milićević) 


BEZ NADE 


Roman iz mostarskoga života 


Gdje u Mostaru Radobolja utječe u brzu i bijesnu Ne- 
retvu, kod Staroga mosta, ondje je najlakši pristup na vodu. 
Tu su se pećine rastavile te pukao ravan otvor, kojim prit- 
ječe Radobolja, otvor u nizini, nad kojim se s druge strane, 
pa dolje i gore, dižu divlje pećine s orahastim izbočinama i 
udubinama. Odmah nad tobom se izvija smjeli liik velikoga, 
Staroga mosta, komu između pojedinih klesanih i požutjelih 
gotovo kamena izbija zelen, kako god ono što se razgra- 
njuju stabla smokava strmo nad vodom sa suprotne strane 
podziđa i pećina. Dok uz Neretvu i niza nju tvrde pećine 
zajazuju bijesnu vodu, na ovu ravan, netom malo jača 
kiša, zalizne ona, kupajući sivo stijenje, sapirući sitni pi- 
jesak. A kad ju za lijepa vremena sa Staroga mosta gledaš 
čistu i nepomućenu, gdje se je u daljini prelila srebrom il' 
krajem pećina tamnom, veličajnom modrinom, ravno pod so- 
bom ju dozireš do dna, kroz bistru joj dubinu vidiš gdje se 
čak lelijaju sitni, bijeli bobuljci, iznad kojih katkad plisne 
koja riba. Tim prorovom šumi Neretva i šušulja između ku- 
kova, zavoja, kroz vijekove podgrizajući kamen, a bijesna 
nestrpljivo kano očekujući doba kiša, kad bi da se digne 
visoko, visoko iznad svoga korita ili spram njega, i da ug- 
rabi po koju ljudsku žrtvu, rekao bi u naknadu što čuva 
svijet od ljetne suše crkavice. Ta iz nje hladne zahvaćaju i 
iz daljih predjela Mostara, kad napane žega i pripeče sunce, 
kad presuši Radobolja, a i u česmama presahne voda, ili se 
zagrije, kao da je ključala na vatri. 

Ljetno, vruće je doba bilo; jedva deseti, jedanaesti mje- 
sec, kako je austrijska vojska došla u Mostar i razmjestila 
se na krajeve grada, zasjela na Podvelež, gdje se je već oko 
utvrda počelo raditi. Tada je svako božje jutro, za rani- 
jega, iz DOnje mahale izbijao niz cestu s magaretom čovjek 
opaljena, koštunjava lica, spušćanih brkova, srednjega ras- 
ta, a prilično plećat. Hodajući, uvijao je sad jednom, sad 
drugom stranom, ćuškajući pred sobom magare, na koje 
bi natovario po dva bureta i u antrešelj umetnuo praznu 
broku. 


— Ćuš, vuk te izio! — udario bi on po magaretu. 

Magare bi malko potrznulo zadnjom nogom, pa opet 
mirno nastavilo svoj odmjereni hod, obzirno i pametno stri- 
žući dugim ušima. 

— Ha, ha, Avdo, di — tko će brže, :ti ili magare? javio 
bi se koji obijesni dućandžija iz dućana. 

Čovjek bi samo slegnuo ramenima, te, ni ne obazirući 
se, dalje gonio dobru životinju. 

Bio je to Avdo Dračić. Ljuta sirota, jedva željna, da za- 
radi koru hljeba. Takovoga su ga svi poznavali, al' i svi ga 
uzimali na laku ruku, kao da nemaju za nj smilovanja. Al' 
Avdo šutio i radio svoju. Tako, otkako je došla nova vojska, 
on s dana u dan goni vodu na Podvelež i prodaje ju radni- 
cima i vojnicima. Urani rano svako jutro, pa onako boso- 
nog, u beznoj košulji i gaćama od botane, samo što bi pri- 
pasao silah, već sasma crn, i opasao se crvenim pasom, 
istjeraj magare na oni otvor, uvalu pod velikom ćuprijom, 
da zahvati vode, natovari i porene ju na Podvelež. 

Kad bi napunio burila i natovario ih na magare, zah- 
vatio bi još i broku, te ju ponio držeć za priječku, a onda 
s lulom u drugoj ruci i potjeraj uz Kanaru pa preko ćuprije. 

— Ćuš, dć, bolan! — javljao bi se uz most magaretu, ko- 
je se je polagano micalo pod teškim teretom. 

Magare je mirno striglo ušima, voda klokoćala u burili- 
ma, a Avdi kratke gaćne nogavice dolje-gore, niz cijepce, 
uz cijepce, kako god je koračao. A gotovo uvijek ga je sun- 
ce stizalo na vrh Brankovca. 

Put na Podvelež vijuga se na zavoje, jer je strmenito. 
Uokolo obraslo sitnom travom, a opet ima i busova drače 
i kupina. Iduć uzbrdo, Mostar ostaje ovako za leđima, a 
što više gore, to se bolje otkriva Bijelo polje i daleko uo- 
kolo njega razasuta sela i stanovi po obroncima. Putem se 
povaljalo kamenje, te opet sve piljak do piljka strši, kao 
da gleda gdje će koga ubosti. Avdu to nije ništa pomćtalo. 
On je bosonog veoma dobro gazio — ta koliko se je bos 
nahodao! Tabani mu debeli, kao da je obuo opanke. Po 
napletima i nešto po rutavim gnjatima popala mu bijela 
prašina. Kad bi skočio s kamena na kamen, u broki bi mu 
kloknula voda, te ga zalila po gaćama ili mu smjesila praši- 
nu na napletima u šare, gdje bi koja kap kanula. Nekad bi 
se malko oglednuo za sobom, samo malo, pa opet udri da- 

lje, naprijed, šuteć, mirno, a kan da sveđer nešto snujući 
i premišljavajući. 

On na Vlake — a sunce već visoko poodskočilo. Ravna 
to kao tjemenjača Podveleži, kojom se razasuli vojnici. Vla- 
ke se protegle, te im gore uz Neretvu vidiš Bijelo polje s 
čitavim nizom brdija, a onamo, niz Neretvu, podveleška 
sela. Sprijeda, kako se uspenješ, puklo daleko tamo prema 
Nevesinju, a iznad uvale dobrčke ponosno se koči Vrh u 
Veleži, obrasloj bukovom šumom, dok sa Svetigore milolika 
tilovina širi zadah svoga mirisa. 

Kako se Avdo pojavi na Vlake, onako ga odmah oblete 
vojnici i radnici: 

— Vode, vode! 

— Stanite, ljudi, dok rastovarim! — odgovarao im je 
Avdo. 

Nu nije se mogao obraniti a da mu ne uzmu, upravo ne 
otmu, broku iz ruke. Otimlju se o nju i naginju ju jedan 
po jedan na grlo. Jedan drugomu mirno ne da piti, a tko 
more i tko je vještiji, okretniji, odlije još u malu posudicu. 

— Amo, babo, da nalijem za kahvu, nestalo mi je! — 
dovikne mlado momče Avdi. 

— Odmah, evo na! — odvrati Avdo i porene magare 
do vatre, gdje je i momče bilo. 

Bio je to Avdin sin Miša. Jako momče bit će da je za- 
gazilo u sedamnaestu godinu. Prilično se razraslo, a prama 
svojoj dobi i odviše se držalo ozbiljno. Na zagarenom licu 
dva jasna oka, iznad kojih bi znao sabrati obrve, da bi mu 
se usred čela načinile bore. Na obrijanoj glavi prilijepila mu 
se bijela kapa uz tjeme; na njemu isplavile i iskrpljene 
dimije, dok je na gornjem struku, povrh košulje, nosio 
razapetu ječermu, na kojoj nije imao ni svih puceta. 

— Danas si malo okasnio! — reče Muša ocu. 


— Ama jok! Krenuo sam kad i svaki put do sada! 

— Bio sam u neprilici. Prodao sam svu kahvu, pa mi 
ne ostade više ni kapi vode! 

Miuša bi podranio prije oca na Podvelež. Uza se bi po- 
nio u bakrenoj posudi vode za kahvu, da mu budne dok 
otac ne dođe. A kad bi i otac stigao, onda bi obojica cijeli 
dan tu predanila, pazarujući vodom i kahvom. Avdo bi mo- 
rao po nekoliko puta sići u Mostar na Neretvu, a to mu je 

bio unosan posao, jer je za tovar vode znao izvući po lijepu 
svotu novca. 

Vatru su ložili više u prikrajku pod jednim kamenom, 
gdje se po vas božiji dan kupili momci, razgovarali, smijali, 
pili kahvu ili vodom gasili žeđu. Kad bi Avdo i Miiša pod 
večer krenuli u Mostar, onda bi cijelo kahveno suđe predali 
jednomu radniku primorcu da čuva. A Miša bi izjutra opet 
dobio svoj alat. Pod večer pak, vraćajući se u Mostar, sjeli 
bi na putu pod kakvu stijenu da broje što su danom utržili. 

— Lijep dan! — zadovoljno bi rekao Avdo kad bi pre- 
brojio priličan kup sve većinom srebrnoga sitnijega i krupni- 
jega novca, vežući ga u rubac i strpavajući u njedra. 

Taman četvrtak bio kad se oni u prvi sumrak vraćali s 
Podveleži i prolazili kroz Brankovac. Krave i koze, što ih 
svaka priličnija kuća drži da ima mlijeka, već su se vratile 
s paše, ulice se dobrahno ispraznile; samo što bi na rijetko 
tkogod prošao. 

— He, na stranu! — udari Avdo po magaretu, vidjevši 
gdje prama njemu ide nekakav pjan čovjek. Teturao se i 
tamo i amo, a crnu kapu smotao, te je nosi u ruci. Upravo 
on mimo njih. 

— Brže, bolan! — zamahnu crnom kapom po zraku, a 
nogom deknu magare, da se je jadna životinja u strahu 
očešala o zid i umalo što nije oborila burila. 

— U koga ćeš ti krećati? — sunu Avdo naprijed, raz- 
bjesniv se što ga mirna ne pušćaju. 

— Šta ti meni? — i onaj se zaleti na Avdu. 

Muša se trznu i prepade, nu Avdo, videći se u nevolji, 
zaokrenu straga i udari napadača, da je grdno ljusnuo o 
zemlju. 

— U pomoć, ubi me turčin! — poče on na vas glas 
pomagati. 

U tren oka skupi se svijeta, a dođoše i stražari. 

— Tko je, što je? — pitaju da se razazna stvar. 

— Evo kako me je udario, odmah me je na zemlju 
oborio! 

— Nijesam, ja sam se samo branio. 

— A jao meni, ne mogu se dignuti! 

Dok se je onaj previjao na zemlji, Avdo nije mogao ni- 
koga uvjeriti o svojoj nevinosti, a uzalud je i Miiša kazivao 

da mu se je otac samo branio. Stražari ga spopadoše, pa 
da ga vode u zatvor. 

— Odmah doma, Miiša! — rastajući se reče Avdo sinu, 
pa nađi Alagu i kaži mu šta je bilo da me izvadi. 

Stražari povedu Avdu među sobom, a Miiša potjera ma- 
gare pred sobom što je brže mogao. Preko čaršije, preko 
ćuprije udarao je po jadnoj živini, koja bi katkad i poletjela, 
te bi se na njoj prazan tovar zatresao i odzvanjao. 

Kad je došao pred avlinska vrata, Miša je bio vas 
usopljen, zapuhan. Osloni se rukom magaretu o sape da 
malo odahne. 

— Ćuš! — gume po tom u magare kad otvori vrata. 

— A gdje ti je babo? — upita ga mati s hajata kada ut- 
jera živinče. 

— Odmah će doći! — odreza Miuša. — Već deder ti 
ovo rastovari, pa daj živini da što prigrize, jer ja moram 
trknut do Alage! — reče nadušak i odleti iz avlije. 

Upravo se ljudi vraćali iz čaršije i iz posla doma kad 
je Muša letio sokacima, i to tako da umalo nije i noge pod- 
bio. Kad bi golim nožnim palcem lupio o kamen na sokaku, 
časom bi se iskrenuo i malo pogledao onako izbočen u nebo, 
pa se opet u pasu skupio, rukom palac pogladio i hajde 
dalje. 

Alaga je stanovao u Donjoj mahali, u malom, zatvore- 
nom sokačiću. Nad kućom mu se tamo izvisio Hum, pred 
vratima harem, a iz sokaka preko ceste odmah prolaz pre- 
ko pećina na Neretvu; dvadeset, trideset koraka dalje opet 
od sokačića česma. Alaga je imao običaj, svaku večer u 
mrak izići sa zemljanom posudom na česmu, da sam zahva- 
ti vode. 

Taman se on polagano vraćao s česme. Jednom držao 
čibuk i primicao ga ustima, a drugom testiju za grlić, kad 
Muša tirže preda nj. 

— Alaga, očiju ti... 

— O, ti si, Miiša! Šta je? 

— Odmah ću ti reći, već samo pomozi! 

— Hajde, hajde, kazuj! 

Miša poče bez oduška pripovijedati šta mu se je s 
ocem dogodilo; pripovijedao je mucajući. 

— A tko je taj što ga napade? 

— Dina mi, ja ga ne znam. A otac mi zdrav, prav, pa 
ga sve isto zatvoriše. 

— Ništa, ništa, ne boj se. Sutra ću ja to urediti, a ti 
hajde mirno doma. 

Muša ga pouzdano i zahvalno pogleda, pa pozdraviv 
Alagu, pođe natrag. 

— Stan-der Miša! A hoćeš li sutra na Podvelež? 

— Ja ne znam...— zabrinu se momče. — A moram! — 
nadoda hitro iza male stanke. 

— Podrani ti, ko i svaki dan, da se što ne izgubi. Nađi 
koga da ti pomogne natovariti. vodu, a ako ti oca sutra još 
ne pušćaju, ja ću koga najmiti da ti istjera još vode. Samo 
ti hajde bez brige! 

Alaga Hrle još se malo ustavi s testijom na dnu sokaka. 
Mrak se još bolje uhvatio, te kroza nj umjesto ljudi jedva 
što vidiš stupove koji se miču. Kad malo potom otvori avlin- 
ska vrata svoje kuće, obasja ga lagano svjetlo svijeće koji 
je gorio na visokom, sjajnom svijećnjaku pod hajatom. 
Na hajatu prostrta serdžada, a na njoj pustekija, te su tu 
na ugodnoj večernjoj hladovini sjedili Alaginica sa dva sina 
i kćerkom. 

— Mislila sam, dina mi, da nećeš vidjeti uza sokak! — 
našali mu se žena, prikladna, osrednjih godina, nježna i 
plemenita izražaja, pogledavši prama vratima. 

— De, ne boj se ti za me! — primi Alaga za šalu, idući 
preko avlije. 

Na časak se kao prikovan ustavi nasred pločnika. Licem 
ga poduhvatilo lako svjetlo muma, te mu s usta odsijevnu 
smiješak nekakva milja, dragosti, kano da ga je zagrijala 
sreća iz onoga kruga dragih srdaca. Jedan sin legao glavom 
materi na krilo, te se igra nogama, kupeći ih i pružajući, a 
drugi, pripovijedajući nešto, zastao, kako god i sestra mu. 
Djevojče sjedilo ispravno, postrance ju oblilo svjetlo, pa 
joj se kupalo u velikim, vlažnim očima. Mlada kao kap, a 
puno slična svojoj materi. 

— Hajde Đulso, uzmi od babe testiju! — reče joj 
mati. 

Đulsa se diže, maknuvši s ramena na pleća gojnu plete- 
nicu, i krenuvši pri tom glavom kao srna. 


— Dajder, da se napijem! — Alaginica će, te nagne grlić. 

— Ma ne znaš što mi se dogodi! — poče Alaga kazivati 
ženi, dok ona još ne bijaše odmakla grlića od usta. 

žena ga odmah nije mogla priupitati, već ga pogleda. 

— Ja s vode, a Miiša preda me kao... 

— A što? 

— Jadnom se Avdi baš ne da. Zatvorili ga. 

— Šta veliš, kukavan ne bio? 

— A eto — bi pa bi. 

— Pa šta će sada? 

— Ništa. Otić ću sutra Omer-efendiji da on koju za nj 
progovori pa da ga puste. 

— Pravo, pravo! 

— Omer-efendija se poznaje tamo s njima! — odmahnu 
Alaga glavom kao preko volje. Ne do mi Allah da se ja s 
njima miješam! 

Đulsa i ona dva muškića su samo gledala i šutjela, dok 
su se otac i mati razgovarali. 

— Kad Avdu ne bi sutra pušćali, imao bi jadnik štete. 
Šta ćeš, Miša mu ne bi mogao sam sve obaviti i izraditi 
na Podveleži. 

— Dina ti, šta ćeš mu — dijete je još. Ne znam da li 
je što stariji od moga Mehmed Alije — na zdravlje mu bilo! 

— Jest, jest. Jadni Avdo! K6 da evo sad na vidim gdje 
mu otac jaše na pomamnu zekanu, a za njim dva momka. 
Tvrda kuća — ama kad stari umro, Avdo mlad ostao, pa 
se dao u bijes — i eto kako mu je danas. Ali se je opame- 
tio — ta koga nevolja ne opameti? Sada ko da nije ni svojta 
onomu kakav je bio kao momak. Kad ogolio, onda se i 
opametio, te se još oženio — i eto brige gotove. Nu more 
mu Bog dati, radin je i pazi! 

— Neka ga sreća prati! — uzdahnu Alaginica. 

Kroz noćni, crni mrak širio se i odjekivao od pećine 
do pećine bajni šum Neretve, a sa vrletnoga Huma dopirali 
glasovi ćuka, orla i gavrana, miješajući se, splićući se, te se 
čini kao da s onih ponosnih i prkosnih stijena dolaze neki 
tajni, nejasni zvukovi. 

Sjedili su oni tu na hajatu i do po jaciji. Upravo ugodna 
hladovina bila. 

— Hajdmo, djeco, spavati! — u neko doba zovnu agi- 
nica. 

Djeca ju poslušaju, te se digoše. 

Alaga je još ostao pri mumu, puneći čibuk i pušeći, dok 
se napokon i on ne diže, pa da i sam ode na otpočinak. 

Sutradan rano, istom što je sunce pomililo, on je izla- 
zio iz DOnje mahale, te krenuo preko velikoga mosta na pri- 
ječku stranu, na Carinu, da potraži Omer-efendiju. Dućan- 
džije jako otvarali dućane, a od istoka, s Podveleži tamo, 
zasjajilo se ko da se je go kamen oblio zlatnom vodom. 

Omer-efendija je stanovao na Carini, gdje je i kuće 
imao, te je upravo sjedio tada u ćošku nad uličnim vrati- 
ma, pijući kahvu i pušeći prama otvorenom pendžeru. 

Alaga uniđe na vrata. Baš su bila otvorena, al' ne ona 
druga kud se ide u avliju. Odmah u pridvorju pod ćoškom 
sretne Omer-efendijina momka. 

— Gdje je Omer-efendija? 

— Gore je u ćošku! — odvrati momak. 

Alaga zakrenu, uspe se uz stepenice i na otvorena vrata 
ćoška pozdravi Omer-efendiju. 


— Bujrum, Alaga! — ljubezno i udvorno Omer-efendija 
pozdravi Alagu, udarajući rukom po naslonjaču, pokazujući 
mu da ondje sjedne. — Hamza, amo der, Hamza! — viknu 


potom, da je dobro odjeknulo cijelim ćoškom i aralukom. 
Stade škripa stepenica, pa preko tavana doleti momak. 


— Još kahve! — zapovjedi Omer-efendija, a Hamza sleti 
kao strijela. 

— De, prođi se, dina ti, već dođoh po poslu, a hitnja je. 

— Koja dobra? Bujrum, sjedni! 

— Kako god hoćeš! More bit dobra ine more! — omahnu 
Alaga čibukom i uzvinu obrvama. 

— Ta ne govori, brat si mi! — nasmjehnu se Omer- 
-efendija. 

Alaga mu pripovjedi zašto je došao. 

— Pa? — upita Omer-efendija. 

— Kukavan je čovjek, jad i nevolja. Puka sirotinja, 
brate, a čališan i radišan. Deder reci tamo da ga puste... 

Omer-efendija ga pogleda postrance. 

— Ama da. Njemu ti je mnogo kad izgubi i pola dana. 

— Dina mi, Alaga, to ti je teško! 

— De, ne prtljaj! A što ne bi našemu čovjeku poma- 
gao kad moreš? S tim ljudima se ti poznaješ, prijatelj si 
im. Reci im samo jednu, pa eto Avde u Podvelež za poslom. 

— Ne ide to lako! — uozbilji se Omer-efendija. Ono su 
ti sve velika gospoda, pa kud ćeš da ih idem moliti za 
Avdu. Bijaše mirovati. 

— Šta, da se onom pusti, pa da ga isprebija? Ne go- 
vori ako si čovjek! — mahnu Alaga glavom i istrese pepeo 
iz čibuka na tabak. Ti moreš, pa što nećeš pomoći čovjeku? 

— Vjeruj mi, brate, nekako mi je teško! — pruži Omer- 
-efendija dlanove i uvali glavu u ramena. Ja bih, što je do 
mene, al' nekako je, znaš, neuputno... 

— E ništa, ništa! — namršti se Alagi čelo, kao da se 
malo srdnu. Došao sam te molit ko brata da svoga izbaviš 
iz neprilike, pa da siroti ne bude štete, a kad... 

Omer-efendija pogleda Alagu ispod oka, pa kao da se 
poče predomišljavati. 

— Pa dobro! — napokon će, al' što ću kad nema u 
Mostaru predstojnika, već je otišao na dan-dva na selo? Baš 
sam ga ispratio kad je polazio! 

— A ti, kad se vrati! 

— Taman tako. Gledat ću danas ili sutra — nu svakako 
odmah neće biti. 

— Eto ja sada prepušćam tebi, pa čini kako znaš! — diže 
se Alaga i oprosti sa Omer-efendijom. 

Sunce je izvirilo na nebo i prosulo zlato po rašću, kro- 
vovima i ulicama, prodliralo u avlije i na prozore, ljubilo 
valove Neretve, prosipalo se po sivim pećinama. Kako je 
Alaga išao sokacima, onako mu padala sjena na stranu, S 
pognutom glavom i rukom, kako u njoj drži čibuk. Bio je 
prilično visoka rasta, više tankovijast, smeđih, dugih brkova, 
a na glavi arnautski fes s dugom, plavom kitom. Vezen fer- 
men i čakšire po švu, dok je jedan rukav bijele bezne ko- 
šulje zagrnuo do pod pazuho. O bedri mu niz silah visila od 
čohe lijepo ušivena i izrezana duhankesa. Na nogama mu 
crvene postule. 

Kao uvijek, i sada je išao nekako rek' bi zamišljeno, 
samo što je morao i s jednu i s drugu stranu pozdravljati, 
koji su mu se javljali i on njima. Prolazeći Tepom ispred 
jedne magaze, zovnu ga netko i on uniđe unutra. 

Slikovita je i lijepa zahumska strana u Mostaru, a da 
nije nje, slabo bi što od Mostara bilo. Bujna i zelena, plod- 
na i kitnjasta, pa kad je ljeto, ona daje život i veselja, ra- 
dosti i zabave. Po njoj se steru krasne i čarobne bašče, a u 
njima se izmjenjuju mirisni orasi sa jabukama i tunjama, 
gusti, tamnolisti šipci sa lisnatim smokvama, dok se jabla- 
novi mjere s munarama i terezijama. A za Zahum opet 
Radobolja je pravi dar neba, koji natapa rodnu zemlju, dok 
se u njenoj vodi ogledavaju vrbe i kupine, dok se preko nje 
brvnima vežu bašča s baščom, kamenim, svijenim ćuprijama 
jedna strana s drugom. Što je narav smogla milja i krasote 
u kršu, tu ju je sasula, pa nije ni čudo da tuda sve oživ- 
ljava, dok ljetno sunce pripiče u golo tjeme Huma i o bo- 
kove Podveleži. 

Svanuo bi petak, svetac. Lijep dan ko hoćeš, nebo čisto 
i vedro, kao oko ljepote plavojke, a s one modre čistine 
sijevalo sunce i počelo pripicati po zemlji. Baščovani po 
dućanima i ispred njih na Đerizu pod starom ćuprijom iz- 
ložili mnogovrsnu zelen, dar i plod svojih bašča, pa da ne 
povene pod sunčanim zrakama, škrope ga uvijek, nepresta- 
no, te iz onih pletera curi voda i otječe malim jarkom ispod 
dućana. Svijet se miješa čaršijom, razgovara, viče, dozivlje, 
a seljak s drvima ustavi se pred kojim dućanom i pogađa s 
dućandžijom da proda drva. Netko zatakao čerek mesa o 
kažiprst i nosi ga doma, a netko se ustavio pred baščova- 
nima, te probira crvene kavade, modre patlidžane, traži 
bamju. Upravo zgodna slika pregledati i vidjeti s jedne 
strane sve samu raznovrsnu zelen, a s druge strane bogate 
dućane, pune stambolske robe, kojom su police prenatrpa- 
ne, dok s gornjih ćepenaka vise šareni jagluci, jemenije, 
silahi i pripašaji. 

Do podne je moglo biti još jedno tri sata kad je kroz 
svjetinu sa stare ćuprije silazio ovisok, jedar momak, s 
natisnutim fesom na zatiljku. Na nogama mu gotovo nove, 
crvene postule, nove čakšire s lijepim podvezama na tozlu- 
cima, vezeni fermen, a košulja od beza, kao snijeg bijela. 
Široke rukave zapeo pod pazuhama, a rukama maše uza se 
niza se, kao da pliva u vodi. Lica je malo opaljena, više 

koštunjava, al" nekako odrezana, pravilna. Pogleduje s duća- 
na na dućan, mahne gdjegdje i glavom i rukom, ili se javi 
glasom. 

— Aha! — nasmijaše mu se brkovi, kad stade na Đeri- 
zu i pogleda na skup ljudi, koji su se razgovarali pred 
jednim dućanom, pa poče polaganije hodati kao da se je 
htio libiti. 

Stade jednom za leđa i diže desnu ruku, na kojoj je 
srednji prst odupro bio o palac i kvrknu onoga u onu ja- 
micu na vratu pod zatiljkom. 

— Na, bolan Hilmo! — odskoči od njega i pođe dalje, 
ni ne osvrćući se, kao da ništa ni bilo nije. 


— Salko, stani! — poviknu za njim Hilmo, uhvativ se 
rukom za vrat i potravši malo po njemu prstima. 
— Ja ću ovdje! — odvrati mu Salko i pokaza prstom 


na dućan, pred kojim stade. 

U dućanu naprama tabačkoj džamiji, pred kojim se je 
Salko ustavio, sjedio mlad momak. Prebacio nogu preko no- 
ge i pušio, a leđima se okrenuo ćupriji. 

— De, brat si mi, što si se tako, oči moje, zamislio? 
— prozbori Salko, oduprvši se jednom nogom o ćepenak i 
klepnuvši ga ujedno rukom po ramenu. 

— 00, bujrum, Salko! — okrenu se onaj na ćepenku. 

— Kad ćemo, Ibro, nagnuti? — upita ga Salko i pruži 
glavom, kazujući prama Zahumu. 

— Još ne mogu dok otac ne dođe. 

— Hm, a kad će doći? Vrijeme je već — odmahne Sal- 
ko i uhvati prstima za pas. 

— Stani malo, odmah će on! — odvrati Ibro i prisloni 
glavu uz direk. A gdje si jutros bio? 

— Na Tepi — ama smo se nasmijali! — uze se Salko 
smijati na vas glas. 

— Ma šta, šta se smiješ, bolan? — pogleda ga Ibro. 

— Kupili mi ludom Mati džigericu, pa mu ju dali. Kad 
Mate pošao, a mi za njim natjeraj dva-tri psa. Psi navali 
na Matu i džigericu, pa da vidje trke od Mate i paščadi! 
Poleti Mate, a za njim psi, a Mati dogori do nokata, pa 
tres džigericom o cestu. Ama cijela se čaršija iskopištila 
od smijeha. 

I Ibro se je smijao, da se je morao odmaknuti od di- 
reka. 

Potom se diže na noge i trehnu po SEANA) pa uhvati 
ćupicu i iskoči na cestu. 

— Ja ću po vodu. Ti me pričekaj! — reže Salki. 

— Evo mene! — u isto se vrijeme javi Hilmo, primičući 
se Ibrinom dućanu. 

— E pa dobro! Hajdete vas dvojica malo naprijed, a ja 
ću odmah za vama! — reče im Ibro i pođe na vodu. 

Salko i Hilmo pođoše uhvativši se za ruke, te se smija- 
hu, pripovijedajući nešto jedan drugomu. 

Uprav Ibro s vode, kad se pred dućanom stuči s ocem. 

— Je li tko bio ovdje? — upita ga otac hadžija, penjuć 
se na dućan. 

— Nije nitko! 

Hadžija skinu s nogu papuče te ih metnu u dnu dućana, 
a sam sjede na pustekiju i prekrsti noge. 


— Dajder amo tu vodu! — pruži ruku Ibrahimu. 


Ibrahim odli malko na nosić ispred dućana i pokuči 
ocu. Stari otpijnu, i metnu vodu uza se, pa primače veliki 
žuti takum čibuka ustima i zagleda se na testu. Ibrahim 
ostade uz ćepenak okrećući se naokolo, a ponajviše onamo 
kud su otišli Hilmo i Salko. Bijaše malo kao nestrpljiv, te 
se je poigravao lancem od sahata. Sve je više i više odmicao 
od ćepenka, najprije kao u poslu onomu dućanu sučelice 
nekako na stranu, pa okrenuv se dva-tri puta na dućan da li 
ga otac gleda, i videći da ga ni ne vidi, otište za Salkom i 
Hilmom. 

Salko i Hilmo su polagano išli, pa ih je Ibro mogao 
sustići na Šemovcu. 

Ibro se javi za njima, a oni se okrenu, dok ga Salko ne 
uhvati za rame; podjoše tako dalje, pjevajući pod glas i smi- 
jući se. Sunce je bilo lijepo pripeklo, a prašina popala i sve- 
djerno se dizala. Bršljan, što se je uhvatio za ulične duvarove, 
pobijelio, a isto nekako i grane voćaka, što su se prevjesile 
na izvan. Tamo pred tobom, uz one orahe, dizala se visoka 
terezija, od sivoga, lijepo tesanoga kamena, pa i ona pri dnu 
zaprašena. A uz tereziju, kroz oni duvar, što se nje drži, 
vode vrata u Čindjinu bašču, koja bujna i zelena leži na 
jednom rukavu Radobolje, dok drugi rukav zaostaje tamo 

preko ceste i ostalih bašča tako da Čindjina bašča ostaje 
na Radoboljinu obtoku. 

Bašča je pomno obradjena, mnoge brazde s raznom Z€- 
leni, cvijećem, a među njima đerizi, u koje Čindjo napušta 
vodu kad polijeva bašču. U dnu bašče nad vodu nadvile se 
vrbe. Ovamo k cesti čador medju slivama, podalje podignu- 
lo ognjište, gdje se kahva peče, a sve se to iz drugih bašča 
ne vidi, jer je Čindjina okružena zelenim i gustim kupina- 
stim plotovima. Nad samom vodom, u zelenim granama 
vrba, sakrila se londža a odmah uza nju niz vodu krevet, 
otvoreni tavan od dasaka. Vrbe se u krošnju savile nad 
londžom i krevetom, a duge im vitke šipke pale na vodu, pa 
kako voda teče, onako se i tanke šipke kupaju u njoj i tre- 
pere, kao da njima provijava laki vjetrić. Bistra Radobolja 
žamori po pjeskovitom koritu, a iz nje se diže ugodan hlad 
u londžu i na krevet nad njom, dok 'se preko vođe, preko ono- 
ga zelenoga plota na drugoj strani otvara vidik na kukuruze, 
kavade, bostan i drugu zelen. Kako su se vrbe savile na- 
gusto, onako brane sunčanim trakama da prodiru kroza njih 
i dopiru do vode, pa se tuda raskrilio uz ugodnu hladovinu 
i čaroban sumrak. 

— Hajde, ulazi! — reče Ibro kad dodjoše do baščinskih 
vrata i kad ih otvori. 

— Drži, stani! — pohiti Salko, stisnu glavom u ramena 
i skoči kroz vrata kao klupko u bašču. Da nije glavu uvu- 
kao u ramena, mogao se je udariti, jer su vrata niska. 

— Dina mi, ja ne skako! — poprati ga Hilmo prolazeć 
mirno kroz vrata i smijući se. 

— Čindjo bolan, gdje si, jesi li živ? — podviknu Salko, 
dignuv glavu. Metnu li išta u vodu da se rashladi? 

— Ahaha! — odazva se glas iz vrba. Šta si se, Salko, 
razvikao? Ta nije potjere! 

— Ne galami, Čindjo, kad ti ljudi dolaze! — našali se 
Salko. 

— Kad nestane drugih ljudi! 

Oni nagrnu u londžu, gdje je Čindjo sjedio. 

— Kome ti tako? — opet se našali Salko, te uhvativ 
Čindju rukom za rame, drugu mu pritište u leđa. 


— A da se Čindjo digne, premotao bi te čak preko Hu- 
ma! — odvrati Čindjo. 


115 


Čindjo je sjedio uza stol, na komu je bila bočica rakije. 
On tako običava uvijek izjutra, kad je sam, a sve mu je. 
čitav dan krivo, ne skine li rakijom rosu sa srca. Stoga mu 
je i lice imalo nekakvu jaku, kao i crvenu i modru boju, ' 
koja je rek' bi sasma zgodno odgovarala njegovom jakom, 
visokom rastu, isto kao i oni krupni, dugi brkovi. 

— Šta ćemo metnuti u vodu? — upita Ibro Salku i 
Hilmu. 

Salko kako je sio, onako raširio dlanove te se odupro 
o klupu; glavom se prislonio uz londžu, pa ravno ukoso 
ispružio tijelo i langarao nogama. Hilmo izvadio srebrnu 
kutiju, te savijao duhan. Kako je gnjat premetnuo preko ' 
koljena, tako se malo sagnuo, da mu se je zlatni lanac od \ 
sahata, što mu je visio oko vrata, odmaknuo od prsiju te 
visio i nihao se kako bi god Hilmo rukom maknuo. U struku 
se oko njega ama najbolje priljubila svilena ječerma i fer- 
men, dok mu je ona modra svila upravo odgovarala licu. 
Da mu nisu obrve odviše bile krupne i da su mu oči imale 
više izraza, moglo bi mu se reći, štono se kaže, da je momak 
ko jabuka. Kalufli fes nakrivio nad čelo, pa mu se kita od 
ibrišima vrtila tamo i natrag ispred čela. 

— Deder nešto! — poturi fes i ispravi se kad savi ciga- 
ru. Nismo došli da se gledamo. 

— Ee, Čindjo, po oke rakije! — mahnu Salko glavom. 
Metni ju u vodu da se hladi! 

Čindjo pusti krupni cigarluk iz ruke i stavi ga na stol, 
pa se diže i izidje iz londže. 

— Šta ćemo da radimo? — upita Hilmo. 

Ibro ništa ne odgovori, a Salko je onako isprućen samo 
gudio kroz zube nekakvu pjesmu i gledao u šareni krov 
londže. 


— Hoćete li da vam kahvu ispečem? — zovnu Čindjo 
iz bašče. 

— Bezbeli, ja šta ćemo? 

— Hajde, hoćemo li se karata? — zabrza Ibro. 


— Pa dobro! — prihvati Salko. I karte donesi, Čindjo! 

Malo zatim kahvedžija donese ibrik kahve s findžanima 
i šećerom, pod pazuhom držeć karte. 

— De ti nalij! — reče Hilmo Čindji, a sam mu uze 
karte ispod pazuha. 

Bio je debeli kup karata, al' istrošenih i pocrnjelih. 
Počne ih brojiti da vidi jesu li sve na broju. 

— Hoćete li o što igrati? 

— Evo, ja velim da igramo o lonac! — predloži Salko. 

— I o četiri oke trešanja! — hoće Hilmo. 

— Pa taman! Daj amo, na me je palo da dijelim! Zgrabi 
Ibro karte. 

I počeše lupati po stolu, bacajući po redu karte. Dignu 
ruku i zamahnu njome, a karta puca po stolu kao da dla- 
nima udaraju. Sasma se bijahu već zanijeli u igranje. 

— A što, zar ćemo bez rakije? — ustavi Salko ruku 
u zraku kad je upravo htio da baci kartu. 

— Pa i za rakiju! — odgovoriše obojica druga zajedno, 
jedva čekajući kad će na njih red, jer je svaki računao da 
će potegnuti one karte koje su pale. 

Igrali su se živo, raspaljeno, te su slabo mogli opaziti 
kako se primiče podne, a još im je manje upalo u oči da je 
medju njih došao mali Mehmed Alija, kako su ga zvali, Meh- 
med Alija Alagin. Momče mlado, al' je moglo dolaziti i 
medju starije; ne bi se nitko radi toga ozlojedio. Bio je do- 
bar mali Mehmed Alija, jer bi samo gledao šta stariji rade, 
a opet svi su ga voljeli i pazili, jer je Alagin sin. A Alaga 
je bio ugledan i čašćen — ta malo je takih bilo kao on. 

Mehmed Alija sjede izmedju Hilme i Ibre. Upravo se 
igra svršavala, pa su sva trojica napeto očekivala kako će 
se svršiti, i tako ga nisu ni opazili. 

— Na! baci Salko kartu, te ih sve skupa odgrnu od 
sebe. Moja je igra, a sad se vas dva koljite. 

— Meni je dosta! — reče Ibro. Eto, Hilmo, nas ćemo 
dvojica upola... 

— Pa taman! 

— Rakiju amo! — doviknu Salko Čindji. 

Čindjo namaknu na stol poluoku. Po staklu se uhvatila 
magla, koju su u dulj kapi prerezavale i niz bocu se cijedile. 

— Hoćeš li ti trešanja? — upita Hilmo Mehmed Aliju. 
Daj, Čindjo, ama i lješnika! 

— Aha, boji se čovjek da mu ne bi doma opazili gdje 
je pio rakiju! — primetnu Ibro. 

— Deder da je gucnemo! — natoči Salko. 


117 


I 


Sva trojica dignu čaše i nagnu sve do kapi. Lako im je 
letjela niz grlo, kao voda. Cindjina je to rakija, a svak zna 
da Čindjo drži samo dobru rakiju. 

— Kako ćemo s loncem? — upita Hilmo. 

— Reći ćemo Čindji da on sam sve uredi, nek je nje- 
gova briga. 

— Dobro! — pristane Hilmo. — Samo ću ja morati oko 
podne doma. Malo ću se ustaviti, pa eto me odmah na lonac. 

— Još ti kaplje, bolan, mlijeko iz usta! — pogleda ga 
Salko sa strane. 

— Pa taman — ali ja moram. Evo će biti još sat, sat 
i pO do podne — pogleda u sat — a ja ću se dotle vratiti. 

Hilmo iskapi još čašu rakije i založi lješnicima, pa se 
diže. Išao baščom i lješnike jeo, a grizao ih je i sokakom. 
On se je vazda bojao da mu doma ne bi opazili gdje je 
rakiju pio. Stoga zategnuo koracima da se malo više zadrži 
ne bi li mu se dotle piću izgubio svaki znak. 

Jedva on doma, kad mu i otac trže. Za stolom je samo 
malo založio, mada ga je mati nagonila. 

— Ne da mi se nešto, bit će radi vrućine! — branio 
se on. 

Već pripekla i najžešća vrućina, kad se je on znojan 
vratio s Carine u Čindjinu bašču. 

— Gdje si, bolan? — jedva ga iščekaju Ibro i Salko. 

Hilmo je bio sav znojan, te se skiđe i poče hladiti. 

Uto Čindjo unese lonac, što ga je bio priredio, kako 
su mu rekli. Ljep se i uslastan miris dizao iz njega. Svi Za- 
suču rukave, a uza njih sjede i Čindjo i Mehmed-Alija, ko- 
mu je Hilmo rekao da ostane. Slatko su jeli i zalijevali 
pićem. Potom iznesoše netom oprane trešnje, a po jelu se 
počeše gostiti rakijom, koja ih je malo-pomalo tako uhva- 
tila da su i zaboravili malo pospavati jedno pola sata. Već 
okrenuše u razgovor, a onda Ibro uze šargiju te poče po 
njoj udarati i uza nju pjevati. Pomagao mu je i Salko svo- 
jim prilično hrapavim grlom, popijevao je i Hilmo, dok je 
Mehmed Alija izvijao visokim i tankim glasom kao djevojka. 

— Haj! haj! to mi se hoće! — odobravao je Čindjo i 
zalijevao se rakijom, uhvativ se rukom za koljeno. 

— Huuu! — zavrisnu Salko, kad Ibro ustavi terzijanom 
a šargiju umetnu u krilo i pogleda rakiju. 

Već i vrućina počela jenjavati, sunce palo na stranu, 
a po ićindiji odmah nagrnuše u bašču hrpe mladih i stari- 
jih. Sve je to sipalo jedan za drugim, pa su Čindji i nje- 
govomu momku bile pune ruke posla. Netko traži kahvu, 
netko mastiku, netko rakiju, a jedni zovu karte ili tablu da 
se igraju. Posjeli su u londži, na krevetu, po travi odmah 
uz vodu, a pod čador su otišli igrači, te viču, kazuju, isprav- 
ljaju, kao da su se poinadili, a između njihovih glasova čuje 
se i smijeh. 

— Mehmed Alija, eto ti oca! — reče Ibro kad vidje da 
niz bašču dolaze petorica ljudi, a medju njima i Alaga. 

— Pa neka ga! — slegnu Mehmed Alija ramenima. Neće 
meni otac ništa! 

— Bujrum, bujrum! — pozdravljao ih je Čindjo a oni 
opet njega. Evo ovamo! — kazivao im je Čindjo, da mogu 
još baš sjesti u londžu. 

— Neka, de ti nama gdje na travu! 

On im priredi pod vrbom uz vodu. Prostro im ćilim, mo- 
mak preda njih metnuo table, pa im onda donio kahvu u 
ibričićima. 

— Dedera meni nargilu! — zovnu Alaga i rastjera pune 
brkove. Bijaše svukao postule, metnuo ih kraj sebe u travu, 
a on se naslonio na ruku, da mu je kita s fesa padala po 
ramenu. Čelom mu se pravili još jači nabori, kako bi pušćao 
dim, koji bi mu se onda motao oko dugoljasta lica i oko 
glave. 

Ispod čadora se neprestano dizala vika, s kreveta raz- 
lijegali se glasni razgovori, a ispod londže se širili glasovi 
šargije i pjesama. Sve oživjelo, te bi rekao da i svaki list 
progovara, tako to vri i žamori. 

— Hajde, hoćemo li malo kuda? — upita Hilmo svoju 
družinu. 

— Taman... niz Donju mahalu! — primi Ibro. 

— Pa taman! — pristade uz njih Salko, iskapiv i zad- 
nju čašu rakije. S nama će i Mehmed Alija. 

Oni se dignu iz londže. 

— Eno ti sina, eno ti Mehmed Alije, Alaga! — reče 
mu jedan, koji je s njim sjedio. 

— Pa neka ga, neka momak gleda, šta ću mu ja! — i 
pogleda onamo. 

Mehmed Alija je s onom trojicom taman odmakao na 
put da iziđu kroz bašču. 

— Mehmed Alija! — zovnu ga Alaga. 

— Šta je? — odazva mu se i podje k ocu. 

— Svrni se doma i reci materi da skuha pitu i ispeče 
halve, pa da pošalje ovamo. Ja ću ovdje ostati na večeri. 
Hajde leti! 

Mehmed Alija mu ništa nemade kada ni odgovoriti, već 
odmah poleti da stigne onu trojicu, koja su već bila i na sre- 
dini bašče. 

Oni zakrenu ispred crkve, pa preko Pašabegove ćuprije 
pred njom, te udare ispod Huma. Salko i Ibro uhvatili se 
preko ramena i pod glas pjevaju, dok uza njih idu Mehmed 
Alija i Hilmo, jedan s jedne, drugi s druge strane. Gdjekoji 
bi kadšto podvrisnuo, a kad bi naišao tko putem, uklonio 
bi im se, da mogu lijepo proći. 

Ibro i Salko su htjeli da se gdje zaustave, nu Hilmo ih 
je sve zaustavljao i odgovarao ih. 

— Što ćemo danas! Drugi put, sad ćemo samo onako 
da prohodamo! 

— Hajde materi da ti sise dade! — dobaci mu Salko. 

— Ama, dina ti, kako da se zaustavimo kod koje dje- 
vojke kad evo iz mene rakija zaudara na deset aršina! — 
uvjeravao ih je Hilmo. 

I zbilja, oni su išli sve onako dalje, ne ustavljajući se 
pred ničijim vratima. Samo bi se katkad komu javili i poz- 


dravili ga. 

— Idem ja doma reći što mi je otac kazao! — poleti 
Mehmed Alija i pogleda na njih kao sa željom da ga iš- 
čekaju. 


Salko i Ibro podjoše dalje, a Hilmo se malko ustavi 
i pogleda preko harema, nad kojim se je dizala bašča, 
ograđena plotom. Iza plota opazio gdje se nešto crveni, 
pa poleti na prstima uza sokak i otkinu grančicu tamno- 
zelenoga šipka, što je rastao u haremu, da ju baci preko 
plota. 

Nad plotom se začu lagan štropot, kao mali vjetrić, pa 
prigušen smijeh — i svega nestade. 

Hilmo je još držao uzdignutu glavu i u ruci grančicu 
šipka, a kad vidje da više nema ništa, odmače se i pođe 
niza sokak, neprestano se okrećući. 

MAT 


Mehmed Alija je unišao na avlinska vrata kao vjetar, 
te se je, leteć uz sokak, zaduhao kao da se je penjo uzbrdo. 

— Mati, mati... 

— A šta, mati te ne požalila! — izidje mu mati na ta- 
van. Gdje si danas bio? Gdje si ti na ručak? 

— Bježi, ostavi to, već mi je otac... 

— Nuto, da mi se ti skitaš i liskaš, a? Jesu li to tvoji 
posli, gdje si bio? 

— E pa šta, gdje sam bio... Bio sam u Čindjinoj 
bašči! 

— Tamo, kukava ti mati ne bila! Jadna ja — tamo 
gdje se igra i pije! A Mehmed Alija, crn ti obraz ne bio 
kud ideš! 

— De, pa nisam skočio u vodu! Već reko mi je babo 
da ti kažemo da ispečeš pitu i halve, pa da pošalješ tamo 
u bašču. Ima ih s njime, te će tamo večerati! 

— Ah, zar se je obezglavio! — spusti hanuma ruke niza 
se i ravno pogleda. I opet njegova ona sijela i njihovi raz- 
govori — pa mi to sve skače na nos! 

Mehmed Alija je hitro nagnuo na vrata. 

— Kud si nagnuo, stid te bilo! Doma sjedi... 

Nu on je već bio otvorio vrata i umakao. 

Hanuma je još ostala na tavanu i bolno gledala kud 
iščeznu Mehmed Alija. 

— A i ti si, krenuo, sine... A opet on, on! Kuća i djeca 
za vratom, pa tu su mu i kahve, i bašče, i sijela. Kad kmet 
dodje, k6 onomadne: Hajde, aga, na selo, ima posla! — 
on ni mukaet, već potjera kmeta, te niti se što brine niti 
radi! — jadovala se hanuma na tavanu, naslonivši se lak- 
tom o trabozane, a glavu na ruku. 

Stala je tako podulje, te se nije ni maknula, već je 
nijemo i zamišljeno gledala po kaldrmi u avliji. Sunce je 
bilo na zapadu za Žovnicu i udaralo o avlinski duvar, a 
hanuma je i tamo bacala očima, nu nije mogla vidjeti onu 
lijepu igru zlatnih trakova, kako se veru i cijepaju po sta- 
roj zidini, kako obasiplju srebrom kumrinu travu, kako li 
na onom donjem kraju prodiru kroz odrinu. Ona turobna 
zamišljenost, koja joj je provirala na lice, morala je biti 
duboka, jaka, jer joj se bijaše nabralo bijelo čelo medju 
očima, onim zagasitim očima na lijepu i prikladnu licu, 

koje je još dobro sačuvalo ljepotu, mada je hanuma toliko 
puta mati, i mada je u godinama poodmakla. Na glavi joj 
pripeta jemenija spustila se niz pleća, ječermu razapela i 
spustila joj krajeve pod prsima, dok je crvene dimije spri- 
jeda pripela za pas, da joj se ne vlače sasma po tavanu. 
Lijepa je i pristala rasta, bijele puti, kako ju je odavala 
ruka, na koju se je oslonila, a s koje se je spuznuo rukav 
od košulje. 

— A šta ću ja! — uzvinu obrvama, priklopi kapke na 
očima. — Đulso! 

Uz trabozane se bijaše primakla bliže bašči i pogledala 
preko duvara, napevši se na prste. Kad ču da nema odgovo- 
ra, pođe preko tavana, pa niz stepenice, navuče papuče i 
poviri na vratašca od bašče. 

— Đulso, hodi, kćerce! — zovnu u bašču i pogleda tamo. 

Gore u bašči pod jednim drvetom bila je Đulsa s mla- 
đim bratom Mehmedom. Mehmedu je moglo biti oko deset 
godina, više ne, a Đulsa, sa srećom, već čitava djevojka. 
Mlada k6 kap, najviše u petnaestoj godini, ama se razrasla 
kao trava iza blage i oplođujuće kiše. Rasta gotovo ko i 
mati joj, a tanka u pasu, oko kojega je opasala kolan. Fesić, 
okićen biserom i s nekoliko dukata, nagnula k čelu, a niz 
leđa spustila duge, crne pletenice. Naganjala se s bratom oko 
stabla, jer je on htio trčati, pa kako je za njim letjela, u 
struku se savijala kao prut, a u licu se zažarila kao što 
je crven cvat od šipka. Upravo joj vezena papuča u trku 
pala s noge na travu, kad ju je mati zovnula. 

— Eto me, mati! — okrenu se odmah kad oču da ju 
zovnu. 

I poleti niz bašču kao vjeverica, okrenuvši se dva-tri pu- 
ta na brata, kao da mu je htjela reći: Evo, kako i ja znam 
trčati! 

— Šta je mati? — upita ju kad doleti u hajat. 

— Pomoć' ćeš mi, kćerce moja, da skuham pitu i ispe- 
čem halvu. Babo ti hoće da u Zahumu večera. Ti hajde na- 
loži vatru! 

Đulsi nije trebalo dva puta reći, već odmah zapregnu 
dimije i preko njih bošču, pa se skupi kod ognjišta te na- 
loži i raspali vatru. Mati joj skinula siniju i oklagiju, iz- 
vadila brašno i sve priredila da počne sukati pitu. 

— Dina mi, nećemo moći svršiti, već hajde neka Meho 
zovne Saju da nam pripomogne, a svakako će ona i nositi. 

Đulsa ode po Mehu, a Meho letom po Saju. Saja je 
hitro došla, te udari šest ženskih ruku po poslu, da je pita 
pred večer već bila na žeravi pod saksijom. Kad je pita bila 
pečena i halva gotova, Saja metnu tevsiju, boščom omota- 
nu, na glavu, halvu u velikom lenđeru, svezanom manjom 
boščom u ruku, pak odnese u Činđinu bašču. 

Već je i ahšam bio oglašen, a hanuma i Đulsa otkla- 
njale, te izišle na hajat i sjele. Đulsa je sjedila na sofi, a 
hanuma na serdžadi i uza nju Mehmed. Večera im je bila 
gotova, nu čekali su dok dođe Mehmed Alija. 

— Jadna ja, gdje je, šta radi? 

— Ama doći će, mati! Pričekaj malo, što si se zabri- 
nula? — mirila ju Đulsa. 

— Evo sad će i sat po ahšamu, a njega nema. 

— E pa šta ćeš... A on će doći. Ta on nije nikada 
kasno dolazio! 

— Da šta, zar mi 'se i za nj hoće skitanja? Gdje je za 
njega hodnja do ovo doba noći? A sve je ovo on kriv, otac 
mu. Pustio mu, pa ništa, niti će u mejtef ni igdje, a on na 
nj ništa ne pazi. Evo ima mjesec dana što se je odbio od 
mejtefa, a otac niti da mu šta rekne, niti išta... 

— Nemoj mati! — nježno će Đulsa kad vidje kako joj 
se mati rastužila. Kazat će njemu babo, a i ti kad mu rek- 
neš, on će te sve poslušati! 

— Da bi Bog dao, kćerce! — uzdahnu hanuma i Za- 
mišljeno pogleda preda se. 

Svjetnik je na nju odozgor sa sofe bacao svjetlo, a ha- 
numa kako se je zagledala u serdžadu, nije ni krenula više 
pogledom. Đulsa ju je takovu gledala odozgor, pa svrnula sad 
na vrata, sad na mater. Materina nujnost uhvatila se i nje, 
i njoj je nešto neugodno bilo, al' što i zašto — to kanda 
nije ni sama znala. 


III 
U subotu o ishodu sunca Alaga sjedio i pio kahvu na 
tavanu. Onamo daleko po pećinama niz Neretvu, po kućama, 


po bašlucima prosuli se prvi sunčani traci, a od njih počeo 

odsijevati i Hum. Ugodno jutro i blago, a nebo čisto, te se 
je vidjelo da će i opet biti vrući dan, kakovi su obično u 
Hercegovini. 

Alaga podmotao noge li pijući kahvu okrenuo se dolje 
prama Neretvi. Iz čibuka odbijao debele dimove, a takumom 
sveđer rastjeravao brkove i onako ravno gledao, kao da pre- 
mišljava velike misli. Kad ispusti dim iz usta, onda podigne 
obrvama i na čelu mu se načine dugi nabori. 

— Valjalo bi ti otići, na selo, da vidiš šta ima i da 
pregledaš šta se radi! — reče mu žena izlazeći iz sobe i pro- 
lazeći tavanom. 

— De, prođi me se, dina ti, i ti s tvojim selom! okrenu 
Alaga malo glavom na nju, pa opet kao i prije. Eto ih, pa 
neka rade kako znadu! — pomaknu rukom i čibukom. 

— Ja ne znam ni šta radiš, ni šta ti misliš, — nado- 
metnu ona, a pri tom pruži dlanove i raširi prste, pokazujući 
mu ujedno kao prijekor. 

— Ne zavrzuj mi tuda, kad ti velim! 

— Ne zavrzuj? Ja bogme ne znam šta ti misliš. — Eto 
odeš i sam nekuda, pa hoćeš da ti se večera za tobom šalje, 
te nije dosta što ti okasniš doma, kao i sinoć, već i ono 
dijete pušćaš da čini što hoće! 

— Ne brini se ti za me. Ja ostanem s ljudima, pa se s 
njima i razgovaram, a neka i Mehmed Alije, ne mogu mu 
ništa, momak je! 

— Jest, pusto, momak! Ta jučer mi je otpao od sisa, 
a sad udara glavom, da ni sam ne zna kuda! Okanio se eto 
i učenja... 

— Ne tari puno glave! Bit će vrijeme svemu. Šta će mu 
više nauka? Zna se poturčiti, a ni stari mu nisu više znali, 
pa evo, hvala Bogu, imade svega! Ako ne provede svoju pod 
mladost, hoće pod starost... 

— Nikad s tobom na kraj! — pogleda ona Alagu okom, 
iz koga je izbijalo neko pritajeno nezadovoljstvo, i siđe niz 
stepenice. 

Alaga se nije ni okrenuo za njom, a kano da nije ni čuo 
šta je rekla, tako se je držao. 

To je jutro ostao malo dulje doma, i sunce je već pri- 
lično poskočilo kad je bio izišao u čaršiju. 

S dana u dan to je bio njegov običaj otići u čaršiju, te 
tamo cijelo jutro, pa opet po podne ostati, zaći ovomu pri- 
jatelju ili onomu, pa sjesti i razgovarati se. Vrijeme je bilo 
znamenito, a nedavni događaji, koji su jučer ili bolje evo" 
sad na bili, davali su razloga da ljudi o njima govore i da 
svašta snuju i zaključuju. On je pak svima uvijek bio dobro 
došao, jer je bio čašćen i pažen. Znao je vazda svoju reći, a 
uz to je bio od ugledna roda, komu je i sam ugled nosio. 

Kad je bio preko stare ćuprije, nije pravo znao, ili bi se 
tu komu kod ćuprije u dućan navratio, ili bi pošao malo 
dalje. Iz dućana su ga pozdravljali i zvali, a on je lijepo 
odvraćao, i bio bi se tu gdjegod svrnuo da mu nije palo 
bilo na um da bi morao vidjeti Omer-efendiju. 

— Baš bih ga morao upitati šta je s Avdom! — reče 
sam sebi. 

Udari kroz Kujundžiluk pa izbi na malu Tepu i uđe u 
magazu, što je u onom redu koji je dolje od Neretve. Ula- 
zeći unutra, zamrači mu se, te nije mogao ništa dobro vidje- 
ti, jer magaza prenatrpana raznom robom kao kutija, a u 
nju samo što prodire svjetlo na omalena vrata. Zadahnu ga 
miris, koji se diže iz basama, finih kožnih stvari i boja. 

— Dobro, zdravo, oo! — pozdravi ga iz dno magaze tr- 
govac, koji je sjedio za bankom i u rukama premetao žuti 
tespih. Omlado mu lice, prikladno i više fino, a po njemu 
porasla lijepa crna brada. Na glavi mu čalma. 

Tek sada Alaga rastvori oči, kojima je malo bio stisnuo 
kad je istom unišao. 

— Kako je, šta je? — upita ga Alaga i pogleda, pruživ 
vratom. 

— De, đanum, jesi li što čuo, šta ima po svijetu? 

— A kako ću? Nisam gdje bio, a tebi dolaze novine iz 
Stambula. Šta veli u njima? 

— Nema ništa! — pogladi trgovac rukom po bradi. Već 
jesam čuo nešto. 

— Aa? kao pitajući i radoznalo gledao je Alaga trgovca, 
pošto je sio na visoki smotak basme. 

— Jučer mi dođe jedan trgovac iz donjega kraja, od 
Bileće, pa mi reče kako se Salih-aga Forta sprema. Da je 
dobio još knjigu iz Novoga Pazara da tamo dođe, pa da se 
sastavi s carevom vojskom. Ma ništa ti to, već... 

Trgovac ne svrši, jer nagrnuše dvije mušterije u maga- 
zu. Žene su bile; jedna mlađa, a obje u crnim dimijama. 
Starija omotala po glavi preko tike bijelu, tanku okrugu, 
a mlađa povrh crne kose nosila (tablu, kojoj su sitne rese 
ibrišima treperile po kosi, na zatiljku najdulje, a što više 
prema čelu, tako sve kraće. Na njoj se sjajila salta, opši- 
vena širokim zlatnim Širitima, dok je u ruci nosila crni, 
svileni štit od sunca. 

Trgovac se odmah diže i iziđe iza banka te lijepo upita 
žene šta će. Starija mu reče na pola glasa, a on hitro skoči, 
te s polica poče skidati basme. Žene su gledale i na hiljadu 
načina zavirivale, trle, iznosile više na svjetlo. Trgovac je 
htio da ih najljepše podvori, te skoči uz stube u prvi kat, 
i tamo izvadi iz velikih sanduka još drugih basama i snese 
dolje. Mušterije su još prebirale, dok se napokon ne namje- 
riše na jednu basmu, koja im se svidje. 

— Evo ovu — a pošto je? — upita starija žena. 

Počeše se pogađati, a Alagi se to sve oduljilo, te nije 
mogao ni pomisliti zašto trgovac toliko oblijeće i što prije 
ne svrši. Njemu se motala samo po glavi ona novost o 
Forti, a opet izjede se vas što trgovac nije mogao dokraj- 
čitii, što je htio da rekne, kad upravo one žene trgoše. I 
deset je puta premetnuo sad jednu sad drugu nogu preko 
noge, a i tri četiri puta istresao punu lulu, pa ju opet na- 
punio. Da ga nije i odviše želja morila da tu veliku novost 
sazna, i da se nije u to zamislio bio bi davno magazu Osta- 
vio da drugdje štošta raspita i sazna. 

Mučeći se od nestrpljivosti na basmama, gdje je sjedio, 
sagne se malo i pogleda na čaršiju. 

— Oho! Omer-efendija, stanider malo! — poskoči Alaga 
i izleti na magazna vrata. Dokle? 

— Idem gori, ne bih li pustio Avdu! — odvrati Omer- 
-efendija, koji se bijaše ustavio. 

— Taman, taman. A... a zar je došao predstojnik? 

— Jest. 

Alaga svrnu pogled na magazu, a upravo iz nje izađoše 
one žene. 

— E pa dobro, hajde ti, pa učini to! — mahnu mu Ala- 
ga, čibukom i pobrza u magazu, ostavivši Omer-efendiju. 

Omer-efendiji je bilo začudno kako to Alaga brzo ode 
od njega i uniđe u magazu, te se je upravo čudeći se i dva 
i tni puta okrenuo za njim. Napokon se obrnu da pođe, a 
oko njega se radi hitra kreta raširi džuba, kao da je u nju 
vjetar zapuhnuo, te ju je morao rukom prihvatiti. Jutros 
je izišao najviše zato u čaršiju, da učini što ga je Alaga bio 
umolio, da ode predstojniku ne bi li pustio Avdu. Koliko mu 
je bilo neugodno da moli predstojnika, toliko pa i više je 
mislio da ne bi dobro učinio kad bi se oglušio želji Alagi- 
noj. Alaga mu je bio stani znanac i prijatelj, a među njima 
je bilo veće poštovanje negoli to biva kod mnogih koji se 
od djetinjstva, od ranih godina poznaju. On od naravi mir- 
niji, promišljeniji, razlikovao se u tom od Alage. Dok je Omer- 
efendija u mladim godinama učio u Mostaru i Stambolu, Ala- 
ga je u Mostaru živio, kao što se je živjelo u ono vrijeme, Za- 
mećući se puškom i pašući sablju, ili jašući vilovite konje, koji 
bi bijesni kopitama iskre kresali i propinjali se pjeneći đe- 
move. Kad se je bilo dočulo, da se Omer-efendija sve o sve 
vraća iz Carigrada, jer je bio svršio dugogodišnje nauke, 
osim drugih i Alaga je vas radostan pred njega na svomu 
alatu izjahao u Bijelo polje, gdje se je s njime izgrlio i iz- 
ljubio kao s rođenim bratom. To je Omer-efendiji milo bilo 
a tim milije što je Alaga od ugledne kuće bio, pa mu to nije 
mogao nikada zaboraviti, već se je toga češće puta ugodno 
sjećao, kad bi vidio Alagu. Nije bilo petka, kad mu prija- 
telj iz Donje mahale ne bi bio došao na viđenje na Carinu. 
Bili su jedan naprama drugomu uvijek iskreni, otvoreni, a 
ne jedanput Alaga je znao upitati savjeta u Omer-efendije. 
Već kako dođe nova vojska, Omer-efendiji se činilo da se 
je nešto malo promijenilo u njegovim odnošajima s Ala- 
gom. Prijateljstvo su i nadalje jedan prama drugomu gojili, 
već Omer-efendija opazi da nije više onake iskrenosti i 
pouzdanosti sa strane Alagine, kakova je prije bila. O tom 
se je mogao češće puta uvjeriti, a napokon je znao tomu 
naći svoj razlog. Njihovi su se nazori o novom stanju i od- 
nošajima rastajali, razlikovali. Dok je Omer-efendija mislio i 
tvrdo držao, da je uzaludna pomisao o ikakovoj promjeni, 
Alaga je bio u redu onih koji se nisu mogli s tim svime 
sprijateljiti, te koji su računali dapače i na sve moguće i 
nemoguće, nadajući se izlazu također i pomoću kakova ne- 
poznata i nenadana čuda. Omer-efendija je kušao više puta 

da Alagu uvjeri kako on pravo misli i računa, nu sve UZa- 
lud; te dok ta razlika mnijenja nije mogla djelovati na 
Omer-efendiju i njegove odnose prama Alagi, Alaga je u 
tomu našao razlog i pobude, da ne bude onakav više prama 
Omer-efendiji kakav je dosada bivao. To ga je malko, pa i 
dosta ohladnilo, a Omer-efendija je to opazio, te i žalio. Ipak 
prijateljstvo se je podržavalo i dalje, a nijedan, najmanje 
pak Omer-efendija, nije pomišljao na to da ga sasma preki- 
ne. Alaga se bacao u vrtlog i naklapanja s onima koji su 
jednako s njim mislili, te dok je sve to Omer-efendiji bilo 
smiješnim, Alaga je samo u tomu živio i tim se Zanosio. 
Kako stoje vojske, koji će car udariti, gdje će se biti bitka 
— to su bile visoke misli, koje su zanosile i dizale Alagu. 

— Aha! — mahnu Omer-efendija glavom za Alagom. Bit 
će da kroji i snuje! Eh! isprući dlan pa onda pogladi bradu, 
prosipljuć nešto u nju, kao da s nečim nije zadovoljan. 

Do popodneva je moglo biti dva sahata, kada Omer- 
-efendija krenu uza Suhodolinu, gore starim sarajima. Sunce 
pripeklo, a opet strmenito, pa se polagano penjao uz onu 
strmen. Zapuhao se, otvorio usta, te bi se kad i kad rukom 
odupro o koljeno. Pod postulama mu škripio krupni pije- 
sak, koji je bio posut Suhodolinom. Jednom se u pola puta 
ustavio pod ono visoko podzidje, da malo odahne, pa onda 
krenuo dalje. 

Na velikoj kapiji saraja stajala straža, zaptija, koja po- 
zdravi Omer-efendiju te mu kaza i neupitana da je pred- 
stojnik u konaku. Predstojnik. je istom jutros došao, pa 
dobra straža znade da mu Omer-efendija ide na viđenje. 

Omer-efendija pređe preko velike avlije, a odavle uz 
visoke stepenice. Pred vratima, na kojima je bilo nešto 
napisano, malo popostane, poravna čalmu, prisumiti džubu 
i, pokucav na vrata, odmah ih otvori. 

— O, dobro rmni došli, efendija! — diže se fini gospodin 
iza stola i pođe Omer-efendiji preko sobe u susret. 

— A čuh da si se vratio, pa onako malo, da te vidim... 

— Hodite, hodite, sjednite... — ponudi mu gospodin 
mjesto na minderu, dok on sam pomaknu svoju stolicu bliže 
i sjede prama njemu. 

— Kako si, a? Dobro, zdravo? 

— Hvala, dobro. Kako vam rekoh, pođoh po poslu malo 
po selima, pa evo me natrag. A šta ima u Mostaru? 

— Šta ćeš da budne? Ništa, sve lijepo! 

Gospodin — predstojnik — poče Omer-efendiji pripo- 
vijedati, šta je vidio, putujuć po selima, šta li je sa seljaci- 
ma radio. Pripovijedao je smiješnih zgodica, koje je doživio. 

Kako je predstojnik pripovijedao, onako se je Omer- 
-efendija od srca smijao. 

— A ima li što u Mostaru? — hitro prekinu predstojnik 
svoje pripovijedanje, šta vele ljudi, šta svijet, jesu li za- 
dovoljni? 

— Ma šta će, bolan, reći? Sve mirno i zadovoljno. A i 
ja šta će drugo? Kad je komu lijepo, ne more se ni tužiti. 
— Bujrum! — ponudi Omer-efendija predstojniku u srebrnoj 
kutiji lijepoga, naravnoga duhana. 

Predstojnik uze, smota i natrag povrati, slatko zahva- 
ljujući. 

— A, ovi... poče Omer-efendija, te malo kahnu. Jednu 
ću te moliti! 

— Dajte, reoite! — pomože mu predstojnik. 

Omer-efendija uze mu govoriti o Avdi, te kako je zatvo- 
ren. Sve mu kaza onako kako mu je Alaga rekao. 

— Zar tako? 

— Ama jest. Evo treći je dan kako leži u zatvoru, a 
nije kriv, već se je sam morao braniti! 

Predstojnik pozvoni, a domala na vrata uniđe podvor- 
nik, komu naloži, da ode kazati, da se pusti Avdo, i da ga 
dovede preda nj. 

Nije dugo potrajalo, kad podvornik uvede Avdu pred 
predstojnika. Omer-efendija je još tu sjedio. 

Avdo ulazeći nakloni se i učini pozdrav, dignuvši ruku 
na prsi i na čelo. 

— Što su te zatvorili? 

— Lijepi gospodine, ni za što. Napao me nekakav pijani 
vlah, pa se ja branio — a zato sam morao podnijeti toliku 
štetu u poslu... 

Predstojnik mjeri dugim pogledom i Avdu i njegovu 
košulju i gaće, a osobito mu oči zapele o velike, crne noge, 
koje su pod sobom sakrivale dobar komad tavana. 

— Sada hajde, a drugi se put čuvaj, jer ti neće biti 
tako lako! — reče mu predstojnik i otpusti ga. 

Avdo nije imao kada pravo ni da pozdravi, već hitro 
škrinu na vrata, pa niza stepenice i sve trkom Suhodolinom 
i čaršijom. Hitro je izišao na Tepu, pa preko stare ćuprije 
ispod Hindina hana ravno svojoj kući. Hotio je da vidi je 
li Muša danas izišao na Podvelež. Kad mu je žena potvrdila, 
odmah je izletio na dvor, te opet natrag sve na vrat na nos. 
U pekarnici kupi hljebac, metnu ga pod pazuho, te onako 
otkidajući i mećući u usta kao šećer, krenu na Podvelež. 
Najviši zvjezdan upekao, upravo u tjeme, a Avdo se na skok 
penje na Kričane. Žurio se da vidi šta radi Miša i kako 
je posao išao kroz ovo dva-tri dana, što je on bio u zatvoru. 
Avdo se bio dao sve o sve svomu poslu, u njemu je živio, 
a shvaćao ga sasma ozbiljno, te ga je kroz ovo vrijeme, što 
je bio zatvoren, najviše i jedino pekla ta pomisao: da li 
nije što štetovao. Kad bi na to bio pomislio, sav bi uzdrhtao. 

Upravo je bilo podne kad je Avdo gore stigao. Miša 
bio za poslom. Oko njega se okupilo nešto radnika, koji su 
netom ručali, a on im dijeli kahvu sve redom. 

— Eto ti oca, Miišane! — reče jedan kad vidje Avdu. 

Miuša pogleda, skoči, spustiv kraj sebe šerbetnjak i 
poleti prama njemu. 

— Šta, jako sada, babo? — upita ga Miiša. 

— Evo! — brzao je Avdo, ne imajući kada ni da se, 
štono riječ propita za zdravlje, već odmah poče tražiti da 
mu kaže kako je išlo s poslom, je li mogao sve sam pod- 
mirivati. 

Miuša mu nije mogao sve ispripovidjeti, dok je bilo blizu 
ljudi, već su odgodili tamo za oko sat dva po podnevu, kada 
o onoj najvećoj žezi polegne svijet malo na odmor. 

Kad njih dvojica ostadoše sami, Avdo sjede pod daske 
u hlad. 

— Evo! — reče Miša, izvadiv kesu iz njedara. Ovoliko 
sam pazario, a ima nešto i veresije. 


— A što si davao na veresiju? Tko će upamtiti koliko 
je tko dužan? — malo ga prekori Avdo. 


— E, ama ja sam bilježio! — odvrati Muša i zacrveni 
se u licu, kao kad se tko nečesa stidi. 

— Šta, bolan, koji ti je đavo bilježio, a koji će ti opet 
štijati? 

Već se i Miiša malo uozbiljio, a bio je u neprilici, jer 
se je češao za uhom, dok je drugu ruku bacio straga po 
pasu. 

— Čuješ li, tko ti je bilježio? 

— Ja! Miiša se opet zacrveni. 

— Ti, a kako? 

— Evo na! — izvadi Muša još premotanu hartiju iz nje- 
dara, koja je bila prilično ispunjena velikim, nespretnim 
brojevima i imenima. 

— Otkuda tebi to? — skupi se Avdi koža među očima. 

Miša se stidio kazati, a kano da se je i bojao da je 
nešto naučio ,vlaške" jazije. Po cijele dane sjedeći gore, 
dopovezao ga se jedan vojnik, koji je govorio hrvatski kao 
i Miša da će ga naučiti čitati i pisati, jer da će mu to va- 
ljati. Malo-pomalo, nešto danas, nešto sutra, Miša se je bio 
lijepo uputio — ama sve je krio od oca, jer se je bojao da ga 
što ne prekori. Nu sad mu je u kratko rekao. 

— Be aferim herifu, tako valja! Još moreš postati škri- 
van! — našali se Avdo, istresajući gotovinu iz kese preda se 
da ju broji. 

Avdo je bio zadovoljan s pazarom, te je veoma veseo 
bio čitavo popodne, kao da nije ni bio u zatvoru. Svojim de- 
belim, katkada kao iscijepanim glasom popijevao je, da su 
se njegove mušterije upravo čudile kako je to njihov ,,tr- 
govac" tako veseo. Malo bi kada takov bivao: obično je 
uvijek bio više šutljiv. 

Pred večer malo ranije nego inače krenuše s Podveleži 
doma. Potjerali magare pred sobom, Avdo prebacio štap 
preko vrata i o nj objesio ruke. Uželio se svoje kuće, u kojoj 
će se evo tek treću večer lijepo odmoriti i odahnuti dušom. 
Čim je došao doma, umio se od prašine, presvukao se, pa 
s Miiššom sio za ibrik kahve na avliji u jednom uglu, dok 
mu je žena gotovila večeru. S Mišom se razgovarao lijepo, 
kao s kakvim drugom u trgovini, o poslu, te kako će sutra 
moći u čaršiji da potplati svu veresiju, i još da mu ostane 
koja čista para. 

— E, ama Alaga, Alaga! — omahnu Avdo nekoliko puta 
glavom, priklopiv kapke na očima, a podignuv obrve. On 
nam je prijatelj — Bog mu naplatio! 

— Pa da znaš, kako mu je žao bilo, kad sam mu onu 
večer kazao da si u zatvoru! 

— Znaj, Miša, dobro, tko je Alaga, pa mu nosi svaku 
čast! 

Avdo nije mogao dočekati nedjelje, tako mu je bilo, da 
što prije isplati onima, od kojih je uzimao kahvu, šećer i 
druge stvari. U nedjelju mu je to zgodno, jer se u svetke s 
Podveleži mnogi raziđe tko kuda, a najviše u grad, da se 
malo prođe i proveseli. U nedjelju se izjutra čisto obukao, 
navukao na se iskrpljene šalvare, opasao se zelenim pasom, 
natakav stare postule, a u rupcu za pasom ponio pare. 

— Muša! Napoj kulaša — tako su zvali oni svoje ma- 
gare — i metni preda nj da grize! — reče kad pođe. 

A Avdo se je silno brinuo za svoje magare. 

Već rano nedjeljom po čaršiji vrvio svijet. Dućani se 
pootvarali, a berbernice pune ljudi, koji čekaju da se obriju. 
Po krčmama se sastali skupovi ljudi, te piju rakiju i na vas 
glas razgovaraju 'i šale se, da se čuje daleko i izvan krča- 
ma. Gdje su zanatlijski dućani, onuda ispred njih šegrti poli- 
jevaju vodom ili dućane izmetavaju, dok opet kao mrav 
svijet se zgrnuo na Đeriz i Kanaru. 

Avdo je išao ponajlak. 

— O nazdravlje, Avdo! — javi mu se netko otraga kad 
je izlazio na Đeriz, pa da će prema staroj ćupriji. 

Avdo se okrenu i vidje Alagu. 

— Uranio, podranio, Alaga! — pozdravi ga Avdo. 

— Kad su te pustili, bolan? 

— Jučer! 

— Neka, neka! A kud ćeš sada, imaš li posla? 

— Valja mi podmiriti trgovce što prije, pa da opet uz- 
mem štošta. 

— Pa taman. Već kad to svršiš, potraži me ovdje u čar- 
šiji, ili bolje, dođi u mene malo da se nešto s tobom raz- 
govorim. 

— Hoću, Alaga! — primi Avdo i pođe svojim putem. 

Avdo je ostao sve do podne u čaršiji, a tek kad je bilo 
pod večer odmah po ahšamu, kad je otklanjao, pođe Alagi, 
kako mu je bio i obećao. Alaga je bio upravo u dnu sokaka 
pa gledao i tamo i amo cestom, a iz čibuka dimio. 


— Ahšam hair olsun, Alaga! — pozdravi ga Avdo. 

— Allah raziolsun! Ha dobro mi došao! 

— Evo! 

— I neka si mi došao! Baš sam htio da se malo s tobom 
razgovorim. Hajdmo ovamo malo uz duvar! 

Obojica pođu, Alaga prvi, a za njim Avdo. Alaga čučnu 
uz harem, da se je leđima o duvar opro, a Avdo pak okre- 
nuo se onako prama njemu da je mogao gledati i na cestu. 
Alaga na koljena naslonio ruke, a Avdo jednu metnuo u 
krilo, dok je drugom mimo koljena birao piljke i bacao ih. 

— Znaš li, Avdo, što sam te zvao? 

— E? 

— Kaži mi, kako ti ide posao? 

— Dobro, lijepo, ne mogu se potužiti. 

— A kako bi bilo da ti svoj posao još malo bolje urediš? 

Avdo ga čudno pogleda. 

— Ama jest! Vidiš — nastavi Alaga, mašući čibukom, 
kako je koju riječ izgovarao — nezgodno ti je svaki dan 
dolje-gore na Podvelež. Pa eno što ti se onomadne dogodi 
s onim vlaščetom. Već što ti ne bi sastavio gore nekoliko 
dasaka i uredio ko jedan dućan, pa smjestio u nj i drugih 
stvari, neka ima... Miiša bi ti mogao gore ostati ili ti, sve- 
jedno, pa tamo i noćevati... 

Avdo, kako je pogledao Alagu, nije više s njega pogleda 
skinuo, već u nj zurio nepomično, a uz to se onom jednom 
rukom igrao piljcima. 

— Dina mi... — zakrenu Avdo glavom, kao u mislima. 
Ne veliš, dina mi, loše, Alaga! 

— Gore bi ti u dućanu mogao ostati Miša, a ti bi mo- 
gao pričupiti za kakav posao amo dolje u varoši. 

— Jest, jest — a reć' ću ti pravo, pomišljao sam i sam 
često na to, ama se ne može. Iznosilo bi mi veliki trošak, 
a nemam! 

— Ništa, ništa, ja ću ti džanum, pozajmiti. Jedno hilja- 
dak groša — a? — moglo bi te iznijeti! 

— Ehe, i kako! 

— Pa dobro, evo ja, a ti sa srećom da ti bude, pa kad 
mogo, onda mi i vrati! 

— Baš ti hvala, Alaga, na prijateljstvu! — zahvali 
Avdo, metnuv ruku na prsi. 

— Ništa, ja tebi ko i bratu, a brat si mi turčin! 

Dobar se mrak uhvatio, te se cestom vide samo kao 
sjene, kad ljudi prolaze. Gušći se i crnji mrak spustio me- 
đu pećine, kuda teče Neretva, koja sada jače i bučnije šu- 
mi negoli po danu. Na stotine prozora udara svjetlo svijeća, 
a nebo se nadvilo vedro i zaiskrilo tisućama zvijezda. Ces- 
tom odjeknu još po katkad nečiji koraci ili kakov glasniji 
razgovor. Inače sve mirno. 

— Hajdemo! — diže se Alaga. — Pa nemoj ti još, Avdo, 
ići. Sjest ćemo malo u mene. Doći će mi dva-tri na sijelo. 

Avdo pristane, ne rekav ni riječi, te pođu uz ulicu pa 
na vrata. Taman oni tu, a već im se netko javi sa dna ulice. 

— O, ti si, Mujaga! — prihvati Alaga. — Hajdemo mi 
gore sjesti, a oni će ostali i sami znati doći. 

Uniđu, sva trojica, pa uza stepenice u onu odaju, što 
joj pendžeri gledaju u bašču i na Ilum. Odajna vrata osta 
nu otvorena; te je svjetlo svijeće padalo i po tavanu, da vi- 
de oni, koji još budu došli gdje su. Kad god bi se avlinska 
vrata otvorila, Alaga bi iz odaje izašo na tavan. 

— Hajde, bujrum! — viknuo bi s tavana, a na tavanu 
se pojavi susjed Muharem-aga. 

Tako jedan po jedan — skupi ih se šesterica, sedmerica. 
Susjedi posjeli po minderima. Netko se izvalio uz duvar, 
netko se naslonio na jastuk, a netko odupro o pendžer i 
podnimio se. Zadimili iz cigaraluka i čibuka, te razgovaraju, 
a svi se pri razgovoru drže ozbiljno i kao u neku ruku 
veoma zamišljeno. 

— Biva baš Rusija? — priupita jedan Mujagu. 

— Jest, jest, na Puljičku je izbacila vojsku! 

— Ama jadi ga znali! — tresao je lulom ojedriji, što 
je sjedio najbliže do Avde. Govore opet da se u Srbiji muti, 
a vele da je bilo u stambulskim novinama, kako je u Skadar 
došlo trideset tabora, pa, vele, da su tamo pozvali i Fortu... 

— Čuj, čuj! — diže Alaga kažiprst iznad sljepoočice. 
Istina je, i ja sam danas saznao u čaršiji, kako je Forti 
došla knjiga da ode na Novi Pazar. Bit će nešto u stvari. 

— Šta? Forti? — svi upitaše kao u jedan glas. 

Nasta mala šutnja. 

Avdo se skupio zadnji onamo prama vratima te slušao 
šta se susjedi razgovaraju. Katkad bi samo mahnuo glavom 
i digao dlan, kao da mu je nešto čudno ili nejasno. 

— Ima, vallahi, nešto, pa šta bilo! — tihim a važnim 
glasom potvrdi Alaga. 

— Evo, neka kaže Mujaga šta je čuo... 

— Pomozite mi reći! — potegnu Mujaga niz jedan brk, 
gledajući u svijećnjak. Kako i znate, do mene u drugoj 
kući stoji jedan kapetan. Jučer ona njegova žena kazivala, 
biva, u nas doma, da će joj onamo njezin gospodin ići nekud 
na vojsku, jer da se boje Turaka. Pa onda je pitala moje 
stopanjice bi li ih ona obukla u naše haljine i sakrila, ako 
bi došla turska vojska. 

— Ima tu nešto, a neće nas naš car s lake ruke ostaviti! 

— A, Avdo, ima li tamo kakva glasa? — upita ga Alaga. 

Avdo se nije nadao upitu, a nije znao ništa da odgo- 
vori, već saže samo ramenima, kao da je htio reći da ne 
zna ništa. 

— Adžeba! što li se oni gore na Podveleži utvrđuju? 
Aa? Nije to samo onako! — okrenu se onaj s pendžera. 

— Besposlice! — progunđa Avdo preda se, te se diže. 

— Kuda, Avdo? — upitaše ga svi. 

— Posao me sutra čeka, a valja mi raniti! 

Pozdavi ih i iziđe. 

Ostali su još dugo ostali i razgovarali se o ratovima, 
te šta će sve biti. Pretresali cijeli svijet, mjerili sve vojske, 
a tek kasno, u kasnu noć oprostiše se od Alage, koji za nji- 
ma zamandali vrata. Alaga se i opet povratio u odaju i sio 
pred pendžer prama Humu. Sve je pretresavao u glavi, o če- 
mu se je večeras govorilo, te je i on kao i svi oni drugi bio 
tvrdo uvjeren da se nešto sprema, a što je najglavnije, da 
će se onda u Bosni i Hercegovini opet dogoditi promjene, 
i da će se vratiti turska uprava. 

S Huma su se javljali gavranovi i sove, a iz bašče cvrčci 
i ptice s grana, što se je razlijegalo tihom, mrtvom noći 
kao tajni glasovi. Tek kad je svijeća dogorila do kraja, Alaga 
se probudi iz misli, te pođe na počinak. 


IV 
Svanuo zadnji petak mjeseca srpnja. Tek se počelo raz- 


danjivati, a u Alage doma sve na nogama, sve se sprema i 
vrti, zove, traži, izlazi i ulazi iz sobe u sobu, iz odaje u oda- 

ju. Mlađi sin Alagin po sto puta pretrči preko avlije, otvori 
avlinska vrata i pogleda na njih, popostane na njima, te se 
opet vrati. Lijepo ga obukli: na njemu čakširice, vezeni mali 
fermen, fini traboloz po pasu, a po rukama mu prozirni ru- 
kavi nove košulje od beza, svilom protkane. Crveni mu fes 
na glavi a ispod njega viri iščešljana ocrna kosa, sprijeda 
ravno podrezana, a straga po zatiljku duga i pri kraju malo 
kovrčasta. Kad se vrati s vrata, uleti u sobu, te se uhvati 
materi za dimije, koja se još sprema pred ogledalom i nam- 
ještava i redi duge i crne solufe. 

— Hitro, Đulso, sad će oni trgnuti! — doviknu Alagi- 
nica kćeri. 

Đulsa se je uređivala u drugoj sobi. Kako se je netom 
umila hladnom vodom, koja je donesena s Neretve, puna 
joj i nježna lišca još rumenija negoli obično, te kano da će 
s punanih jagodica sad na kanuti kapi krvi. Mati joj isplela 
pletenice, a onda ona na se navukla crvene dimije sa sitnim 
cvjetovima. Oko struka joj se usko priljubila ječerma od 
kumaša, naokolo opšivena zlaćanim širitom. Oko pasa se 
opasala kolanom, a ispod dugih dimija vire joj još gole 
bijele, male noge. Na prsima, gdje je ječerma izrezana, 
napela se mala jedrina, znak da se gondže djevojče raspu- 
pava, pa da se rascvate kao rumena, mirisna ruža. Ispod 
bjela vrata rastavili se krajevi košulje, te sastavljajući se 
malo iznad ječerme, gdje je sapeta, raskrivaju bijele djevo- 
jačke grudi. Stala pred ogledalo pa namještala još sitni fino- 
-fesić, posut vas zlatnim rubijama, a kako je ruke digla nad 
glavu, onako joj se niza njih spustile narukvice od crvenih 
merdžana, te se ustavile na bijelim kao snijeg i punim na- 
pletima. 

— Evo me, mati, odmah ću! — odgovarala je Đulsa ma- 
teri, ogledajući se još prpošno i na ovu i na onu stranu u 
ogledalu. 

— Danas ćemo u vinograd! — kričao je od veselja 
Meho, trčući preko avlije. 

Opet otvori vrata, pogleda niz ulicu, al! sad mu to malo 
bijaše, te iziđe do na cestu i stade nasred nje. 


— Eto ih! — brzo se vrati i uleti tako hitro na vrata, 
te umalo nije pao. Eto ih, idu! 
— I karuce? 


136 


— Jest, i karuce, i tetka i svi, svi idu! — skakao je 
Meho po hajatu. 

— Mehmed Alija! — viknu Alaginica. Evo dolaze, jesi 
li se digao? 

— Ja ću malo za vama! — odazva se on iz odaje. 

Đulsa iziđe iz odaje i stade na hajatu. 

— Gdje su? upita brata. 

— Sad će! 

I njoj se na licu caklila radost, kako se nestašna djeca 
vesele i raduju nečemu. Poduhvatila rukom dimije i malo 
ih sprijeda podigla, pa djevojče smiješeći se milo od ra- 
dosti gledalo prama avlinskim vratima, bacivši katkada mio 
pogled modrim očima prama nebu, koje je bilo čisto i vedro 
kao i njezine OČI. 

Na cesti se očuše topoti konja i kotrljanje kola, koja 
se ustaviše, a malo za tim trgnuše na vrata četiri ženske 
u feredžama. Jedna je bila žena, jer je preko feredže pre- 
bacila bijelu havliju a nad očima nosila peču, dok su druge 
tri djevojke bile zaogrnute samo u feredže, koje su mjesto 
peče nad glavom bile ušivene u kljun, kroz koji su gledale. 
Na avliji ih iščekaju i Đulsa i mati joj i Meho. Djevojke ski- 
doše sa sebe feredže, dok žena samo podignu peču te se 
pozdraviše. 

— A gdje ti je Alaga? — upita žena Alaginicu. 

— Otišao je jučer na Brotnjo. Danas će natrag! 

Na cesti su čekale dvije kočije, a kočijaši sišli s boka 
te obilaze oko konja, udarajući ih dlanima po sapima. 

— Hajdemo, mati, hajdemo, eno čekaju karuce! teglio 
je Meho mater za dimije. 

— Odmah, dok Saja smota što ćemo sobom ponijeti. 
Saja, jesi li gotova? 

Saja iziđe iz kuhinje, noseći u ruci bošče. U jednoj po- 
vezana tevsija, a u drugoj veliki lenđer, te ih spušća na 
sofu, da preko sebe prebaci svoju bošču, i da se tako omo- 
ta. Dotle je Alaginica otišla, da se zamota u feredžu, a Đulsa 
je svoju držala u rukama, te se razgovarala s djevojkama. 

— Brže, djeco! — opomenu Alaginica kad se je bila 
zavila. 

Djevojke prebace preko sebe feredže — lako im, ta 
nije ko u žena — te iziđu na vrata, a pred njima Meho. 

— Mehmed Alija, kad iziđeš, zaključaj vrata! 

— Ne brini se, hoću! — odzivao se je iz odaje Mehmed 
Alija, koji je još ležao. 

Upravo se razdanilo, a čisti, svježi zrak udarao s Ne- 
retve. Kočijaši sjeli na bokove i čekali da se žene popnu. U 
prednju kočiju sjedoše Alaginica i ona druga žena, a prama 
njima Meho, dok u drugu djevojke i Saja. 

Pucnuše bičem — kočije polete, lomeći i tutnjeći po 
cesti, posutoj pijeskom. Žene su nešto među se potiho se 
razgovarale, a djevojke se pod glas smijale, gledajući na 
okolo, po kućama, pendžerima, okrenuvši samo glavom kad 
bi koji ranoranilac mimo njih prošao. Kod džamije na Spi- 
lama iziđoše svi iz kočija, jer je velika strmen, a onda opet 
sjedoše, te kočije zakrenuše preko ćuprije, pa preko čaršije 
na Zahum. Svijet je tek počeo pomalo izlaziti na ulice kad 
su oni prolazili Zahumom. 

Sa strane, otkud sunce izlazi, počelo pomalo ruditi ne- 
bo, a oni oblaci, što su se ovili tanki i iscijepani u duge 
brazde, odsijevali raznim bojama, milim i lijepim, koje ti 
mame oči, da ih opiju prirodnim čarom, — a iz bašča, sa 
drveća i obraslih harema dižu se ugodni mirisi trava i bi- 
lina. Hrleći kroz Zahum, hitro su iza njih ostajale zove, 
košćele, murve i smokve, a kad izbiše u Cigansku mahalu, 
otvori se pred njima divan pogled. Dok je u tragu Radobo- 
lja ostala prolazeć između bujnih i zelenih bašča, krošnja- 
tih oraha i vrba, ovamo pred njima otvorila put kroz zelenu 
ravan, okićenu visokim jablanima, natapajući plodnu zem- 
lju. S jedne i s druge strane puta dižu se humci s rodnim 
vinogradima, a nada sve se ističe jajasti Cim, grožđem bla- 
gosloven. Odsvuda dolazi svježi zadah prirode, noćnom ro- 
som rashlađene, pa djevojke raskrilile feredže, da se naužiju 
te krasote, da se napiju toga mirisa. Samo bi se katkad ko 
malo prenule, kad bi koji konj jače popuzao nogom i digao 
prašinu, koja bi se za kočijama zavijnula zrakom, pa onda 
popada po gustim plotovima uz put. 

Kočije se zastave u Ilićima, a ženske iziđu iz njih, i 
krenu putem, koji vodi preko Radobolje. Put je zasut ve- 
likim kamenjem, te su morale paziti gdje staju, a kat-kada 
bi koja djevojka zavrisnula, uvrijedivši se u nogu kroz lake 

papuče, ispred ono nekoliko kuća u Ilićima, što su uz put, 
javljala se živad, razlijegalo se muklo mukanje krava, hr- 
zanje konja, ili taptanje sitnoga blaga, ispremiješano s glaso- 
vima bronza. Još je bilo rano, a svjet se istom spremao 
na rad. Sve ih je to zanimalo, sve ih ustavljalo, da se osvr- 
nu, da pogledaju. Meho otrčao naprijed, te je već bio pre- 
Ššao i preko kamene ćuprije, pa zašao uz uzahan put, obra- 
stao i s jedne i s druge strane. U plotovima izrasle kupine 
i trnje i drače, a između njih proviruju svojim savijenim 
glavicama kuke i divlje ruže, a sve se obavilo cvijetom. Plo- 
tovima se osuo cvat rujevine, velik kao šaka, a vlaknast 
i mehak kao pamuk, te se bio miješa s drugim ružičastim 
i modrim cvjetovima i crvenim bobama drenjine. Odonuda 
od Smrčenjaka, s njihovih visokih i gustih hrastova, pa iz 
vinograda unaokolo, sa trešanja i oskoruša razlijegali se raz- 
noliki glasovi ptica, koje prhnu s grane, da panu na grožđe, 
ili se dignu poplašene s plota, kad do njih dođu zavijene 
žene. 

— Ha, sad ćemo! — kliknu Meho. Evo onamo! okrenu 
se i pokaza rukom na vinograd pri strani. 

Djevojke poletješe da su se oko njih feredže širile, a 
ispod njih se pokazale crvene dimije i oblici tijela što su 
gođ jače letjele i rezale uzduh. Unišavši u vinograd, pojag- 
mile se koja će prije za grozd, jer su se bile kladile. Sve 
tri uhvatile za jedan trs, pa kako pružiše ruke prema nje- 
mu, onako ih s lista poprska rosa. 

— Uh! potra se Đulsa rukama po obrazu. 

Ciganka Saja izniela je zahiru pod veliku, granatu smok- 
vu tenicu, za kojom su se odozdo, odmah u blizu dizale 
trešnje i tunje, te prostrla bošču po rosnoj travi i razvezala 
lenđer i tevsiju. Alaginica sa svojom jetrvom sjede, da 
malo založi, jer je to dobro prije grožđa, da se ne jede na- 
šte srce. Nu djevojke nisu marile, već se razbjegle vinogra- 
dom i probirale grožđe, a kad su se njega nadovoljile, uze- 
še izbirati tenice, kojima je na vrh med probijao, a niz Ze- 
lenu im se kožu cijedila po koja kap rose. Smokve su ih 
ugodno hladile i sladile im usta, jer probirajući ih, nisu 
imale kada da se nadmeću riječima i razgovorom, te da 
se smiju. Tek kasnije se hanume digoše ispod one široke 
smokve da probiraju po trsovima. 

Već je sunce bilo odskočilo i obasjalo divni i zeleni kraj, 
koji se je oko njih i pod njima sterao. Kako je nakoso još 
udaralo, onako se i po njima uhvatilo, kad su sjele donekle 
izmorene natrag. Saja je još izbirala grožđe i brala smokve, 
da napuni četiri mala sepeta, što će ih sa sobom ponijeti. 
Nju su još čekale da svrši pa da se onda vrate, jer će brzo 
pripeći sunce, a i mogao bi tko proći, pa da ih ne vidi 
onako raskrivene. 

Kad je Saja bila gotova, sve se digoše i zamotaše u 
feredže. Samo je bilo neprilično kako će se ponijeti ona 
četiri sepetića pa tevsija i lenđer. Saja nije mogla sve, a 
one druge nisu mogle nikako radi feredža. Stoga djevojke 
pohitaše naprijed, ne bi li našle koga god da pomogne. 
Nađoše jednu seosku djevojku, te joj rekoše kuda da pođe 
i iznese grožđe i smokve do kočija gore pod brijegom, a 
one same lako polete, da na Radobolji operu ruke. Gazajući 
s kamena na kamen nad ćuprijom ispod onoga gustoga i 
nadvijenoga zelenila, nadnesoše se nad bistru vodu. Djevojke 
se nihale na kamenju, pa ih spopade hihot. Miješajući ru- 
kama po vodi, da je klokotala, od obijesti se počeše prskati, 
te se počeše jedna od druge okrećati i saknivati feredžom. 
Đulsa se je od srca smijala i štrcala, ali je i ona bila sva 
sprijeda mokra tako da joj se je tanka košulja od mokrine 
priljubila uz bijelu put i izdala onu uvalinu na grudima. 

— Šta ste se pomamile? — ukori ih Đulsina tetka. 

Djevojke prestaše i umiriše se, te se još smijući uda- 
ljiše od vode i pođoše naprijed. 

Na putu su ih gore čekale kočije. 

— Mati, hajdemo na Čatića česmu! — priđe Đulsa bliže 
svojoj materi, moleći ju nježnim, umilnim glasom. 

— Hoćemo, tako smo se i dogovonile ja i dainica ti. 

Djevojke se obradovaše, jer nijedna nije bila na Čatića 
česmi. Saja reče kočijašima kuda će, pa kad žene posjedoše, 
pucnuše po konjima, a konji polete. Čatića česma nije da- 
leko od Ilića, upravo na putu kud se ide na Blato. Na lije- 
pom mjestu u ukolici IHIća, nasred puta, pod velikom, sta- 
rom, krošnjatom vrbom, gdje Mostarani izlaze na zelenje, 
gdje se ustavljaju na kahvu oni koji putuju s Blata ili iz 
Mostara. Voda istječe is velikoga kamena u kameno korito, 
te je bistra i hladna. 

Kočije se tu ustave, a žene sjedoše u hlad te narediše 
kahvu i hladne vode. Na česmi nije bilo nikoga putnika, već 
samo što je uz plot pri kraju privezan othrzao pomamni zZe- 
kan, a od njega malko podalje sjedio Hilmo. Jako se vratio 
s Goranaca, gdje je jučer s poslom otišao, a sada se vraća, jer 
je danas petak. Uza nj bio ibričić kahve. On je vidio žen- 
ske, ali ih nije prepoznao, te je i dalje mirno pušio i pio 
kahvu. 

— Tko je ono? — upita jedna od djevojaka, koja ga 
je tek sa strane pogledala kroz feredžu. 

— Zar ga nisi vidjela? Hm... — s čudnim izrazom 
odgovori druga. 

Đulsa je šutila i idući zadnja, okrenula se dva-tri puta 
prema momku. 

— Tko je ono, Đulso? 

Đulsa raskrili feredžu prama djevojci, kao da se je 
čudila. 

— Hilmo! — zacrveni se u licu. 

Kad se je Đulsa okretala, Hilmo ju je prepoznao, te je 
za njom gledao kad je sa svojim rodicama izišla za salaš. 
Djevojče se je češće puta još k njemu okrenulo, kao i ne- 
hote, a uvijek bi se u licu zacrvenilo. Hilmi je bilo lijepo 
i zgodno, te se ne bi nikako ni cijeli dan dignuo s kamena, 
kad bi i ženske tu ostale, kad bi tu bila Đulsa. Stoga je 
čekao dok one pođu, pa tek kad su one sjele u kočije i po- 
vezle se onom malom uzbrdicom, zajaše i on svoga zekana 
te za njima uzastopce. Ispred Kljainih kuća projaha mimo 
njih, pa ošinu zekana i podbode ga, da je bijesno počeo po- 
skakivati, zatežući i na jedan i na drugi kraj ceste. 

Na onoj gredici ispod brijestova, što su se izvisili na 
podrezanoj uzvisini nad cestom, susretne ga Mehmed Alija. 

— 0, ti, Mehmed Alija? Kuda? 

— Naši su otišli u vinograd, pa sam im obrekao doći. 

— E bčli će biti ono, — pokaza Hilmo rukom iza sebe. 
— što se u arabama voze s Čatića česme. 

— Jesu, dina mi! — pogleda Hilmo na kočije za ko- 
jima se je dizao prah. 

— Hoćeš li po podne u Činđe? 

— Hoću! 

— E pa vidjet ćemo se! — reče mu Hilmo, pogledav 
na kočije, te ošinu konja što je jače mogao. Konj poleti 
u vas mah. 

Hilmo je na konju daleko pred kočijama izmaknuo, da 
ih nije više mogao ni vidjeti. 

Pred podne na jedno dva sahata su Alaginica i djeca 
joj, pa njezina jetrva sa dvije kćeri stigle u Donju mahalu. 
Čim su došle doma, Đulsa je preko bašča prešla u tetke 
svojim rodicama, jer ju je nešto tjeralo da bude s njima, 
a što, nije ni sama znala. Djevojke su se među se razgova- 
rale mnogo i dugo, Đulsa ih je slušala, al' nekako se sveđ 
rumenila, kad bi djevojke počele govoriti o ašikovanju. Jed- 
na joj rodica, Mejra, ona starija, bila lijepa, a mlađa Zlatija 
bila bi i još ljepša da joj nije nekoliko tragova od ospica 
kvanilo glačinu lica. I k njima bi se često, kao i kod drugih 
djevojaka, sabrale jaranice, došli momci u avliju, te bi se 
tako mladost zabavljala. A tako su one za danas odredile, 
da bude u njih sastanak. I Đulsa je znala dolaziti, a napose 
kako je malo podrasla od godinu dana, te bi gledala i 
slušala šta druge njezine drugarice rade i govore. A pred 
dva-tri mjeseca, kano da joj je mladoj o nekom momku oko 
zapelo, te nije nikada propustila petka a da ne bi došla, 
da ih i po drugi i po treći put upita hoće li se u njih sku- 
piti, te koje će djevojke i momci doći. Kad bi joj rodice 
po prilici nabrajale imena momaka, djevojče bi se čisto sme- 
lo i zbunilo, da bi to i slijep čovjek mogao pogoditi. Mati 
ju je morala i po drugi put zvati po Saji, da joj dođe i po- 
mogne ručak spremati; a upravo začudno, jer je Đulsa i 
odviše bila poslušna, te nije nikad trebalo da joj se šta 
dva puta rekne. Drugi put je poslušala i otišla, ali je slabo 
što mogla pomoći; mati se je na nju morala ljutiti. 

S ručkom su dugo čekale Alagu, ali ga nije nikako bilo. 
Po ručku je Mehmed Alija odmah izišao a Đulsa i opet hit- 
ro izletjela, te preko bašča rodicama. Nešto ju je tamo 
vuklo, pa se nije mogla brinuti za to hoće li ju mati pitati 
gdje je bila, šta li je radila. 

U rodica joj se skupilo dosta djevojaka, odmah po ruč- 
ku. Hodaju po odajama i tavanu, pjevaju, vire na pendžere, 
na ulicu, šale se i smiju, a Đulsa među njima ni ne shva- 
ćajući sasma njihovih šala ni njihova smijeha. I ona bi 

uzela pjevati, a znala je lijepo izviti glasom, koji joj je bio 
sladak i mehak. Da sunce ne pada na tavan, djevojke pripele 
zastore, koji su se spuštali niz direke pa ravno uz trabozane 
a otimale se koja će prije da poviri na pendžer. 

Ujedanput — oču se pjevanje sa sokaka. Miješali se 
glasovi krupni, obli, hrapavi, pa jaki i snažni. Odaja se je 
tresla kad su djevojke preko nje letjele i jagmile se da vide 
s pendžera tko to pjeva. A kad četa momaka nagrnu u avli- 
ju, one se povukoše i izletješe na tavan kao pomamne. Jedi- 
na je Đulsa ostala još u odaji i stala na pendžeru, te pogle- 
dala na ulicu. Za momcima su zadnji išli i malo popostali 
Hilmo i Ibro. 

— Hajde ulazi! — reče Ibro Hilmi, stavši obojica pred 
vrata. 

Hilmo se izmakao prama sredini ulice i gledao u pen- 
džere, iza kojih je virila Đulsa sa strane. Nije se mogla ni- 
kako od njih odmaknuti. 

— Hajde ti, eto mene! — mahnu on rukom Ibri, koga 
nestade za vratima. 

Hilmo se začudi, kad najednom nestade Đulse s pen- 
džera. Izdigivao se je na prste, da bolje vidi, pogledavao 
sad na ovaj, sad na onaj pendžer — nu nije ju mogao vi- 
djeti. Gdje je, šta joj je? pitao se on nestrpljivo, ne znajući 
u prvi mah šta da radi. 

U avliji je vrelo od razgovora i podvikivanja, a s tava- 
na šumilo, kao kad se na stablu sastane jato ptica, pa se 
javljaju i klepeću krilima. Momci su molili da se djevojke 
pokažu, pa bi se od časa do časa digao zastor ovdje-ondje 
— te bi ovaj, onaj, svi uzdahnuli glasno, obijesno, pomam- 
no. I Hilmo uniđe u avliju, te je sve naokolo obilazio po- 
malo i zavirivao na odajne pendžere, što gledaju na avliju, 
i na one uz ulicu i na one uz bašču. Obilazio je gotovo sve 
na prstima, kao da mu se nije htjelo druge smetati, i na- 
pokon gotovo da mu dosadi, te stade postrance uz duvar 
prama tavanu, okrećući onako glavom. 


— Ha! — kano da mu nešto sunu u glavu i pogleda 
na mala vratašca što vode u bašču. 

Polagano pođe preko avlije, odškrinu kapidžik i upade 
u bašču. Uza zid se je polagano libio i gledao na pendžer, 
što je ravno bio okrenut prama Humu. Niz pendžer je virila 

tanka, zlatom vezena čevra, a kao da ju je netko u ruci 
držao. Lako se izmaknu malo nastranu. 

— Ona je! 

Bila je Đulsa. Sjela u pendžer i naslonila se o jednu 
stranu leđima, okrenuta od kapidžika. Desnom nogom stala 
na minder, lijevu onako spustila, a dimije se slegle oko pu- 
nanih oblina. Jednu ruku metnula u krilo, u lijevoj držala 
kraj čevre i oprla se njom ispod demira o donji di- 
rek. Sama je sjedila tu, gledajući nekako i stidno i za- 
mišljeno, kao što se još djevojče znade milo zamisliti, ba- 
cajući pogled niza se, pa da ga onda upre nekuda preko 
bašča, kamo li. Hilmo ju je mogao vidjeti onako sa strane, 
lijevo rame i ruku i lijevu stranu glave, koju je naslonila 
na demire. Opet se primakne duvaru pa kako je bašča nad 


avlijom viša — pogledav gore ispod pendžera — mogao je 
lako uhvatiti čevru za drugi kraj. 
— Ah! — preplašeno se ogleda Đulsa i prenu, te pogle- 


da pod pendžer. 

Pusti čevru i u tren skoči s pendžera stavši nasred sobe. 
To ju je tako iznenadilo da joj je u grudima tako počelo 
kucati, te je i sama rukom na prsima mogla osjetiti. Sklo- 
nila malko glavu preda se a rukom se podnimila tako da 
je prst stavila na rumene ustnice, ne mogući se nigdje us- 
taviti pogledom. Hilmo se je uhvatio za demire, te gledao 
u odaju, a ona je bila u takovoj smetnji da nije znala šta 
da radi, već je onako nepomično i zbunjeno stajala. 

— Zar si se preplašila od mene, Đulso? — upita ju 
Hilmo, sve više izdižući glavu. 

Đulsa kano da tek tada dođe k sebi, jer odmah umaknu 
sa sred odaje i sakri se na stranu uz duvar, tako da ju 
Hilmo nije mogao vidjeti. 

— Ne boj me se, Đulso! — mirio ju je slatkim govorom 
Hilmo, sve kopajuć nogom uz duvar, gdje će da se bolje 
odupre. Hodi, dina ti, malo bliže, da te samo jednom vidim! 

Pa onda bi kušao glavom između demira da proviri, nu 
uzalud. I fes mu je pao s glave u bašču, te ga sunce počelo 
peći. Namjesti uho kao da bi htio bolje čuti što bi mu ona 
rekla. Ali ne čuje ni riječi, već jedino što dopire do njega 
glasno disanje. 

— A zašto da me se tako kloniš? Zar sam ja kriv što 
sam te davno, kad si još posve malena bila, motrio, što li 
sam te toliko puta vidio kad si poodrasla? Eto, i jutros... 
ja sam mirno sjedio na Čatića česmi a kad sam tebe opazio 
u feredži, bilo mi je kao da me je sunce obasjalo. Samo 
bliže dođi, jednom samo da te još danas vidim... 

Ona nije znala šta da mu rekne, šta li da učini. Da je 
mogla riječ prozboniti, kazala bi mu da se stidi, a da je 
bila kadra razmotriti kako joj je onaj čas u srcu bilo, rekla 
bi mu da se nečemu veseli, al' i da joj srce kuca kao djetetu 
koje su uhvatili da je u nestašnosti nešto počinilo... I ona 
je nešto učinila, jer se nije mogla smiriti, ni misao sastaviti 
s mišlju, te je bila rastresena, da pravo nije mogla shvatiti 
ni Hilminih riječi, već je samo slušala njegov, Hilmin glas, 
koji joj je prodirao u dno duše. 

— Pa baš nećeš ništa da učiniš što ti velim? Pa taman, 
sad vidim da me nećeš nikada voljeti... i učini kao da će 
se spustiti s demira. 

— A šta ću ti reći? — izusti polako ona, stisnuvši se 
još više uz duvar. 

— Kaži mi da nećeš od mene tako bježati. 

Ona ga samo pogleda povirivši kriomice, a sladak joj 
smiješak preleti usnama. 

— Hoćeš li da ti reknem? Ti si mi draga i ja te volim, 
pa se nemoj tuđiti; ta oči i voda svakoga gledaju, a ja te 
neću odnijeti na očima. 

— Hajde, dina ti, da ne vidi tko. Zvat će me majka! 

— Ama da te još jednom vidim, pa ću odmah ići! 

Ona se odmače od duvara, koraknu nasred odaje, po- 
gleda na pendžer i kao plaha srna poleti k vratima. 

— Oh! — uzdahnu Hilmo, udariv prstima po vratu i 
mahnuv rukom za njom. 

Još je malko zurio u vrata, koja su se za Đulsom pri- 
klopila, te pusti ruke od demira i diže fes sa suhe trave. 
Taruć rukom znoj sa čela, jer ga je sunce dobro opalilo u 
golu glavu, brzo ispade na kapidžik, umiješav se među 
momke, da ga tko ne bi opazio gdje je bio. Nije mu se više 
htjelo da i dalje s njima ide u ašikovanje, stoga odmah, ni 
ne javiv se nikomu, iziđe na ulicu. 

On taman na ulicu, a preda nj Saja. 

— O, zar do ta doba, pa sam? — nasmija se vraški 

Saja. — Nemoj nam ti Đulse ugrabiti! 

Hilmo ju pogleda, pa se nasmija. 

— Daj, bolan, da zamotam jedan. More tebi Saja neka- 
da i valjati. Ali bogami, ne dolazi joj prazan — jer znaš da 
Saja mnogo kahve pije, a oko Đulse se mnogi vrzaju. 

Momak joj pokuči kutiju, a kad Saja smota, i opet se 
na vas glas nasmija, vadeći iz kutije duhan u džep. 

— Ovo, bagami, mom Šabanu! 

— Nek te vrag nosi! — primi Hilmo kutiju i ode uz 
ulicu. 2 

Već su se momci bili i razišli, a ićindija davno prošla, 
kad je Alaginica poslala po Đulsu da dođe doma. Ona se 
omota u feredžu te preko sokaka odleti, samo što nije trčala 

— A gdje si toliko? Sad će i ahšam, a tebe nema. Znaš 
li, jadi te ne znali, da valja večeru siguravati? Sad će ti i 
babo doći! — korila ju je mati. 

Đulsa ne reče ni riječi, već odmah ode u kuhinju i pri- 
mi se posla. Mati joj naredi šta ima učiniti, pa iziđe na 
hajat. Mali Meho istrčao na ulicu te čekao kad će krave 
naljeći. Sunce taman zapalo. Mukanje iz daljega sve jače 
i jače bivalo, a po ulicama čekao svijet, da svaki utjera svo- 
ju kravu doma. Krave nagrnule, jedna o drugu udara, pro- 
lazi, te se naganjaju. 

— Evo naše! — kliknu Meho te šipkom udari sa stra- 
ne po jednoj kravi, a krava u naokolo pa u ulicu. Meho je 
za njom trčao mašući šipkom. 

Uto i Šaban donio travu, što ju je za kravu načupao, 
pa uhvatio bakrenu posudu i otišao po vodu. 

— Hajde, Saja, pusti tele iz bašče, pa ga podrži da 
kravu pomuzem! — reče Alaginica, držeći dižvu u rukama, 
na kojima je bila zasukala rukave. 

Meho potrča kao pomaman za Sajom, pa kad je vodila 
tele, on je za njim uzastopce išao i okrećući šipkom udarao 
po njemu. Tele se trgalo i motalo dok se napokon ne ote 
Saji iz ruku. Odmah nađe kravu i stade poda nju. 

Alaginica pođe preko avlije, a na vrata upade Mehmed 
Alija. 

— Gdje si, crn ti obraz, po vas dan? — prekori ga ma- 
ti. — Hajde mi pridrži tele dok pomuzem! 

Mehmed Alija šutke primače se kravi, obuhvati tele po 
trbusima i oko vrata, al' tele se jako držalo, te nije htjelo 

daleko od krave. Alaginica čučnu uz kravu, držeći dižvu 
jednom rukom za uho, ogledajući se kako se tele otimlje 
Mehmed Aliji iz ruku. 

— Nećeš! — sapinjao je Mehmed Alija tele i od na- 
pora odahnuo. 

Mati mu pusti dižvu iz ruke kad je oćutila njegov dah. 
Samo ga pogleda, kao malo se smrknu i opet nastavi posao 
naglo, hitro. Mehmed Alija je to opazio, pa nekako plašljivo 
okrenuo glavu na stranu. Kad je Alaginica pomuzla, unese 
dižvu u kuću, izli mlijeko u kotao i nataknu na vatru. 

Đulsa se je čudila kako je to mati pohitila, a nekako 
neobično šutila. 

— Kako to, mati moja, ta nisi mlijeko ni procijedila! 

— De prođi me se, ne znam, jadna, ni kud glavom uda- 
ram! — mahnu joj mati srdito rukom. 

Mehmed Alija iziđe na tavan, te se ušutio gore kao 
mrav. Kad je bilo da se ahšam klanja, mati ga je zovnula 
da klanja. Kad je došao i Alaga, te svi sjeli za večeru, Meh- 
med Alija se odmakao u dno, te hitro jeo i gledao preda se, 
kao da se je bojao da na njemu što ne opaze. Ipak je vidio 
da ga mati češće pogleda oštrim pogledom. 

— Gdje si ti bio danas? — upita Alaginica čovjeka. 

— Gdje sam bio... Hm — u Hasanage! — odbaci Alaga 
rukom. Ta znaš, kakav je... 

— Znam, dina mi. Pretrese i more i zemlju, a na srijedi 
ništa. Prešnje bi mu bilo da se bavi poslom. Žalostan, da 
je na Hasan-aginu, već bi Švabo davno otišao, a Švabi 
bogme ni ukraj uha! 

— Ne zanovijetaj, stara! 

— Kud se prija vrati s Brotnja? 

— A šta ću. Eto tamo lijepo ponijelo. Rekao sam im 
da duhan podberu i nanižu, pa onda ne znam šta bih tamo. 
A, bogami, meni se tamo nekako i ne mili. 

— Šta ti se ne bi mililo? Na svome si. 

— Alaga! — zovnu netko s vrata. 

— Ehe! — ozva se Alaga preko zalogaja. Hajde, Mehmed 
Alija, izvedi ga gore, a ti Đulso, užezi čirak. 

Bio je to komšija Mula-efendija, a Alaga ga je osobito 
volio, jer je čitao stambulske novine, te je uvijek znao nešto 
pripovijedati. 

Alaga je još malo popojeo, pa otišao za Mula-efendijom 
u odaju, a i Mehmed Alija umaknu gore k njima, da ga ne 
bi mati što pitala. Čim je ocu i Mula-efendiji unio kahvu, 
odmah je otišao da spava. Kasnije im je još došao i Mujaga, 
te su se do dugo razgovarali, dok su u sobi sjedile same Alagi- 
nica i Đulsa. Kasno je bilo kad su se sijeldžije razišle. 

Alaga sio u gaćama i košulji, da još jednu zapali, a 
Alaginica, čitavu večer zabrinuta, izišla gore u odaju, gdje 
je Mehmed Alija spavao. Stanuvši do njega, spotače se no- 
gom o lješnjike, koji su se bili razasuli kako se je Mehmed 
Alija bio raspasavao. 

— A jest, on se okamenio! — zajada ona, pa onda u 
sebi nešto preuči, kao da je htjela molitvom oprati što je 
kletvu izrekla nad svojim sinom. 

Mehmed Alija je nauznak tvrdo spavao i hrkao. Mati 
mu se sagne nada nj, nad njegova usta i odjednom zalomi 
rukama. 

— A, sine moj! — bolnim izrazom na licu izusti nad 
njim. Šta sam jadna doživjela! Zar si se dao na piće, na ra- 
kiju? Tužne mene, kud te na zlo navode! 

Lijepa je bila noć, vedra i zvjezdana, a na pendžere 
mjesec veselo gukao u odaju. Mati je zamišljeno i tužno gle- 
dala svoga sina, a duša joj se i srce cijepalo od boli, žalosti. 
Mnogo bi još više tu stajala da ju ne prenu kucanje po vrati- 
ma. Alaga po običaju bio izišao da pregleda jesu li vrata do- 
bro zaključana. Tek se tada i ona digla i pošla da spava, a!" 
tužne i neugodne misli nisu joj dale zaspati do kasno do- 
ba noći. 


V 


Dolazak _ austrijanske vojske koliko god je učinio Za- 
mašne promjene u javnom životu i odnošajima, tim je jače 
djelovao na nutarnje shvaćanje ljudi i u njihovu mišljenju 
učinio silan preokret. Neki su taj veliki događaj shvaćali 
na svoju ruku dobrim, te je na njih s prva maha djelovao 
tako da je podigao u njima volju, da je djelovao na njih 
razdražno veselo, te im pobudio i obijest, dok su ga drugi 
gledali sa sasma druge, protivne strane. Ovi su ga smatrali 
slučajnim, nenaravnim, suvišnim zlom, koje smjera, kako 

su oni mislili, da razruši sve ono što je do sada dobro bilo 
— ne uzimljući u obzir samu upravu — da razruši i svetost 
islamske vjere i obiteljski život. Ovim novim odnošajima, 
mislili su i računali oni, jedina je ta svrha da istrijebe, sa- 
taru islamsku vjeru, da vlasnike protjeraju sa njihove gru- 
de zemlje, da ih progone te da poprime drugu vjeru, osta- 
vivši islam, u komu su se rodili i koji su primili od otaca 
svojih. Takovo shvaćanje stvari dakako da je nepovoljno 
djelovalo na ljude, te su postali kao potišteni, ubijeni u 
srce, u ponos, pak ih je sve o sve i za sve uhvatila ona nebrni- 
ga koja nanosi štetu, izgubili su svaku volju da se brinu 
za se kako su se prije brinuli. 

Ove su promjene i na Alagu tako djelovale, upravo 
pogubno. Onaj ponos slobodnoga, nezavisnoga čovjeka kano 
da se je sasma ugušio, a na vanjštinu su izbijali znakovi 
duševne potištenosti. Kako god drugi, i on je tako bio kao 
bez glave, a cijeli mu rad i posao bijaše s ljudima, na sijeli- 
ma i sastancima razgovarati o velikim događajima koji će 
doći. A svi su ih u svakoj najmanjoj stvari predviđavali i 
očekivali ih kao spas, koji će ih izbaviti iz ovoga stanja. 

— Austrija je došla samo na šest mjeseci, na godinu 


dana, da uvede mir, pa onda opet zbogom! — govorili su 
s uvjerenjem jedni. 
— Najviše, ako ostane tri godine! — tješili su se drugi 


kad vidješe da Austrija ne iziđe nakon šest mjeseci. 

I u toj nekoj nadi da će se izbaviti ovoga stanja, u toj 
trzavici, koja ih je zaokupljavala, nisu imali kada od smet- 
nje da se brinu sami sobom i za se. U jedan mah kao da 
su izgubili svako shvaćanje, svaku volju za rad. Dok su se 
jedni u tom metežu iselili, drugi su se spremali sasma od- 
lučno, al' ipak čekajući pri tom one velike neke događaje 
koji bi brzo imali nastupiti. 

— Svakako mi se je seliti, pa što bih da radim? mislili 
su sobom oni, ne znadući nikako da se doume da bi više 
sobom ponijeli kad se budu iseljivali uzrade li što mar- 
nije, jače. 

U takovim visokim razmišljavanjima plivao je i Alaga, 
ne mogući nikako shvatiti ni uvidjeti da se time on i ostali 
igraju smiješne, sijede djece. Rad mu se ograničavao samo 
na raspravljanje o tomu kad će nastupiti jedan od nekakvih 

velikih događaja, dok je brigu za svoja imanja prepustio 
slijepomu vremenu, odgoj djece samoj materi, dok ona 
može nad djecom zapovijedati, a kad se ona otmu od nje, 
onda da se vode naglom krvi i nepromišljenim činima ne- 
dozrelih mladića. Kuća njegova bio mu je stan mira, gdje 
bi odahnuo i razblažio se u krugu svoje žene i djece, al' ot- 
kuda je htio odmah da se digne i potraži svoje znance u 
čaršiji. 

Primaklo se i vrijeme trganju. Upravo u prvu nedjelju 
mjeseca rujna Alaga iza podne, kako je malo pospavao, digao 
se, umio i onda onako u gaćama i košulji sio na hajatu pa 
zapalio na čibuk. Đulsa s Mehom otišla u tetke, te su tako 
sami doma bili Alaga i žena mu. Mehmed Alija je nekud 
bio izišao odmah iza ručka. 

Hanuma iziđe iz sobe, gdje je nešto bila spremala, pa 
sjede na sofu iza Alage. 

— Evo sad je vrijeme već i trganju! — započe ona 
razgovor. 

— Pa taman! — zaokruži malo čibukom Alaga po 
hajatu. 

— Ja ne znam, dina mi, kako si ti nekako čudan čovjek 
posto! 

— A što to? Eeh! — otegnu Alaga i pomaknu kapu na 
glavi. 

— Sad se ne prihvaćaš onako posla kao prije, već sve 
pušćaš. Uvijek si se i sam brinuo kad bi došlo vrijeme žetvi, 
branju, trganju, okopavanju, a sada... 

Alaga se okrenu polako, pogleda ju malo, pa opet preda 
se. Metnu takum u usta, jako potegnu nekoliko puta iz či- 
buka, pa onda na vas glas otpuhnu dim, te ponovno potegnu 
iz čibuka u se. Kako je ženu pogledao, onako ona odmah 
ušuti. 

— Šta ti znaš! — otrese se na nju, prikupivši obrvu 
obrvi. 

— A, dina mi, znam! Evo ove godine zapustio si, te nisi 
okopao ono vinograda, pa i drugo šta si uradio? Evo sad 
će na trganje, a ti kao da ni ne misliš na to. Niti si se 
pobrinuo gdje ćeš grožđe prodati, ni ništa. 

— De, nemoj mi tu... i puhnu u čibuk, da je iz lule 
izletio vrući pepeo daleko, usred hajata. 


150 


— Pa i Mehmed Aliji si pustio! — nastavljala je ha- 
numa, ne brinući se što ju Alaga nerado sluša. Nekud se 
daje u bijes po vas dan, a navečer ga nema doma nikad 
prije mraka. Što ga ne izružiš? 

Alaga se diže, prisloni čibuk uz stepenice, te s rukama 
na leđima stade do hajata pred strehom i pogleda preko 
avlinskoga duvara u nebo, pa se odmah vrati. 

— Kud gledaš, kud ćeš? 

— Daj mi iznesi haljine da se obučem! — odreza joj on. 

Kad se je obukao, pozdravi ženu i pođe preko avlije. 

— Hoćeš li u čaršiju? — pođe ona polagano za njim. De, 
dina ti, gledaj to urediti za trganje i nađi komu ćeš grožđe 
prodati! 

— Sutra ću! — omahnu on rukom uvis te ju opet spu- 
sti niza se i iziđe na vrata. 

I zbilja, kad se je sastao u kahvi s ljudima, počeo raz- 
govor o trganju, te ugovorio s Ćemalovićem i Blagajcem da 
će do osam dana početi trgati. Sutradan raspitivao je po 
trgovcima, koji će grožđe kupiti, te jedva nađe jednoga, al' 
uz lošu cijenu, jer da mu ,,neće biti sasma dobro, jer nije 
redio majstora, koji će mu kace nabijati, gdje će mu stati 
mast. Čak je išao sam po sebi to sve da obavi. 

U prvu subotu Alaga već bio posve spreman, te je po 
podne mogao poći na Brotnjo. Dvije sejsane opremio; na 
jednoj čador i prostirke, a na drugoj dva sepeta: u jednomu 
mali Meho a u drugomu spremljena zahira, što ju je hanu- 
ma priredila. Iz jutra su opremljeni bili sepeti, a s njima 
je jašući otišao i Mehmed Alija. Sam Alaga uzjahao na ko- 
nja, koji je pod njim poigravao u bogatoj crvenoj ormi 
s resama, da su na njem poskakivale bisage i s jedne i s dru- 
ge strane, dok je nad njima bila privezana smotana crvena 
kabanica. 

Vinogradi Alagini su bili u Hamzićima pod Ozrenom, 
na plodnom Brotnju. Selo Hamzići se prosulo po obroncima 
Ozrena, a ispod sela, gotovo podno Ozrena dizala se je Ala- 
gina kula. Kad je Alaga u mrak razjahao i raspusatio, već 
su u oboru kod kule spremne stajale kace, sepeti, mjehovi 
potopljeni, u kojima će se mast tjerati u Mostar. Kula im 
je bila lijepo uređena i pospremljena, jer će u njoj aga 

ostati jedno desetak dana. Diže se na podnožju brda, od 
kamena građena, te gleda pod sobom polje, zasađeno lo- 
zom. Odmah pred kulom, pred vratima joj činila hlad velika, 
krošnata murva, a malo podalje među brijestovima udubao 
se bunar, u komu je po površini vode plivalo lišće, što je 
opalo sa stabala. 

Odmah ono veče, kako je Alaga pao na kulu, došli mu 
na sijelo neki, koji su dan-dva prije njega stigli na selo 
radi trganja. Tu su bili Ćemalovići, Blagajoi, pa po zahodu 
sunca sjeli pod murvom, gdje su po travi prostrli sag, te 
se tu na otvorenu rashlađivali, razgovarali, i pili kahvu. 
Sutradan Alaga razapeo čador u polju među vinogradima, te 
nije bilo večeri kad se ne bi tu kod njega sastali i ostali. 
Pred čadorom bi im se pekla zaoblica, a oni u čadoru, jedva 
čekajući da se okrijepe. Ta po čitav su dan oblijetavali ta- 
mo i amo, zavirivali u kace, mastom omašćene, il, kad bi 
se grožđe mjerilo, prigledavali u kantare, po kojima se je 
već uhvatila kora od grožđa, da bi se teško mogle na prvi 
mah i reze opaziti, te se je moralo pri mjerenju najprije 
po njima prstima potrati. A pčele opet, da su ih uvijek mo- 
rali oko sebe razganjati. 

Trgači se znoje po čitave dane, a Meho oblijeće i trče 
naokolo svuda, veseleći se i radujući. Mehmed Aliju Alaga 
spremio jednomu kmetu tamo prijeko iza vinograda na 
drugoj strani, da s njime ugovori radi četvrtine od vino- 
grada. Tamo su bili lijepi vinogradi, pa je baš očekivao pod 
čadorom kad će Mehmed Alija doći. 

Po podne sav znojan dođe on ocu. 

— Šta je, kad će? — upita ga Alaga. 

— Bježi, dina ti, volio bih da mu nisam otišao. 

— A što? 

— Kmet digao glavu, pa ne da sa sobom ni govoriti. 
Ja njemu: Ej hajde, Šimune, da vidimo šta je s vinogradom 
i četvrtinom! A on meni: Odlazi mi, balijo, s puta! Eto 
znaj, kako mi je tada bilo. Nisam znao šta ću, već ga samo 
pogledam, a on mi se još nasmija pa reče: Ja sam sada 
,efendijo!" a ti ,kume!"" — i ode od mene, i ja, bogami, ne 
znadoh šta drugo već vrcem amo! 

Dok je Mehmed Alija to pripovijedao, Alaga ga je slu- 
šao otvorenih usta, a kad momče ušuti, Alaga podiže ko- 

ljena, ispod njih sveza ruku za ruku i onako se ravno zagle- 
da čadoru na vrata. Mehmed Alija se oslonio o direk posred 
čadora, pritisnuo leđima ruke, pogledujući kradom katkada 
oca, jer je znao, kad se on tako namjesti, da je ozlovoljen 
te neće da ga tko uznemiruje. Po vinogradima su trgači 
trgali i pjevali, prenosili grožđe, sipali ga u kace, a drugo 
izbirali i njime punili sepete. 

— Neće on meni dugo! — probudi se Alaga, izvaliv se 
napola na jastuk. Ti hajde — pogleda Mehmed Aliju — i 
naredi da se zakolje jedno šilježe za večeru! 

Mehmed Alija iziđe ispod čadora, a Alaga jošte ostade 
pod njim. Pa onda se i on diže i zađe u vinograd među 
trgače, a odatle pređe tamo gdje su bili Ćemalović pa Bla- 
gajac. S njima je ostao gotovo do mraka. 

Taman što je Alaga pod svojim čadorom otklanjao ah- 
šam, eto ti mu dođoše i ćemalović i Blagajac. Pozvao ih Ala- 
ga sebi na sijelo. Kad je bila zaoblica gotova, večerali, pa 
posjeli da se razgovaraju. A to im je čitava zabava na selu. 
Mehmed Alija je s Mehom otišao u kulu, da tamo spavaju. 

Na čador je, na otvorena vrata u mrak probijalo svjetlo 
muma, a iz vinograda, iz kaca dopirao jaki zadah masta. 
Sve se naokolo smirilo, a u Hamzićima tek gdje i gdje 
vidjelo se gdje se pomiče svjetlo liiči, da se opet brzo utrne. 
I napokon se sve stiša, tek što bi se od časa do časa tihim 
mrakom razlegnulo mukanje goveda ili hrzanje konja. 

Ona dvojica sijeldžija pripovijedala kakvo im je grožđe 
i kako im je prilično urodilo. 

— A meni je bilo po podne da bih sve do đavola poslao! 
— ljutito reče Alaga, useknuv mašicama fitilj od muma. 

— Što to? 

— Ma kako ne bi? Kmet digao glavu, otkako Švaba 
dođe, pa neće s tobom više ni da razgovara kao čovjek s 
čovjekom, već te ispsuje, izruži. On hoće sada da bude aga, 
a mi kmetovi! 

— Uzobijestila se pasja vjera! 

— Jest, jest! Ama neću ja to podnositi! Eno danas mi 
ona nesreća, Šimun, izgrdi sina, gdje sam ga poslao da 
traži što je moje. 

— Pa šta ćeš mu? — kao u jedan glas upitaše oba 
sijeldžije. 

— Prodat ću ga pošto-poto. Neće on meni jahati za 
vratom. Prije nikad boljega kmeta — a vidi ti njega sada! 

— Pa i ljetos si jednoga prodao! — opomenu Alagu 
Ćemalović. 

— Jesam. Nije mi dotjerao sijena koliko me ide, a ja 
mu nađoh kupca, pa neka ga đavoli nose! — kresao je 
Alaga vas smrknut. 

I jest Alaga bio prodao kmeta uprav pred jedno mje- 
sec-dva dana. Prijašnjih vremena on ne bi to bio učinio, 
ama ni pomislio. Već sada ga je svaka i najmanja stvar 
dražila, pa bi u raspaljenosti sve učinio, a kamoli da ga ne 
bi prodao. 

— De, de, bit će nam i gore! 

— A što, bolan, misliš li ti da će nas naš car ovako pre- 
pustiti? — pogleda Alaga Blagajca. 

— Ćs! — slegnu on ramenima. Ne znam. Svakako nam 
se dobro ne piše. 

— Ja šta ćemo mi? 

— Pričekat godinu-dvije dana! — započe Alaga, pa malo 
ušuti. — A onda, ne bude li šta, moremo iseliti. Ne može 
turčin ovdje više ostati. Tjerat će nas i iz vjere! 

Alaga je bio kao da mu se je prelila žuč, a cijelo veče 
bio je smrknut, kao čovjek koji naslućuje samo zlo nala- 
zeći se u zlu, a bez nade da bi se iz njega mogao iskopati. 
Kad bi sva trojica malko umuknula i zašutila, on bi se Za- 
nio u prvanja vremena i sjetio se kako je nekada znalo 
bivati ovdje, upravo ovdje o trganju kod njega veselo, ve- 
selo. Onda bilo i pjevanja i guslanja, i šale i smijeha, a 
sada svega toga nema, niti komu na um pada zabava i ve- 
selje. Kad je on ikada pomislio da bi se mogao rastaviti ma 
sa i jednim svojim kmetom, sa i jednom svojom zemljom? 
A evo sada kano da se je sve urotilo, pa mu ne preostaje 
drugo već da se sa svim raskrsti i ode gdje mu nitko neće 
smetati ni u njegovu imanju, ni njegovu dinu. A kad su ka- 
sno u noć legli da spavaju, Alaga se je još nekoliko puta 
na ćilimu okrenuo, ni ljut ni bijesan, već kao čovjek koji 
vidi da mu je sve krivo, a svemu opet ne more doskočiti i 
da mu se je uzalud ljutiti, već gledati da se iskopa pošto- 
-poto, što prije iz toga zla, da bježi glavom bez obzira dok 
i gore ne bude. 

Jedva je čekao da svrši trganje, a kad je bio zadnji dan, 
bilo mu je pri srcu upravo lakše, da se je i na njemu vi- 
djelo. Kad je i zadnji mijeh masta stjeran u Mostar, kad 
je i zadnji sepet doma otpremljen bio, odmah onaj čas po- 
spremi sve ostalo i dade natovariti, pa da sutra zorom kre- 
ne s djecom u Mostar. 


Jedva je čekao da dođe doma, hoteć da u miru malo 
otpočine. Nu jedva on prispio, al' tamo sve pri poslu. Tu 
se grožđe razređuje i sve se sprema za pekmez, ćufter, a 
ostalo da se osuši za ćerez. Alagi je to bilo kao uz kosu 
kad je to vidio, tako mu nekako sve omrznulo, pa je izla- 
zio u čaršiju i opet po čitave dane išao od dućana, do du- 
ćana, da mu vrijeme prođe, ili bi sio u kahvu s još kojima, 
te tu bi sjedili po čitavo božje jutro, od osvita do podne, 
podijeliv jedan s drugim tek nekoliko, riječi. Time je on 
kratio dane. I prije je tako radio, al onda mu to nije do- 
sađivalo, jer nije imao na srcu briga; tako su i drugi radili. 
Ali sada mu je i toga dosta, mada mu je to mirovanje bilo 
kao nužan lijek, da se primini i otrese briga. Pune table 
pepela iz čibuka bile su jedino svjedočanstvo što je i koliko 
je Alaga na dan uradio. 

Uto se primicala i jesen, a kad je list opao i još kasnije 
— s Podveleži mu stiglo maslo i pastrma. U njega doma 
radi se po čitave dane, živo, neumorno, sve se posprema, 
pastrma kolje i izvješava da se suši, a Alagi kano i to da je 
bilo suvišno i dosadno, pa je uprav tada gledao da što manje 
bude kod kuće. Žena mu nije imala kada ni da, štono se 
kaže, pravo zalogaja metne u usta od velikoga posla. Od 
rana jutra pa do kasne večeri uvijek joj zavrnuti rukavi, 
te jedva što bi se po danu smirila, kad bi morala ići klanja- 
ti podne i ićindiju. Bila je žena radišna, valjana, a u radu 
kano da je najviše uživala. Uza nju je jednako radila i 
Đulsa, koju je mati sve upućivala šta i kako ima da uredi. 

Pod jesen je u kući najviše posla, pa se nema kada 
čime drugim baviti. Hanuma se je bila od uvijek privikla da 
Alage nema po danu doma, a sada je malo opažala i mogla 
opaziti da ne viđa Mehmed Aliju. Tek navečer kad bi iza pos- 
la sjela, kad bi on trgnuo na vrata, prekorila bi ga gdje je po 
vas dan bio, šta li je radio. Mehmed Alija bi samo šutio ili 

u kratko odgovorio da nije nigdje bio. To je obični odgo- 
vor, kad koga pitaš, a on ti niti smije niti hoće pravo ka- 
zati. 

Tamo u duboku jesen, kad se s burom najavljuje 
zima, jedno dva puta izasebice Mehmed Alije nije bilo ni 
po cijele večeri doma, te bi došao tek tamo iza ponoći i 
unišao kroz avliju, gdje je stanovala Saja. Alaga kano da 
nije mogao ili htio opaziti, da nema Mehmed Alije, pa nije 
ništa ni prigovorio. Ženu mu je to peklo, ali je ipak šutila, 
jadajući se u srcu, kako se je Alaga promijenio, pa ne zna 
ni sina da ukori. Bolilo ju je to tim više jer je djecu svoju 
pa i Mehmed Aliju voljela kao zenicu u očima, te bi joj se 
srce paralo kad bi pomislila ne kalaši bi joj se možda sin 
po gradu. 

Jednoga dana onako pred večer počela puhati bura, pa 
sve jače i jače, da je počela tresti i lomotati kao pomamna. 
Zviždala je o pećine, zaprskavala prahom i pijeskom, Za- 
nosila vodu, a hujila po sokacima i oko kuća, da je počela 
i ploče s krovova bacati. Što viši mrak, to sve više bura 
raste, a u noć, kad su u Alage već i polegli, udarila najjače 
bjesniti, krčeći i kidajući sve što je mogla. Nešto od bijesa 
bure, a nešto od brige Alaginica nije mogla stisnuti očiju, 
već je gotovo cijelu noć ostala budna. Okretala se i na 
jednu i na drugu stranu, bila je nemirna, a po sto puta bi 
pogledala na sobni pendžer i preko avlije i na kapidžik. Već 
je i ponoć prošla davno, a bura neprestano hujila i bjesnila 
oko kuće. Alaginica bi malo stisnula očima, nu kad bi bura 
jače zaduhala, odmah bi se prenula iz onoga polusna i digla 
na dušeku, te pogledala prama avlinskim vratima. 

Bila je u velikoj brizi za Mehmed Alijom, jer ga cijelu 
noć nema doma. Gdje je, šta je? pitala se je u sebi, a kako 
bi bura jače huknula, onako bi se ona stresla ramenima, 
glavom, cijelim tijelom. To bi joj rastjeralo onu polusanicu, 
te bi i opet ostala budna, i tako cijelu noć nije mogla zaspa- 
ti. I zora zazorila — a ona ju budna dočeka, Kad se je digla 
iz dušeka, sve je nešto sobom govonila i šaptala. 

— Dina mi, neću da mi više ovako radi! — reče otva- 
rajući vrata od kuće, kad je htjela da loži vatru. Kazat ću 
mu ocu, pa neka se on s njim mjeri. Neću ga štediti. Čitavu 
u Boga noć — a gdje je, jadna ja ne bila? 

Uto se i Alaga digao, a kad ona iziđe iz kuće, gdje je 
šerbet pristavila, nađe ga da se umiva. 

— Eto ti na, tvoga posla i brige! — više žalosno nego 
ljutito dobaci Alagi. 

— De, šta je opet? Sve ti nešto imaš! 

— Kako ne bih? A što se ništa ne brineš za sina? Evo 
i dan, a njega nema doma. Kuku meni, šta će od njega biti! 

— Šta, zar nije došao? E — reći ću ja njemu! 

— Hoćeš, ja, znam ja kako ćeš mu reći. Ti se zavukao, 
pa sve naklapaš nekakve besposlice tamo po čaršiji, a _ne- 
maš kada da vidiš šta ti je doma! 

— De, nemoj, Allaha ti! Izružit ću ga! A da nije — go- 
voraše tarući se mahramom — ostao u koga jarana? Ta 
vidiš kakav je vjetar bio, pa bit će tamo gdje prijeko. Ako 
je, i pravo, kud bi po ovornu vjetru preko ćuprije i Donjom 
mahalom. 

Alaginica stisnu usnicama, naglo se okrenu i ode u 
kuću, te se iz nje nije ni vraćala. Đulsu je zovnula da iznese 
kahvu ocu, koji je uz dagaru sjedio i pušio, ogrnut ćurkom. 

Izjutra vjetar popustio, a nebom se povlačilo nekoliko 
oblaka. Ulice i ceste kao metlom ometene, a kad je Alaga 
izišao bio u čaršiju, čuo je, gdje se pripovijeda, kako je 
noćas bura iskrčila mnoga stabla. Po dućanima dućandžije 
metnuli staklena vrata, pa sjedili za njima uz dagare, ili 
ćumur palili pred dućanima da ga onda unesu. 

Alaga navukao na se ćurdiju, nekako stegnuo ruke u 
rukave, pa otišao tamo na Tepu i sio u kahvu. Bilo je još 
ljudi u kahvi, malo se porazgovarali, kako je bura bjesnila, 
pa svi ušutili. Alaga je onako gledao na ulicu, a poda se 
noge potkupio. 

Ujedanput pokuca na staklo. 

Ulicom prolazio Mehmed Alija, pa se okrenu i pogleda 
tko to zakuca. 

— Amo, amo! — mahao ga otac rukom. 

Mehmed Alija uniđe preda nj. 

— A gdje si bio cjelu noć, ostriženjače? — smrkne 
se na nj. 

— Nisam nigdje! — kao u neprilici nakon male stanke 
odgovori Mehmed Alija. Bili smo u Ibre ni sijelu, pa kako 
udari bura, nije mi se dalo po njoj klipsati u Donju mahalu. 

— A tako, tako! Odmah hajde materi pa joj kaži, jer 
bi te ubila bila. 

Mehmed Alija odmah izmaknu, a Alaga i opet poče 
mirno gledati na ulicu, kano zadovoljan što je pred ženom 
pogodio gdje mu je sin cjelu noć bio izostao. 


VI 


U novim odnošajima Alaga je bio odijeljen, otcijepljen 
od sveg ostaloga svijeta. On ne živi više usporedo s njime, 
a što koji dan više, tim su točnije, oštrije odsječene granice 
između njih. Neko nepovjerenje, odvratnost, neka nejasna 
mržnja svega što je novo, bio je putokaz Alagi za njegove 
nazore i misli, a sve je završavalo u najvišem vrhuncu tako 
da ne smije dolaziti u doticaj sa svakim, ili, štoviše, čuvati 
se takovih doticaja, napose s ljudima koji su 'tek došli bilo 
u kojem zvanju. Njegov taj oprez, to njegovo čuvanje Ssa- 
moga sebe tako je daleko doprlo, te on nije znao da je ne- 
koliko došljaka podiglo dućane, pa da veoma lijepo i unosno 
rade trgovanjem i pretrgavanjem, da ih je mnogo koji su 
došli, te trudom ruku svojih ili poduzećima zarađuju lijepe 
svote novca. To on niti je znao, niti je mario znati: ta šta 
se njega tiče šta se događa na drugoj strani grada, na priječ- 
koj strani? Što je na nj spadalo, tko će i otkuda sutra po- 
dignuti lijepu, veliku kuću, kupiti zemljište, kmetove? To 
njegova stvar nije bila, niti je uviđao nuždu da njom tare 
glavu. Mnogo je važnije za nj bilo šta misli Osmanlija, hoće 
li se maknuti, je li Rusija izbacila vojsku na Puljičku," 
ukratko, tko će protjerati novu vojsku. Svaki glas o tome, 
svako i najmanje i najpovršenije pripovijedanje za njega 
je imalo veliko značenje da odatle izvađa kojekakove misli 
i zaključke, ako ih je kad uopće izvađao. Samo ne ovo što 
je sada — a za ostalo se nije brinuo, te je bio kao čovjek 
koji bi sam sebi svezao oči u nakani da podsigurno nekuda 
daleko ode — samo da ode. 

On je bio u sebi svjestan toga da su mu misli i osnove 
velike, zamašne, a tako opet jednostavne i naravne da se 
ne mogu jednostavnije zamisliti. Stoga, što su mu bile veli- 

ke i zamašne, odjeljivao se je od drugih, priključujući se 
samo najužemu krugu svojih prijatelja, a držeći se kao 
mrav, kad bi ga slijepi slučaj doveo među onakove u koje 
nije bio pouzdan; stoga pak, što su mu misli i osnove bile 
jednostavne i naravne, nije smatrao nužnim da ih ide rasči- 
mavati i ispitivati, da li bi se mogle izvesti, kako, te koja 
bi im posljedica bila. ,Samo ne ovo što je sada!" — to je 
oštrica, u koju su se zašiljavale sve njegove želje. 

U takovim mislima, u takovim željama, onda nije čudo 
što je postao onako zavučenim, onako zabrinutim kad bi 
ga tko mu drago vidio u čaršiji, u koju je on uvijek, redovito, 
izlazio i u njoj preko dana redovito boravio. I mada je 
imao najuži krug svojih prijatelja, kakov je on sam htio 
i kušao stvoniti, ipak bi se on ustavio i ovdje i ondje, javio 
se i ovomu i onomu. Ali svaka njegova riječ, svako njegovo 
kretanje odavalo je da je nekako smrknut i u srcu i u duši, 
kako god se je činio ozbiljnim i zamišljenim na licu i u 
očima. A svaka ga je i najmanja stvar, koja mu ne bi bila 
po volji, znala silno uzmutiti i potresti, al' tako da nikada 
ne bi svoga nezadovoljstva izrekao vidnim vanjskim nači- 
nom, već, naprotiv, sačuvao vazda onu svoju mirnu zabrinu- 
tost i ozbiljnost. Tako mu ono ljetos nije jedan kmet do- 
tjerao onoliko sijena koliko prvanjih godina i koliko je on 
opravdano mislio da bi moglo biti. Njemu je to bio odmah 
veliki i važni razlog da proda kmeta. Prvanjih godina on 
toga ne bi pomislio ni za živu glavu, niti je ikada radi tako 
šta zamjeravao i najmanje svojim kmetovima. Svemu je 
mogao naći razlog, te ne samo što je bio dobar aga, Već i 
kao uviđavan gospodar odmah je uvijek znao nestašicu ras- 
tumačiti time što je i zbilja te i te godine uništila suša, 
obila tiiča, raznio vjetar, ubio mraz. Sada mu takovi razlozi 
nisu ništa vrijedili ni valjali — a konac je bio pripovijesti 
taj da je Alaga imao jednoga kmeta manje. Malo zatim pro- 
dao je i drugoga, što mu je sina o trganju isčekao na 08$50- 
ran način. 

U takom stanju slabo i malo je mogao opažati šta biva 
i šta jest oko njega. Njegova najbliža okolina kano da nije 
za nj ni postojala, odnosno utoliko ukoliko je mislio da 
mu ona mora priznavati da su mu želje opravdane, nužne, 
te da se mora njima i ona pokoriti, priljubiti. 

Uza sve ono za čim se je u duši zanosio, ostao je kao 
i prije dobar otac i domaćin, al' takov koji misli da mu 
je dovoljno samo dobro htjeti onima koji od njega ovise 
i koji ga gledaju kao prvoga i najbližega, koji se za njih 
brine i koji ih čuva. Njegova obitelj, njegova kuća mu je 
mila i draga, al! nije mu više u njoj nekako bivalo kano 
prije i kano sada u krugu i društvu onih svojih prijatelja 
koji su s njim dijelili jednake nazore i o kojima je mislio 
da su s njim ravni govoriti. Otuda ona njegova šutljivost 
kod kuće, otuda i ona neka upravo nebriga za sve što se 
u kući događa. Kako što ide, kojim redom, on nije Znao, 
niti je mogao i imao vremena da se bavi i zanaša onim 
što se zove domaća radost il' žalost. Imao je i odviše važ- 
nijih stvari nego što su te. 

Pred godinu-dvije dana, dok nije bio takov, malo je 
bilo razlika između njega i njegove žene, dapače nije ih ni 
bilo, kako je ona bila vrijedna i uviđavna žena, nastojala 
je da svaku obori, pa je tako kroz dugo vremena vladao 
mir, skladnost i zadovoljstvo. I sada je toga bilo, al' ne u 
onoj potpunosti kao nekoč. Hanuma je bila bistra pogleda, 
te je mogla lako opaziti kako se je Alaga promijenio, a to 
je na nju djelovalo vrlo neugodno. Nikada mu nije opra- 
štala što se je dao tako na ta sijela, na ta naklapanja i bes- 
poslice, kako je ona govonila. Mnogo puta mu je kušala ka- 
gova postupka i nemara, ali joj je to uzalud bivalo, jer bi se 
Alaga i na nju nekako kao okosio. On kao da se je sam 
ispisao iz kućnoga kruga, prepustivši ženi svu brigu, a držeći 
da je njegova samo i jedino ta zadaća i dužnost da se bavi 
stvarima koje će doći i koje će promijeniti sve odnošaje. 

Od svojih posebnih briga nije imao kada ni da se ras- 
pita čim se Avdo bavi, šta li radi, mada je uvijek mislio o 
njegovu dobru. Avdo bi često njega susreo, gledao da se 
s njim razgovara, nu kao da Alaga nije imao za to vremena. 

— Drugi ćemo put, evo sad imam nešto posla! — re- 
kao bi mu i požurio se, a uistinu sav mu je posao bio u 
tomu da ode u čaršiju i sjedne negdje na dućan, da podijeli 
samo nekoliko riječi, ili se zavuče u kahvu pa da tu šuti 
po cijeli dan. 

Tek malo po podne a osobito i redovito navečer došlo 
bi da se razgovara, kad bi se svi prijatelji okupili, u razgo- 
voru zaboravljajući da odu doma. 

Avdo, kako je cijenio Alagu i morao mu biti zahvalan, 
ne bi mu se usudio ništa zamjeriti, već bi pošao za svojim 
poslom. On je sada već, tamo pod zimu, otvorio lijep dućan 
na Luci, a malo-pomalo te počeo mesom po ugovoru raditi 
s vojskom. Posao mu je veoma dobro uspijevao. Isto i Mil- 
ši, koji je sjedio u kahvi, što su ju u logoru podigli, proda- 
vajući uz to i druge stvari. 

Tako je Alagi prolazilo vrijeme i on u vremenu. Na 
ženu mu se pak svalile sve brige, koje je on sa sebe stre- 
sao, pa mada je bila žena od razbora i srčana, znale su 
ju često puta ljuto oboriti. Začudo, kako se je ona znala 
dovinuti tomu da to tako ne može dalje ići niti dobru do- 
vesti potraje li sve tako. Koliko je godđ ljubila svoga Alagu, 
toliko isto i svoju djecu. Đulsi je posvetila svu brigu, koju 
razumna mati može posvetiti svojoj dobroj kćeri, a Mehu 
je nadzirala osobito, možda i stoga što je bio mezimac. Kad 
bi ga spremala u mejtef, opremila bi ga što se ljepše more, 
da je bila milota od djeteta. Meho i Đulsa su joj bila vrelika 
radost, al' joj je tu radost mnogo nešto mutilo. Nekakav 
ju strah spopadao kad bi se dala na razmatranje i razmiš- 
ljavanje kako Alaga troši vrijeme — a bogme i novce. Od- 
uvijek je bio veoma potrošan čovjek, to onda kad se je i 
marljivije radilo, a sada, kad upravo ništa ne radi, već sve 
zapušćava, postao je i potrošniji. Uz to grdnija joj je bol bila 
što radi Mehmed Alija. On se, rekao bi, već sveosve odbio 
od doma, pa ga nikada ni u vrijeme ni u dobu kad treba. 
Otac mu ili nije htio, ili nije vidio, dli nije mario, da ga 
nadzire, kad ustreba, da ga ukori, već ga prepustio, kao 
i ostalo, materi. A Mehmed Alija se prestao matere bojati, 
te što bi ona na nj zavikala, što bi ga korila, bilo joj je 
suviše uzalud kvariti prsi. Po cijele dane, po cijele noći 
znao bi on ne doći doma, te koliko je sam Alaga trošio, 
Mehmed Alija je i deset puta više. Otac mu je uvijek davao 
novaca — a volio ga je i ponosio se je svojim sinom. 

Jednom ga susreo Omer-efendija, pa uz ostali razgovor 
na koncu mu reče: 


— A što ti, dina ti, Alaga, ne daš Mehmed Aliju u školu? 

Alaga ga samo ispod sebe pogleda, pa opet skrenuo 
pogled na lulu, u kojoj se je pepeo podizao dimom. 

— Mehmed Alija je još, džanum, mlad, a sada mu je 
zgodno; ruždija lijepo uređena, pa što ne bi? Neće biti 
zgorega. Moj Hilmo nije više za to, ama ja sam ga dao da 
uči ovo novo pismo, valjat će... 

— Šta, novu jaziju? — uprepasti se Alaga, oduprv se 
rukama o koljena. 

— Ama da šta ti misliš — potvrdi Omer-efendija. Neka 
ga, neka uči, pa deder i ti svoga Mehmed Aliju u ruždiju! 

Alaga ne odgovori ništa ni odmah niti kasnije. Kad se 
je Omer-efendija od njega pozdravio i otišao, odvratio mu 
je pozdrav, ali tako da se je vidjelo kako ga je nešto silno 
zabolilo. Požalio je Omer-efendiju, još više, činilo mu se 
da se je u njemu razočarao, te da u njemu, u Omer-efen- 
diji, ne vidi više ,pravoga turčina" već odmetnika koji je 
došao da i druge zavađa na gnijeh i odmet. On, Omer-efendi- 
ja, koji je toliko učio i preučavao, koji zna Kur'an u nokat 
— pa da mu on savjetuje kako će svoje dijete dati u škole 
da uči kaursku jaziju? Eto, on grdno zlo počini od Hilme, 
pa kud još da njega, Alagu, svjetuje na odmet? A nije li to 
isto kao odmah reći: Više nisi turčin niti smiješ biti? — 

Alagu je to iz temelja bilo potreslo. Koliko god je ipak 
od novijega vremena upravo gledao, da se s Omer-efendi- 
jom manje sastaje, ipak ga je cijenio i duboko štovao kao 
pravoga turčina, koji je čak u Stambulu učio u medresama. 
O njemu je mogao sve pomisliti, — al' da će biti, uopće 
da bi i mogao biti izdajnik vjere — toga Alaga nije ni izda- 
leka slutio, i za nj bi dao hiljadu puta svoju glavu, da mu 
ju odsijeku na velikoj ćupriji. A vidi sada! Taj Omer-efen- 
dija, koji je među prvima bio zvan, da čuva vjeru — on 
se upravo diže proti njemu, te i druge proti njemu navrće 
i nagovara. Zar to nije znak padanja, i zar to jasno ne po- 
kazuje da ovdje dinu više nikako ne može biti dobro? 

Tako je s ogorčenjem razmišljao Alaga, uviđajući pogi- 
belj tim višu kad se za tako pogubne i najgore stvani Zau- 
zimlju i oni o kojima se je do sada mislilo i moglo misliti 
da će znati i moći čuvati sveti din. Ogorčen, ubijen je bio u 
dno duše — i već je pred sobom viđao skoro, brzo vrijeme 
kad će nestati i zadnjega turčina... A u tomu šta činiti? 
— pitao se je on. 

Alaga se nije mogao snaći da uvidi šta znače Omer- 
-efendijine niječi. Omer-efendija je bio čovjek koji je hodao 
i svijetom, pa se je već u tom dosta razilazio od Alage, 
njegovo mišljenje i shvaćanje od Alagina. Dok je Omer- 
-efendija držao da čovjek može ostati gdje hoće, potpun u 
svojim osjećajima, osvjedočenju, gleda li ga umnim i tje- 
lesnim radom iznijeti na jednaku, pa i višu visinu mimo 
drugih, stvarajući uz to sam sebi okolinu kakovu hoće, 
Alaga je upadao u bolest, koja donosi sobom to da čovjek 
zamrzi sve što je oko njega, misleći da čini pravo i s tom 
mržnjom držeći da je obavio sve što se od njega traži i 
očekiva, a sveđerno još uvijek tražeći, makar i na silu 
novih razloga, da u sebi što više podjari onu mržnju i time 
već unaprijed da opravda sve ono što uslijed te mržnje 
počini. Alaga je bio dobar musliman, odan svojoj vjeri, koja 
ga je svega ispunjavala i za koju bi dao i zadnju kap krvi. 
Ali koliko god je bio odan svojoj vjeri, toliko je bio slabo 
u nju upućen, te joj je povrede nalazio i ondje gdje ih 
nema, i pogibli gdje ih ne more biti. Za ništa drugo već 
za din on je uviđao pogibelji u ovim novim odnošajima, a 
isto tako mu je bilo pravo odmetništvo od dina, tko bi se 
tim odnošajima priljubio..... Pa učiti kaursku jaziju — 
to je grijeh neoprostiv, grijeh proti Bogu, zločin proti di- 
nu... Ne, toga on ne more dozvoliti, radije sve negoli to. 
On nije shvaćao važnosti pisma i knjiga, koje uznose čovje- 
ka, krijepe mu dušu, snaže srce, po kojima čovjek tek 
nauči kako će znati odlučno raditi za najviše svoje svetinje. 

— Ja moga Mehmed Aliju? Ne, ne dam ga; on mora 
ostati pravi turčin, kakav sam ja i kakvi su nam stari bili! 

Tako je on odlučno u sebi zaključio, uvrijeđen u dnu 
duše onim riječima Omer-efendijinima. 

A to je bilo po podnevu, upravo u isti čas kad su u 
Mujanovoj kahvi na Đerizu padale i lupale karte po daski. 
Otamna, zadimljena odaja, u kojoj posjelo nekoliko glava, 
koje jedva prepoznaješ, dok iz jednoga ugla dopire lahak, 
pridušen govor, po gdjekoja psovka, kletva, iz kojega buk- 
ne mala iskrica inada, pa opet prestane. Kroz pendžer pada 
na njih danje svjetlo i svijetli im da vide karte, da mogu 
igrati. U licu ih nije moguće pravo vidjeti, jer su se po- 
gurili — tako su strastveno gledali u karte kad bi koju 


163 


bacili. Zveknuo bi novac, a nekada bi se svi rukama pojag- 
mili za sredinom i jedan drugoga pogledali, mrko ljuto. Ta- 
da bi se vidjelo kako im se oči zakrijese samo za onim — a 
za ostalim ništa, kao da ih i nije. Nikuda se na stranu ne 
osvrću, kao da su za sve otupili, dapače, nemaju kada ni 
cigare zapaliti. 

— Ha, ja... moja je! 

— Nije, ne dam... 

I nastala bi vika, inad, mala svađa, koja bi se opet smi- 
rila da se uzmogne igra nastaviti. 

Od iza podne sjede tu i igraju se neprestano, strastveno, 
ustrajno, a da ne podijele među sobom drugih riječi, već 
gdjekoju inadljivu i osornu riječ. U igranju nisu opazili 
kako se dan izmiče, kako se pomalo smrkava, već tek kad 
se je uhvatio sumrak, onaj koji je bio prama pendžeru, 
pogleda na nj. 

— A vidi, smrkava se! 

Nisu opazili, također, kad im je kahvedžija zažegao 
svijeću. 

U kahvu nagrnu pod mrak još više mlađarije, vičući 
i glasno razgovarajući preko basamaka, a kad uniđoše u 
odaju, svi prasnuše u jednodušan smijeh, pokazujući jedan 
od njih prstom na onu četvoricu što su se igrala. 

— Eno, nisam li rekao, a? — reče on ostaloj svojoj 
družini. 

Svega ih je trojica unišla, a kako su uz basamake ga- 
lamili, rekao bi čovjek da ih je i deset bilo. 

— E jesi, dobio si okladu da ćemo ih naći gdje se 
igraju! — na silu priznade drugi. 

— Ah, šta mi je to! Svi ćemo po rakiji! — mahnu treći 
rukom prema glavi, da mu se je fes nagnuo sasma na 
stranu, a pri tomu se je smijao tako slatko i ugodno kao 
dijete kad mu se daje slatkiša. 

Svijeća u odaji nije imala velike jakosti, da bi mogla 
dobro i točno rasvijetliti da se raspoznadu oni koji su došli. 
Tek kad se primakoše bliže njoj, mogli su se bolje vidjeti. 
Dvojica od njih bili su Salko i Ibro. 

— Kako ste stali? — priđe Ibro bliže onima koji su 
igrali. 

— Ne pometaj nas! — upozori ga jedan od ovih. 

— Oho, Mehmed Alija se ljuti! — uhvati treći jednoga 
igrača za kitu, te mu poče onako podizavati fes. 

— Bježi... — izusti Mehmed Alija psovku. — Gu- 
bim puno. 

— E hajde, sada prestanite, pa ćemo malo da se raz- 
veselimo. 

— Odmah ćemo biti gotovi! — obećavao je jedan, koji 
je upravo požudno dijelio karte. 

Malo zatim igrači se rastaviše i digoše. Stavši na noge, 
počeše se protezati, jer su im se žile bile nekako skupile, 
živci zamrli i otrnuli od velikoga sjedjenja. Idući preko odaje 
pružali su ruke, pa se onda podbočili u pasu, iskrenuli na- 
trag i trehnuli sad jednom, sad drugom nogom. 

Poredali se po sećijama te onako sjeli, pogledujući je- 
dan drugoga, pa naokolo po odaji. Mehmed Alija je još 
stajao na odaji podbočenih ruku. Odmah se je vidjela ve- 
lika razlika u dobi među njima. On još mlad, golobrad, tek 
mu nekakva ko crno-žuta vunica ponikla nad nausnicama, 
a oni drugi i jači i snažniji od njega. Prilično su kako koji 
od njega bili svi stariji. Krupni im i već veliki brkovi, a 
kuda briju bradu, onuda ih osulo jako modnilo od sitnih 
dlaka. Samo u Ibre se je pokazivala veoma slaba brada, 
ali su mu zato bili puni ožuti brkovi. 

— Što ti je, Mehmed Alija? — upita ga Salko. 

— A, nije ti karta htjela, je li? — premetnu nogu pre- 
ko noge jedan od onih što su s njim igrali. 

— Nije, dina mi, već sam ogladnio! Iđem ja, ne bih 
li što našao gdje u čaršiji, pa ću se odmah vratiti! 

— Prođi se ćorava posla! Sad ćemo pod Hum na rakiju, 
pa moreš tamo jesti što ti duša hoće! — nagovarao ga je 
onaj treći, koji je došao s Ibrom i Salkom. 

— Pa makar i to bilo! — slegnu on ramenima. 

Nastade mali mik. 

— Zbilja, još je rano pod Hum! — skoči jedan prama 
duvaru, gdje su visjele gusle, dvije tambure i šargija. 

Najprije prihvati jednu pa drugu tamburu i pušća ih 
iz ruku, a kako su udarile natrag o duvar, onako im Žice 
zazujaše. Pa onda skinu šargiju i idući preko odaje, kucao 
je prstima po žicama. 

— Ha dedera jednu! — kliknuše ostali. 

Onaj uze navijati i navijati, dok ne povuče terzijanom 
te i sam ne pusti glas. Uza nj prihvatiše i drugi, jedan više, 
drugi manje, a svi gotovo debelo, nesuglasno, a sve onako 
ispod glasa. Katkad bi samo Mehmed Alija prihvatio potiha- 
no i izdignuo. 

— Uhu, post mu! Salko bi se uz duvar prislonio i met- 
nuo ruku za zatiljak, dok bi mu se rub od fesa ljubio sa 
dugim obrvama. A bile su mu veoma lijepe a crne. 

Na dvoru se već uhvatio mrak, te još malo tko prolazio 
čaršijom. Dućani se pozatvarali, samo su još bile otvorene 
mehane na Vakufu na onim pećinama nad Radoboljom. 

— A gdje je ovo Hilmo? — upita upola pjevanja Ibro. 
Nikad ga među nas od neko vrijeme. 

— Ostavi ga, bolan! — mahnu onaj iz ćoška. 

— Što to? — nagne se Salko. 


— Tokorse čovjek se uozbiljio, pa neće nikuda: Dijete! 
— opet će onaj. On ti se, bolan, boji oca kao groma. Nikad 
nije ništa ni bio, pa neće ni biti. 

— Eh, ako se sada ne proveseli, bogami neće ni kasnije. 
Vidjet ćemo! — pomaknu glavom i obrvama Salko, te sa 
strane pogleda Mehmed Aliju. 

Uto se čuše stupaji po basamacima. 

— Sad će ovamo svijet — hajdemo mi za ranijega! — 
predloži Salko. 

Svi pristadoše te se sva sedmorica hitro posukaše iz 
odaje i prosuše na ulicu. Na dvoru je vladao crni mrak, a 
slegla se i dobra tišina, te su Radobolja i Neretva šumile, 
kao da im se je biik pojačao. Kroz čaršiju bilo tamno, mrak 
se slegao svuda naokolo, a kroza mj iz daljega i bližega 
prodirala sitna svjetla svjetiljaka iz kuća kroz pendžere. 
Momci nagnuli uz čaršiju, a kako gaze i stupaju, onako pod 
njima škripi pijesak. Kroz mrak su se okretno i vješto pro- 
micali, a kad iziđoše iz čaršije, skrenuše nalijevo niz brdo 
preko stijena, te preko vode pređoše na drugu stranu. Ova- 
mo im se sa strane crnila Radobolja i hujila ispod mlinica, 
pršteći i sipajući sitne kapi. Odatle skrenuše nadesno, i pod 
Humom upadoše u prva vrata. 

— Evo nas! E gdje si, mehandžinice? — uz basamake 
zaviknu Salko. Lako je bilo prepoznati njegov glas. 

Wa TED, 


— Ah, bijesne momčadije, samo da je djevojaka! — iziđe 
pred njih na tavan postarija krčmarica, držeći u ruci čirak 
i žmireći, da bolje vidi, tko joj to dolazi. 

— De, šta si nas se, bona preplašila? Ne budi ti ma- 


hane! — ošinu ju po leđima Ibro. 

— O vidi ti njega! — lukavo se nasmija mehandžinica 
i okrenu čirakom za Ibrom. 

— Ajbo! Nećemo se tući! — poče onaj jedan od zad- 


njih, koji je tek stao na tavan. Deder ti nama rakije! 

— U koju ćete odaju? 

— Svejedno. Ili ne, bolje, ovamo ćemo sa strane! Samo 
brže! — požuri Salko i otvori vrata odaje, koja je bila pra- 
ma Radobolji. 

Okretna krčmarica uniđe također među njima u odaju, 
užeže im svijeću pa pođe vratima. 

— I štogod da se prigrize! — prikriči joj Salko. — Ne 
boj se, Mehmed Alija, sad ćeš moći jesti! 

I družina posjede, udari u razgovor i smijeh, govorili 
su i o mehandžinici. Upravo kao da su se natjecali, a u tom 
ih smijehu zateče i mehandžinica, noseći rakiju. 

— Šta, đavoli! — lukavo se nasmija ona. 

— Budi stalna, neće ti ništa biti. Stara si više! 

I svi udariše u ponovan, pomaman smijeh. 

— A da ste vi vidili Ivku dok je mlada bila! — na- 
mignu mehandžinica. Ni sad vas se ne bojim. 

— U tvoje zdravlje! — okrenu čašu prema njoj Salko. 
Dederte, ljudi! — i nategnu pa ju iskapi do dna. 

Hitro je ispred njih nestajalo rakije, a mehandžinica, 
da prištedi čestu hodnju uz stepenice niz stepenice, do- 
nijela je napokon obilno rakije u velikoj crnoj boci. 

— Evo pa pijte, koliko hoćete! — pokaza im bocu. 

Sat je za satom odmicao onako hitro kao što su im se 
hitro salijevale čaše niz grla. Mehmed Aliji se počeo splitati 
jezik, te nije mogao ni govoriti kako treba, a oči mu se 
izbuljile, glava oteščala. Nepristojne su šale padala jedna 
za drugom, a smijao im se i Mehmed Alija, kao što god 
i drugi. 

— Sad ću ja doći! — reče im Salko i iziđe na vrata. 


167 


Preko tavana je upravo išla mehandžinica. 

— Tko ti je ono, bona, u drugoj odaji? 

— Eh, a što je tebi za tim? — nasmija mu se ona u brk. 

— A bogami, ja ću i bez tebe vidjeti! — pa se približi 
odaji i metnu oko na otvor. 

— De ostani, kukavan ti ne bio! — povuče ga ona za 
rame tako jako da se je morao okrenuti. 

— Tko je ono? 

— A duše mi, ljudi! Zaigrali se malo! 

— Kako? 

— Eno Salka Bušatlija izigrao tri tapije od Jesenice, 
a Avdaga skinuo sve sa sebe. Gube puno! Hajde, iđi, đavole, 
ne smetaj mi ljudi! 

Salko se vrati natrag i poče svojim drugovima pripo- 
vijedati kako se u drugoj odaji igraju. 

Vrijeme je već bilo odmaklo. Svi su uhvaćeni, a Meh- 
med Alija pao, pa ne more sobom ni maknuti. 

— Šta ćemo s njim? — upita Ibro. 

— Dina mi, ne more sam doma. Daleko mu je! — zabri- 
nu se Salko. 

— Sve mi nekako čudnovato, kako se Salko brine za 
Mehmed Aliju! — nasmija se jedan, lupiv rukom o dasku. 

— Vidiš, najbolje je da ga odvedemo u Mujanovu kah- 
vu, pak neka tu prenoći! — predloži Salko. 

— Pa taman! — odobriše drugi, koliko su se mogli 
uzdržati, te se digoše. 

Teško su stupali, ševrdajući pomalo, a kad su bili niz 
basamake, morali su se držati trabozana, mada im je me- 
handžinica svijetlila. Još im je teže bilo s Mehmed Alijom. 
Više su ga među sobom nosili negoli vodili. On je bio sagnuo 
glavu, te bi katkad izgovorio po nekoliko nesuvislih riječi, 
koje nije bilo moguće razumjeti. 

Vratili su se natrag istim putem, a kad su bili na Đerizu, 
dvojica uvedoše Mehmed Aliju u kahvu i predadoše ga 
kahvedžiji. 

Ostali su čekali na dvoru, a kad se i ona dvojica povra- 
tiše, razbjegoše se kojekuda po Mostaru u crnu noć da tra- 
že svjetla. 

VII 


Kao sumorni jesenji dani — tako je i Alagi prolazilo 
vrijeme. Nekad bi mu se tako smrklo da ne bi znao šta bi 
početi. Doma bi se brzo Zasitio, te bi izišao, kao nekako so- 
bom nezadovoljan i ljut, da se gdje u čaršiji razabere. Iz- 
valio bi se gdje u kojoj kahvi i onako mučaljivo provađao 
čitave sahate, ili sio komu na dućan, samo da sjedi i više 
ništa. U tako miran, jednoličan život kao da se je uživio, te 
mu očito nije prijalo kad bi ga kod kuće žena i djeca rastre- 
sali. Mada u čaršiji nije imao nikakova posla, život mu je 
bio čaršinski, tu bi se ustavio obično do ručano doba, a 
češće i do večeri. Uvijek je jedva iščekivao veče i sijela. To 
je pak za nj bilo posebno uživanje a svako mu se je činilo 
tako znamenitim da bi se i sam zgrozio kad bi pomislio da 
ne bi mogao na nj doći. A i sijela su jedno drugomu bila 
slična, kao dan danu Alagina sadanjega života. Na njima se 
već sve pretreslo, samo što su se tražili novi razlozi kako 
da se opravda onaj bijes, nezadovoljstvo, da se opravda nji- 
hovo mišljenje, kako ovo zlo, koje je sada, valja, ma kako 
bilo, ukloniti ili ispred njega bježati. 

U Alage se, kao obično, sabralo jedno veče veliko sijelo. 
Sastalo se do osam ljudi, svi mrka i ozbiljna lica, zabrinuta 
kao u ono vrijeme. Po hiljaditi se put jedan drugomu po- 
tužili, izjadali, pa i opet nastavili da se krijepe, da ne po- 
puste, snujući osnove koje su snovali i pred godinu dana. 
A kad bi se malo porazgovorili, onako ispod glasa, tajnovito, 
svečano ušutili bi, da bi se čulo samo kako tegle kroz čibuke 
ili srču kahvu. Pogledima oborili dolje, dok ne bi komu 
palo na pamet da kojom mudrom prekine tu tišinu. 

Nešto pred jaciju, kad su upravo tako malo zašutili, 
oču se na avlinskim vratima kucanje. Svi se zgledaju. 

"| — Šta će to biti? — upita jedan. 

Alaga podiže zar na pendžeru i pogleda niz avliju, na- 
sloniv jedno uho o staklo. 

Kad ponovno zakuca, diže se on te siđe dolje da otvori. 

— O, ti si Avdo? — upita Alaga, poznav po glasu Avdu 
kad ga je pozdravio. 

— Evo baš ja! A malo da prosijelim! 

— Bujrum gore! 

Kad uniđe u odaju, svi lijepo dočekaju Avdu, te mu 
se kao obradovaše. I to je bila neka promjena u njihovom 
jednoličnom sijelu. Avdo sada nije bio kao prvo. Uredno 
odjeven, zadovoljniji i veseliji u licu no prije, te bi ga čov- 
jek teško prepoznao. Čini se nekako slobodniji, odvažniji, 
a kad htjede sjesti, svaki mu je nalazio mjesto uza se. 

— Dobro, zdravo, Avdo, a? — upitaše ga. 

— Eh, kako Bog hoće! Pomalo, kako se more. A valja 
raditi! 

Avdo se bio veoma proradio i prometnuo sobom, kao 
da ga je sama sreća vodala za ruku. Više od godinu dana 
radeći sa malo, zaradio nešto i prištedio, te sada potjerao 
naviše, pa se dao i na manje zakupe. Radio kao mrav, pazio 
svaku i najsitniju stvar, pa koliko god je ono prvo vrijeme 
bilo vrlo lasno zaraditi, koliko god hoćeš, njega sreća i bolje 
milovala. Jedan dućan držao on, drugi Miša — i vidno se 
opažalo kako oni idu naprijed. Sad su ih drugačije svagdje 
dočekivali nego li prije: svojim radom počeše se izjednači- 
vati drugima. 

Al! ih je zato bilo koji su Avdi ljuto zamjeravali što 
radi sa Švabom i što se s njim druži. 

— Lijepo ti, Avdo, ama mi je samo začudno kako ti 
moreš, bolan, sa Švabom! — javi mu se jedan sijeldžija. 


— E, ne bih! Što, brate, ne bih? Kad tko more i hoće, 
neka radi, jer ja ne znam koje zlo otuda. 


— Već ti kao da misliš ovdje vjekovati. Eno što kaže 
Hadži-efendija. Danas sam bio u njega pa mi i opet kaza 
ćitab: evo ovaj nam veli da nam je dužnost seliti... 

— Neka njega! — prekinu ga Avdo, kao da je jedva 
htio preuzeti da govori. Kad pred drugima, kazuje Ćitab: 
Evo ovaj nam veli da je dužnost seliti! — a kad sam, onda 
on gleda svoga posla. Pametan za se — ama kud iđe drugi- 
ma što govoriti da se zapuštavaju? Svakako je bolje raditi, 
pa kad bi čovjek i da seli, tamo će onda više imati. 

Ostali se nisu slagali s Avdom, već su nekako mahali 
glavom, kao da ne odobravaju. Nitko se nije mogao s njim 
podudarati, svakoga su se misli razlikovale od Avdinih, i za 
to se je Alaga znao i srdnuti na Avdu. Tako i sada ne bijaše 
mu po volji što je Avdo rekao. Njemu je shvatljivije, ra- 

zumljivije i pametnije bilo kad je odmah iza Avde nado- 
vezao Mehmed Krilić: 

— Aa, dina mi, ja ga ne ostajem ovdje, već selim. Šta 
ću, ponijet ću sobom din i motiku... 

Govor se razvi malo živahnije, al" Avdo nije mogao pod- 
nositi o čemu se oni Ostali razgovaraju. To mu je bila su- 
višna i smiješna stvar, sve samo: seliti se! Toga se je on 
dovoljno zasitio, pak je stoga kušao primiriti ljude i svrnuti 
govor na što drugo. 

— A znate li, ljudi, da su ubili Bajru Kenjara? — po- 
gleda ih on sve izreda. 

— Šta veliš, Avdo, zaboga? — svi se snebiše, podignuvši 
od iznenađenja ruku, il' otvorivši usta, ili streknuvši se 
malo na se. 

— Jesu, dina mi! Eto večeras saznadoh! 

Sijeldžije se zagledale, te onako isto, nepomično sjede, 
kao da nisu mogli ni smjeli vjerovati toj groznoj vijesti. 

— A kako i tko? — upita ga Krilić. 

— Ja taman zatvarah dućan na Luci kad odjednom trže 
jedan poznati Gabeljak. Dobro, zdravo, pa će me on upitati 
da li sam čuo kakva se je nesreća dogodila. Šta ja znam, 
kakva nesreća, ko kad biva ništa nisam čuo ,Ama jest, 
Avdo", reče mi on, ,prava nesreća. Kako je ovo vrijeme je- 
gulji, sinoć ju u Gabeli lovili. Poredali se ljudi ovako uz 
Neretvu, pa svi gledali u vodu. Tu bio i Bajro Kenjar. Ta- 
man mrak. Kad odjednom odonuda iza plota: trak! a Bajro 
na leđa". 

— Mrtav? — upitaju ga oni. 

— Jest — stanite, da vam kažem. Ja ga upitam, zna 
li se tko je, šta je, uhvatiše li koga? ,,A jok'"', veli Gabeljak. 
, Već jest, kad je Bajro pao na zemlju, zaviknu: Ubi me 
Pero Bevanda! — pa još ne znamo šta je. Vidjet će se zar". 

— I odmah mrtav? 

— Kako pao, onako i ostao! 

U odaji nasta mliik, a sva su lica bila smrknuta i ozbilj- 
na, ozbiljnija nego prije. Obuzelo ih, obhrvalo silno prene- 
raženje, a onaj njihov mik još je tajnovitijim činilo trepta- 
nje svjetla na čiraku, koje bi planulo i spalo, kao kad 
čovjek naglo trepavice otvara i zatvara. Nisu ni opazili da 


171 


je mum dogorio do kraja, tek kad je fitilj počeo upadati, 
Alaga se osjeti i udije drugi mum. 

— Znam ja, tako će to sada ići! — uzdahnu Krilić po- 
dignuv i spustiv zabrinuto obrve. Velju ja, što velju: ja 
selim, pa ću sa sobom ponijeti din i motiku — i što Bog da! 

— Eto ti na! — oglasi se jedan iz ćoška. Tako će nas 
sve poubijati redom! 

Taj glas o smrti Bajre Kenjara tako je smeo Alagu da 
nije znao ni mogao ni riječi progovoriti. I ta mu se nasložila 
na ostale, pa je sve nešto snovao i zaključivao u glavi. Dok 
se je na Avdi vidjelo, da je nezadovoljan, što je i s ovim 
pomeo sijelo i razgovor, dok su ostali primjećivali sad ovo, 
sad ono, uviđajući velike pogibli koje se spremaju, a kako 
io svjedoči i umorstvo Bajre Kenjara, Alaga nije prozborio 
ni bijele ni crne. Takova mu se gorčina, takov bijes slegao 
na dušu i srce kako još nije kroz ovu godinu-dvije dana. 
Otvorila se pred njim vrata budućih dana — i viđao je sve 
samo zlo i gore, a spasa nikakova. 

— Ne bude li brzo drugoga spasa, bježi odavle dok si 
živ! — stvarao je on svoju odluku, pa onda onako nijemo 
pogledao svoje prijatelje kao da ih je htio upitati: Zar ne 
velim pravo? 

I kad su se sijeldžije rastale, a on za njima zatvorio vra- 
ta, ostao je sam sjedeći i premišljavajući. Punio je lulu za 
lulom, odbijao bijesno dimove, te je tek sasma kasno legao 
u dušeke. Bio je načistu: potraje li ovako, sve će nas jed- 
noga po jednoga posmicati. 

Sutra dan je cijela čaršija, čitav grad znao i pripovije- 
dao o tome događaju. Sve se je tim zanimalo, o tomu ra- 
spravljalo, ali od svih najviše kao da se je tim zabavljao 
Alaga. Sve mu se misli u to usredotočile, te o drugom nije 
mogao ni misliti ni govoriti. 

— Kaurin ubio turčina! — po hiljadu je puta u sebi po- 
novio, pa u tom jadu, u tom bijesu spopala ga neka bojazan, 
neka slutnja, kako to zlo kaže: bolje ni drugima neće biti. 
Onaj, koga je ubijeni Bajro Kenjar označio svojim ubojji- 
com, metnut je bio odmah u istražni zatvor, istraga povede- 
na, te su svi, a navlastito Alaga, napeto iščekivali šta će 
biti, kako li će sud ispasti. On je bio uvjeren o krivnji 

zatvorenoga, on zna da je kriv, kao da je i sam bio tad 
u Gabeli, pa kao da je vidio gdje je onaj napeo pušku i 
naperio u Kenjara... Pa je bio također čvrsto uvjeren da 
će ga sud osuditi kao ubojicu, na smrt, na vješala. 


I tako je on u napetom očekivanju proživio cijelu zimu, 
dočekao i proljeće. Kroz cijelo to vrijeme za njega nije bilo 
drugoga posla, druge brige, negoli je to kako će biti osuđen 
Kenjarev ubojica. A ona istraga kano da se je po njegovoj 
volji i želji sve više otezala, da do kazne ubojičine uzmogne 
što više govoriti i raspravljati i druge uvjeravati po svom 
najboljem uvjerenju i nakani o zlu, koje eto pritiskava 
zemlju i pristaše dina. 

Njegova kuća, njegova žena i djeca, svi njegovi poslovi 
— kao da nisu za nj ni postojali. Doma je dolazio, jer se 
je od uvijek naučio da doma spava — pa da opet iziđe i 
da se ne vrati po čitav dan. Za žensko je da bude doma, a 
čovjek uvijek ima svojih posala u čaršiji među drugim lju- 
dima. Pod izmak zime, kad se je vrijeme bilo sasma raz- 
galilo, uhvatio ga kmet u čaršiji i opomenuo ga da bi mu 
se sada valjalo pobrinuti da dobro obradi, opkopa vino- 
grade brzo. Alaga je bio u najzanimivijem razgovoru, pa kad 
mu je to kmet spomenuo i upozorio ga da će ove godine i 
još manje biti grožđa ne obradi li na vrijeme vinograde, 
taman kao da ga je pomeo u najvažnijim, životnim poslo- 
vima, gdje mu upravo o jednom času ovisi sve. Alaga se ra- 
srdi, otjera kmeta, sam skoči na noge — da traži kupca 
vinogradima. Pa ni to sam nije mogao niti imao kada oba- 
viti: našao je drugoga da ispred njega prodaje. Ta je nje- 
gova nakana, odluka odjednom nastala, a kano da je dozri- 
jevala dublje vremena. Svakako je tu bilo ja ginut ja 
bježat — mislio je on — pa je bezbeli bolje odmah okrenuti 
u novac. 

O toj svojoj odluci nije se sjetio ništa reći svojoj ženi, 
a kamoli se s njom posavjetovati. Ona ionako već godinu 
dana slabo što čuje iz njegovih upravo usta, šta on radi, šta 
li snuje. Samo što je na njemu opažala veliku promjenu. 
Prije tako brižan i poman, sada sve odnemario — pa ju 
nije malo peklo njegovo držanje. Nu to bi njoj bila mala 
rana da ju nije mučilo ponašanje Mehmed Alijino. On se 
već sasma raspuštao, pa rasipavao, a i dana bi prošlo te 

se ne bi doma pokazao. Zabrinuta je srca gledala to sve, 
te je uzalud kušala da se otrese neke nutrnje boli, koja ju 
je podgrizavala. Katkad bi se tako zabrinula, te bi sasma 
zaboravila obući i opremiti Mehu u mejtef, pa bi to morala 
onda učiniti Đulsa. 

Najvišu utjehu, razbibrigu nalazila je u to dvoje svoje 
djece. S njima se je razgovarala — kad Alaga nema kada 
sam da podijeli s njom riječi; njima se je tješila, kad bi 
ponovno došao k njoj glas da joj se je Mehmed Alija dao 
na piće, da je udario u igru. S Mehom joj je rasla nada, a 
u Đulsi kano da se je brižna pomlađivala. A Đulsa joj je 
bila dobra i poslušna, valjana kao zlato. Kroz ovo pola go- 
dine sva se razrasla, pa čitava djevojka, da je se dva oka 
ne mogu nagledati. U stasu vitka a visoka, svaki joj kret, 
svaki hod plemenit, lice milo i lijepo, s privlačivim izrazima. 
Grudi joj porasle, više se zaoblile — te ne bi čovjek rekao 
da je to ono dijete još od natrag pola godine. Kad bi u 
kući radila i opremala, morala bi zavrnuti rukave — a ispod 
njih bi sinule pune i bijele nježne ruke, ili kad se spustila 
uz ognjište, tanke bi se dimije priljubile uz tijelo — a onda 
bi joj odavale prekrasne obline njezine. Bila je kao srna, 
vesela, hitra; oko nje sve pjevalo — takove je naravi bila. 

Mati je krila pred Đulsom svoje boli, koje Đulsa još 
nije mogla ni slutiti, a niti bi ih možda pravo mogla pojmiti. 
Iz njezina dražesna lica izvirali su trakovi sretna veselja, 
one radosti, koju čovjek može naći u dobi nestašluka. Đul- 
sino srce i duša bili su puni sreće i zadovoljstva, koje bi 
izlijevala u pjesmama i pjevanju. Mati joj je sama u tomu 
uživala, a kad bi otišla malo svojoj sestri, Đulsa bi htjela 
da ostane sama doma, te bi po sto puta zavirila u Sajinu 
avliju ili izašla na bašču, te se ogledala naokolo pa nadviri- 
vala na ulicu, sakrivajući se brižno iza drače. Istom nastalo 
proljeće, pa udarila zelen mladim, fino zelenim lišćem ili 
tek što pupaju grane. A njoj je tu bilo isto kao i lani u 
doba kad je sve još prekrivalo gusto zelenilo, i kadno se je 
kao dijete igrala sa svojim malim bratom u bašči. Stojeći 
onako iza plota nad sokačićem, kano da bi se nečesa sje- 
tila, pa bi stidno porumenila, a ustnama joj preletio smije- 
šak, kao što miris preletava rumenim cvijetom. Sjetila bi 
se — ta koliko je puta odavle vidjela svoga — Hilmu, koliko 

joj je puta on tu došao i bacio se piljkom preko plota, ili 
grančicom, a ona bi onda pobjegla, dršćući od nekakva ne- 
poznata joj milja, od neke nejasne dragosti. Njezin Hilmo! 
Ta kad se njega sjeti — a ni u snu ne bi se prestala s njim 
zabavljati — onda je sretna, zadovoljna, kao ptica, koja leti 
kroz tople, mile sunčane zrake, da padne na zelenu granu, 
da letne ovamo, onamo, pa da prpošna ciliče isred zeleni, 
isred cvijeća. Ta kad se njega sjeti — o, kako ju onda pro- 
žeže neki žarki plam, kao onda kad joj je rekao na svoja 
usta da ju voli. Onda, kad joj je to rekao, možda nestašna 
nije pravo ni znala šta to znači, već je tek mogla slutiti i 
slutila je da je to nešto vrlo lijepo, ljepše i slađe od svega 
drugoga, čarobnije i zamamnije i od divnoga proljetnoga 
jutra, kad joj se javlja svojim rumenilom i svojim zadahom. 
I onda kad joj je prvi put rekao da ju voli, i onda je odmah 
sva uzdrhtala, pa i sada i uvijek te joj riječi zuje u ušima, 
ista joj se slast, ali sve jasnija i jasnija, prelijeva sretnim 
i blaženim srcem. A tek kad joj on dođe pa kad joj uzme 
govoriti i kazivati — svašta — tako lijepo, tako slatko, da 
ona ne bi imala kada hvaćati smisla njegovih riječi, njegova 
pripovijedanja, već bi joj njegov glas odzvanjao kao neka 
privlačiva pjesma, kao kad ono za lijepih, vedrih večeri što 
sluša šušuljanje vode tamo ispod pećina, kuda se je prosula 
sjajna mjesečina. Nije petka bilo kad joj Hilmo ne bi došao, 
a i u druge dane znao joj je doći. On bi donio dara Saji, 
pa bi onda iz njezine avlije razgovarao s Đulsom, koja bi 
izišla na pendžer, što iz njezine kuće gleda u Sajinu avliju. 

Đulsa nije mogla svojoj materi sakriti svoje ljubavi. 
Mlado, zeleno djevojče odade se pogledom, stidnim rumeni- 
lom, a što više gleda da sakrije tajnu svoga srca, tim ju 
lakše more odati. Tako je i Đulsina mati slutila o tom da 
se je moralo nešto dogoditi u srcu njezine kćerce, a opet 
čula je i sama odnekuda kako se to dvoje rado gleda. Pa 
dobra mati nije se tomu ništa protivila. Znala je da je 
Hilmo dobar momak, od dobre kuće, a bogme opet nije ni 
rodila kćeri da uza nju osijedi. Pažljivo je samo gledala svo- 
ju Đulsu, al' joj nije nikada rekla da išta znade, već ju je 
prepuštavala njezinoj slatkoj sreći: bud i sama imade svojih 
boli, nije htjela svojoj kćeri ni za dlaku da umanji sreće. 
I uprav stoga držala se o svemu tomu nevještom, znadući da 

je djevojčina sreća onda potpuna kad još misli da ju obvija 
sveta tajna. U sreći svoje kćeri uživala je dobra mati, sje- 
ćajući se sada i sama ugodno onoga vremena kad ju nikakve 
brige ni boli nisu mučile. 

Zabavljajući se sobom doma, s ono dvoje svoje djece, 
nikada joj ne bi bilo potpuno veselje. Mehmed Alija joj je 
ništio sne — a nikad mu nije mogla ništa zabraniti niti ga 
dozvati pameti. On je se više nije bojao niti je mario Za 
njezine molbe, opomene i prijekore, a Alaga ju nije imao 
kada slušati kad bi mu o sinu kazivala Alage kano da se sve 
to nije ni najmanje ticalo, kao da na nj ništa ne spada što 
biva u kući. Ni radost, ni kućno veselje uz dobru ženu i 
djecu nije mu više bilo, kao što njegovi razgovori, njegove 
osnove i mišljenje, njegova sijela. Nikakvih briga nije vodio 
o onomu što ima, već je njegov život, njegove misli, njegov 
posao vas bio u čaršiji, gdje je hodao od kahve do kahve, 
od dućana do dućana. Osobito je takovim poslom bio obuzet 
u zadnje vrijeme, ono sve otkad pogibe Bajro Kenjar. To 
niti mu je dalo mirno sjediti ni spavati, a iz toga slučaja 
izvađao je i najgore još koji će istom slijediti. Što mu se 
je jednom pričinilo zlim, u tomu više nije mogao naći ni 
mrvice dobra, pa makar se napregao da i silom nađe. 

Kako se je god koji dan više primicao glavnoj raspravi, 
onako je rasla i viša napetost, a osobito je tu konačnu ne- 
strpljivo očekivao Alaga. Šta je i da je do njega, on je već 
odmah, u prvi mah bio načistu sa sobom, što bi morao 
učiniti, te mu se ovo otezanje s istragom i sve drugo činilo 
prava zavrzlama. 

— Eh, sad ćemo brzo vidjeti na čemu smo! — govorio 
je Alaga. 

Upravo negdje ko pod konac svibnja g. 1880. bila je 
rasprava. Ona opet dva dana nije se o ničemu drugomu 
razgovaralo već samo o tomu. Jedni su pripovijedali koliko 
su vidjeli svjedoka da je došlo, drugi kako su okrivljenika 
izveli na sud, a treći već odmah pogađali kakav će sud 
pasti: Evo ovako! i uhvatili bi se za vrat kao da će se 
udaviti. 

Alaga one zadnje dane kao da nije ni mislio izlaziti iz 
čaršije, a da je bilo na njegovu, ne bi se ni micao s razZzgo- 
vora gdje je jednom sio. Navečer bi se ljudi sastali opet i 

sijelili, neprestano govoreći o tom najznamenitijem događa- 
ju što se je zbio u zadnje vrijeme. Kad je pak bio zadnji 
dan rasprave, Alaga je sjedio u jednoj magazi na glavnoj 
cesti blizu Suhodoline. Kad pukne osuda, najbrže ću tu 
saznati. Sastalo se i drugih ljudi, pa jedni odu, te se i opet 
vrate. A Alaga ni da bi korakom, sve se čuva da kud ne ode, 
kao da bi bogzna što izgubio. Čim tko uniđe u magazu, 
odmah on upita: 

— Je li gotovo? Šta je? 

— Još ništa! 

Onda Alaga nezadovoljno namršti lice i odmahne rukom 
od sebe, pokazujući veliku nestrpljivost. Osim druge dvojice, 
u magazi je sjedio i Hadži-efendija, prebirući žuti tespih u 
rukama. Svi su šutili, muče bacajući poglede sad jedan po 
drugome, sad na cestu. 

— Šta li će biti? — uhvatio bi se Alaga istom katkad 
rukom za potkoljenicu, držeći onako nogu preko noge. 

— Hm! — na to bi Hadži-efendija uzgor digao rukom 
tespih, jednako tako dižući i glavu pa da onda pogleda na 
stranu. Tim kano da je mislio važno reći: — Sve propade 
— kao što ja kažem, pa nam nema druge, već seliti. A to 
nam je i dužnost! 

Bilo je podne već prošlo a oni tu još čekaju. Upravo 
im je netko na vrata dojavio da će rasprava brzo biti dovr- 
šena. Kad na jednom upade u magazu Krilić, vas zapuhan. 

— Eto, slutio sam ja... 

— Šta je, ako si turčin? — svi se isprave i pogledaju 
u Krilića. 

— Nema druge, već pokupite skute, pa glavom preko 
svijeta! — nastavljao je Krilić kao da ni čuo nije što su 
ga drugi pitali. 

— Kazuj, Kriliću, šta osudiše? 

— Šta osudiše? — ozbiljno se isporavi Krilić, baciv jed- 
nu nogu malo naprijed, a smotav ruke po pasu ispod izboče- 
nih prsiju. Nekoliko puta žmignu očima, spuštajući nada 
njih obrve. Zatim se okrenu malo na cestu, pa opet natrag 
te priđe bliže banku: — Ovako će oni urediti da nas kauri 
sve poubijaju. Pušćali su ga, eno ga gdje ode mahnito pre- 
ko čaršije... 

Od velika iznenađenja u prvi mah ni jedan nije mogao 
ništa izustiti, već svaki klonu od čuđenja malo natrag, dr- 
žeći otvorena usta, taman kao da je htio svaki nešto pro- 
govoriti, pa onako i zastao. Nastala šutnja u dućanu, te 
kako su pogledali u Krilića, s njega i ne skidaju očiju. 

— Nitko mene više ne zaustavi! — Jupnu Krilić rukom 
o banak. Jesen me neće ovdje vidjeti. Nešto sam prodao, 
pa još i ovo malo, a onda: ej dovale! 

— I pušćali ga? — pogledavao je Alaga sad u Krilića, 
sad u Hadži-efendiju. 

Hadži-efendija bijaše prestao brojiti zrna na tespihu 
kad je Krilić ono izustio da su Kenjareva ubojicu pustili, 
pa opet poče prebirati i šaptati u sebi molitvu. 

— Znao sam ja to, vrana vrani očiju ne vadi! — pre- 
kinu Hadži-efendija šaptanje. — To sam govorio vazda — 
a oni su amo zato i došli da nas iskorijene. Eto, ljudi, i 
opet vidite da imam pravo što vam kazujem iz ćitaba, da 
nam se je dužnost seliti. 

— Pa šta rekoše, zašto ga pušćaju? — upita dućandžija 
Krilića, uhvativ ga za rame da se njemu okrene. 

— Ma kad oni što hoće, naći će ti hiljadu petljanija. 
Vele, da nema svjedoka da ga je on ubio, jer ga niko nije 
vidio za plotom, a opet da se je dokazalo da je on toga dana i 
noći bio u Blizancima, I tako ti njega lijepo opremiše. 

Uto naljeze ispred magaze Omer-efendija. 

— O Omer-efendija! — pođe Krilić prama vratima, Z0- 
vući ga unutra. 

Omer-efendija je lagano išao cestom upravo s kraja po 
hladu. Kad je čuo da ga iz magaze zovu, zaustavi se, pogle- 
da, pa okrenu i uniđe unutra. 


— E — taman i ja prispio — zar ne? — mirno a ko 
napola sa šalom javi se kad uđe u magazu. 
— Kako god hoćeš — a mi te zovemo! — stade preda 


nj Krilić. Već evo da te upitam, jesi li čuo šta je danas bilo 
na sudu? 

— Čuo sam — pa? Sud ko sud, kako zakon, nako i on! 
nadoveza Omer-efendija. Kako u tebe, Alaga? odmah skrenu 
govor na drugo. 

— Dobro, šućur Allahu — već zbilja, šta ti veliš o 
tome? 

— Šta će drugo već što i mi? — odazva se Hadži- 
-efendija, povukav rukom niz brkove i bradu. 

Omer-efendija je pogledao najprije Alagu, pa Krilića, 
pa Hadži-efendiju. Taman da će nešto reći. 

— Eto kauri kaurina pušćali — tako će nas sve poubi- 
jati! — zabrza Krilić, pa pogleda redom sve, očekujući, da 
mu potvrde što je rekao. Ovdje nam nema više opstanka! 

— Tko to veli? — upita Omer-efendija. 

— I nema, dina mi..... — izbaci ispod brkova Hadži- 
-efendija. 

— A vidiš, ja to ne znam. A zašto nema opstanka? Pa 
šta ćemo? 

— Seliti! — ushodao se Krilić po magazi. Ta evo jesi 
li vidio danas, šta bi... 

— Gdje ubojicu pušćaše! — nastavi Alaga i bijesno 
pogleda preko ceste. 

— Ama kakav ubojica? — uščudi se Omer-efendija. 

— Što je smaknuo Bajru Kenjara. 


— A tko zna da je on? — pomaknu gornjim tijelom 
Omer-efendija. 
— Znam ja — znamo svi! — prihvati Alaga i pokaza 


rukom naokolo. Svak zna da ga je on ubio, pa ga iđe smrt 
— a oni njega pušćavaju! 

— Kakav ubojica, kakva li smrt! — nasmija se Omer- 
-efendija i diže ruku te ju spusti niza se. A jeste li ga vidjeli 
gdje ga je ubio, tko li ga je vidio? 

— On je, mi znademo! 

— Pa gdje su svjedoci? Što ne odoste svjedočiti na 
sud? — ustoboči se Omer-efendija, metnuv ruke straga pre- 
ko pasa. Pa smrt, pa seliti! Prođite se! Kad nema svjedoka, ni 
šerijat mu ne da smrti niti ikakve kazne. A njega ono veče 
nije ni bilo u Gabeli. 

Hadži-efendija samo dva-tri puta omjeri Omer-efendiju 
s glave do pete, pa poče preko koljena njihati tespihom. 
Alaga se smrče i zagleda preko magaze, dok je Krilić okre- 
nuo glavu i gledao, kako dućandžija gladi rukama po banku. 

— De, ne brani ih. Tko je pravi turčin, ovdje ne ostaje! 
— prekinu malu šutnju Krilić. 

+. Već dolaze mjesto nas onaki dugi! — srdito se 
okrenu Omer-efendija i pokaza s vrata malo podalje, gdje 

su zidari zidali novu, evropsku kuću. Dok vi tako računate, 
oni, bogme, rađe onako! — nastavi, pokazujuć sveđ ru- 
kom i ode. 

Oni se u dućanu nisu ni makli, samo što je Hadži- 
-efendija klimao glavom. 

— Pa šta da radimo? — pogleda napokon Alaga gore, 
važno, ozbiljno. 

Krilić se zaletio da će nešto reći, ali se suspregnu. 


— Da učinimo tužbu — a — šta velite? — predloži 
Hadži-efendija. 
— Komu? — napokon se javi jedan iz mraka. 


— Pravo veli Hadži-efendija. Tužit ćemo se mutesarifu, 
da sud nije pravo sudio — pa da vidimo šta će biti. 

Krilić mu je živo odobravao. 

— Napisat ćemo tužbu — ama treba na nju metnuti 
dosta potpisa! — tumačio je Hadži-efendija. Onda da nas 
se dosta sabere, pa svi skupa pred mutesarifa da odnesemo. 

— A ti ćeš mu onda ispred nas predati tužbu! — reče 
dućandžija prama Hadži-efendiji. 

— Što ja? Evo Alage — najbolje će on! — pokaza 
Hadži-efendija. A mi ćemo svi skupa gore. 

I zbilja oni zaključe da će načiniti tužbu i raziđoše se 
da to razglase, te da svijet bude spreman da dade potpise. 
Najviše je oblijetao Alaga, pa kad je do tri dana bila go- 
tova tužba proti osudi suda, na nju se sabralo preko sto- 
tinu potpisa. Na dva sata pred podne treći dan sabralo se 
mnogo ljudi i tamo preko stare ćuprije a i ovamo, da 
pođu svi zajedno pred mutesarifa. Odonuda s priječke stra- 
ne ljude vodi Alaga, noseć sobom tužbu, a sa carinske Ha- 
dži-efendija. Kad su povorke pošle — a imale su se sastati 
pod Suhodolinom — bilo je u njima mnogo ljudi. Svak 
jedva dočekao da se potuži na tu grdnu nepravdu što je 
učinjena kad je pušten ubojica Bajre Kenjara. Svi su bili 
ogorčeni, pa su se jagmili tko će ići. To sve posukljalo čar- 
šijom, a svijet se iščičkao po dućanima pa gleda. Netko iz 
povorke zaustavi se još poslom ovdje-ondje, dok ostali idu 
dalje. Alaga pred svima opet, i s njime jedno petorica, više 
šuteći nego li govoreći. Išli su uza Suhodolinu prama žutim 
sarajima, ni ne osvrćući se jedan na drugoga već svi, koliko 
ih je bilo, misleći kako će se potužiti mutesarifu. Alaga je 

već smislio šta će i kako će reći — i onda bogme nema 
druge, te će i mutesarif i sud morati uzmaknuti. On izduši 
na velika vrata, pa preko avlije, a kad uđoše u hodnik, Ala- 
ga i s njim ona petorica stanu izgledivati gdje je ona sto- 
tina ostalih. Oni čekaj i čekaj — al' nema nikoga. 

— Deder poviri! — reče Alaga jednomu — pa vidi hoće 
li brzo! 

Ovaj izleti na avliju pa pred vrata i pogleda niza Suho- 
dolinu, te se brzo vrati Alagi. 

— Gdje su? 

— Nema ni jednoga! — odvrati ovaj i bojažljivo po- 
gleda oko sebe. Nekoliko ih još silazi niza Suhodolinu. 

Alaga osta kao ukopan. 

— Šta ćemo sada? — upita jedan od njih. 

Svi su bili kao smeteni i neodlučni. I njima je bilo i 
odviše začudno: od tolikih ljudi, bit će i preko stotine bila, 
jedva ih šestorica. Pa ni Hadži-efendije! 

— Tako ti je sve naše! — prepara Alaga srdito tužbu 
i baci ju na tle. Hajdemo — šta ćemo mi sami? 

I oni se vrate 

— Što ti, Alaga, onu tužbu baci ovdje? — upita bo- 
jažljivo jedan. Mogu je sada naći — na njoj su potpisi — 
pa će nas — bojat se je — pozatvoriti! 

— Ha, ha! — priznade mu i Alaga, te se sam vrati, po- 
kupi tužbu i smota ju u džep. 


VIII 


Po gradu je bilo mnogo govora o tomu, kako su se išli 
pred mutesarifa tužiti proti sudu, pa su se neki srdili, a 
neki smijali. 

— Uh, bolan Kriliću — dražili su ga — šta ono učiniste? 
Pošli ljudi — ne moreš ih izbrojiti — a sve čaršijom jedan 
za drugim zaostaje. Kad gore ni đavoljega, već samo što se 
još zadnji pokupili ispod duvarova, silazeći kradomice niz 
Suhodolinu. Puste bruke i sramote! 

— Šta, komu se vi to smijete? Aa? — pitao je ljutito 
Krilić, vrteći se razdraženo. Vidjet ćete vi tko je Krilić! 

I zbilja, svijet je vidio brzo. Jedva što je mjesec dana 
prošao — Krilića više nije bilo u Mostaru. Prodao i zadnji 
lapat što je imao svoga pa se iselio. 

Dugo se je govorilo o toj zgodi sa tužbom, a Alaga se 
je uvijek srdio kad bi o njoj što čuo, dok je Hadži-efendija 
nepomućeno brojio zrnje na tespihu. Omer-efendija pak 
znao se je smijati, a katkad i porugljivo, katkad i upadljivo, 
zagrižljivo. 


— Eto — to su ti junaci! — Hoće tokorse nešto da uči- 
ne. Prva vatra — pa i najmanja stvar — planu, rekao bih, 
oborit će svijet, kako govore — a onda sve ti to isplavi 
kao da nije ništa ni bilo, svaki podvlači rep — jer se boji 
da ga ne bi kvrknulo po glavi. 

— Eto taki su ti naši! — odvraćao mu je načelnik Alaj- 


beg. Neće ovo, neće ono — ni sami ne znadu šta bi. Taman 
ko bolestnik. A sada uvrtili u glavu da će seliti. Kud će 
u nesreću, šta li oni misle? 

— Ja ih, dina mi, ne razumijem. Evo — trojica ih već 
ode u svijet zaradi toga što nisu onoga objesili, jer da je 
on ubio Kenjara. Pa ti to sve govori kako će se seliti, a o 
drugom ni ne zna, niti se čim drugim brine. Dvije godine 


evo uvijek na ustima: Selit ćemo! Selit ćemo! — pa pro- 
davaju i prodavaju — a isto sve ovdje sjede i troše pare, 
dok posve ne potroše, pa su ti onda ovaki — i Omer-efen- 


dija ispruži dlan te puhnu u nj. 

— Dina mi, jadno s njima. A jada oni ne vidili, ne 
znam kako neće da uvide da ih ni tamo bogme neće prazne 
drage volje primati? 

— Rade kao da su pamet založili. Evo po čitave dane 
tu ti nema ništa drugo već: i ovako ćemo i onako ćemo — 
a. na srijedi ništa. 

— Ima ih takih koliko god hoćeš. Eno ti Alage — ni 
pola nama od onoga što je imao — 

— Šta veliš, ako si turčin? — začudi se Omer-efendija. 

— Ni pola, turske mi vjere. To ti je on nekuda prodo 
i uputio. Ee — nije on sam! — zaklima Alajbeg glavom, 
vadeći duhan iz kese. 

— Pusta pameti, gdje si? — lupi Omer-efendija dlanom 
o koljeno, da je dobro puklo. 

To je bio znak da se je malo srdnuo, ama se je prikrio, 
te mu se na usta pojavio onaj sažalan, bolan smijeh, ko 
kad čovjek ne zna drugo šta da učini, gledajući gdje ludo- 
rije počinjavaju oni koje je dužan voljeti, pa se onda gorko 
nasmije, ne mogući im ništa drugo učiniti. Tako se je Omer- 
-efendija bolno ismjehavao prekoravajući nesmotrenike koji 
trate vrijeme uzalud i u štetu, dok su već novi nadošlice 
počeli kupiti hlad poda se ondje gdje su prije domaći ljudi 
sjedili. 

— A čija je to krivnja? Možemo li njih osuđivati što 
se brinu za se, ili naše žaliti što tako uzmiču? — pitao se je 
on. Ah — ni jedno, ni drugo. Čovjek je stvoren da radi, a 
tko više i vještije uzradi — onoga je mejdan, onoga je po- 
bjeda. Jest — koji radi, može navući na se časomično ljut- 
nju, zavist ljudi slabića — al' pametnih nikada. Pa i oni 
koji na radišu viču, koji mu zavide — jednom će ušutiti, 
pa se za njih neće znati kao ni za njihovu mržnju. Ta ko- 
liko ih je zaviđalo, pa i još sada zaviđa Avdi Dračiću i 
svašta mu podmećavalo što radi sa Švabom! Dok je bio si- 
rota, nitko mu nije ništa zaviđao, nitko ga nije mrzio — al! 
su ga svi sažaljevali. A kad je počeo raditi — počela se di- 
zati proti njemu i zavist. I sad je ima i bit će je još — nu 
Avdo nije više tim zavidnicima Avdo; kad se s njim nađu, 
zovu ga: Avdaga. A ti zavidnici umjesto da se raduju što je 
jedan naš udario naprijed, oni mu — kad ne mogu u oči 
— sa strane i iza leđa dobacuju svakojake — pa jesu li to 
pravi ljudi, jesu li to prava braća? Njima je pravije da 
tuđi sjedne na naše ognjište nego da ga mi sami uščuvamo, 
a kad moremo, i podignemo. 

Omer-efendiju je to gorko boljelo u duši, videći tu grd- 
nu ranu — al' šta da učini? Kad bi to išao kazivati — ljudi 
bi na nj naskočili da je murtatin, izdajica. I ne jednom, 
već sto i sto puta sio bi sam u odaju i razmišljao o tim 
prilikama. 

— Evo, stvari su se promijenile, drugi su odnošaji. Pa 
dobro. Životima našima kušali smo da ih zapriječimo da 
ne dođu, da ne nastanu ovi odnošaji koji su nastali i u ko- 
jima se sada nalazimo. Bog nije dao da uspijemo — nu Oo 
tom ništa, već sada je računati zašto smo se opirali da ne 
dođu? Jesmo li za našu vjeru, jesmo li za našu sigurnost, 

da ne budemo svi posmicani, jesmo li za samu ovu grudu na 
kojoj smo? Ako smo se za vjeru bojali — a tko nam je 
more oteti, iz srca iščupati, kada mi nećemo? Neka nas 
sijeku na hiljade komada — al' svaki će taj komad biti pro- 
žet onim što je u našu dušu, u naše srce tako silno usađe- 
no. Nu eto — još nam nitko ne zapovjedi da ostavimo našu 
svetu vjeru. Ili smo se otimali toga radi, da nas kasnije, kad 
nova vlast dođe — ne posmicaju? Još smo, šućur Allahu, živi 
— i mislim da će svaki živjeti dokle mu Bog dade. Ili smo 
se borili za našu grudu, na kojoj smo, da nam ju ne otmu, 
da nas s nje ne potjeraju? Nu tko nam brani na našemu 
raditi, opkopavati i brati, pa i u vodu baciti ako moremo? 
A eto sada te zemlje prodavaju gotovo badava, da im se 


ni opanci ne mogu isplatiti — Jest, otpor je bio velik, a 
taj otpor nije još prestao, on još traje — i ljudi se još 
nisu priljubili ovomu stanju. — Zašto? — E — to ne znam 


— već bit će stoga što ga neće. I kad bi ih upitao: Ljudi 
božji, što radite? Odgovorili bi jedino: Eto tako — jer ovo 
nećemo! Daljne, dublje razloge oni neće da ispituju — a 
možda kad bi ih jednom ispitivali, otkrili bi sasma drugu 
stranu, negoli je ona što ju danas vide. U njih je samo ča- 
sovita vatra — ta evo, kakva nemira i kuhanja radi Kenja- 
rove smrti! Koji li bijes kad optuženi tobožnji ubojica ne 
bi osuđen na vješala! — Eto zla i gorega — viču — ovdje 
nam nema više opstanka, već se kupi i bježi! Pa im onda 
padne na um da će sud tužiti pred mutesarifom. I pođu — 
pa? Sramota i nevolja od ovoga svijeta! Takovi su oni: 
razbježali se kao miševi. Kad ovamo iza ćoška — €, misliš, 
oboriti će cijeli svijet — a kad moraju izići i pred pisara 
— klanjaju mu se do zemlje i sve u neprilici kako će što 
bolje uviti džubu. Na sve se obaraju, na sve se ljute: kriv 
im onaj od metle pa do mutesarifa — al! kad ih koji iz 
ureda pozdravi, milije im je i draže nego bogzna što. Pa 
jesu li to ljudi? A malo im ne budi po volji — eto ti od- 
mah velika događaja: selit ćemo — pa seliti! I namještaju 
se i spremaju — te umjesto da odmah idu kad su skastili, 
ovdje se ubijaju u glavu da tamo drugima padnu za vrat. 
A zar uopće oni znadu i misle zašto sele? Radi čega? Ako 
su se digli proti novoj vojsci radi svoje grude — pa zašto 
je sada ostavljaju, prodavajući ju u bescijenje? A ako su 

se borili radi dina — pa kako to oni mogu trpjeti da ovdje 
ostane manje muslimana, pošto oni odu? Zar se tim sami 
ne dižu na din i proti njemu? — — — 

Omer-efendija je sjedio sam u svojoj odaji. Bio je ondje 
nad aharalukom, te je mogao gledati i na ulicu. Očima je 
bacao po onim starim zidinama, na vedro nebo iznad njih, 
pa opet dolje po krovovima, pendžerima. I pogleda sasma 
dolje — na ulicu. Kako je bio zamišljen, od prva maha, kad 
je krenuo glavom ulici — uzbacio ju uvis. A sada uze raz- 
matrati i one kovitljaje prašine što se dižu s ulice. Poviri 
malko bolje. Ono ti jedno desetero djece udara dolje-gore, 
diže prašinu, viče, trče. Vidi ih sasma dobro. Odrasla djeca 
— sve iz komšiluka, djeca njegovih najboljih prijatelja. Ima 
ih i manje i više — a zapremili ulicu da čovjek ni proći 
ne more. 

— Evo ih na — ovo su im djeca! Dok im se očevi 
brinu velikim, visokim stvarima, djeca se valjaju po Ulici i 
tako se pripremaju za život! A šta će onda od njih biti? 
Misle pametnjaci: Ako djecu uzšaljemo na škole, rasturčit 
će se. Pa hoće da im ostanu dobri muslimi — a i hoće: sad 
rade ovako — a kad podrastu — eto ih liska, pijanica, raz- 
bijača — da, da — tada će biti sve pravi, dobri turci! 

Smrknu mu se lice još više — pa kao od muke mahnu 
rukom prema glavi, te zaokruži šakom ozgor s čela i do na 
kraj brade. Onda objesi obje ruke između prekrštenih nogu 
dolje niz minder i poče udarati njima odmjereno kao da 
se zabavlja. A nije mu ni na kraj pameti bilo da se zabav- 
lja, da se raduje, videći kako sve unatrag ide — a nitko — 
nitko živ tomu nije kriv, već sami domaći ljudi — muslimi. 

Nekako mu se smučilo, razmišljavajući o tim stvarima, 
pa je htio da se malo rastrese, zaboravi. Sit je i presit bio 
toga: ta dvije godine dana uzalud je kazivao i kazivao, te 
upućivao ljude da se opamete. Nu kad bi ih on odgovarao 
od njihovih nakana — oni su se odvraćali od njega, preko- 
ravali ga i objeđivali da i on drži sa Švabom. To bi ga Za- 
boljelo, zapeklo u dnu srca, videći kako krivo, izopačeno 
tumače kao hotomice njegove najbolje misli i želje. A sva- 
ku im je kazivao s razlogom — lijepo, bratski — nu njima 
je valjao i vrijedio samo onaj, koji je podupirao, odobravao 
njihove nerazborite, da, lude misli i odluke. I mnogi su ga 

se počeli okanjivati, čuvati se od njega — bojeći se da ih 
ne smuti u onomu što hoće, a uvjereni da mu razloge raz- 
lozima ne mogu opovrći. Ni Alaga ga više ne gleda onako 
kao prije. 

— Šta ću im ja! Evo ih tamo — pa kako prostru, onako 
će i ležati! 

I diže se da ode malo u čaršiju. Bilo je pred podne na 
jedno dva sahata. Idući cestom izdigao glavu, pa gledao 
ravno ispred sebe. Krenuo je da sjedne po običaju malo 
svomu Hilmi na dućan. Hilmo je otvorio posao upola s još 
jednim, te je trgovao najviše brašnom. Dućan mu je bio u 
jednoj magazi na glavnoj ulici. 

Kad uniđe u dućan, nađe samoga Hilmu gdje nešto 
prebira u tefteru. 

— Što, sim? — upita ga Omer-efendija, ulazeći u dućan. 

— Upravo mi drug ode po poslu! — diže se Hilmo ispred 
oca, da mu namjesti gdje će sjesti. 

— De ti gledaj i radi — ne pometaj! — pokaza Omer- 
-efendija rukom tefter, pa se nasloni u šćemliji, okrenuv 
se prema vratima da gleda svijet kako prolazi. 

— A jesi li čuo, babo, da je Alaga prodao ono na Buni? 
— ostavi Hilmo tefter na stranu i pitajući pogleda Omer- 
-efendiju. 

Omer-efendija se začuđeno okrenu, te upre Hilmi ravno 
u oči. 

— Šta mi pripovijedaš — jadan on ne bio! — iznenađen 
vas i kao ne vjerujući izusti Omer-efendija. 

— A jest, dina mi. Evo jutros mi dođe oni odonud — 
i pokaza Hilmo na suprotni dućan malo po strani — da mu 
razmijenim nešto para u napolijune. Upitam ga: što to? a 
on reče da je kupio od Alage ono što je imao na Buni, pa 
Alaga hoće da mu se dade sve u napolijunima. 

— A—a! Medjer mi je Alajbeg onomadne pravo rekao 
da je Alaga i više od polovicu svoga prodao. Jarabi — šta 
ovi ljudi misle! 

Omer-efendija ušuti, pa se onako zagleda preko ceste 
onamo uz brdo, kuda se stere Brankovac i gdje se daleko 
nad njim diže Stolac. U taj čas kao da nije ništa mislio, 
hoteć zaboraviti što je upravo čuo, pa je samo gledao kako 
je sunce osvijetlilo svaku kuću, svaki krov, svaki kamen. 

Odozgor se natkrililo čisto, vedro nebo — a zrakom se mje- 
šala buka i vika čaršinska, dovikivanje, kotrljanje — te kao 
da ga ta cijela slika, ono žarko sunčano svjetlo, ono sivo 
stijenje, one kamene kuće i vedro nebo, ona buka i vika — 
sve ga to priteglo svojom zanimljivošću, jer je mirno svedj 
onako sjedio i nepomično gledao. Nu ipak — od svega toga 
ništa ga se nije dojmilo, ništa ga privlačilo, već mu se misli 
nadale nekako oštre, ljute. I opet je eto — prekuhavao je 
u sebi — jedan turčin pustio nešto zemlje iz svoje ruke — 
a nije ju kupio koji drugi turčin. Ako još ovako potraje 
nekoliko godina — e onda će nas, bogme, svi tjerati da ode- 
mo, kad ionako ne budemo ništa imali! 

Svijet je prolazio ispred dućana, zaposlen, netko laga- 
no, netko brzo. Hamali se svijali pod teretima, koje su 
nosili na sebi. Kroz onu vrevu prolazili i došljaci, u fran- 
cuskim, tijesnim haljinama, koji su došli za poslom, pa se 
razradili u velike. Sa domaćim odijelom i s onim tijesnim 
miješaju se i vojničke odore, te se katkada čuje kako sablje 
klepetaju niz bedra, te se iz one vreve i razgovora čuju rije- 
či i hrvatske i talijanske i njemačke. Kad kola prolaze — 
sve im se ugiba, a radi njihove težine, trese se ispod njih 
tvrda zemlja. 


— Ha, taman! — upade iz one vreve u dućan Alaga ma- 
šući rukama i idući ravno Hilmi! — Oh! — iznenadi se kad 
vidje Omer-efendiju. Kako, đanum? — pitao je i govorio 


hitro sve u jedan dušak. — Baš sam te dobro našao. 

— Koja dobra, Alaga? — pogleda Omer-efendija uz 
Alagu. 

— A evo nešto malo! — poče tražiti nešto za silahom. 
Izvadi premotanu hartiju, pa se onda maši u njedra te 
izvuče odebeli smotak knjige, svezan kanafom. — Na der, 
Omer-efendija — ili baš ne — evo, Hilmo, ti, ti si mlađi! 
Deder mi iz ovih tapija izaberi Bunu. 

— Što će ti to? — upita ga Omer-efendija, raskola- 
Čiv oči. 

— Ama onako, hoću da znam koje su koje! — odgo- 
varao je Alaga razvezujući tapije i redajući ih pred Hilmom 
na banak. 

Dosta je bilo tapija, jer je bio prilično debeo zavežanj. 
Ima ih manjih i većih, od bjeljega i žućega papira. Neke 

još gotovo nove, čiste, a neke naokolo i po sredini, kuda se 
motaju, izglodane, iskidane, te se isprekidala tako na njima 
jazija, a na jednoj se turali-tapiji sasma iskvarila sultanska 
tura. 

Hilmo ih poče jednu po jednu prebirati i dijeliti na dvi- 
je strane. Alaga se desnim laktom naslonio na banak i nag- 
nuo se prama Hilmi nad tapije, motreći pozorno kako ih on 
pregledava. 

— Što to gledaš, Alaga — da nećeš što prodavati? — 
nadviri se i Omer-efendija na banak. 

— Ama nije — vet — znaš, hoću da vidim, pa nema mi 
tko proučiti! — zatezajući odvrati mu Alaga, ne krećući se 
ni najmanje. 

Hilmo je morao dugo pregledavati, a samo katkad bi 
bacio pogled s papira na cestu. 

— Eno na — ovo su ti od Bune! — pokaza Hilmo 
prstom u jedan kup tapija. 

— Ovo biva? — uze ih Alaga, te ih poče premotavati, 
poturnuv ih malko ispred sebe, a onda smota i ostale, te ih 
sve skupa, ali razdijeljeno zaveza. — A sada deder mi pro- 
uči šta ovdje veli! — i raširi pred Hilmom tabak hartije. 
Ovo ti je ova nova kaurska jazija — pa ne znam tko bi mi 
drugi vidio i kazao. 

— Pa ovo ti je pozvanica za sul — evo na — ovdje 
veli da imaš s kmetom radi nekih zemalja parnicu! — go- 
vorio je Hilmo, gledajući u pismu. 

— Jest, ja! Bit će s Brotnjom. 

— A kad si ovo dobio? 

— Ima, bogme, dosta — nekoliko dana! 

— E vidiš — vakat ti je prošao; tu ti nema šta! — položi 
Hilmo arak na dasku. Prekjučer si morao izići pred sud — 
a sad ti više ne valja. Izgubio si parnicu, jer nisi došao, 
kad su te zvali. 

— Kako to more biti? Misliš hi ti da se more tako lako 
izgubiti onoliko krčevine? Ajbo! — nijekao je Alaga. 

— Bogme jest — kmet je dobio. A što nisi prije donio 
da ti kažem? 

— Šta mogu sada učiniti? — ne odgovori mu Alaga na 
pitanje, te se osloni leđima u banak. 

— Vidiš — da si dao djecu u ruždiju — ne bi bio tako 
okasnio, niti drugoga tražio da ti prouči. Šta ti rade djeca? 
— dignu Omer-efendija glavu. — Evo, što je mome Hilmi, 
što sam ga dao da i to nauči? Neka ga, sve će mu valjati. 

Alaga ne odvrati ništa. Jednom je rukom držao izvraćenu 
pozivnicu, a drugom je pipao po njedrima, gdje je stavio 
tapije. 

— Hm! — trgnu se iz misli i slegnu ramenima. Šta ću 
ja! Svakako hoće Švaba da ja izgubim! — i odmače se od 
banka te pođe prama vratima. 

— Sjedi, kud ćeš? — ustavljaše ga Omer-efendija. 

— Valja mi ići, imam posla! — i pozdravi. 

— Stani— der, i ja ću s tobom! — diže se Omer-efendija 
i pođe za Alagom. 

Alagi kano da to nije bilo drago, jer se je nekako čud- 
no držao. 

— Kako čujem, ti si prodao Bunu? — upita ga u hodu 
Omer-efendija. 

— Tko ti veli? 

— Pa svašta se može saznati. Što ne i to? Prodaješ li? 

— A eto — prodao sam. Ionako mi malo donosi — te je 
bolje da imam u gotovini. 

— Brat si mi — ama što prodavati, pa baš sada? Nije 
ti od potrebe — a i kasnije more valjati. Tko zna! 

— Volim ja ovako. Taki je vakat — što čovjek ne drži 


u ruci — ni ne more reći da je njegovo. A ovako — lakše 
mi je, gotoviji sam da se iselim. 
— Ama jarabi! — da se iseliš. Ma dobro: evo seliti! Ali 


što ne iđeš kad si skastio, već ovdje otežeš i trošiš? 

— Hoću da vidim šta će još biti. Mogu se vremena pro- 
mijeniti, još godinu dvije — pa će i Švaba — ššj! nekako 
zviznu na usta a pri tom pokaza rukom, kao da nekomu veli 
neka ode ispred njega. 

— Kakvi je to račun — ne znam, dina mi! Uprli ste 
svi seliti — a sve vas gotovo vidim ovdje. Ako ćemo se seliti 
— dobro — hajdemo svi đuture, odmah — evo ja sam prvi 
gotov. Ama ovako! Pa tko vas goni da selite? 

Alaga ga omjeri sa strane i ne odgovori ništa, već ušuti. 
Omer-efendija je vidio dobro kako ga je on omjerio i po- 
gledao. Dobro je razumio odmah šta to Znači. 

— Beli sada misli da sam murtatin, izdajica! — ujed- 
ljivo se nasmija ispod brkova — pa neće da sluša mojih 
riječi. Eh! — 

Omer-efendija se ustavi ondje gdje se ide na malu Tepu. 

— Allahemanet! — dokvinu mu Alaga i pođe uzbrdo 
ispod lipe. 

— Eto prekosutra je petak — pa dođi mi malo izjutra! 

— Vidjet ću! — odvrati Alaga te požuri hod. 

Bio se je malo počeo i znojiti, tako je htio. Pa onda 
stade pred jednom magazom. 

— Ggje si, Jovo? — zaviri unutra najprije, uvaliv glavu. 
Ha, ha! i uđe. 

— Bujrum, bujrum, aga! — skoči preda nj trgovac iz 
mraka — a Alaga kako je unišao sa ceste, nije sve mogao 
jasno vidjeti. . 

— Evo tapija — hoćemo li na takrir? — pokaza mu 
rukom na njedra. 

— Upravo sada ću imati da obavim jedan prešan posao. 
U drugu ćemo srijedu — a evo, ja ću ti dati kaparu. 

Alaga pristane te primi izbrojeni novac. Bio je dobre 
volje, upravo nekako veseo, te se je šalio i smijao s Jo- 
vom, pijući kakvu. I odatle kad se je digao, izišao je ra- 
dostan, a taki je bio i sve te dane. Pa i doma, kad bi bio, 
razgovarao se je dulje, pitao šta rade djeca, ženi svašta pri- 
povijedao, te ju je do kraja taj put mogao saslušati kad mu 
se je potužila na Mehmed Aliju kako se je raskalašio. 

— Prođi se, boja, tih stvari! — odbaci on na šalu. — 
Već znaš li, šta sam uradio? 

— A šta to? 


— I sama znaš, da nam nije Buna mnogo donosila, — 
a opet bolje imati gotovinu u šakama — pa sam ju prodao! 

Ženi je to bila nova stvar. 

— Jesam — pa sam uzeo i kaparu. A što ne bih? Kud 
da se natežem i ovako i onako, a puno brige — može uda- 
riti kiša, tuča, sve obiti — pa ništa — i ovako imamo u 
gotovu. Aa, što veliš? 

— Šta učini ako si božji! Ta novci će se hitro potrošiti 
— a ako Buna i nije mnogo nosila — bilo je barem vazda 
stalno za uvijek. Ja, bogme, ne bih — već de ti, kad nisi dao 
takrira — natrag povrati! 

— De prođi se, bona, bolje je ovako, a kud ću čovjeku 
da lažem! — odmahnu Alaga tako kao čovjek koji je veoma 
radostan što je s vrata zbacio veliku brigu. 

Kad je još dao takrir i primio svu cijenu u napolijunima 
— začudo se Alaga promijenio. To je bilo lako opaziti. Ne- 
kako rahatniji, zadovoljniji, a veseo i pripravan na šalu, 
kako god i koliko hoćeš. Kad bi se sastojao s drugima na 
razgovore, i opet je on govorio proti onom proti čemu i do 
sada — al! sada je sve bilo drugačije, lakše. Tako je govorio 
kao da će Švaba evo sad na izići ili kao da će se prolomiti 
svijet kad se on iseli. Ovo pak iseljivanje nikako nije smet- 
nuo s uma. 

— Vidjet će oni kad ja odem! — kao da se je prijetio. 

I učestao on na sastanke ići i kod sebe ih sazivati. Tu 
on pozivao na časti, davao sobete i živio — kratko — štono 
se kaže — na kratku ruku. 

— Čovječe, šta to radiš, šta li misliš da će to vazda 
trajati? 

— De nemoj, dina ti. Hvala Bogu, nije nam od potrebe 
da gladujemo ni da otkidamo od usta. Već ja šta hoćeš — 
da se stegnemo ko nitko ljudski? Ne boj se ti, ima Alaga! 

Zena je sumnjivo mahala glavom, ali bi i ušutila, videći 
uzaludan trud da mu što dokaže. 

U krugu svojih prijatelja Alaga je bio razgovordžija, a 
što bi on koju rekao, pogledao bi Hadži-efendiju — i on bi 
mu potvrdio glavom da je dobro. 

— Šta? Još godinu-dvije pa da vidite gdje će biti Šva- 
ba! Mislite li vi da će nas naš car pušćati ovako? Aa! — Pa 
opet, ne bude li šta — ta mi znamo kud se iđe u Tursku! 

Bio je kao ptica kad leti. 

A kad bi izišao na ulicu i vidio vojnike, ljude u tijes- 
nim haljinama — pogledao bi ih poprijeko i od njih okrenuo 
glavu, a kad izdaljega — tako bi ih gledao, kao da im je 
htio reći: Brzo ćemo vam pogledati u leđa! Činilo mu se je 
da ih sam more otpuhnuti — tako se je jakim osjećao. 

Jednom su — neke nedjelje — sjedili u ćošku Hadži- 
efendijinu. Bilo onako pod veće. Nedjelja ko nedjelja, pa 
svijet izišao na veselje, a pod mrak se vraćao. Oni u ćošku 
— kad posuklja ulicom ovdje četa, ondje četa. Iz mehana 
se i krčama vraćali vojnici, radnici, sve sami strani ljudi, pa 

onako, tko samo veseo a tko pjan — pjevali ulicom koliko 
su mogli, iza svega glasa. Pjesme se orile, a tim jače odzva- 
njalo što su se onako razveseljeni napinjali da jače, više 
dignu. Upravo kao namjerice ustavili se pred ćošak, i onako 
stojećke u krugu pjevali. 

— Ha, šta veliš, čuješ li, pas ih dero? Krenu Alaga gla- 
vom na ulicu, a gledajući Hadži-efendiju. 

— Hoće oni, hoće! — ispravi se Hadži-efendija. Velim ja 
uvijek, eno oni — i pokaza rukom na raf, gdje je bio ćitab 
— oni nam vele da je naša dužnost da bježimo odavle! 

— Pa zar smo dotle spali da gledamo kako se oni iZo- 
pijavaju, te da ih slušamo gdje se pijani deru? Tko da 
to trpi? 

Alaga je bio upravo planuo na tu viku i deraču, pa se 
onda zanio u misli kako će lo bili lijepo onda kad ih više 
ne bude čuo. Sutradan se vidio s Omer-efendijom, pa uput 
i sam njemu poletio. Omer-efendija se pravo začudio. 

— Deder mi ih sada brani — — 

— Koga? — upita Omer-efendija. 

— Ja — njih — ta ti ih uvijek braniš — Švabe! Obrani 
mi ih, ti si njihov a oni tvoji! 

— Ma šta je, Alaga? — smijao se je ujedljivo Omer- 
efendija. 

— Eno da si ih sinoć vidio! Sjedili smo u Hadži-efendi- 
jinu ćošku, a Švabe nagrnuše — — Aman, to ti sve pjano, 
da nije kabel proći sokakom — ni mi ne možemo proći — 
a kako će nam žene? Pa da se to trpi? 

— Posta ti, ne zanovjetaj! A ti hajde — rasrdi se malo 
Omer-efendija — petkom prođi Zahumom i Donjom ma- 
halom i Carinom, pa da vidiš naših! Pođi u Carigrad, pa 
nil, šta ćeš naći svaki dan u Galati! Govori mi k6 čovjek, a 
ne KO koe 


Nu Alaga nije htio dalje slušati. Nekako i požalio što 
je zaustavio Omer-efendiju. Upravo se pokajao — ta i una- 
prijed je mogao znati da će mu reći sve drugačije nego što 
on misli. Od Omer-fendije se on već sveosve odijelio, a sa- 
mo staro prijateljstvo sililo ga da mu se javi kad ga vidi. 
Više mu Omer-efendija nije bio ono što nekada; on se je već 
posve odmetnuo od ostale svoje braće — mislio je Alaga. 
Od njega više nema ništa! 

I proljeće bilo, i nastalo ljeto — ama Alaga nije imao 
kada da se brine sa svojim kmetovima, šta će uraditi, šta li 
donijeti. Nekako mu je bilo pravo, il' donijeli ili ne do- 
nijeli. Nije ga boljela za to glava. A niti se je pobrinuo zZi- 
mus ni proljetos, kao da ni nema više zašto da se brine. 
Žena ga je češće pitala je li ovo, je li ono uradio, a on bi 
joj odgovorio neka ne tare glave, i odmah bi zametnuo raz- 
govor o drugomu, ili bi izašao iz kuće. Mehmed Aliju je ma- 
lo kada vidjevao, a kad bi došao preda nj, umilio bi mu 
se i tražio od njega novaca. Alaga, kako je dobar bio, nikad 
mu ne bi uskratio, pa kad bi sin od njega odlazio, ponosno 
bi gledao za njime. 

Jednoga dana, prije nego će poći u čaršiju, Alaga priđe 
čekmedži, u kojoj su mu novci bili. Trebalo mu je da uzme 
nekoliko da ima uza se. Tako je on uvijek radio — a ček- 
medža mu je bila u sobi gdje je on spavao. Čučne pred ček- 
medžu, potegne ključ i otvori. 

Odjedanput da poblijedi kad podignu kapak. 

— Šta to? — uprepašćeno upita sam sebe pa i opet po- 
gleda u čekmedžu. 

Više prama jednom kraju bilo je po dnu čekmedže ra- 
zasuto pet-šest žutaca i nešto srebra. Kano da nije sam sebi 
vjerovao, slegnu glavu još više da bolje vidi. Nu i to mu je 
malo bilo: uhvati čekmedžu za daske, hoteć ju izdignuti 
više prema svjetlu. 

— Šta ovo? — zadrhta onako blijed kad vidje da mu 
dno čekmedže ispade, dok su mu u rukama ostale samo 
strane. Kao da ga je grom ošinuo, tako je ostao na mjestu. 

I opet pogleda čekmedžu bez dna u rukama, te ono 
dno na tlu, na komu je bilo nešto novaca. Ne puštajući ček- 
medže iz ruku pomače se nasred sobe i zovnu ženu. 

— Znaš li ti šta je ovo? — naskoči on na nju, dok nije 
bila pravo ni u sobu unišla. 

Žena se primače bliže. 

— Jadne mene kukavice! — zaviknu hanuma, stisnuvši 
šake pod prsima. A čovječe, što uradi od tolikih para? 

— Tko: šta uradi? — viknu Alaga glasnije, pa onda 
ušuti i kao da se nečemu dosjeti, upita niskim glasom: — 
Gdje je Mehmed Alija? 

— Kukavna ja — a jest dina mi — nešto se je vrzao 
jučer ovuda. Da ga nije tko nagovorio? 

— Gdje je, kaži mi, gdje je? 

— Otkuda ja znam? Koliko sam ti govorila i govorila: 
Pripazi na Mehmed Aliju! — pa eto — sad vidiš! Jadna 
mati moja! 

Hanuma poče jadati pa sjede u pendžer u dnu sobe, 
metnuvši glavu na dlane. Alaga spusti čekmedžu i iziđe od- 
mah na dvor, ne prozboriv ni riječi. 

Spopalo ga hiljadu muka, a sve ga nešto priječi da po- 
gleda ljudima u oči, sve ga nešto davi kad je htio da što 
rekne. Šta da čini, Šta da radi? Nestalo je novaca — a tko 
ih je mogao drugi uzeti negoli Mehmed Alija? Pa kako da 
raspita, kako da sazna? Bilo mu je teško, silho mučno — 
a ne bi možebiti toliko ni žalio kad bi to tko drugi učinio. 
A ovako, kad se sazna da ga je njegov sin orobio? Nu — 
možda nije on! Pa tko bi drugi? Tko bi se mogao ušuljati 
i obiti čekmedžu? 

Bio je kao bez glave kad je izišao u čaršiju. Nije znao 
šta da počne. Išao je pognuto, gledajući preda se, ne osvrću- 
Ći se nikuda. 

Ujedanput stade. Mimo njega prolazio stražar — te mu 
nješto sinu pred očima. 

— Ha, deder mi — ovi — reci, znaš li ti gdje se mla- 
đarija sastaje? 

— Što će ti mlađarija, Alaga? — uljudno mu odvrati 
stražar, metne ruku na sablju, držeći se ravno. 

— Ne pitaj — znaš li? 

— Ali kakva mlađarija? 

— Nu — oni što piju, što se igraju — gdje oni zalaze? 

— A, bogme, gdje i stariji. Tu su ti jednaki i mladi 
i stari. 

— Ti znaš biva? 

— Ima na dva-tri mjesta. 


— Hajde me poslušaj i nađi mi — a valjat će ti — 
nađi mi sina — znaš li ga — Mehmed Aliju? 
— Znam ga, dobro ga znam! — izreče stražar, načiniv 


lice kao da nešto sluti. Bit će mu bio i otprije poznat. 

— Leti, što moreš prije! Okrao mi je novce; dok ga 
uhvatiš, vodi ga na sud, a ako se uz njega nađu — vValjat 
će ti! 

Pođu obojica prema Zahumu. Stražar je bio odmakao 
malo naprijed. Svrnuše se u Činđe — ali tamo nema Meh- 
med Alije, već neki drugi sjedili nad vodom. Odatle skrenu 
pod Hum — evo ondje, uz Radobolju, prama Šemovcu. 

— Ako igdje — bit će ovdje! — pokaza stražar na drugu 
kuću u onom uskom, krivom sokačiću pod Humom. Ti stoj 
ovdje, pa gledaj hoće li izmaknuti, a ja ću unutra. 

Stražar je kao na krilima obletio kajatom i zavirio u 
sobe — nu dolje nitko. Onda udari uz stepenice. Na tavanu 
sretnu krčmaricu, koja je izlazila iz odaje. 

— Kud ćeš, šta je dobro? — upita ga ona. 

— Hajde — uhvati ju stražar čvrsto za ruku — kaži mi 
gdje sjede, tko ima? 

Krčmarica se je otimala kašljući, a stražar potegnu i 
namjeri na prvu odaju, te ju otvori. 

U odaji svjedila petorica. Naglo skočiše kad vidješe 
stražara. 

— Aha — evo ih — i ti si! — jurnu stražar unutra vidiv 
Mehmed Aliju. 

Ona četvorica hitro umakoše, ostavivši na odaji i karte 
i novce, a Mehmed Alija ostao zapanjen. 

— Gdje su ti novci? 

Mehmed Alija je drhtao vas, a kad ga je stražar po dru- 
gi put upitao, on mu pokaza džep. 

— Ovdje su! 

Oko Alage se je okrenuo cijeli svijet, kad je čuo i vidio 
šta je, a kao da mu je obraz padao na zemlju kad je vidio 
gdje stražar vodi njegova sina kao zločinca. 

— Ja ne mogu ovako — ti ga vodi — a ja ću nekud 
naokolo pa ćemo se gore naći! — govorio je Alaga stražaru 
i pođe ispod kule na onoj pećini, ispod koje se kroz sliko- 
vitu i zelenu tijesnu uvalu vere Radobolja. Koljena su se pod 
njim tresla. Pošao je odmah na sud, gdje će dovesti Meh- 
med Aliju, a udario onamo ispred džamije na spilama. 

Sav shrvan, poništen, vratio se je do jedan sat doma. 
Na sudu mu dali novce što su još kod Mehmeda Alije našli, 
a njega ostavili u zatvoru. 

Hanuma udari u plač kad joj Alaga kaza šta je bilo. 
Plakala je kao ljuta godina, a ozgor se s tavana također 
čulo tiho jecnje... Ono je bila Đulsa. 

I ;e Neću više da znadem za nj — nije više moj sin — 
1 — bogami — nikada više da ga ne vidim u kući joj! 
— zakle se Alaga. Nije. 


IX 


Teška je bila bol hanumina radi sramote koju je po- 
činio Mehmed Alija. Njezin sin, koga je nosila pod srcem, 
koga je odgojila vrućom ljubavlju materinjom, komu je još 
sitnomu popijevala, da će joj biti na ponos — taj njezin 
sin da počini takovo zlo djelo? Prvi ju je glas snašao čud- 
no: kad joj je Alaga pokazao obijenu čekmedžu, preneražena 
već time što je nestalo novaca, nekako joj je sumnja pala 
odmah na Mehmed Aliju, ni ne imajući kada da pomisli 
kakova će joj bol biti obistini li se ta sumnja. A tek sada, 
kad joj je Alaga sve pripovjedio, kako je i gdje je našao 
Mehmed Aliju i novce, kako ga je stražar vodio preko cijele 
čaršije — a stotine je očiju gledalo tu sramotu! Njezin sin 
— je li se ona mogla ikada tomu nadati, ikada poslutiti, da 
će joj raskopati duševni mir, a pred svijetom obraz baciti 
pod noge? Pa on — šta će biti od njega, uz takovu nevolju 
kakva će biti budućnost njezinu djetetu, komu je još nad 
kolijevkom snovala zlatne dane? Eto već tim — on je u oči- 
ma poštenih ljudi svršio, on je gotov, a pošten svijet za 
takove nesretnike nemade druge riječi nego — hrsuz. — 
Kradljivac? — njezin sin kradljivac! 

Zavukla se u odaju — i plakala je ljuto — sama, sakri- 
vena. Obrve joj se podigle u kutu, a trepavice treptale hitro, 
brzo, puštajući ispod sebe da suze otječu. 

U kući kano da se je odjedanput sve preokrenulo. Ala- 
ga ljut, više mučatljiv i zamišljen, a kad koju rekne, kao 
da škrine zubima. Upravo uzbjesni kad se spomene Meh- 
med Alija. 

— Neće mi više u kuću! — uvijek bi završio kad bi ga 
spomenuo, a onda bi se smrknut odmaknuo. 

Takav još nikada nije bio, a niti je ikada do sada bilo 
razloga da u kući zavlada takovi jad kao što sada. Alaga se 
ne more smiriti ni doma ni u čaršiji, a hanumi se činilo da 
čitav svijet znade za ovu sramotu, i što je najgore, kao da 
tu sramotu sam Alaga upravo njoj u grijeh upisuje. 

— Ah — jesam li ja kriva što sam ga rodila i što je 
takov? — prala se je ona sama pred sobom. Jesam li ga ja 
na to naputila, tomu naučila? 

Prvih dana — kao što nikada u životu — bilo joj je 
tako da se je bojala izići pred Alagu: i bojala ga se, i stidila 
se — pa da je do nje i njezine volje sakrila bi se da je ne 
vidi ni ono malo vremena što ostane doma. Sama mu se 
nije usuđivala ništa reći ni spomenuti — a kamoli da ga što 
upita o Mehmed Aliji! On joj je sam onako otresito ispre- 
kidano pripovjedio kako je Alija ulovljen te kako leži u 
zatvoru, pa da neće više ništa za nj da znade. 

— U zatvoru? — grizla se je u sebi. — To sam od njega, 
od moga Mehmed Alije dočekala! — Jadna ja — a kako 
mu je? — poče se u njoj rađati milosrđe, ono milosrđe ko- 
je roditeljici ipak ne da da prestane ljubiti svoj porod. 

Odmah bi joj se srce smekšalo, zaboravila bi razmišlja- 
ti o tomu šta svijet veli o toj sramoti, šta kone i druge 
znanice. 

— Jao — moj Mehmed Alija gladuje, žeđa — leži na 
tvrdoj dasci, bez jastuka, bez prostirke i pokrivke... 

I počne ga žaliti, zaboravivši sve što je počinio. Sad joj 
nije više bio kao svaka druga osoba koju mora radi jedno- 
ga nepoštenoga čina zauvijek od sebe odbaciti — već je bila 
mati, koja je osjećala sve muke, koje trpi njezin porod. 
Jednom joj se pričinilo kako su ga tukli — a ona kao da je 
sama osjećala te udarce, kao da su nju žegle one modrice. 

Čitav dan i pO bila je u mukama šta da učini, čim da 
pomogne Mehmed Aliji — — tako joj se je činilo da to mo- 
ra učiniti, a i da će to koristiti, da će djelovati na nj. 

— Gladuje li? Čim se hrani, tko li će mu dati? pitala 
se je, ne znadući šta bi ni kako bi. 


A da more — o kako bi mu ona drage volje dala, jer 
više nije vidjela pred sobom Mehmed Aliju, koji je obio 
čekmedžu, već sina, koga je othranila mlijekom svojih pr- 
siju. Bila je na živim mukama, ne znadući šta početi. Mno- 

go puta spremala se je da upita Đulsu za savjet: — kad 
nevolja tare, i kam se pita. 

— Ona je dijete! — dozvala bi se — pa šta će mi znati 
reći? 

Nu ipak kano da se je domislila i odlučila. 

— Đulso, hadje, kćeri, zovni Saju. Valjalo bi onomu 
jadniku što poslat da jede — more umrijet od gladi. A ne 
do Bog da ti što babo sazna! 

I Saja je došla, te je odnijela nešto jela Mehmed Aliji, 
a nosila mu je od sada redovito, sve oprezno — jer Alaga 
ne smije saznati. Zlo i naopako onda! 

Ova nesreća, kako je pomutila blaženi kućni mir, Alagu 
raspalila do bjesnila, hanumu savladala i pogodila usred 
srca — i Đulse se je duboko kosnula. I ona je znala cijelu 
stvar, shvaćala je da je to grdno zlo, da je to najgore što 
čovjek more učiniti, pa je i ona — kakono god i mati joj 
— plakala, i plakala je stoga što joj brat leži u zatvoru. 
Mehmed Alija je njoj bio drag, onako drag kao Meho, samo 
što je Mehu kao mlađega mogla i milovati, dok je Mehmed 
Aliju kao starijega morala pripravna slušati. Činilo joj se 
da je ona upravo najnesretnija između njezinih druga: dok 
se ostale mogu s braćom svojom razgovarati — ona se tada 
zavuče te plače za svojim bratom, koji je u zatvoru. Pa koja 
njezina druga nije sretnija od nje? A onda — šta će joj 
sve reći? Sada svaka misli a govori da je njezin brat, Đulsin 
— takov i takov, najgori, što se more pomisliti — a kasnije 
— tko će htjeti s njime i riječ prozboriti? Ta ona je čula 
gdje stariji kazuju da je zatvor za zle ljude — pa je li zbilja 
ona tako nesretna da je njezin brat najgori od svih? 

— A šta veli o mom bratu on — Hilmo? 

Koliko je puta u njoj stala krv kad bi se tako upitala. 
Šta će Hilmo govoriti o Mehmed Aliji — šta će reći o njoj? 
Hoće li nju kriviti, hoće li na nju poprijeko pogledati, ako 
dođe — i hoće li uopće ikada doći? 

Đulsa nije nikada znala šta to znači sve sebi samo Žže- 
ljeti i za se htjeti. Ona je jednakom, nepomućenom, njež- 
nom ljubavi ljubila i svoga oca i svoju majku, jednako je 
ljubila i Mehmed Aliju i Mehu. Ali kad se je sjetila Hilme 
— zaboravila je da ikoga dragoga ima — i mislila je samo 
na to hoće li i kako će ta nezgoda, ta sramota pokvariti nje- 

zine snove, razoriti njezin raj, koji je osjećala u Hilminoj 
blizini, onda kad joj se on javlja, pripovijedajući joj o svo- 
joj ljubavi. Mahom je zaboravila očev bijes, materinu tugu, 
Mehmed Alijinu sramotu, koja kalja glas čitave kuće — te 
su ju oni osjećaji, koji joj izviru iz ljubavi prama Hilmi, ot- 
cijepili i od matere i od oca, od svih, nesvjesno se bojeći za 
onu nepomućenu, slatku ljubav, koja ju je vezala s Hilmom. 
Počela je žaliti samu sebe — a više nego sebe, svoju ljubav. 

— Kad Hilmo sazna — a može biti da je i saznao — 
da moj brat leži gdje i drugi kradljivci leže — sve zli ljudi 
— šta će on reći? 

Kobno je bilo stanje njezine duše, a nesretne misli do- 
nosile su preda nju sve same grozote, koje su porušile, 
ogorčale svu slast, svu draž njene prve ljubavi. Hilmo će se 
nje okaniti kad vidi i dobro sazna kakav joj je brat i gdje 
je — a onda je ona najkukavniji stvor. Pa zašto baš ona 
mora imati takova brata koji trne vatru u svetištu njezina 
srca, zašto je baš ona nesretna tako da mu je morala biti 
sestrom? Otkuda dolazi to da radi tuđih grijeha, radi tuđih 
opačina mora trpiti upravo onaj koji nije ni znao ni za 
kakve grijehe, ni za kakve opačine? 

— Hoće li Hilmo doći — a ako dođe, kako ću mu na 
oči? Hoću li mu moći što odgovoriti ako me upita, hoću 
li mu moći dokazati da ja nisam ama ni najmanje kriva? 
Pa koga da okrivim? Sve — sve — samo ja sam prava — 
jest, ja nisam ništa uradila, onakva sam kakva sam i prije 
bila. — Onda se — onda se neće on na me ljutiti, neće mi 
ništa zamjeriti — i onda — oh da mi ga je moći skloniti, 
da me nekud odnese — daleko tamo, gdje je lijepo, krasno 
— da zaboravim svu sramotu sve, — — tamo... 

I snivala je kako ju nosi Hilmo na rukama — kakono ju 
je mati nosila dok bijaše još mala, pa su otišli negdje gdje 
je bilo toli lijepo, toli divno..... I veselila se tu kakono 
se je djetetom veselila, od milja je drhtala kao onda kad 
bi u bašči iza plota sakrivena gledala gdje joj se Hilmo 
dobacuje grančicom... A lijepo je bilo vrijeme, jasan, miri- 
san dan, nebo vedro, čisto, kao djevojačka duša — a od sve- 
ga milije, od svega draže je bilo kad je mogla vidjeti Hilmu 
i uzdrhtati radi njega od naše nejasne slasti, neosjećana 
milja... 

A kad se je prenula od toga — bilo joj je nekako 
pusto... 

Bio je upravo petak. Alage nije ni bilo o podnevu do- 
ma. Hanuma ostala negdje dolje i zavukla se u sobu, a 
Đulsa sjela u odaji nad bašču, otkuda se more vidjeti i u 
Sajinu avliju. Alagine kuće su bile između dvije ulice, a 
podno njih cesta. Jedna kuća, u kojoj je on stanovao, bila 
je ona što je s dvije strane omeđena ulicama, s treće ce- 
stom, a na četvrtu se pak nadovezivala bašča i još jedna 
kuća, iz koje se je moglo ravno u Alage. U toj je kući pod 
najam stanovala Saja, poslužujući ujedno i ona i njezin 
čovjek u Alage. U Saje se je ulazilo i s druge strane, s one 
druge ulice. Njezina avlija je bila uz Alaginu bašču, a u 
avliju se je moglo gledati i sve vidjeti s gornjih prozora. 

Petak je bio — a Đuisa sjela na prozoru u odaji, gledaju- 
ji ravno u bašču, a bacajući počesto okom u Sajinu avliju. 
Od nekakve muke, od nekakva stida i boli, koju je i ona 
osjećala radi Mehmed Alije, nije mogla a niti je bila ja- 
ka da ode svojim drugaricama u pohode. — Ta kako da 
se pokaže pred njima, neće li joj svaka prigovoriti, ljuto 
prigovoriti ono što je njezin brat počinio? Ili da trpi, da 
snosi, kad budu one među se razgovarale o njoj, kao o sestri 
onoga, koji je poradi one sramote zatvoren ondje gdje se 
najgori ljudi zatvaraju? One — pa momci — pa čitav 
svijet? 

— Ne — ona nije mogla među njih! 

Sjedila sama, mirna, tiha, a snuždena i ožalošćena u 
odaji. Nijema je gledala po bašči, uza strmeni Hum — a 
nekako vlažnih očiju, nešto oborene glave. Jednom se ru- 
kom — dlanom — oslonila o ono dno u prozoru, a drugu 
spušćala niz krilo, svinuvši ju s jedne natkoljenice na dru- 
gu. Osvrćući se pogledima uzdahnula bi tako da bi joj se 
još više nadigle prsi ispod bijele, tanke košulje — — pa bi 
povinila u avliju... 

— Da li će Hilmo doći? 

I dan je odmicao i zapadalo sunce — a ona se iz odaje 
niti dizala, niti je — koga dočekala. Silna joj, duboka tuga 
prevladala srcem, a trepavice i kapci jedva padali po vlaž- 
nim očima. — Saznala je, doživjela je groznu istinu, koje 
se je bojala: iza onoga nesretnoga slučaja, koji je pomutio 

sreću u kući — eto došao prvi petak — al' to je prvi petak 
što joj Hilmo nije došao u Sajinu avliju, da se s njom na- 
razgovara, da se vide. Sa zapadajućim suncem kano da je i 
njezina sreća zapadala — tako joj se činilo — a ta joj se 
pomisao savila oko srca i oko duše, kao zmija otrovnica — 
koju joj je ovio njezin — brat. 

Pa da ga mrzi? 

Mrziti nije znala, a brata mrziti nije mogla. To joj nije 
ni moglo pasti na um uz one bolne osjećaje koje je tada 
osjećala, uz onu tugu radi toga što nije vidjela svoga Hilmu. 

Satrvena, bez nade, kao onaj koji nema šta više oče- 
kivati, sišla je dolje, na hajat, gdje je zatekla svoju mater, 
isto tužnu, isto žalosnu. A kako li su njihove tuge različite 
bile! Jedna je žena drugoj dala svoje tijelo, svoju krv, otki- 
nula joj srce svoje i presadila ga u drugu, zadahnula ju 
dušom svojom, iz svojih ju prsiju hranila svojom ljubavi 
— objema se dogodila ista nesreća, isti jad — — a nuto, 
ne žale obje jedno te isto! Ona žali svoga sina — ne Žali 
sebe — već se peče, kako joj je sinu, šta će od njega biti, 
a druga smetnula s uma da žali svoga brata, te joj se smu- 
tila duša radi toga što joj je brat smutio prvu, žarku, ne- 
odoljivu ljubav. Nju ubijaju muke i boli radi Hilme — a 
da je on došao — tko zna, zar ne bi mahom sve zaboravila, 
zar se ne bi možda čudila kako joj može mati žaliti? Pa 
bi li joj se to moglo upisati u grijeh, bi li joj se to moglo 
zamjeriti? 

Je li ona kriva što joj je u nenadani čas, u onaj prvi, 
slatki i mili čas, crv zašao u srce, koji joj ne da mira, već 
ju podgriza da misli na Hilmu? 

Mati ju je pogledala upravo raskolačenim očima, onako 
kao da ju je htjela nešto upitati, nešto silno i važno, nu 
— očima preleti odmah preko avlije, pa ravno ih upcri prc- 
da se nekako zamišljeno. A htjela ju je pitati, mnogo, sve 
— da joj kaže i pripovijeda... Spremila se, smislila je od- 
mah prve riječi, pa onda redom — šta veli Hilmo, kazuje 
li, šta zbori ostali svijet? I nije joj tužnoj dosta jedna briga, 
jedna bol, da žali svoga sina, već ju mori i druga, jednako 
velika i jednako teška: — šta govori svijet o njezinom sinu, 
o njezinom porodu? Ona — ona se brine i za njegov glas na 
dvoru, a pred svakom osudom strepi kao da svaka na nju 

samu pada. Da ju pita o Hilmi, šta joj je on rekao? Ali 
kako — zašto? Na koji način? 

Bilo joj je teško, bila je upravo u škripcu. 

— Hajde, kćeri, valja gotoviti večeru! — mahnu rukom 
ispred glave, kao da se je htjela svega otresti, sve zaboraviti. 

Cijelo veče prošlo je sumorno, šutke, da se je i Meho 
morao čak čudom čuditi. Ljubopitno je on gledao i mater 
i sestru — pa onda i sam sasma ušutio. Alaga je prilično 
kasno došao. 

Sutradan, kad je Saja odnijela hranu Mehmed Aliji — 
brzo se je vratila s njom. Mehmed Aliju nije više našla u 
zatvoru — bio je pušćan. 

— Šta — pušćan? — preporođena ju je iščekala hanu- 
ma, i Đulsa se je obradovala. 

Materi kao da je pao kamen sa srca u prvi mah — 
tako joj je odlahnulo. Nekako rek bi da joj se je pričinilo 
da je sada sve prošlo, da se je zaboravilo — i željela je 
da vidi sina, da mu kaže koju riječ, da ga nasavjetuje — 
a sin bi nju toli lako, toli dragovoljno poslušao! I jedva je 
očekivala čas kad će doći da ga vidi — da vidi Mehmed 
Aliju. Mati je mati! 

Nu njega nije bilo, a kad je došao Alaga nešto iza pod- 
ne doma, htjela mu je da javi od veselja tu vijest. Nu Alaga 
ju je pretekao — a bio je smrknut, pa ju je i time poništio. 

— Oni nesretnik je pušćan — znaš li? Jutros me pozva- 
še da me pitaju jesam li mu tužitelj i hoću li da ga kazne. 
Nisam htio, jer neću da ga vlasi muče po zatvoru. Ali da i 
mi ga nisi primila u kuću — neću više da znadem za nj! — | 
otresao se je Alaga. 

Hanuma ga je najprije bojažljivo pogledala. | 

— A pa da šta će on? 

— Neka mi ne izlazi na oči — jesi li čula? — prikriči | 
Alaga. 

— Ali, čovječe... Dijete je... A zar ti nisam govorila | 
i toliko puta ti spominjala da ga opomeneš, da ga iskaraš, 
pa da ga i izbiješ? Već ti si mu pušćao — pa sad vidi... 
zajeca hanuma, pokrivši lice dlanima. 

— Dosta toga — neću da čujem za nj, pa pik! 

Ona mu se nije usudila više ništa reći, ili pravije, od 
plakanja nije nikako ni mogla. Stislo ju u grlu, davilo ju 

— i sad joj je gore i teže nego dok je Mehmed Alija bio u 
zatvoru. 

— Šta će on kukavac sada, šta će sada moje dijete? 
uzdisala je, pa se onda digla i izašla na tavan a da nije 
Alage ni pogledala. 

Prvi put joj se to dogodilo da ga upravo nije htjela 
pogledati. 

Sad su za nju nastale veće muke nego prijašnjih dana. 
Cijelo popodne, čitavu gotovo božju noć mislila je gdje je 
Mehmed Alija, šta li radi. 

— Čim se hrani, gdje li spava? — okretala se je na 
dušeku s bedre na bedru, gledajući na prozor neprestano, 
kao kad čovjek skrbno pogleduje kakvo je vrijeme i da 
mu ne potuče usjeva. 

Ni sutradan se nije mogla snaći, a tako joj je bilo sve 
do ponedjeljka. U nedjelju je čula kako su ga vidjeli u 
čaršiji, pa da se je negdje izgubio u kahvi, gdje li — a ona 
je od boli trpjela. 

U ponedjeljak izjutra hanuma je nešto pospremala u 
kući. Meho otišao u mejtef, a Đulsa na hajatu upravo iz 
đuguma natočila vode u ibrik. Metnula đugum na sofu i 
onako se ispravila prama vratima, držeći ibrik u ruci. 

U jednom se otvore avlinska vrata. 

— Ah! — izvi Đulsa krik i iznenađena pušća iz ruke 
posudu. Ibrik lupnu, voda poče teći, a Đulsa onako nepo- 
mično stala, napola otvorenih usana. 

— Šta ti je, šta si pobjesnila te krhaš sud! — ljuto ju 
prekori mati iz kuće. 

Đulsa nije ni čula šta joj je mati rekla. 

Preko avlije bacila pogled i onako ga nigdje na drugu 
stranu ne svraćala. Iza avlinskih vrata stajao je — Mehmed 
Alija, blijed, pognute glave, kao da se stidi, te se boji i 
mrava pogledati u oči. Još pred koji dan na njemu novo, 
uredno odijelo pobijeljelo, kao od prašine, od luga, od šta 
li, bez podveza, neuređenih tozluka. Labavo se oko njega 
smotao pas, na kojemu su se prilijepile slamke, kao i na 
kiti i na fesu, koji je bio isprotiskan po kalufu. 

Kako je Mehmed Alija stao za vrata, onako se nije ni 
maknuo. 

— Mati... evo Mehmed Alije! — viknu Đulsa i poleti 
preko hajata. 

— Tko? — Mehmed Alija! — pohita hanuma, ostavivši 
posao. — Ah! — kriknu, stade malo, pa pođe prama sinu. 

On je nepomično stajao na vratima. 

— Sine, mati te ne požalila! — zajada hanuma, stade 
uza nj i pogleda ga — a na oči joj navrše suze. Kano da 
joj se je srce rastopilo pa izlazi na oči. Poljubi ga u čelo, 
uhvati za ruku. — Hodi, sine, da te tvoja mati vidi! — po- 
vede ga preko avlije, uvede u sobu i povuče da sjedne 
uza nju. 

Oči joj se prevukle krvavim mrenama, a ispod očiju 
podbuhlo i pomodrilo. Uzdah joj se dizao za uzdahom — 
a kako je Mehmed Aliju uhvatila za ruku, još ga nije 
ni pušćala. 

— Gdje si bio, kako ti je bilo? — pitala je ona i na- 
tjerala da joj sve kaže, da joj sve prizna. 

Mehmed Alija je samo šutio. 

— Gdje si bio ovih noći, gdje si spavao? Kako ti je 
bilo, kaži majci svojoj? — molila ga je ona i preko ramena 
mu bacila ruku. 

— Hm! — maknu Mehmed Alija jednim ramenom i 
glavom, pa i nehote vidje kako je Đulsa šutljivo stala uz 
vrata, ovivši ruke sprijeda u dimije. Ona kano da mu se je 
čudila, kao da ga nikada nije vidjela. 

Mehmed Alija skrenu glavu od nje i pogleda na drugu 
stranu. 

— Sine moj! — spušćanim glasom opet će hanuma, te se 
sagne i poljubi ga u čelo. 

— Daj mi štogod jesti — gladan sam! — potare Mehmed 
Alija rukom preko čela i iztrgnu ruku iz materine ruke. 

— Hitro, Đulso sva blijeda skoči hanuma. 

Obje poletješe u kuću, a Mehmed Alija ostade sam u 
sobi. Hanuma je cijelo vrijeme jadikovala, kako je Mehmed 
Alija spao, što se je morao mučiti gladom. 

— Kuku meni! Moj sin gladuje! — tužila se je i sve 
joj suza suzu stizala. 

Što su mu donijeli. Mehmed Alija je pojeo kao vuk. 

Mati nije s njega svraćala očiju — a htjela ga je sveđ zapi- 
tivati, nu nije joj se dalo da ga smeta, dok jede. 

— A jesi li, sine, vidio babu — pogladi ga po glavi. 

— Jesam! — otrese se on na mater. — Što će mi babo? 

— Nemoj, tako sine! moljaše ga ona. Kako to moreš 
reći svome babu. A vidiš li, kud ćeš gde ćeš. Već lijepo do- 
đi, priđi mu i poljubi ga u ruku on će ti oprostiti — a 
Šan 

— Je li de — izmaknu se Mehmed Alija, te se nekako 
čudno podsmjenu. 

— De, sine, obećaj mu, da ćeš biti dobar i poljubi ga 
u ruku — ta znaš ti njega — on se i rasrdi, ali je opet 
dobar! 

— A bogme baš neću! 

— Ne govori tako, jadna ti mati ne bila — već se po- 
kori starijemu ... 

— Kad kažem, neću, pa neću! 

— Što se ne dozoveš, bolan, pameti? Znaš li, da ti je Za- 


prijetio, da ne smiješ u kuću — pa šta ćeš onda? Moli ga 
da ti oprosti — dobar je on... 
— Ne razbijaj mi glave — neću, eto, čuješ li — i on 


se diže, te iziđe na hajat. 

Mati je za njim išla, a on pred njom izmicao. 

— Nemoj tako, ne griješi ... 

Mehmed Alija stade na hajatu pod strehom, te se okre- 
nu, kad je čuo zadnje riječi. 

— Neću — pa ga nikad ne vidio! — stisnu šakama, trznu 
se, zakroči avlijom i iziđe na ulicu, da se nije ni osvrnuo. 

... Hanuma je dugo, nepomično i nijemo gledala za 
njim na avlinska vrata, kud je izmakao, a Đulsa se okrenula 
u ćošak na hajatu i zabola glavu u ruke preda se... Djevoj- 
ka je na glas jecala. 

Mehmed Alija je išao uskorenim hodom uz duvare, ku- 
cajući jednom rukom po njima, a drugom mašući na široko 
za se i preda se. Digao glavu visoko i zviždukao. Upravio 
ravno i zakrenuo u Ive pod Hum. 

Po gradu se je sve znalo, šta se je dogodilo s Mehmed 
Alijom. Ljudi u čaršiji su o tomu govorili, kako je bio zatvo- 
ren, te kako mu otac više ne da doma — govorili i zabora- 
vili, kao da nije ništa ni bilo. Žene, koje su poznavale Ala- 

ginu kuću, imale su vazda šta da pripovijedaju, a svaka je 
znala uvijek nešto novo kazati o Mehmed-Aliji, gdje su ga 
vidjeli, što je radio, kako je u onoj kahvi i mehani spavao. 
Za te je razgovore saznavala i Mehmed Alijina mati — a 
vazda, kao da bi joj hiljadu noževa zaboli u srdce. 

Mehmed Alija se gubio po gradu, sjedio po kahvama i 
mehanama. Kad bi ga stučio Salko ili koji drugi od njegovih 
jarana, prišao bi mu i s njim popio kahvu ili rakiju ili što 
založio. Jednom je spavao u Činđinoj bašči, jednom u 
kahvi na Đerizu, a dva puta u mehani pod Humom nad 
Radoboljom. Mehandžinica mu se je znala smilovati i pu- 
stiti ga. 

Izjutra, ovako na tri-četiri sata pred podne, on bi lutao 
svukuda: sad bi bio i na Skakalima, a sad opet čak u Bišću 
— dok bi se iza podne tek pravo zavukao u mehanu ili 
kahvu da se opet sutra izjutra digne. 

Upravo drugi-treći dan što je vidio mater, krenuo niz 
Luku i uperio onako da ide, ne znajuć ni sam kuda. A išao 
je čudnovato: ili bi uvijek jednom rukom kucukao po duva- 
rovima a drugom mahao, ili obje metnuo straga — a sve 
izdignute glave, pa zviždukaj. Nikad da bi oko sebe pogle- 
dao da se umakne komu ili da vidi koga. 


Još se nije pomaklo sunce na sredinu, te se sterale du- 
lje sjene po ulicama, koje su bile poškropljene. U to doba 
gotovo najviše svijeta pred dućanima, a na ulici konji i to- 
vari, seljaci stjerali drva, pa ih provode i na vas se glas 
pogađaju s onim daleko tamo na dvadesetom negdje duća- 
nu. Sve živahno, a nekako kao i svečano radi toga, jer du- 
ćandžije znadu svoju robu lijepo iznijeti i njom iskititi 
svoje dućane. Niz Luku idući, dućani su gotovo samo na 
donju stranu, uz Neretvu, a gdjegdje se samo rastavljaju 
uzahnim, vrlo strmenitim uličicama. S te strane i više svije- 
ta, onoga seoskoga s donje Neretve, pa i onoga koji obitava 
bliže južnom logoru. 

Mehmed Alija, idući s gornje strane, najedanput kao da 
se predomisli, pa 'presiječe ulicu i pođe mimo dućane, ve- 
rući se kroz svijet i svejednako lupajući rukom, ali sada po 
donjim ćepencima. U dućan koji ni da bi pogledao. 

Upravo je bio usred Luke, ondje gdjeno ona česma pod 
drvetom. 

— Jesi li ti to, Mehmed Alija? — izviri Avdo s ćepenka, 
prekidajući razgovor s mušterijama. 

Mehmed Alija se okrenu. 

— Dina ti, svrni mi se oko podne ovdje! — nastavi mu 
Avdo. — Ali nikako nemoj propušćati! 

Kad Avdo uđe u dućan, Mehmed Alija odšeta dalje. 

Pred Avdinim dućanom bilo nešto svijeta, dolazilo, od- 
lazilo, a on sve podmirivao, svakoga lijepo dočekivao i otpre- 
mao. Dućan mu pun ko šipak, a on u dućanu ko jedan po 
jedan 

Malo po topu, eto ti Mehmed Alije pred dućan. Avdo ga 
zovnu da sjedne uza nj, a Mehmed Alija ga posluša. 

— Šta je s tobom ako si mi brat? — ravno ga upita 
Avdo. — Eto čujem da te nema doma... 

— Ne da mi babo! 

— Ja šta radiš, kud li se prebijaš? Pa gdje si sve bivao 
ovo vrijeme, kako si izišao iz zatvora? 

Mehmed Aliji, vidjelo se je, bilo je malo pomučno što 


ga Avdo pita. 
— Kud iđeš, gdje li noćevaš? Čujem, po kahvama i 
mehanama! Nemoj tako — evo, dođi k meni, pa u mene 


— otvorena su ti vrata. A što ne bi onda i babu molio da 
se ne ljuti? 

— Neću! — hitro odreza Mehmed Alija. 

— E ništa, ništa... ne velim ništa, već ti dođi k meni 
na konak — ne treba svak da znade — a evo, ovdje moreš 
sa mnom i jesti. 

Avdi došao ručak pa su obojica jeli. Navečer, kad je već 
mrak bio, Mehmed Alija otišao u Avde, koga je već kod 
kuće našao. Od sada je tamo spavao, ručavao s Avdom ili s 
Mušom, navečer po ahšamu otišao na konak, a ostalo sve 
vrijeme opet bi se nekuda izgubio. Samo jednom nije došao 
na konak, a jednom malo pokasnije, ama nakresan. 

Dolazeći Avdi na dućan, udarili bi malo-pomalo u raz- 
govor — i napokon je Avdo mogao otvoreno da svjetuje 
Mehmed Aliju. Vidio je odmah Avdo da onako od prva 
puta ne ide, već malo-pomalo. Može biti Mehmed Alija se je 
ljutio na oca što ga je dao zatvoriti ili što mu je zabranio 
doma — ili radi oboga, pa nije mogao trpjeti da mu se što 
govori o ocu, a još manje da ga tko nagovara da ocu ide 

ruku ljubiti. Prvih bi dana uzbjesnio, a onda sve pomanje 
i manje, dok u neke i ne splasnu. Avdo ga je onda nagova- 
rao, i svjetovao ga, molio ga — i zbilja, nekako je Mehmed 
Aliju kao i smekšao. Avdo je mislio da se primire, izmire 
— što jednom — govorio je on — i mora biti. Evo s Meh- 
med Alijom je uspio, pripravio ga je, ama kako s Alagom? 
Alagu je i njegovu narav predobro poznavao: pa kad bi 
Alaga samo doznao da mu on, Avdo, prima Mehmed Aliju 
pod krov — onda zbogom poznanstvo i prijateljstvo! Nu ko- 
liko god je bio obvezan prema Alagi, ipak nije mogao pod- 
nijeti, a da mu sina ne primi k sebi, dok se stvar ne izmiri. 
Samo što je to skrivao, nek se ne zna. 

Dok je Avdo umekšavao Mehmed Aliju, za to je i Alaga 
dva-tri puta čuo debelih od Omer-efendije. Makar da se on 
izmicao Omer-efendiji, ipak ga Omer-efendija uhvatio pa u 
Hilmin dućan i preko podne kad se malko primiri čaršija. 
I na ručak su jednom zaboravili. 

— Jesi li ti čovjek, jesi li turčin — šta radiš i misliš? 
Šta učini od sina? 

— Ja, dina mi, nisam ništa, sam je sebi kriv! 

— Kako moreš, bolan, tako govoriti A kako si ga od- 
gajao, kako li pazio na nj? Ja sam drugačije radio s mojim 
Hilmom: i on bio pošao malo na stranu — a ja pritegni — 
pa eto: danas ga se ne mogu postiditi! — šaptao je Omer- 
-efendija, primakav se sasma Alagi. 

— Šta ću mu ja! Bog mu je dao pamet, pa je mogao 
otvoriti oči... 

— Eto dobro, nije ih tvoj otvorio — a ti si kriv. — 
Ama šta sada misliš s njim? Ne daš mu ni u kuću — pa se 
mora prebijati po zlu i goremu. Ti hoćeš, biva, da je tako 
najbolje, i da se tako — može popraviti? Ne znaš ni sam 
kuda on tada vrluda, šta li radi. Nigdje ništa — pa neće 
li u nevolji i ukrasti i navaliti — — a, bogme, što god 
učini, reći će se negdje, gdje te znadu, da je tvoj sin! Pa 
dedera, da čujem šta misliš, hoće li ti tada bolje služiti 
za čast? | 

— Neću da znam o njemu ništa! Dorastao je da se je 
mogao dozvati pameti — a kad neće... 

— Neće — a tko je kriv? — Ti! Da si mu ju ti svaki 
dan lijepo i polagano sipao, ne bi učinio što je učinio. Vidiš 

kad sam ti i kada, a koliko i koliko puta kazivao: daj dijete 
na knjigu, u ruždiju, da uči. Kad je što znano, onda se stidi 
sramotu počiniti pa kad bi i htjelo. Već ti ovako njemu 
pušćo, a on ha danas, ha sutra — i eto, dokle si ga odgojio 
i dotjerao. I pravo ti budi! 

Alaga je ljuto teglio iz čibuka, i nikud očima već u lulu, 
otkud su izbijali debeli, bijeli dimovi. 

— A šta si mislio s njim? — nastavi Omer-efendija, pa 
i opet prekinu da se iz testije napije vode. — Evo uzmi, 
da nije počinio ono što jest. Dobro! Ma šta bi on, koji li bi 
posao primio kad podraste do ljudske dobi? Zašto bi onda 
bio, što li bi mogao raditi? Knjige, jazije ne zna, zanata ni- 
kakova, a i zemlja, kad se ne zna raditi, ne daje što hoćeš, 
koliko ti treba. Šta bi bilo od njega — je li, da objesi ruke 
niza se pa da gleda šta drugi rade? A evo vidi kako Švabe 
rade — oni, bogme, ne pometaju, već sve naprijed — —. Već 
što sam ti se, brate si mi dragi, znao ljutiti, a i sada se 
ljutim. Kad su ono gradili eto lanjske godine i kuća, i krčili 
ceste — nijedan ti od naših u posao, makar da skapava od 
glada. Pitam ih ja: što, ljudi, ne iđete u posao? A oni meni: 
Nećemo Švabi! Pa taman, kad neće: Švaba je znao i bez 
njih sve uraditi — a oni isto ostadoše — gladni! Baš su mu 
se osvetili! 

Alaga je samo šutio i pušio. 


— A, pa šta misliš? — pogleda ga ozbiljno Omer-efen- 
dija, spopav ga za rame. 
— Vidiš, što ja velju — pa kako hoćeš, onako i radi. 


Primi dijete, da ti dođe doma, a onda dobro gledaj kako 
ćeš i šta ćeš s njim. Stegni ga, pa ga daj jali na zanat, jali 
da što nauči. Još je mlad, a valjat će mu. More se još ispra- 
viti, pa da od njega budne čovjek, a ne da ti budne na sra- 
motu. Znaj dobro da si mu ti otac! 

Alaga nije ni jedne ama ni problijelio, već samo kao 
slušao i ne slušao, tako se je činilo. Ali je ipak mozgao što 
je Omer-efendija govorio i počeo se smekšavati. Do jedno 
petnaest dana Omer-efendija ga opet uzeo preda se da ga 
nagovara. 

I uspio je. Alaga se nije otimao više da mu se sin vrati, 
a kad mu je Mehmed Alija poljubio ruku, već je bio sasma 
udobren. 

U toj sreći što se je otac izmirio sa sinom, hanuma 
kano da je zaboravila onu sramotu u kući. Bila je sva sret- 
na i blažena, a sina je pazila i gledala materinskom blagosti, 
radujući se što ga po sve dane viđa kod kuće. Mehmed 
Alija bi malo kada kuda izišao. 

I Đulsa je bila sretna i zadovoljna. Njezine se bojazni 
raspršile — njezin ju Hilmo nije napustio. On joj je dolazio 
svakoga petka, a onoga jedanput nije mogao doći jer mu 
nisu dali poslovi. Nikada joj nije ništa spomenuo o Mehmed 
Aliji — a njezina je sreća bila tolika da se nije mogla pri- 
tajiti, već je morala odmah odskočiti materi, izvan sebe, 
i ogrliti ju: 

— Mati, Hilmo me isto voli! 


X 


Ostatak ljeta Mehmed Alija je proboravio na selu. Alaga 
ga poslao tamo, a na neprestano nagovaranje hanumino. 

— Pošalji ga, odvedi ga, ili mu zapovjedi da sam ode 
— samo da ne bude ovdje — — ne bi li jednom svijet Za- 
boravio što je bilo, a i on će tamo biti sam, pa neće imati 
prigode da se vrati na zlo. 

Mehmed Alija nije rekao otvoreno ni da hoće ni da neće. 
Malo kao da je otezao, pa napokon — otišao. Otac mu na 
polasku prikričao da gleda i nadgleda što se na selu radi, 
jer da on neće doći, da nema kada. 

Čitava tri mjeseca nije bilo Mehmed Alije u Mostaru, 
niti se je po komu javljao. Šta je gore radio, nikomu nije 
kazivao kad je sišao. 

U Alage ove godine ljetina bila vrlo slaba i loša. Ko kad 
je manje kmetova i zemlje — jer je Alaga dobar dio — po- 
lovicu — već prodao. Alaga nije gledao niti mario gledati 
šta li se unosi u kuću, ali se je za to hanuma u sebi jela i 
pregrizala. Od grožđa ni spomena, a pšenice i druge Žitije 
ni upola kao lanjske godine. 

— Evo, ovo ti je sve njegovo, što zapušća i prodaje! — 
kukala je ona u sobi. 

Duhana nije bilo ni mrve, jer ga Alaga nije htio saditi 
ni prodavati za državu. Kad je bilo plaćanje poreza, morao 

je prodati žita i drugoga priroda pod jeftinu cijenu da 
skuca koju paru. Do sada mu nikada nije bilo tako tijesno. 
Nu svejedno — on se nije pometao, nikada da se je na svoje 
stanje potužio ili komu rekao: Vallahi ću do godine ovako 
i ovako raditi, da što više dobijem. Cijelo se ljeto pa i pod 
jesen vidjelo na njemu da ga nešto mori — a to će biti bilo, 
kako su mnogi govorili, stoga što mu je Mehmed Alija onu 
sramotu nanio. Nu zato on nije nikada propustio dana da ne 
iziđe u čaršiju, da se ne sastane s onima s kojima se je 
navikao sastajati i najviše razgovarati. 

Jest — ama kano da su zadnji razgovori sa Omer-efen- 
dijom na nj djelovali—utoliko barem što mu je priznavao 
da ima pravo govoreći mu da je morao strožije postupati s 
Mehmed Alijom. Nu ono što ga je nagovarao da sinove da- 
de u školu — to mu nije moglo ići u glavu: jedino se je 
utoliko smekšao da nije toliko kao prije druge krivio, koji 
svoju djecu daju da uče novu jaziju. 

Nu svi njegovi dojmovi, koje je otprije dobio i imao, 
tako su mu se u duši uvriježili da ih nije mogao više nitko 
iščupati, izbrisati. Najmanje mogu djelovati razlozi na ono- 
ga koji ne misli, ili silom hoće krivo misliti. K tomu pri- 
došla ona sramota s Mehmed Alijom — a Alagi se ona Uusa- 
dila duboko, te ga pekla i pekla; i nuto — on je i u tome 
nalazio razloga da se osjeća tuđim, oštećenim, potlačenim 
u ovom kraju, te da su mu sve nevolje, koje je morao pro- 
živjeti, došle upravo i jedino zato — što ih je morala do- 
nijeti nova uprava. Da nije nje bilo, da nije s njom došlo i 
razvraćenosti i iskvarenosti — zar bi njegov sin, tako je on 
mislio, došao do onoga da počini što je počinio? Vidio od 
drugih — i tomu se naučio, pak onda — tko je kriv? 

Opet nova neprilika u jesen što ju je imao s porezom 
silno ga ozlojedila. To je bilo opet najnovije da se smuti, a 
opet za nj od tolikih posljedica da je o tomu mogao također 
cijelu zimu razmišljati, razgovarati i tužiti se. Ona pak jesen 
sa svojom dosadom i turobnošću kao da je na nj sama 
djelovala, pak je stoga bio smrknutiji, ozlojeđeniji negoli 
ljetos. Kao novi neki zadah u tim vječnim mukama došli su 
glasovi pod zimu, koji su navješćivali o nekim skorim, br- 
zim promjenama: i tako je bilo već s tim dovoljno hrane 
da se ljudi zabavljaju, raspravljaju, nagađaju — a svako bi 

nagađanje i razgovaranje svršilo jednim te istim zaključ- 
kom: — Švabi nema duga opstanka! 

Alaga se s Avdom slabo vidjevao — nekako kao da ga 
je od njega počelo nešto dijeliti. Jednom se u mrtvu jesen 
vidješe, pa se upitali za zdravlje. 

— Kako ti iđe, Avdo? — upita ga Alaga. 

— Pa lijepo, ne mogu se potužiti! — odvrati Avdo. 

A nije rekao neistine. Išlo mu je sve od ruke, svaki 
mu posao unosan. Od puke sirote kroz ove dvije godine mar- 
ljivim radom i štednjom zarađivao sve više i više, pa udarao 
u veće poslove. U zadnje vrijeme, osim što je držao dva du- 
ćana, udario i u kontrate, pa kao kontradžija silu zasluživao 
i stjecao. Podigao sebe i kuću, a nosio se lijepo kao jedan 
po jedan, i on i sin mu. Gdje je god došao, nosila mu se 
čast, bio je pribran — a prije, bogme, dok bijahu prazne i 
šake i trbuh, nitko ništa. Već je kupio neki lapat zemlje, a 
sada ponovno nešto oveće na Buni. Sad su ga svi zvali 
Avdagom. 

Ma je Avdo i radišan bio, pazljiv. Žalije mu potrošiti 
uludo dan negoli bogzna što. , Volim, brate, ako budne: sta- 
ni-pani, u čem drugomu izgubiti nego li vrijeme; sve drugo 
opet moreš steći i nabaviti — vremena nikada koje si izgu- 
bio." Prema tomu se je on vladao, pa ga nikad vidjet, kao 
što je običavao reći, u dangubi, u kahvi, u bašči na razgo- 
voru. 

— Pa šta razgovaraju? Sve sama naklapanja. Tu ti mje- 
re: ovako ćemo, a onako nećemo — a onamo ti sve pušćaju 
iz ruku, i ne hvataju dok je na vrijeme. Odjedanput će to 
puknut, pa onda: ha, jao i pomagaj! 

Nu makar da se je Avdaga podigao, da se je mogao bro- 
jiti među teške ljude, ipak ga sreća nije uzoholila ni zanije- 
la. Ostao je isto onako tih i miran, a sa svakim lijepo i 
uljudno. Nevolja ga naučila misliti, pa se je u svemu slagao 
sa — samim Omer-efendijom. Omer-efendija ga zavolio, jer 
je bio čestit i radišan, pa se češće sastajali. I Avdaga je kao 
i Omer-efendija osuđivao ostale, kako se drže, kako se ništa 
ne brinu. 

— Sve Švabe oteše kad naši neće! — potvrdio bi Avd- 
aga Omer-efendiji. 

— I kasnije će im biti krivo! 

Avdagi je bila jedna osobito za živo čudo. Od davna 
je poznavao Omer-efendiju, tko je bio, šta je bio, kako li je 
njegova riječ vazda puno vrijedila i vazda se slušala. U 
prvašnje doba svaku bi mu poslušali, jer je bila pametna, 
ko što i jest, pa su mu svi i priznavali i dolazili ga pitati 
za savjet. Nu kako dođe nova uprava, upitaju Omer-efendi- 
ju i ovu i onu — ama neće nikako s njim da se slože, niti 
da ga poslušaju. Začudno mu to kako se svijet promijeni. 
Sada, kad im što rekne Omer-efendija — ništa im ne valja, 
ništa im nije pravo, pa ne samo to, već — da Bog oprosti! 
— okrivljuju ga među se i osuđuju da nije pravi turčin. A 
zašto? Jedino zato što im ne odobrava kad vele da će se 
seliti, što ih prekorava jer ne rade a sve prodavaju. Kako 
li su na nj graknuli kad je on, Omer-efendija — koji zna 
što je šerijat — rekao da se Kenjarev tobožnji ubojica niti 
može niti smije osuditi, a još više kad im se je upravo ismi- 
jao kad ono pođoše — čitav buljuk — pred okružnika, dok 
od te sve sile do pod basamake došla samo četvorica-petorica. 
Putem svi ohladinili — taman kao što je ohladnio i Hadži- 
efendija. On prije uvijek ćitab pod pazuho pa propovijedaj 
svijetu kucajući po ćitabu: ,,Evo ovi vam veli da nam je 
dužnost seliti se!" A ljetos, kako mu objesili službu na vrat 
— presta Hadži-efendija lupati po ćitabu. ,, Šta sada veli ći- 
tab, Hadži-efendija?" pitao je kotarski poglavar, a on samo 
njemu odmahnuo rukom: ,,Prođi se, bolan!" 

Sve je to znao Avdaga i razumijevao da je morao Osu- 
đivati. Omer-efendija čovjek poštenjak, prije rad zlu sebi 
nego svomu bratu — a oni na nj svi, ko na bijelu vranu, 
pa ga ogovaraj među se i jedan drugomu. 

— E da nam je pusto ovakih više pa da ih slušamo! 
Ali kud ćeš ovako s ovakim ljudima! Ne rekneš li im da je 
svaka njihova luda pametna — eto te odmah da nisi turčin, 
da si izdao i ostavio din i što gođ hoćeš! E šta ćeš! — uz- 
dahnuo bi Avdaga — vazda ti je to tako kod nas. Je li jedan 
što pametniji od drugih, pa da more kazati i nasvjetovati 
— tomu ti nije više ni dlaka na glavi pošteđena! 

Avdo je zimi htio i po više puta da dođe na sijelo u 
Alage — ama mu se nije dalo slušati uvijek iste razgovore 
o vojskama, pak onda kako će Švaba bježati i svakakvih 
takih stvari. A i jest zbilja — ove zime opet se počelo pogo- 

varati kako će udariti Forta s jakom vojskom, tamo u pro- 
ljeće, i tu ti nije nigdje bilo drugog razgovora van o tomu. 
Alaga pak nije o drugom znao ni misliti ni govoriti doli o 
tomu pa da je moguće bilo i dan i noć besprekidno. I još 
više, još jače unišao u staru kolotečinu svoju, koja mu nije 
dala da drugačije misli. Sve jednako on se nije za ništa 
drugo brinuo — a i kako bi? Da sve Neretva odnese — na 
nj ko da to ne bi djelovalo, jer se njemu po glavi vrzaju i 
velike vojske i ratovi, i — ustreba li — iselivanje, i sve — 
sve, pa je tvrdo uvjeren bio da će se barem nešto ispuniti 
od onoga što snuje. 

— Jarabi, šta li ovaj čovjek misli! Nikakva posla, ne 
brine se ni za što... toliko puta se je upitao Avdaga kad bi 
čuo da je u Alage bilo sijelo, ili da je gdje drugdje otišao. 

Za hanumu su to bile stare rane i boli, gledajući šta 
radi Alaga, zapravo gdje ništa ne radi, već sve troši — a 
svega manje. Katkad bi se ljuto zabrinula i mnogu noć jedva 
što bi stisnula oči. 

KO ono zimnje večeri duge, a znadući da Alage neće 
zadugo u noć biti doma, otišla bi na sijelo svojoj sestri, ili 
bi sestra sa svojim kćerima došla k njoj, I još bi ih se 
dvije-tri skupile da skrate noć, kako se je to sijelima kra- 
tila u ono doba. Žene razgovaraju svoje razgovore, a djevoj- 
ke opet svoje, i šalu i bijes i pjesme. 

Đulsa među njima najradosnija, najveselija. Djevojka 
svakim danom ljepša i slađa, a sreća joj se smijala s nje- 
zinim Hilmom. Već se je u komšiluku, u mahali znalo da 
se njih dvoje voli i da će ju Hilmo uzeti. To je već znala i 
ispovijedala i njezina mati, koja proti tomu nije imala ništa, 
već se je dapače veselila. Hilmo bi joj često dolazio na vra- 
ta — i njih bi se dvoje tako dugo, tako milo razgovaralo. 

— Sretna li si, seko! — mnoga joj je druga zavidno 
znala reći. 

A Đulsa je bila sva sretna i blažena. Prvi joj je Hilmo 
bio koga je voljela, a zavoljela ga odmah kako ga je vidjela. 
Onda je bila još zelena — al' kad ga je vidjela — prođoše 
ju najprije ko hladni srsi, te je problijedila, a onda ju osu 
živa vatra. I od tada — ona nije za drugog znala, za drugo- 
ga onako osjećala ko za Hilmu. 

Pa još — kad joj je Hilmo rekao da će ju brzo, tamo 
u proljeću prositi! Tko je tada mogao biti sretniji, tko rados- 
niji od Đulse? Jest, ona je od stidnoga veselja na tu vijest 
klonula, obuzeli ju plamenovi — pa je u njoj srce igralo, 
i još jače i još življe negoli onaj put kad joj je prvom re- 
kao da ju voli. 

I od tada je Đulsi prolazilo vrijeme u divnim rajskim 
snovima. Mati, koja je već dobro znala šta biva s njenom 
kćerkom, i sama je plivala u nekom milju gledajući sretnu 
i zadovoljnu svoju kćer. To joj je ublaživalo sve ostale bri- 
ge, koje su ju počele već ubijati — što se je vidjelo po 
njoj, jer je u zadnje doba silno spala. Nešto je i Alagi od- 
nekud kroz uši prošlo o Hilmi i Đulsi, ali on nije imao kada 
da o tomu misli, niti li je to na nj spadalo: on je imao 
prečeg posla i razgovora o vojskama i skorim ratovima. Uz 
ovo za njega nije ništa drugo postojalo, te je upravo začudno 
kako kod onako na oči i vanjštinom mirna i tiha čovjeka 
može mašta biti toli hitra. 

Bilo je to ulazom u 1881. godinu, odmah prvih dana 
prvoga mjeseca. Studen uhvatila, te reže i para; suha zima. 
Alaga — a bilo je pred zoru još studenijega dana — probu- 
dio se i okretao sa strane na stranu. Htio je da budi ženu 
da mu ide ispeći kahvu, u kako je odveć rano bilo, bijaše 
mu žao, jer je još tvrdo spavala. Pa se on zavezao u misli, 
u ratne i bojevne misli, i računao kad bi ko Forta — jer se 
je to već za stalno pripovijedalo — mogao udariti s vojs- 
kom. Već je snovao kakve će biti zgode, kako li će biti okr- 
šaja, te kako će Švabo nagnuti otkud je i došao. Na dvoru 
je vladao još mrkli i crni mrak, samo što se je vidio gdje 
udara odozgora na prozore slabi sjaj vedroga neba pred 
zoru. Vjetar je duhao i zavijao, Neretva šumila i bučila, a u 
toj tišini to je stoput jače odjekivalo negoli inače. 

Htio je još da trene okom — ama mu se nije dalo. Sve 
pogledavao na pendžer, kada je vidio gdje se razbijaju 
mrakovi a svjetlo dana mal a malo siplje. 

— Stara, diži se, stara! — zovnu Alaga hanumu. 


Morao ju je i dva i tri puta zovnuti. On je sjedio već 
na dušeku. 

— Ahaha! — zijevnu hanuma ispod jorgana, povlačeći 
rukom preko obraza pa udarajući na usta kad se probudi. 

— Diži se, dan je! Peci kahvu! 

Hanuma se počela dizati polako. Već je dobro vidno 
bilo. 

— Iđem najprije djecu buditi! — otetura onako još sne- 
na prema vratima i otvori ih. 

Svana zadahnu hladan, silno hladan uzduh, a s njim 
napade i bijela magla kao dim. 

Hanuma probudi u drugoj sobi Đulsu i Mehu, i pozva 
ih da idu avdest uzimati i klanjati. Pa onda, ko po običaju, 
ode u odaju potražiti Mehmed Aliju. 

— Nema ga! — začudi se hanuma tresući se od studeni. 

Zaviri onda bolje. 

— Nesretan se on ne rodio! — Sinoć legao, a vidi jut- 
ros — bit će da je po noći umakao! 

Mehmed Alija je tako običavao u najnovije vrijeme ra- 
diti. Mati ga je tako dva-tri puta uhvatila. Teško joj, ko da 
si joj džigerice izvadio, ama nije smjela da kaže Alagi kako 
Mehmed Alija po noći izlazi, pa se opet uvuče pred zoru 
da ga nitko ne vidi. Da to kaže Alagi, onda i još gore: istje- 
rao bi ga opet, jer se je tako zakleo — — pa šta onda? 
Onda ga nitko više ne umiri. 

Smota se, pa odmah onako šuteći u kuću. Zovnu za 
sobom i Đulsu da joj pomogne. 

Već dan bio kad su svi sjedili za dagarom i kahvom, 
pošto su uzeli avdest i otklanjali. U sobi toplo, jer je grijala 
dagara, a pucalo u peći koju je Đulsa naložila. Meho sio uz 
peć i raširio dlane, a glavu okrenuo i gledao kako se je na 
dvoru sledilo. S dagare, iz ražarenoga ćumura dizao se plin, 
modrikast plin, a sve dršćući i trepereći, zadrhtavajući i 
sam zrak. Između pojedinih zažarenih komada sikne modri 
plamen, pa onda spane, a po žeravi se sve više i više slaže 
bijela korica — pepeo. Alaga prekrstio noge, sa strane se 
bokom okrenuo dagari, nad koju je dlan raširio. 

— A gdje je Mehmed Alija? — upita on hanumu. 

Hanuma kano da se smete, ne nadajući se može bit 
takovom upitu. 

— Budila sam ga, ma tvrdo spava a lijen je ustati! 
slaga očito hanuma, bojeći se kazati da Mehmed Alije ni 
nema doma. 


Alaga srkne iz findžana, pa potegnu na čibuk. 

— Deder mi nalij! — pruži findžan, a udariv lulom od 
čibuk po džezvi koja je bila pripurena uz žeravu na dagari. 
— Dina mi, na dvoru je studeno! 

Hanumi ne pade na um šta da odgovori. U glavi joj se 
samo vrtilo gdje je Mehmed Alija — a da po nesreći sada 
trgne na avlinska vrata — — eto ti zla da ne može gore. 
Pa se je nekako i nehote sama ko od straha sveđ ogledavala 
na vrata. 

Alagi se još nije dalo izići. Bilo mu je i u sobi lijepo. 
Hanuma i Đulsa digle se da po kući pospreme što treba, a 
za dagarom ostali samo Alaga i Meho, koji se je primaknuo 
ocu i sio uza nj. Mehi se zažarila lica, a Alaga napeo oči na 
žeravu. Sračunavao sam u sebi šta se je u zadnjem sijelu 
razgovaralo, pa i u predzadnjem. Neki pronijeli glasove da 
će Austrija kupiti vojsku, uzimati momke — ama tome se 
nije davala nikakva važnost, jer do toga neće ni doći pošto 
će Forta udariti. I drugačije — svakako je to bilo teško 
vjerovati, jer: ,Ama šta! Neće ona, bolan, glavom u duvar! 
Ne smije ona nas, vidi kakvi smo, pa ako to pokuša, smr- 
vismo ju" 

ženske se u sobu povratile kad se već i sunce pomolilo 
na vedro nebo. Kako otvoriše vrata, onako na njih zastruji 
hladan uzduh, a s njim napade i bijela maglica. Đulsa uzela 
đerđef, metnula ga preda se i vezla uz pendžer. Hitro je 
provlačila iglu kroz vez dolje, a kad bi gore, onda bi prstom 
napipavala, pa bi se kadšto i ubola. Sa strane bi kradom 
pogledala oca, a onda digla glavu, ispravila se i zavirila kroz 
pendžer. Rumenim bi joj licem nešto odsijevalo, a na vlaž- 
nim očima lomili se trakovi jutarnjeg svjetla. Upravo joj 
nestalo zlata u igli. Ona udije, otkine, i zlatnim koncem 
onako kao igrajući se provuče preko crvene donje usnice. 

..-Bummm!... 

Zagrmi, zatutnji ujedanput, odjeknu od pećine do peći- 
ne, a drmnuše i džamovi na pendžerima. 

Đulsa se sva strese, kriknu ispade joj i konac i igla 
pa bojažljivo pogleda oca i mater. 

— Šta to? — upita u neprilici hanuma. 

Alaga skrenuo glavom i napeo se da sluša, da čuje 
bolje. 

Bummm!... i opet zagrmi, da je odjekivalo. 

— Bit će vatra! — hotjela je hanuma umiriti i sebe i 
ostale. 

— Nije, nije vatra! — skoči Alaga na noge, kad zagrmi 
i treći i četvrti put. 

Izađe na hajat. 

Bummm; ... 

— Allaha mi, bije se boj... da nije Forta? — sinu 
Alagi u glavu, pa htjede da se odmakne malo k sredini 
avlije. 

— Alaga, Alaga, bitisa" ona strana! — provuče glavu 
šaban iz Sajine kuće. 

— Šta veliš, brat si mi? Ha neka, neka, hoće naši! 


— Eno — sada sam čuo — Forta udario niz Podvelež, 
pa sve osvaja! 

Topovi nastaviše pucati, a Alaga je bio tvrdo uvjeren 
da je Forta navalio. Već je i vrijeme bilo otkad se govori! 

— Amo, Šabane, pomozi mi pusat iskopati! — zovnu 
Alaga Šabana, te sam pođe da traži motiku. 

šaban brzo upade na kapidžik. Zametnuo se krasnom. 
Alaga mu kaza u ćošku od avlije. Šaban poče kopati, za 
njim pak Alaga razgrćati. 

— Uranio, podranio, Alaga! — viknu netko sa ulice na 
avinska vrata. 

— Tko je? — upita potiho Alaga, pa polagano priđe 
k avlinskim vratima i poviri kroza njih. — Ti, Mujaga? Šta 
ono — jesu li... ? 

— Dina mi, ne znam — već rekoše mi da je nekakav 
saltanet — vlaška krstivoda! — odvrati mu onaj iza vrata. 

Alaga se potegnu na se a iz ruku mu ispade motika. 

— Zar nije Forta? — izusti nakon male stanke i ostade 
onako, držeći otvorena usta, kako je zadnju riječ izgovorio. 

Šaban se isto začudi, pa presta kopati, te se osloni jed- 
nom rukom na držak od krasne, prebaciv nogu dolje preko 
ušica. Zaokruži očima po avliji, onda nada sobom k nebu, 
kao kad tko gleda kakvo će vrijeme. 

Alagi je bilo — kao da ga je tko hladnom vodom polio: 
— gore, stoput gore. Iza onih tolikih očekivanja, dojavlji- 

vanja, trzavica i nemira u duši — napokon eto razočaranja, 
koje više uništava svojom smiješnosti negoli ičim drugim. 
Ta on je bio tvrdo uvjeren da će nekako sada — tako mu 
se je činilo — udariti Forta, pa da baš mora udariti, jer 
su se po sijelima raznosili glasovi kako ga stambulski car 
šalje. Upravo u zadnje vrijeme oni su vodili napete važne 
razgovore, učinili sve osnove, vidjeli svoje želje ispunjene 
—inuto! od svega toga ništa, i sve svrši sa — rišćanskom 
kristivodom. 

Cijelo jutro je bio smeten. On je bivao i inače mučaljiv, 
ali bi ipak šuteći štošta snovao. Nu sada mu se ni to ne da. 
Prekinuo mu se konac svih misli i ostao je tu kao sleđen, 
ne pazeći ništa i ne moguć se ničim zabaviti. 

Tek po podne izišao je u čaršiju i svrnuo se u kahvu, 
gdje je bilo dosta ljudi, sve poznatih i dobrih prijatelja. 
Bio je tu i Omer-efendija, koji se je čas prije uvratio s ne- 
kim drugim, razgovarajući se o poslu. Na dvoru oštra stu- 
den, a u kahvi upravo lijepo, ni odviše vruće ni studeno. 
Samo kad se vrata otvore, onda zapahne mrazni zadah da 
se čovjek mora stresti. 

— Bujrum, Alaga! — pozdraviše ga, koji su već sjedili. 

— Merhaba! — po redu će on svima, pošto je sio. 

— Šta u tebe, Alaga? — okrenu mu se Omer-efendija 
i primače se k njemu. — Šta ti veliš, udari li ono jutros 
Forta, kadno topovi...? — uštinu Omer-efendija u šali Ala- 
gu, pa udari u smijeh. 

Alaga nije znao što bi drugo, pa i sam udari u smijeh. 


— Otkuda, kud će još Forta u ovo doba! — smijući se 
preko sile odvrati Alaga. 

— A evo drugi svi — pokaza Omer-efendija rukom — 
svi su mislili da je Forta! 

I ljudi su se nastavili smijati, o toj zgodici pripovije- 
dati i šaliti se kako su mnogi i mnogi držali da je Forta 
udario niz Podvelež. Potanko su sve kazivali kako su se spre- 
mali i veselili. Alaga je samo slušao, a kano da mu je to 
pripovijedanje mrsko bilo. 

Neugodno ga se dojmila ta zgoda od krstivode, te je ne- 
ko vrijeme bio kao poništen, kao čovjek komu su sve nade 
potonule. Komu će da vjeruje kad su ga eto glasovi i vijesti 
prevarile — a od svega kazivanja ne bi ništa? Ako potraje 

i dalje u takovoj trzavici, propade sasma i oboli, jer ništa 
više ne boli no kad se nade izjalove. A on se je tako dugo 
nadao — sve do zadnjega časa. 

Pa šta da učini u tim mukama, kako da ih se riješi? 
Zar da trpi da unaprijed bude varan, i on i svi oni koji 
jednako s njim misle i žele? Zar da u ovoj nevolji — go- 
vorio je sobom on — prolaze dani i da mi ostanemo i da 
nam drugi zapovijeda, a bez svake nade da ćemo se izbaviti? 

— Ne, pa ne! — odlučivao se je on. Orilo, gorilo — ovo- 
mu se neugodnomu stanju mora učiniti kraj pošto-poto. Zar 
da gledam gdje mi se kauri u sabljama i svi drugi redom 
motaju ispred očiju? Pa onda — zar da ja podnosim da nas 
sile da ostavimo našu svetu vjeru, mi i djeca naša. A jok 
— dina mi — dok je Alagi živa glava na ramenu. Kad nema 
drugoga spasa, a ja ću se... 


I zaključio je tvrdo da se seli, tvrdo, odlučno. S tom 
je misli lijegao i ustajao, ta ga misao nije više ostavljala. 

— Šta ću ja! — slegao bi ramenima. Pa — sve će dob- 
ro biti! Ono još što imam valja što prije prodati, pa tamo 
u proljeće krenuti! 

Ženi nije ništa kazivao o svojoj osnovi. Ali je zato pre- 
ma njoj već počeo sam raditi. Gledao je i tražio tko će mu 
koju zemlju i kmeta kupiti. Sveđ je računao kako bi bilo 
zgodnije uraditi i komu bi bolje prodao. U tomu je poslu 
zalazio trgovcima, s kojima je malo kad ili nimalo općio. 

Bio je veoma zadovoljan kako mu je nastojanje sretno 
— kako je sam sebi govorio — išlo od ruke. Za pet kme- 
tovao se je pogodilo s istim onim trgovcem komu je pro- 
dao Bunu, pa je za njih već primio i kaparu. Za ostalih če- 
tiri-pet još i za kuće u Mostaru obrekao mu je naći mušte- 
rije sam onaj trgovac. Druga mu je glavna briga bila za obi- 
telj, ili, pravije, za samu Đulsu. Nedavno mu je žena kazala 
da se djevojka gleda sa Omer-efendijinim Hilmom, a on da 
joj je obrekao da će ju i prositi. Djeca se hoće — pa ta- 
man! Alaga je odmah razmislio i bio načistu šta će tu ura- 
diti;: nema ništa proti tomu da dade Đulsu Hilmi. Isprva 
mu je nekako nezgodno išlo kako da se odluči, jer nije mo- 
gao znati šta kani Omer-efendija, da li ostati ili i sam seliti. 
Alaga — mada bi u srditosti katkad posumnjao — ipak je 
Omer-efendiju smatrao dobrim i pravim turčinom, samo 

što ima neku čudnu narav da se komu zamjeri. ,,Pa nu — 
Bože moj — i meni se je nekoliko puta zamjerio, — al neće 
biti onaki kako se misli. I on je dobar turčin — a zašto 
nebi ni bio? Turčin se rodio, turčin se odgojio, godine i go- 
dine po medresama sproveo — pa kako bi on da izda din? 
Neće on toga učiniti. A bit će i njemu već svega dosta šta 
Švaba počinja, pa će se i on iseliti. Ako ne ove godine, pa 
more biti do godine. S njim će i Hilmo, pa će tako i Đulsa 
za nama. I što ju ne bih dao za Hilmu?" 

A nešto je još došlo što je pospiješilo, utvrdilo Alaginu 
odluku. Pronio se glas da će Austrija sada brzo zvati i kupi- 
ti momke pod pušku u vojnike. Groznije stvari nije moglo 
biti. Ne sam Alaga, već gotovo i svi drugi bijesom su Uuz- 
bjesnili na tu vijest, koja im je davala razloga i prilika da 
razgovaraju kako naslaju sve teža i gora vremena, a još 


malo — pa Austrija neće trpjeti ni jednoga turčina. Dok 
se čovjek s čovjekom sastane — odmah je o tomu razgovor. 
— Eto, gledaj šta Švabo misli! — govorili su oni po 


sijelima. On vidi da mu nema drugoga kurtariša već da nas 
rasturči, ugnjete. Sad će da nam kupi djecu, pa da ih po- 
vlaši, i da onda služe kaurskoga cara i idu u crkvu! 

Nastala velika strava i pometnja — a što koji dan više 
— to sve napetije. Među ljudima nastao metež, prava Za- 
buna — a nitko ne zna šta da se čini i radi. Svak je uviđao 
pogibelj koja svima prijeti. 

— Pa šta bilo — ne damo svoje djece! — govorili svi 
stari. JA krv se liti, ja mi se seliti! 

A oni koji su mislili da bi ih mogli uzeti u vojnike Za- 
brinuli se, nu njihova je zabrinutost bila druge ruke negoli 
u njihovih otaca. U njima je kipio bijes, srdžba, i svaki je 
bio spravan da učini što mu drago samo da se otme toj 
nesreći. 

Malo je bilo ljudi koji su stišavali svijet da se ne plaši 
i ne uznemiruje. 

— Tako to mora biti — govorili su oni — a ni šerijat ne 
kaže ništa proti tomu, već baš veli da valja služiti cara, ma 
koje on vjere bio! A neće to nikomu smetati da ostane tur- 
čin, kako je i bio. I kao vojnici, djeca će nam moći u dža- 
miju, imat će svoga hodžu — i sve kaono ti i sada! 


221 


Nu uzalud im je bilo sve, jer ih svijet nije slušao. Sa- 
stajali se na sijela i odlučivali šta će. Sad ih se i više spre- 
malo da sele, a momci će, kad bude u proljeće, ubjeći. da 
ne budu na oku švabama. Jednaki su glasovi stizali i iz 
drugih mjesta, iz Stoca, Ljubuškoga, Nevesinja, Gacka, Ko- 
njica. I tamo da je sve zbunjeno, da će biti svašta, a naj- 
bolje tko se je uredio da odmah iseli. 

U Alagi je sve bjesnilo — a skrb, koja ga je spopala radi 
toga šta će biti, nije mu više dala mira. Ovo najnovije — 
to je vršak svakoga zla koje je bilo toli veliko, toli pogi- 
beljno, da je pred njim uviđao samo jedan spas — otići iz 
ove zemlje, u kojoj se je rodio, pobjeći tamo gdje mu neće 
prijetiti nikakova pogibelj, ni njemu ni njegovim svetinjama. 
Kao mnogi drugi — tako i on odluči da će stalno odseliti. 

Svoju je osnovu pripovjedio i ženi, te ju nastojao za 
nju predobiti. 

— Znaj dobro da to dobru ne sluti. Ljudi svašta kazuju, 
sve jednu goru od druge. Kad nam djecu uzmu pod pušku, 
morat će se odreći dina! 

I hanumu smuti taj glas. 

— Pa eto — i naš Mehmed Alija je prispio u dobu, 
brzo će i Meho — — pa da podnosimo sve ono što će od 
njih raditi? 

Hanuma ga je gledala uprepašćena i blijeda. Do sada 
nikada nije odobravala šta Alaga radi, kako li se drži — 
ali sada, eto čuje da prijeti pogibelj njihovoj djeci i njima. 
O tomu su već i žene kazivale, te su i one sve isto onako 
držale šta i ljudi. 

— Što sam odredio, to će i biti. Nama više ovdje op- 
stanka nema! — nastavljao je Alaga. 

Hanuma okrenu pogledima oko sebe, kao da bi u je- 
dan mah htjela obuhvatiti cijelu kuću, pa se smrknu, a u 
grlu joj zape riječ. 

— Šta ćemo s Đulsom? — upita ona. 

— Hm, ja nemam ništa proti tomu da ju dademo za 
Omer-efendijina Hilmu. 


— A kud će i šta će bez nas? 


— Ono šta i mi. Omer-efendija je, kažu, pametan čov- 
jek. Čuo je šta nam se sprema. I on ima sina, pa će mu ga 
uzeti — ali ja ne držim da će Omer-efendija dopustiti da 

mu Hilmu na silu izvade iz turske vjere. I oni će iseliti — 
pa eto Đulsa će svejedno s nama! 

Hanumu je sve ono što joj je Alaga rekao, smelo, a 
nije imala dosta odvažnosti da o tomu razmišlja. Nastavila 
je svoj obični kućni život, a mnogo joj se je puta dogodilo 
da bi se usred posla, usred razgovora zapiljila u koju stvar, 
te bi tako nepomičnim i ukočenim očima dugo i dugo gle- 
dala. 

Za sve što se zbiva, što se događa, Đulsa nije ništa 
znala, kao ni za to šta joj je otac odlučio. Njoj je pred oči- 
ma i u mislima bivao samo Hilmo, a sretna s ljubavi svoje, 
sladila je i časove majci, koja se je u kćeri svojoj prepo- 
rađala. 

Još je trajala hladna i oštra zima — a Đulsa kano da ju 
nije ni osjećala. Nju je okružavalo vječno proljeće, onako 
mirisno i milo, onako šarno i cvijetno kao onda kad je prvi 
put vidjela Hilmu. Njoj se je smiješilo proljeće ljubavi, koje 
ju je obajavalo, zanosilo i opajalo, a u tom proljeću vidjela 
je protkan svoj život — jest — duša joj je njime plovila, 
jer ona ljubeći silnom ljubavi, nije znala zagledati u buduć- 
nost, živući samo u sretnoj sadašnjosti, u koju je utapala 
cijeli svoj život. 


XII 


Nadošlo proljeće godine 1881, blago i ugodno, a s pro- 
ljećem se i zelenilo osulo. List izbio po baščama, i vinogra- 
dima, nebo se divno vedrilo, sunce grijalo, a odasvuda po- 
čelo odisati novim, mladim životom. 

U planinama naokolo Mostara još je bilo snijega, koji 
se je nadaleko bijelio, laštio i sjajio prama sunčanom sjaju. 
Nu dolje je već prilično toplo bilo, a zimi iščezao i zadnji 
trag. Ljudi odložili zimnje ogrtače, a čaršinski život popri- 
mio onaj obični svoj veseli, šumni lik. Kako se snijeg po- 
malo otapljao ili negdje daleko kiše padale, onako i Neretva 
više nabujala i uzbjesnila, opljuskujući bijesno mutnom vo- 
dom o kamenje i pećine. 

I nad sami Mostar, nad njegovu okolicu nakon ono li- 
jepih, vedrih dana nadvili se debeli, tamni oblaci. Kiša poče- 

la sipati, lijevati, a potocima po gradu sapirala je ceste i 
ulice. Kao da se je nebo otvorilo — a uz kišu napala i jugo- 
vina. Kud gođ okom moreš doprijeti, sve oblaci prekrili i 
kiša pljuštala. Cijelo popodne, cijelu noć nikako nije pre- 
stajala, već tek ujutro do idućega dana raspukli malo oblaci, 
nebom se rastjerali, da se opet brzo sastave. Čaršija se bila 
napunila radinim i zaposlenim svijetom. Neretva porasla 
još više kroz noć, a jutrom uz njen šum iz daleka dolazila 
neka mutna orljavina i tutnjavina, kao da se negdje brda 
ruše. Najednom to počelo zaglušnije, kiša udarila jače, a 
svijet se donekle prestravljeno okretao i ogledavao, kao pi- 
tajući šta bi to imalo biti. 

U kahvi na Đerizu sabralo se radi kiše i nevremena 
dosta svijeta. Po samoj odaji kahve — i ne gledajući na 
dvor — vidjelo se da je kišno vrijeme, jer je tavan bio vas 
mokar od hodanja i mokrih stopa onih koji su dolazili. Uz 
pendžer nad Đerizom sjedili su jedan spram drugim Meh- 
med Alija i Salko, oba podbuhla i zakrvavljenih očiju. Kano 
da su slušali pljusak kiše, pa su samo pogledali kroz pen- 
džer i očima hvatali po mutnoj Neretvi. 


— A — šta veliš, Salko — noćas? Dina mi, ona mi 
kaurkinja zavrti glavom! — domisli se Mehmed Alija da 
nešto rekne. A lijepa je — uh —! — skrinu zubima, nasmi- 


ja se, stjerav podsmijeh samo u oba kraja usnica i stisnu 
ujedno obje šake. 

— Jako su ju u mehanu nabavili — ama znaš li? Vidio 
sam da i Hilmo oko nje oblijeće. Odem ja ovako preko 


dana, na koju čašu rakije — — ne radi sebe, već da vidim 
hoće li ona koga drugoga mimo tebe! 
— Pa — pa? Kako će — bolan — a ja sam joj dao 


dosta darova — 

— Aa! i Hilmo oblijeće oko nje! 

— Neka ga! 

— Ali te kod nje ogovara... 

— Hilmo? 

— Jest ja! I ne samo kod nje, već i kod tvoga oca — — 
kazuje mu i maže — a da se sam prikaže dobar — kako ti 
opet obilaziš naokolo... 

Mehmed Aliji kao da ne bi ugodno što je čuo, pa ne- 
kako čudno pogleda i malo više problijedi. 

— Dat ću ja njemu, kazat ću mu s kim on ima posla! 
— stisnu Mehmed Alija šaku. A kad si to saznao?... 

Na blizu zalomi tutanj, te Salku zaustavi da što od- 
govori. Udario biik, kao da gromovi pucaju — a uz bijesni 
šum ne čuje se drugo ništa. Svi se u kahvi prestravljeno 
ogledaju, svi nagrnuše na pendžere. 

— Hajde, da vidimo šta je! — pozva Mehmed Alija 
Salku, diže se i izleti kao strijela, odjuri preko ćuprije pa 
na Tepu. 

Kiša pljušti, ko Bog hoće, a ori da se ništa drugo ne 
čuje. Cestom zasu voda — i niz Suhodolinu zaderao dronjo 
kao brijeg, veliki brijeg, pa bjesni i kida, zanosi dućane, 
valja kamenje i ruši se još snažnije, još bjesnije u mutnu 
Neretvu, povlačeći za sobom sve što je na putu našao. 

Svijet gleda zapanjen — a onda nasta vika i dovikiva- 
nje. Gotovo pola Kujundžiluka pod vodom, pa se je bojati 
da nije tko nastradao. 

Grozan je bio čas... 

Mehmed Alija je gledao s dućana — na cestu se nije 
moglo od kiše i od potoka. Više od pola sata dronjo je uda- 
rao, zaglušno šumio — a onda sve manje i manje, dok ne 
splasnu. 

Prestala i kiša, a čaršijom se po cesti cijedila voda, kud 
je čas prije potocima tekla. Niza Suhodolinu još je tekla 
— ali slaba i mirnija. Nu mjesto vode — niz cijelu Suho- 
dolinu, pri krajima, po cesti navukla se brda pržine i pre- 
kinula puteve. Dućani u blizini iskidani, kamenje naneseno 
— a ona strana Kujundžiluka nad Neretvom, što je gledala 


prema Suhodolini — bila je pa je više nema. Sve odnio 
dronjo i Neretva. 
Razgaljivalo se nebo, prestao dronjo — al' Neretva bi- 


jesno udara. Porasla visoko, visoko do pod ćupriju, a vrhom 
vrtložne vode plove, lete i grede i vreće brašna i samari i 
sve što je toj nenadanoj nesreći moglo biti na putu. Ljudi se 
okupljali, išli razgledavati i uvjeriti se kolika se je nesreća 
dogodila. U Podveleži, gore u planinama, eto se otopio sni- 
jeg i vodu nagnao, krčeći sve što je smetalo. I na Carini 
je bio dronjo niz Mazojice, pokidao vinograde, razrušio ku- 
će. Bilo je žaobe i jauka. 

Mehmed Alija je tu ostao više od sata, pa se opet vrati 
preko ćuprije. Bio je — leteći kroz pljusak — vas mokar do 
kože. Hitio je doma da se presvuče. 

Oca je našao doma. To jutro nije mogao izići radi pljus- 
ka, a i radi toga jer se je tužio na glavobolju. 

— Ggje si ti bio? — viknu hanuma na Mehmed Aliju — 
pa onda polagano, kad je upravo uza nju prolazio: — cijelu 
noć? 

— Strahota šta je bilo! — zamahao Mehmed Alija ruka- 
ma, kao da nije ni čuo materina prigovora. Snijeg se noćas 
u planinama otopio, pa jutros — evo sada na — udario dro- 
njo — i sve uništio. Išao sam da gledam na Mazojice — la- 
gao je Mehmed Alija, i — sve nam vinograde iskrčilo. Ni 
trsa nije ostalo! 

Hanuma od prepasti stisnu rukama, a Alaga mrko po- 
gleda. 

— Eto — poče muklo a očima izvali na hanumu — ti 
si kriva. Šta imamo sad od toga? Htjedoh i ono prodati — 
a ti nikako, već me odvrati, veleći da će biti vremena. To- 
lika šteta! Više nikada da me nisi odvraćala! — — omjeri 
ju Alaga još jedanput. Ja ću raditi što ja znam! 

Mehmed Alija iziđe na tavan u odaju da se presvuče. 
Đulsa mu iznijela svu presvlaku. Dok mu je ona unosila i 
metala, Mehmed Alija ju je oštro pogledavao sa strane, a 
nekoliko je puta bio otvorio usta, kao da će ju nešto upi- 
tati — nu ne izusti ni riječi. 

Sve do iza ručka nije smio iz doma izići radi oca. Ali 
zato dok prošao ručak, jedva je gledao da izmakne i da nađe 
Salku. Htio je čuti još štošta, sve, kako mu Hilmo misli 
kvariti poslove kod one djevojke što poslužuje u gostioni 
na priječkoj strani, i koju on gleda od neko doba, umiljava- 
jući joj se na svaki način. 

Mehmed Alija je tražio Salku, ama da budu nasamu, da 
se mogu po volji narazgovarati. Stoga kad su se sreli, otišli 
su i zavukli se u Ivinu mehanu pod Humom. 

— Sad mi opet sve kaži! — napadne na nj Mehmed 
Alija. 

— Tako ti je kao što ti rekoh. A ja ne bih mogao toga 
podnijeti. Sramota bolan i za te i za tvoje: Hilmo oblijeće 

oko onake Švabice — a ovamo — znaš bčli i sam, zalazi 
tvojoj sestri na vrata. Ja toga ne bih dopustio. 

— I neće više! — zakle se Mehmed Alija. Ubit ću ga 
da ga još gdje vidim — a Đulsi ću počupati kose. Šta, da 
onaj kaurin moju sestru... ? 

— Eto vidiš, kakav je — a sve nas je odbjegao, pa to- 
korse ko ne da mu se s nama, već hoće sam... Sve pred na- 
ma izmiče — ta znaš — nigdje ga ne mogosmo zateći. 
Alčak! 

Mehmed Alija je zamrzio odjedanput Hilmu — zamrzio 
ga jako, silno. Kako i ne? Ta hoće da mu Hilmo primami 
onu curu — na koju je sam on potrošio toliko novaca, do- 
nosio joj darova. Pa još taki čovjek da ašikuje s njegovom 
sestrom? Toga nije mogao dozvoliti. 

Jedno je jutro namjerice ostao doma, a mati mu — kao 
da je učinila po njegovoj želji, otišla u tetke. Mehe također 
nije bilo — već sama Đulsa, te on u odaji. On ju zovnu. 

— Čujem ja da ti dolazi Hilmo! 

Đulsa ga samo pogleda. 

— Pa šta? Dolazi i dolazit će. 

— Komu ti tako govoriš? 

— Što ti smeta Hilmo? Neka mi ga... 

Mehmed Alija je bio mamuran i zlovoljan — a Đulsine 
ga riječi uspališe. Diže se i uhvati ju za pletenice. 

— Reci još jednom... de — hoće li ti Hilmo dolaziti? 

— A što neće — tko će mu zabraniti? 

— Na! — zamahnu Mehmed Alija šakom iza svih na- 
ramica i udari sestru po obrazu, pustiv joj pletenice. 

Đulsa se uzdrma, problijedi, uhvati za lice — i uz teško 
jecanje proli suze. 

Mehmed Alija pogleda za njom kad je plačući izlazila, 
pa kano da je požalio što je učinio. 

— Neka, neka — to je i tražila! — umirivao se on. Bilo 
mu je donekle žao, nu kad se sjeti Hilme, ne, ne, ona ne 
smije na nj misliti! 

Đulsa je bila slaba i nemoćna da što učini, a nije joj 
se dalo da se komu potuži. Koliko ju je boljelo što ju je 
Mehmed Alija udario, još joj je teže bilo kad se je stala 
pitati zašto je to bilo? Od svoga brata — koga je ljubila is- 
kreno, kao što može dobra setra ljubiti onoga koga joj je 

mati rodila — nije se tomu nadala. A i zašto? Šta mu je 
skrivila, šta li učinila? Dvorila ga je kao starijega, gledala 
mu u svemu udovoljiti, pa nije nikada ni mrve ništa uradila 
čim bi ga mogla rasrditi. Pa šta on ima proti njoj, proti 
Hilmi, proti njezinoj ljubavi? Znala je dobro da joj se je 
brat u zadnju godinu, godinu i po silno promijenio, da je 
postao čudan, da ne dolazi doma uvijek, da je osorniji — 
a za to bi bilo još manje razloga da se na nju obara. Pa 
on da se protivi njezinoj želji, da s njom tako postupa jer 
joj Hilmo dolazi? Otkuda i s kojim pravom more on to 
učiniti, i to sada kad već i mati i otac znadu za njezinu 
ljubav, kad je već utvrđeno da će ju Hilmo prositi? 

Đulsa je dobro — ako ne vidjela, a to barem osjećala ona- 
ko slutom da je njezina okolina sada drugačija nego li prije 
kad je bila još manja, mlađa. Na materi je opažala da već 
nije onakova kao prije. Sad je smrknuta, zamišljena; — 
prije dobra, kao što je kruh dobar — sada se znade često 
puta razljutiti. Nije joj sve uvijek pravo bilo, a katkada bi 
znala po čitavo popodne sjesti sama pa da s nikim ni riječi 
ne progovori. I otac joj se je promijenio. Malo je kada u 
zadnje dvije-tri godine na njegovu licu vidjela onaj smije- 
šak kojim joj se je smijao nekada, kad bi ga djetinjom 
nevinom radosti dočekivala na dnu ulice ili na avlinskim 
vratima, pa mu se hvatala oko čakšira. Ona nije shvaćala 
ni razumijevala tih promjena — ali ih je dobro opažala. Ko- 
liko li je puta zaželjela da otac i mati i sva djeca onako 
navečer sjednu na okupu, pa da se razgovaraju, smiju i Za- 
bavljaju kao prije. Sada kano da je toga običaja u kući 
nestalo, kao da je glavnja pala i jedno od drugoga rastavila. 
Otac nema kada da se doma ustavi, već sve s drugima biva, 
sve mu je drugo preče, a kad se doma nađe — onda nije 
sam, već se oko njega okupe nepoznati i poznati ljudi, te 
tamo gore u odaji nad baščom razgovaraju. Učinilo joj se 
je kao 'da oca upravo otimlju i tuđe od kuće, a kad bi ih 
iz sobe iza pendžera gledala gdje se jedan po jedan povlači 
po avliji — bilo joj je da ih odmah rastavi, rastjera. Kano 
da ih je zamrzila — tako ih nije mogla gledati. Pa još u 
zadnje vrijeme... Od zimus počeli se i momci nekakvi sa- 
stajati na sijelo Alagi i Mehmed Aliji. U razgovoru s ma- 
terom razabrala je da se tu misli o nekakvu bježanju — ali 

dalje nije htjela pitati i raspitivati. Nije joj se dalo jer je opet 
među tima vidjevala Salku. Poznavala ga je po kazivanju. 
Nikada joj nije prije na um ni padalo da ga pogleda, 
ma da išta o njem pomisli, al' sada, otkako je počeo u njih 
zalaziti na sijela, neugodniji joj je bio nego i jedan drugi. 
Nije joj nikada ništa učinio, s njom nikada riječi progo- 
vorio, al' otkad ga poče razmatrati da se osobito voli s Meh- 
med Alijom, odmah joj je ispao iz volje, mada joj ni prije 
u njoj nikada nije bio. Zašto se on hoće s Mehmed Alijom? 
Pa ovo kad se ovdje kupe radi nekakvih dogovora — zašto 
nije s njima i Hilmo? — Ha — a tko bi mogao biti kriv da 
se je Mehmed Alija raspušćao, da to već svatko znade? Ne- 
će li tu biti razlog kakav što se Mehmed Alija, kako je slu- 
šala, tako voli sa Salkom, neće li tu biti koji povod da ju 
brat grdi radi Hilme, Hilmu mrzi i radi njega da s njom 
tako postupa, čemu se od svoga brata nikada nije nadala — 
a najmanje sada, kad su i otac i mati za to da ona pođe 
za nj? 

Boljelo ju je što ju je upravo Mehmed Alija udario, bo- 
ljelo ju je i ono kuda ju je udario, malo je i zaplakala i 
razglabala u sebi o toj stvari — nu brzo se je opet stišala i 
umirila. Nekuda joj bilo — ma i nejasno — kO slatko što 
je morala malo podnijeti i pretrpjeti radi Hilme, a onda 
sjetivši se da njezinoj ljubavi s Hilmom ništa na putu ne 
stoji, a sam Mehmed Alija ne more ništa učiniti — opet se 
je brzo smirila i razblažila, gledajući unaprijed one slatke, 
toli željno snivane časove koji će tek doći. I odmah je za- 
boravila što joj je brat učinio, zaboravila da je u prvoj vatri 
i sama mislila da se radi toga potuži materi — zaboravila je 
sve — samo što nije zaboravila Hilmu, rastapajući se i bla- 
žeći svojom čistom, nepomućenom ljubavi. 

Nastalo je već lijepo vrijeme, brzo sredina proljeća, 
a Alaga nije još ništa govorio o iseljivanju. Hanumi je to 
donekle bilo i čudno a i povoljno u zadnje vrijeme, jer se 
nije mogla nikako sljubiti s mišlju da bi svi ostavili zauvijek 
ovu kuću, ovaj kraj, pa otići tamo gdje nigdje nikoga ne 
poznaješ, nit li drugi tebe poznaje. Hanuma imala dosta 
briga na glavi, dosta muke, pa nije pravo ni imala kada da 
misli o onomu što joj je jedanput zimus Alaga rekao. Ni- 
kako se nije mogla smiriti radi Mehmed Alijina života — a 

Alagi se bojala potužiti da ne bi sina sasvim istjerao, kako 
se je nakon one nesreće bio zaprijetio. Boljelo ju je šta 
Alaga radi: nikad nikakva posla, već sam pusti trošak, a 
uvijek prodaj nešto danas, nešto sutra. Kroz tri godine 
kuća silno spala i otančala, ko kad nitko ništa ne radi, a svi 
skupa troše. Jedina joj ugodna briga bila Meho i Đulsa, nu 
brinući se u zadnje vrijeme Đulsinom srećom — a opet i 
radi ostalih briga — Mehu nije više tetošila kao prije. Sad 
joj je bila jedina misao i želja da Đulsu namiri, da ju vidi 
sretnu i zadovoljnu, kako i sama djevojka želi. Tu se je 
osjećala sretnom: — momak je bio kao da ga je dobar 
čas poslao. Gdje je godđ čula govoriti o Hilmi, svagdje naj'- 
bolji glasovi, kako je dobar momak, valjan i vrstan trgovac. 
A opet i Alaga je bio za tu ženidbu — još malo pa će biti 
sve gotovo, i prosidba, i vjenčanje i sve. 

Alaga se je raskrstio s misli da seli u proljeće. Jedno 
radi Đulse, a drugo, što je bilo za nj puno i mnogo Vvaž- 
nije, radi glasina, koje su se pronašale. Dolazile su vijesti 
da svijet radi vojaštva bježi u goru, da će se sastavljati če- 
te, da će se udarati na Švabu, a tad da će i sultan poslati 
svoje vojske. To će onda napasti kao mrav, i nema druge, 
onda je Švabi odzvonilo. To je znamenita stvar, a upravo 
onako kako je on mislio i želio. Ne gibi — to će biti sve 
tako — pa zašto da ne čeka i da ne vidi šta će od toga biti? 
Ako sve uspije dobro, kao što i hoće — zar ne bi bila naj- 
viša ludost da se iseli? Jedino mu je muke zadavao Meh- 
med Alija: ako njega uzmu? Nu neki su kazivali da jedinke 
neće pod pušku: a i Mehmed Alija je jedinak, jer bogme, 
Meho je još dijete. Dakle njega za stalno neće. Al' zato je 
ipak — za svaku sigurnost — pomišljao i na to. A on je o 
tomu i razmišljao i razgovarao također radi drugih, da im 
uzmogne dati savjet i kazati zgodu kad mogu ubjeći. Stoga 
se je u njega na sijelo osim starijih ljudi sabiralo i momaka. 
Isto tako je pušćao Mehmed Aliji da se i on s drugima sa- 
staje i razgovara: kad je opća pogibelj — dobro je mislio 
Alaga — valja i svaki sa svoje strane da se brine i nešto 
radi. A Mehmed Alija je savjesno vršio i izrabljivao to po- 
vjerenje i dozvolu. Po čitav dan ga nema doma i nekad i 
noću izostani. Otac mu je davao novaca da uzmogne sjesti 
među ljude. Jedno dva puta ga je Alaga vidio pijana — ali 

mu nije ništa zamjerio, jer je držao da je to Mehmed Alija 
učinio od žalosti i brige, od ljutnje i bojazni pred onim 
što se na nj možda sprema. Pa napokon — i drugi su momci 
to isto tada činili, koji gotovo nikada nisu okusili nikakva 
pića, a sve od očajanja ili beznadnoga veselja: kad se ruši 
sve, neka i to pada, svakako se primiče odsudni čas, pa što 
dragi Bog dade. Tko bi i mogao u taj čas što mlađariji 
zamjeriti? — I tako je Alaga Mehmed Aliji sve oprostio. 

A sada — kako je on sada sretan bio u svom Mehmed 
Aliji! S njime se je razgovarao kao s odraslim čovjekom — 
i nikada da bi pomislio da bi njegov sin za ranijega mogao 
tako ozbiljno i lijepo misliti. Mehmed Alija bi sam odmah 
svaki govor svraćao na Švabu, na vojništvo — pa bi govorio 
i ljutio se, mahao rukama. Sam Alaga priznavao je u sebi 
da tako nikad žestoko nije ni sam u sebi govorio kao Meh- 
med Alija, pa se je od — milinja gotovo rastapao i u sinu 
ponosna srca gledao valjana, vrijedna i odlučna turčina. 
Koji drugi otac — mislio je Alaga — more biti tako sretan 
da ima takvoga sina? — I on bi ga odmah pomilovao, ogrlio 
— — ama mu se nije dalo da se odmah pred sinom oda i 
da mu pokaže koliko mu je ugodio: ta pred mlađim ipak se 
valja držati malo ozbiljnijim, hladnijim. 

Kad se je jednom sastao s Omer-efendijom, ipak je 
uvidio da mora malo oštro opomenuti sina. 

— Zar ne vidiš, bolan Alaga, šta ovi rade? Koji misli 
da bi ga moglo uzeti u soldate, to ti sada svaki pije, pa ni- 
kad da se otrijezni od rakije. I po šerijatu je bolje da ode 
ovoga cara služiti nego da se opijaju. A dina mi, valjalo bi 
im i da ih uzmu, ne bi li se malo primirili i pameti dozvali! 
Već ovako boje se i ne boje — a sve pij danas, pij sutra. 
Kad misle nešto učiniti, eto, neka se svi saberu pa neka 
bježe u goru, kao što i vele — te sad je lijepo vrijeme, ili 
nek sele u Tursku, kad kažu da je tamo bolje. Ništa to — 
ama pripaziš li ti na svoga Mehmed Aliju? 

— Što? 

— Čini mi se, kako sam čuo, i on koji put potegne, 
pa se napije. Bolan brate, ne valja tako! 

I zbilja, Alaga je jednom prikorio Mehmed Aliju. Po- 
slušao je Omer-efendiju. 

— Šta ja čujem, kaurine? Kazuju mi da si pio — čuješ 
li, da mi nisi više toga učinio! 

Kad su počele oblasti paziti i nadzirati gdje se sijela 
sastavljaju, Alaga je odmah vidio da mu je kuća na nez- 
godnu mjestu, pa da bi ih mogli lako naći. Zato su odredili 
u zavučenoj ulici, podalje malo, u jednoga od prijatelja da 
se sastaju, da ne bi kod Alage bilo neprilika. 

Mehmed Alija se redovno sastajao sa Salkom, a nije 
rijetko bivalo da je Salko izjutra ili po ručku došao u Saje 
da tamo pričeka Mehmed Aliju. Dok bi ga čekao, sa Sajom 
bi se nadugo i povjerljivo razgovarao, a nekoliko puta joj 
je donio i darova u jagluku ili u hartiji. Salko je činio sve 
što je držao da će biti Mehmed Aliji po volji. A znao je 
dobro da ne može njegovu prijatelju dan proći, a da se jut- 
rom ili po podne ne vrati na Carini lijepoj krčmarici. Stoga 
bi Salko sam uvijek prvi tamo pošao, ili dan prije, kad bi 
se rastajali, Mehmed Aliji pripovijedao kako će biti lijepo, 
kako li će se ugodno zabavljati kad sutra odu lijepoj krč- 
marici. 

Jedno se jutro Mehmed Alija digao pokasnije. Daleko 
sunce poodskočilo. Sinoć došao doma negdje iza ponoći, 
a ugrabio zgodno, kad mu još otac nije bio došao sa sijela. 
Bio je sa Salkom u lijepe krčmarice, a ona ga ispratila o 
ponoći s riječima da ga i sutra očekuje. Tako bi mu uvijek 
rekla — i Mehmed Alija bi joj uvijek išao. Digao se i umio 
nad leđenom, obukao i uredio. Ama je bio nešto nezado- 
voljan. Hvatao se po džepovima, pa se onda ogledavao naoko- 
lo po odaji. Kao da je nešto izgubio pa traži. Onda uze ho- 
dati polagano i iz odaje zalaziti u odaju, gledati po avliji, 

po bašči. Napokon otvori odaju, što je bila u dnu tavana i 
 razgleda se po njoj. Oko mu pade na materin sanduk, u 
komu je opazio ključ. Pogleda opet na tavan, niz basamake, 
okrenu glavom da namjesti uho, ne bi li što bolje čuo — 
i primaknu se sanduku. Otključa ga, pa poče po njemu pre- 
birati lijepo uređene i presmotane haljine. Prebirao je naj- 
prije s jedne, pa onda s druge strane — dok napokon ne 
izvuče materinu dizu, ogleda ju, izvadi čakiju i odreže ma- 
hmudiju. Opet metnu dizu gdje je i bila, al" taman da će 
sanduk zatvoriti, u odaju dođe Đulsa. 

— Šta, jadan ne bio, prebiraš po materinu sanduku? — 
preplašeno ga upita sestra. 

— Što ti imaš govoriti? — Šuti — ako riječ kažeš i 
materi pripovjediš — znaj da ću zbosti i tebe i Hilmu... 

Djevojka trgnu na se i sva problijedi. 

— ... Čuo sam ja stvari i o tebi i o njemu. Da si mi 
odmah umuknula — čuvaj se — ni riječi! — oštro joj za- 
prijeti Mehmed Alija. 

Mehmed Alija brzo zatvori sanduk, još jednom pogleda 
Đulsu, da je jadnica sva protrnula, pa izleti na dvor. 

Išao je kao da je za njim potjera. Pred kahvom na 
Đerizu sustretnu ga Salko. 

— Hoćemo li — a? — namignu Salko okom preko ćup- 
rije i nasmije se. 

— E ja šta! 

'— Imaš li ti što para? 

— Imam, imam dosta! 

— Otkuda ti? 

— Uzeo sam ocu jutros tri oke duhana u demetima pa 
prodao. Nije mi otac htio dati, već nešto malo — pa sam 
morao. Privezao duhansku iglu za mlat, a onda nabadaj sve 
demet po demet i vadi kroz pendžer — jer je duhan pod 
ključem. 

— Ja sam morao jučer mehandžiji ostaviti sahat za piće 
— ma svejedno, imaš ti! Hajdemo! 

I pođoše preko ćuprije. Salko je poveo razgovor o Hil- 
mi, i napadao na nj, jer da on svagdje govori proti Meh- 
med Alije. 

— Da samo čuješ! — uvjeravao ga je Salko. Pa još ima 
obraza da ti sestri dolazi — a ovamo, kad nije tebi mogao 
oteti lijepu krčmaricu — našao neku drugu Švabicu, pa sve 
na nju potroši. I on hoće da ide tvojoj sestri — 

— Neće, dina mi! Ako ga vidim i zatečem, teško njemu! 

U krčmi nije nikoga od gostiju bilo, pa kad su se njih 
dvojica približila krčmi, na vratima je stala podbočenih ruku 
još omlada ženska, stasita i jedra i u rastu i u bedrima i 
u prsima. Lica joj puna i bijela, samo što se sa svake strane 
od nosa do ugla od usta protegao modrušast nabor, kao 
i koluti ispod očiju. |! 

Nasmija im se odmjereno, nekako nehajno i pusti ih 
unutra, sveđ gledajući za sobom na sokak, kao da koga 
iščekuje. Kad su oni sjeli za stol male, tamne krčmice, u 
kojoj još nikoga nije bilo, s visine ih je pogledala, držeći su- 
višnim da ih riječima upita, šta će. 


— Najprije ćemo pive, pa rakije — a? — upita Salko 
Mehmed Aliju. 
— Taman tako, daj nosi, gospojo! — reče djevojci Meh- 


med Alija, pogledujući na nju željnim okom. 

Kad im je lijepa krčmarica donijela pivu na stol, Salko 
namignu lukavo očima, a Mehmed Alija ju sav dršćući i 
kao bojažljivo tek s vrška dodirnu u debelu i gojnu nad- 
lakticu. 

— Nhaa! — uzdahnu on naglas. — Sjedni, gospojo! — 
pokaza joj Mehmed Alija mjesto da sjedne uza nj. 

— Nemam kada! — otrese ona, omjeri ga dva-tri puta 
i pođe bliže vratima da gleda kroza njih. 

Mehmed Alija preneražen razrogači oči za njom, a da 
ubije tugu, nastavi piti s prijateljem. Trusili su pivu za pi- 
vom, a pusta im se oslačala, da nisu ni mogli pomisliti da 
se dignu. Piće ih razgrijalo, te nisu ni opazili da se je oko 
podne radi ručka izmijenilo dosta svijeta, a po podne da su 
opet sami ostali. Napokon im piva dosadi, pa narediše ra- 
kiju da se njom zabavljaju. 

I četiri sata su po podne bila prošla — a oni sveđ sjede 
i piju. Salko je već bio uhvatio, a još više Mehmed Alija, 
komu je jezik silno otežao. 

— Amo, amo, gospoja — ahaa! — okrenu se Mehmed 
Alija na stolici za djevojkom, koja je prolazila besposleno, 
ali kako namjerice blizu njega. Zar me ne voliš? 

— Dragi moj, — uh! — skoči ova hitro, obujmi ga o0- 
traga rukama po prsima, pritište ga na sebe i poljubi u 
usta. 

— Sjedni tu — ovdje! — zvao ju je Mehmed Alija. 

Njoj je na krajevima usnica lebdio neki čudan smije- 
šak, a oči joj sveđ letjele na ulicu. Sjela je kao nehajno uz 
Mehmed Aliju, a onda ko da se predomisli, pa mu prebaci 
ruku preko ramena i zagleda mu se u oči. Mehmed Alija 
objesio ruke niza se, napinjući sumorne i krvave oči da ju 
gleda. Katkad bi samo digao ruku i hitro, rek bi kradom, 

prevukao njom preko ramena pa preko prsiju lijepe krč- 
marice, a ona bi se, kad ne bi zaboravila, stidljivo stala bra- 
niti od toga. 

— Turčin — ti mene nemaš rad! — teško je lijepa 
krčmarica izgovarala i sebi primicala Mehmed Aliju. 

— Ja— ja? —rastvori oči Mehmed Alija, gotovo ni ne 
nadajući se tomu upitu. 

— Nemaš, jer bi mi inače dao kakovu uspomenu! 

Mehmed Aliji se od blaženja raširi lice, ukoliko je mo- 
gao razumjeti ono što mu je lijepa krčmarica rekla. Taj čas 
nije se mogao dosjetiti da joj je dao mnogo skupocjenih 
darova — on je bio sretan što je i opet od njega pitala. 

— Evo, donio sam ja tebi! — maši se on rukom u njed- 
ra, te iz džepa od ječerme izvadi zlatan prsten — zmijica 
obavijena nekoliko puta. 

— Ah! — začudi se lijepa krčmarica, kao da je htjela 
i očima prsten uzeti, pa ga stade navlačiti na prst. — Dušo 
moja! — ogrli ga debelim rukama, nasloni se na nj i stade 
ga ponovo ljubiti. 

— Otkuda mu prsten? — upita se sam Salko, gledajući 
ga na prstu djevojčinu, koja se kraj Mehmed Alije sjela i 
neprestano oko njega tetošila. 

Oko ićindije nagrnu svijeta — sve mlađarija. Djevojka 
se je morala dignuti da ih podvori rakijom, a kako im je 
donosila, onako je svatko za njom gledao, a tko je mogao, 
i uštinuo bi ju za debele ruke. Mehmed Alija se samo pre- 
vjesio preko stolice, a kud god lijepa krčmarica, onuda i 
njegove oči, gledajući ju u lice. Ona bi se kadgođ obrnula 
i vragoljasto se nasmijala. 

I pilo se je dalje, a rakija sve više razgrijavala i oteža- 
vala glave. Sunce odavna već palo k zapadu, a mlađarija 
od brige radi vojaštva udara po rakiji, a rakija podiže ruke 
da se hvataju lijepe krčmarice. Jedan od onih tek nadošlih 
otetura se u kut djevojci, stade preda nju i pruži ruke pra- 
ma njoj, te ju uhvati čvrsto, jedva joj nešto pod glas pripo- 
vijedajući a sve klimajući sa strane na stranu. Djevojka mu 
se smijala. 

— Ne kreći u nju! — viknu Mehmed Alija. 


— A tko će mi zapovjediti? — lako okrenu onaj glavom. 

— Velim ti, ostavi! — poče se Mehmed Alija dizati, i 
naleti u onaj ćošak gdje je sjedila djevojka. 
— De — koga ćeš ti? — namjesti se onaj proti Mehmed 


Aliji. 

— Odlazi otalen! 

— Neću!... 

— Na! — zamahnu Mehmed Alija i udari ovoga po 
vratu. 


Djevojka skoči, ostali se slete i navališe na Mehmed 
Aliju, koga je branio sam Salko. Nasta prava tučnjava, udar- 
ci padali i odjekivali, a djevojka iziđe na ulicu da zovne 
stražara. 

Dvojica su došla i rastavila ratoborne momke. četvoricu 
momaka uhvatiše, dok se ostali izvukoše jedan po jedan. 
Među ovom četvoricom bio je i Mehmed Alija. Svaki je stra- 
žar uhvatio po dvojicu sa strane za ruke i poveo ih sobom 
preko čaršije. Znatiželjni svijet je gledao za uhapšenicima, 
a pri tom se smijao i pravio svakojake opaske radi toga 
kako su momci teških nogu i glava posrćali sad na ovu, 
sad na onu stranu. 


XII 


Hanumu je bolno pogodio glas da joj je sin opet zatvo- 
ren. Još prije nego joj je što o tomu Alaga pripovjedio, ona 
je čula to u mahali što je i kako je bilo. Kao da ju je 
netko nožem pogodio — tako se je to nje kosnulo. Od muke 
i boli sva problijedila, ustima stisnula, a zapanjenim i su- 
him očima prevrćala, kao da nešto brižno traži. 

— Ha — jesi li čula što je oni tvoj srećo uradio? — 
ujedljivo joj dobaci Alaga. 

A nju je to gotovo više opeklo nego li ju je zaboljelo 
kad je čula šta je opet. s Mehmed Alijom bilo. Alaga ju 
prekorava kao da je ona kriva svemu kakov joj je sin, kao 
da ga je ona raspušćala. A kako može mati da svojom vo- 
ljom bude kriva sreći svoga djeteta? Zar mu ona nije ka- 
zivala svako dobro, i zar nije Alagu opominjala da bolje 
pazi na sina, da se ne liska i ne skita i dan i noć? Alaga 
ju nikada nije htio poslušati, sve su mu neke druge bespo- 

slice bile preče negoli kuća i djeca — i tako je Mehmed 
Alija imao i zgode i slobode da se lola, da pije i da se karta. 
Pa koja sramota cijeloj kući! Svak će živ na nj upirati prs- 
tom i pokazivati da je to taj i taj — a sva sramota pasti 
će na nju sirotu! A je li ona kriva svemu tomu, te tko je 
pravi krivac? 

Bojala se je i pomisliti da točno odgovori na to pita- 
nje. Ta kako bi ona opet mogla Alagu okriviti za to što je 
taki Mehmed Alija? Ni Alaga nije nikad poželio da mu se 
sin iskvari, već naprotiv, ako je imao kada da o tom razZ- 
mišlja, želio je da bude valjan čovjek, štovan i pribran me- 
đu ljudima. A eto — nesreća je drugačije htjela, pa Meh- 
med Alija pada i pada. 

Hoće li Bog dati bolje? 

Nešto joj se steglo oko srca, a na oči joj se činilo da 
sve vidi crno. Nekako kao da sve ide unatrag, sve gore i 
gore. Alaga se zapustio, ništa ne radi, prodaje zemlju ko- 
mad po komad: — da je barem polovina ostala od onoga, 
što se je nekada imalo, nikuda bolje! Sve se smaklo, a jed- 
nako se troši. Sada opet i Mehmed Alija udario po zlu, pa 
gdje što uhvati, ono i ubije, da ništa za njim ne ostane. 
Pa ne to — već evo po drugi put je došlo da je bio zatvo- 
ren. Koja sramota! Kojim srcem da čeka jadnica nove, bu- 
duće dane, kojim li obrazom da pogleda u oči svijetu? Šta 
će se reći, šta li govoriti o njoj i o njezinoj kući? A sada 
opet najviše u čas kad bi imala usrećiti kćer i dati ju za 
Hilmu! Neće li to smetati njezinim željama, pokvariti nade 
i njoj i Đulsi? Zar se ne bi Hilmo mogao svega okaniti radi 
sramote što ju čini Mehmed Alija, zar ne bi mogao s pra- 
vom reći: kakva mati, takva i djeca? 

I upravo radi toga — koliko li se bojala Alagine ljut- 
nje! Opet se je zakleo da Mehmed Aliji više ne da u kuću, 
već neka ide kud zna, i neka radi što zna. Može biti da svat- 
ko ne zna šta je poradio — pa zašto onda pred svakim 
svoju sramotu otkrivati? Može biti da Hilmini još ne znadu 
za ovu novu nezgodu — pa zašto ih ići upozorivati na nju? 
Ne bi li to nekako na njih nepovoljno djelovalo, upravo u 
ovaj čas kad se kroz uši provlači da će Hilmo zaprositi 
Đulsu, kad se na to spremaju i s jedne i s druge strane? 
Pa i šta bi inače ta stroga zakletva koristila Mehmed Aliji, 

samom bi li ga to išta popravilo? Bi li ga to smekšalo, doz- 
valo pameti, izvelo na pravi put? 

Njoj se je sasma neumjesna činila ta Alagina strogost, a 
tim neumjesnija što bi onda može biti Mehmed Alija i izvan 
kuće još gorih stvari radio, a sve za inad onima koji su ga 
od sebe odrinuli. Ona se još dobro sjeća kako je prvi put 
nagovarala sina, kad mu je otac zabranio dolaziti, da polju- 
bi babu u ruku i da ga moli da mu oprosti — pa kako je 
tad Mehmed Alija na to osorno odgovorio! A kasnije, kad 
se je s ocem izmirio, neko se je vrijeme uljudio i gledao 
na se, dok ne dođoše glasovi o vojaštvu i dok mu otac 
opet ne pušća uzde. Pa šta mu dakle pomaže sva ta strogost? 
Upravo stoga nije ona sada Alagi ništa ni kazala šta 
joj je Mehmed Alija učinio. Iz dize joj otkinuo nekoliko 
zlatnih novaca, odnio joj zlatan prsten, svijen na zmiju. 
Šta će da radi? Njoj ne bi toga žao bilo — al' samo da joj 
sin nije bio onaj grešnik, onaj krivac koji je to zlo učinio. 
I kad bi to sada kazala Alagi, ili bi što koristilo, ili bi se to 
moglo naknaditi? 

Stoga je naumila govoriti Alagi da ne tjera sina od ku- 
će, jer to ni onako neće njemu koristiti, a štetovat će sreći 
kćerinoj. Neka barem očuva jedno dijete kad ne more oboje. 

Kad je navečer Alaga došao doma — a bilo je pokas- 
nije — ona ga je čekala sama. Đulsu i Mehu poslala da spa- 
vaju. Kad je Alaga unišao u sobu, digla se pred njim, da 
preda nj metne tablu gdje će sjesti. Još nije bila prostrla 
dušeka, a i Alaga kano da nije htio odmah leći, već onako 
smrknut sjede. 

— Spavaju li djeca? — upita ju on, pogledav u nju 
navučenih obrva. 

— Jest! čuješ, dina ti, baš valja da se porazgovorimo 


o Đulsi! — odmah ona nastavi, zatvarajući vrata što ih je 
Alaga za sobom otvorena ostavio. 

— E? — izvrnu Alaga glavom, pripaljujući čibuk na 
mumu. 


— Eto znaš, čuo si i sam, da se Hilmo Omer-efendijin 
gleda s Đulsom. Javljaju nam da će ju brzo prositi — pa 
šta veliš, da mu ju damo? 


— Hm — a što ne? Hilmi ne mogu ništa zamjeriti. 
Kuća mu je dobra, s Omer-efendijom sam odavna prijatelj — 
a opet, hm! — ja nemam šta proti tomu reći! 

— I ja tako velim, a bogme, i Đulsa to hoće! 

I nastavili su o tomu razgovarati, a Alaga se tako 
mirno držao kao da se ništa nije ni dogodilo. Hanuma mu 
je dokazivala da će im kći biti sretna s Hilmom, da će se 
dobro udomiti; Alaga je pak i sa svoje isto nadodavao, te 
se je hanuma upravo čudila kako to da je Alaga našao ba- 
rem jedanput toliko vremena da se s njom razgovara O 
obiteljskim stvarima. U ovoj nevolji i to joj je bilo tako 
slatko, tako ugodno, da se je osjećala gotovo sretnom kao 
što je nekada bivala. 

— A vidiš — jednu ću ti reći. Čini mi se, mjesec, naj- 
više dva dana da prođe, Hilmo će zaprositi Đulsu. I njoj 
je tako rekao. Već znaš li — bojim se da ne bude što radi 
one nesreće, radi Mehmed Alije... 

— Ne govori mi o njemu, koji mi sramoti obraz pred 
poštenim ljudima! — smrknu se Alaga, pa ljutito otpuhnu 
tako, tek što nije utrnuo čirak, koji je bio daleko od njega. 

— A dina mi, i meni je ko i tebi... Jadna ti sam, 
Bože moj! — metnu ruke na lice, nu brzo se opet sustegnu 
i upilji očima u plamen, koji je hitro trepetao, pa se opet 
umirio, da plamsa mirno, jako. — Je li ti draga sreća tvoje 
kćeri? — upita ga ona, samo jednom, hitro skrenuvši očima 
s plamena na Alagu, da se opet u mum odmah zagleda. 

Alaga ju pogleda i ljuto i blago, kano da je onim po- 
gledom htio ženu upitati: 

— Zar još treba da ti reknem? 

I ona mu poče kazivati kako bi baš sada najgore bilo 
kad bi Mehmed Aliju otjerao od doma. To bi moglo uči- 
niti da mnogi saznadu koji još nisu saznali šta je učinio i 
koju sramotu. A tko zna, ne bi li se radi toga i Hilmo predo- 
mislio — pa šta onda? Đulsa za njim izgubila i pamet — — 
a još, tko zna kad će se i hoće li se za nju ovakva prigoda 
đesiti! 

— Stoga bih ja rekla da ga pušćamo doma sad za sada, 
dok ovo ne budne — a onda, opameti li se, dobro s dobrim, 
ne opameti li se, neka udara glavom kud god zna i more! 

— Da ja onoga hrsuzina primim u kuću? — izvali se 
Alaga po minderu na jastuk i zabode očima u šišu. 

— E nije samo to! Ja sam čula — a dina mi, bit ćeš i 
ti — sad kad budu uzimali momke pod pušku, da će naj- 
prije sve one koji se skitaju, a kuće ne imaju. A zar ne bi 

onda odmah uzeli i Mehmed Aliju, pa kad bi ga uzeli — što 
ti koristi sve što si do sada razgovarao i radio i nakanjivao? 
Vidiš, šta bi se otuda moglo izleći: Hilmo bi ostavio Đulsu 
— a onda ona ne bi više za nikoga i Mehmed Aliju bi svakako 
odmah uzeli pod pušku. 

Alaga privuče obrvu obrvi, nabora mu se čelo, a oči 
zapele jednako o šišu, pa niti da bi riječi, već kao da nešto 
teško premišljava. Hanuma ga je gledala bojažljivo, upravo 
dršćući, očekujući šta će reći. Licem joj se, kao i sveđ u 
ovo zadnje vrijeme, prelijevao izraz sjete, neke tajne, tuge, 
a dok je govorila, govorila je tako mirno, tako jednostav- 
no.... Na ono što je Mehmed Alija počinio, tako je otvrd.- 
nula, pa sada kano da nije imala vremena da njega žali, ko- 
liko je, naprotiv, mislila da se mora skrbiti za Đulsinu sre- 
ću. Takov biva onaj koji se je navikao neugodnostima, a ne 
gubi nade da će ih i opet imati, te ih očekuje, misleći: Sve- 
jedno, bit će što će biti! Za Mehmed Aliju kano da joj je 
postajalo svejedno, kano da ga je više od polovicu izgubila, 
a drugu da će brzo, pa ga požali kao da ga više ni nema, 
kao kad majka zaplače za nestalim sinom. Jedino se je bri- 
nula za Đulsu, za njezinu sreću, koja će joj se eto brzo 
nasmijati — pa bi htjela da joj ju kći uživa svu, u cijelosti, 
nepomućenu — — tako ju je voljela, a i juš više, otkad je 
počela gubiti nadu da bi moglo što biti od Mehmed Alije. 

Alaga zadimio iz čibuka i tegli naglo, glasno, a u luli 
sve fršti duhan. Nekoliko puta se okrenuo sa strane na 
stranu, kad bi mu počela pomalo trnuti ruka na koju se je 
naslonio. 


— A — šta misliš, ti, šta veliš? — tiho ga i bojažljivo 
upita ona. 
— Neka ga hiljadu đavolova nosi! — muklim glasom 


izusti Alaga, tresući pepeo iz lule na tablu. Ja mu ne branim 
— ama nek mi ne izlazi pred oči kad sam ja doma! 

Sutradan se je Mehmed Alija bio dovukao doma. Pod- 
vio glavu, u prvi mah, kao da se je bojao pogledati materi 
u oči. Nu kad je vidio da ga ona ne ruži niti na nj viče, 
ohrabri se, te ode na tavan, kamo je kasnije za njim i ha- 
numa došla. 

— Sine moj, što to radiš? — blago mu reče ona. — 
Očiju ti, hoćeš li se dozvati pameti? Evo, hvala Bogu, imaš 
oca, koji se brine za te, ništa ti ne fali; — sjedi doma, pa 

nećeš nikomu biti kriv. Sinoć sam ti se s babom razgovarala 
— pa da znaš kako si ga ražalostio! On ti ne bi nikada ništa 
zamjerio da sjediš s mirom, a i sam bi ti katkad dao i re- 
kao da se iđeš malo razveseliti. Pa kud ćeš više? Onda ne bi 
bio nikomu kriv niti li bi te zatvarali! A tko ti je viši pri- 
jatelj nego tvoj otac? 

Mehmed Alija ipak kano da je i sam veoma dobro uvi- 
đao da je sagriješio, pa se skutrio i šutio. I sam se silio da 
se smiri, a već i stoga što se je jednako bojao oca i nje- 
gove strogosti; malo bi kad po danu izišao kuda, te se obično 
vrzao samo po donjoj mahali. Već ipak na njemu je bilo čita- 
ti šta je ležalo u njegovu srcu, u njegovim mislima. Kad se po- 
malo počelo zaboravljati šta je učinio — a svijet mnogo što- 
šta brzo zaboravlja — u njegovim očima, u njegovu hodu 
i držanju bilo je vidjeti nekoga ponosa i samodopadnosti, 
osobito kad bi bio uz koga. Makar da je malo zabrazdio — 
ipak je eto tu nedavno u onoj tučnjavi pokazao svoju snagu 
i odvažnost — pa zar to nije junački? On je svoju obavio, 
pokazao je tko je i što je, a sad je dobro da ga se drugi 
boje. On je svoju učinio. 

Mati se primirivala radi njega, a i Alaga kano da je po- 
čeo zaboravljati pomalo da se mora na Mehmed Aliju sr- 
diti. 

Jedina Đulsa živjela je sretna i blažena u ljubavnim sno- 
vima. Zapravo nije ni saznala šta je opet bilo s Mehmed Ali- 
jom, tek je nešto načula, ali nije imala kada da se istrgne 
iz onih svojih slatkih i ugodnih misli. Od njena veselja ka- 
no da se je cijela kuća veselila, a kako li bi lijepo odjekivalo 
kad bi ne znajući šta više od sreće i blaženstva zZapje- 
vala i izvila na tavanu ili u bašči! Misleći na Hilmu, svaka 
joj je žilica trepetala, a nekada bi joj se prisnilo — onako 
na javi — kao da joj je utisnuo cjelov na usne, ogrlio ju 
— — i tad bi joj zaigralo od milja oko usana, grudima bi 
ju sjeknula draž, u glavi, nad očima nešto stisnulo, te ne bi 
mogla na otvorene oči ništa vidjeti — — pa bi onda, rume- 
neći se, crveneći se radi tih nejasnih, neosjećanih pomisli, 
prikupila noge, o njih se laktima oslonila, a u dlane sakrila 
glavu, da je ne bi tko vidio. I uživala bi tako — samo se 
je bojala da tko ne dođe, da je tko ne buni... 

A kad bi se prenula, opet bi uhvatila za posao i radila. 
Spremala je svoje ruho djevojačko, što joj treba kad ju 

Hilmo povede domu svomu, svojim bijelim dvorima. Od ra- 
ne zore pa do mrkle noći radila je i vezla, a Saja je morala 
po više puta i počešće u čaršiju da kupi i zlata i svile, kad 
bi to zaboravio Alaga narediti i nabaviti: — a, zapravo, g0- 
tovo je uvijek zaboravljao. Po mahali se je svuda znalo da 
se Đulsa sprema za udaju i da će ju Hilmo odvesti, a to se 
je tim sigurnije tvrdilo što je sve rjeđe bilo Đulsu vidjevati 
u petke s drugim djevojkama u ašikovanju. I Hilmo se dav- 
no već okanio takoga ašikovanja i zabave, te je samo do- 
lazio otvoreno na vrata svojoj Đulsi, gdje bi se njih dvoje 
dugo i dugo slatko razgovaralo. 

Hanuma se je ozbiljno bavila pripravljanjem ruha Ssvo- 
joj kćeri, jer je bilo i više nego stavno da će joj brzo doći 
prosci. I sama je Đulsi pomagala, a Đulsa opet nije drugo 
ništa ni radila nego samo za se. Valja djevojci da ponese 
sa sobom i svoga ženskoga rada, jer joj se i po tomu mjeri 
vrijednost i valjanost. Tek bi onda od posla otpočinula kad 
bi joj na vrata došao Hilmo, a ona preda nj izašla svosve 
u bijelu ruhu, kako je ljeto bilo. Sve na njoj bijelo kao 
bijeli snijeg, a plemenito joj rumeno i lijepo lice u onom 
odijelu još ljepše, krasnije bilo. Nije ju samo jednom Hilmo 
premjerio kad bi mu se ovako iza vrata pokazivala: jeo ju 
je očima, gledajući njezin stas, vitak kao što je jela, čarno 
lice i na njemu ona dva oka, koja su iz one bjeline još živ- 
lje, plamnije sijevala, kao što se je i crna kosa isticala 
ispod sitnoga i urešenoga finog fesića. Duge, bijele dimije 
bi sprijeda potkupila, prebacila ih preko ruku, spuštenih 
dolje niže ispod tanka pasa — i pogledala bi ga tako milo, 
tako blaženo da bi mu se mahom srce rastopilo, da bi se on tu 
ustobočio kao kamen, da se ne diže ni ne miče, već da ju 
tako gleda. I kako mu je bilo pri duši ugodno, slatko — 
gledajući nju, i znadući da će biti brzo njegova i ničija više! 
A njegova sreća jednaka je bila njezinoj: Hilmo joj je bio 
prva ljubav, njegovo biće, njegovo sve zasadilo joj se u prsi 
s prva maha duboko — još onda kad nije mogla shvaćati 
kako što sada shvaća — njegova joj pojava u onaj sveti čas 
zasadila klicu u djevojačke grudi, koja se je evo rasplam- 
sala do vatre, do plamena, koji ju djevojku priteže domu 
njezina dragoga, dočim ju je još zeleno dijete njegov pogled 
sapinjao — da je morala drhtati. A dok se je ona sjećala 
onoga prvoga časa, blagosivljući ga sada u naponu prve, 

žarke, neugasive ljubavi, Hilmo je i sam sretan blagosivljao 
isti onaj dan, isti onaj sat koji i ona, a koji mu je u naru- 
čaj bacio to divno biće, to nevino srce, koje se je prvi put 
njemu povjerilo, uvijek mu jednako vjerno ostalo, a da nit- 
ko drugi nije više mirisao iz toga cvijeta niti će mirisati doli 
on sam. 

Pa da ne budu i jedno i drugo sretni? 

A kad bi se Hilmo od nje dijelio, uvijek bi mu ona na 
put dala kiticu mirisna cvijeća, što ga sama goji i zalijeva. 
Sama bi se prije poigrala cvijećem oko usana svojih, izdigla 
ga na bijela, puna njedra, pa ga poljubila, kao da bi u nj 
htjela izliti sve svoje želje, a cvijeće onda da ih pripovijeda 
Hilmi, kad mu ona ne može niti zna sve kazati što bi htjela. 

Po onomu što je Hilmo njoj kazivao, prosit će ju pod 
konac ljeta, a u jesen odmah da budu svatovi. A kako li je 
i jedno i drugo iščekivalo to vrijeme! 

I Alaga sam, videć da mu Hilmo dolazi kćeri, a čujući 
od žene da će ju eto brzo prositi, upravo je sve odobravao 
i kano radovao se. 

— Pa kad hoće, šta ću ja — eto neka bude sa srećom! 
— rekao bi hanumi, prepuštajući sve njoj, da se brine i ure- 
đuje kako znade. 

On je i sam imao svojih briga. A kako i nećeš? Eto se 
primicalo vrijeme vojništvu — pa, bogme, to je važna stvar, 
da se premišljava i iščekuje šta će biti. Što koji dan više, a 
to se u Alagu nakrcavao jed kao otrov. Smrknulo bi mu se 
pred očima kad bi vidio kojega Švabu — ama svakoga nosi 
li se kao Švaba. Kako li se je vrijeme promijenilo, pa šta li 
je dočekao, pred kim da se boji! DA, boji, ne samo za se i 
za svoju glavu, već i za svoju djecu, za sveti din! Sad će, 
brzo će početi tjerati iz dina: prva je da mlađariju pohvata- 
ju pod pušku, i da ih obuku u one haljine! Strahota! 

Od boli, od muke, od bijesa ne bi znao ni riječi pro- 
govoriti. 

— Ah, još malo pa vas neće moje oči gledati! istisnuo 
bi kroz zube kad bi mimo njega zakucala austrijska sablja, 
il kad bi prošao koji činovnik ili useljenik. 

Sad već nema kud kamo, te nije mogao otezati. Kad 
namiri kćer, onda će na godinu i on i Omer-efendija. To mu 
se je činilo tako naravno da je smatrao suvišnim o tom s 
njim i razgovarati i razmišljati. A dok pođe — još će doživ- 

jeti svakih stvari. O tom je bio i više nego uvjeren, jer se 
je već znalo da su šume i planine pune ustaša, i da ih aus- 
trijska vojska uzalud gona i tjera. Mada se tvrdo nadao da 
će broj ustaša sve više rasti, i da će ustaše suzbiti austrijsku 
vojsku, ipak je uz to već snovao kako će to lijepo biti u 
Turćiji, gdje mu nitko neće smetati ni njemu ni dinu, gdje 
neće gledati ovakve kaure, niti li će mu moći zapovijedati, 
a ni on njih slušati. A za tim je časom čeznuo, kao djevojka 
za vjenčanim danom, kao suđenik i uznik da se dočepa dana 
i sunca. Ovdje mu više opstanka nema; što je otezao do 
sada — to je bilo i prošlo, ali više neće te neće. Još udati 
Đulsu, prodati ono malo što je preostalo — ta ni onako već 
sada nema volje ovdje za ničim. O tom je razmišljao nepre- 
stano, a kad bi po podne sio u Činđinoj bašči, svi bi se 
drugi razgovarali, svaki koju rekao — jedini bi on šutio i 
rek bi mrtvo gledao kako katkada šušnu svinute grane vrba, 
slušao kako Radobolja teče i šušulja. 

Već se je znalo dobro i točno kad će se momci birati 
pod pušku. Svijet se bunio, rogoborio i svašta govorio. Alaga 
je još molio Boga da ne krenu u Mehmed Aliju a ni u Hil- 
mu. Još ako to — teško njima! I koji bi im pravi turčin dao 
svoje dijete da ga muče, tjeraju iz dina, u džamiju ne dadu 
ići i još da na nj navuku ono odijelo? To Alaga ne bi ni pod 
živu glavu podnio ni doživio! 

A upravo na jedno tri mjeseca dogodi se nešto što i 
njega i ostale uzbuni i smuti do zla boga. Na poziv i nago- 
varanje oblasti našlo se izdajnih momaka, koji će od svoje 
volje uz plaću pristupiti vojnicima. I našlo ih se nekoliko, 
primilo ih i obuklo, te oni hodali naokolo, veselili se i Za- 
bavljali. 

— Sve gori od gorega! — govorili su ljudi, odvraćajući 
sa zgražanjem od njih glave kad bi mimo njih prolazili u 
onom odijelu, a pripasavši uz bedru austrijsku sablju. 

— Izdajice lijepoga dina; — uzdahnuo je Alaga du- 
boko, bolno, a potom se zaklonio doma, ne hoteć od jada 
nekoliko dana nikuda izlaziti, niti dajući da mu djeca kud 
izlaze. 

Već je vidio gotovu propast, koja je počela, pa samo da 
se nastavi. A što je najtužnije, našlo se i nekoliko momaka 
da prije drugih počnu služiti od svoje dobre volje. Sve nade, 

sva očekivanja počela mu padati — a zadnja i glavna i jedi- 
na misao još mu ostajaše: seli za vremena, što prije. 

— I zbilja — to sve je moralo na Alagu teško djelovati. 
Kad je opet izišao u čaršiju, bio je silno spao, kao da je 
bolovao, smršavio, a smrknut u licu, kako nije bivao ni onda 
kad bi se najgore razljutio. 

— Šta je, bolan, Alaga! — susrete ga baš Omer-efendija 
na Đerizu, idući na veliku ćupriju. Šta ti je, što si se smrk- 
nuo? Vidi, kako se ja veselim: u mene sin za ženidbe, a u 
tebe kći za udaje — a? 

— Nek im bude sretno! — odmahnu Alaga rukom. Ni- 
sam im protivan. Kuda ti? 

— Za poslom sinu u magazu — a svejedno, bit će vre- 
mena da se razgovaramo. Nisam te bogme od duljega vidio. 

Već je i prije nekoliko puta Omer-efendija zapovrzao 
ovaki razgovor s Alagom. I Omer-efendija je doznao šta mu 
sin misli, pa se je čisto radovao, jer je i sam želio da mu 
se sin oženi; ta bogme dorastao je sa srećom do ženidbe. 
Pa bi i otac i mati htjeli da ga vide oženjena. Još su to Žže- 
ljeli — pa su onda mirni. Bio im je sin na diku, te su se 
njim ponosili. Marljiv, radišan, gledao svoj posao, a i — 
djevojku. Sve se na svijetu čuje i sazna, pa tako i to. Oni 
nisu imali ništa proti tomu, jer su čuli o Đulsi lijepe samo 
glasove, a ionako od dobra je roda i koljena. Taman jedno 
za drugo. 

Bilo je to jednoga dana izjutra. Do podne mogla su biti 
sat-dva. Dan postajao sve vrući, a ionako sunce žeglo i pri- 
picalo, ko Bog hoće. Čaršija puna svijeta, po magazama se 
kupe mušterije, iz kovačkih i kundurdžinskih dućana razli- 
ježe se lupanje i udaranje. Alage nije ni dvadeset-trideset 
dana bilo na drugoj strani, pa sada krenuo da vidi šta ima. 
Mislio je obići naokolo, najprije tamo uz glavnu cestu, pa 
onda svrnuti okolo natrag na Tepu, pa negdje sjesti na du- 
ćan. Prolazeći ispod lipe, tamo pred sobom vidio je velika 
kola, puna puncata vreća i sanduka robe. Kola su bila pred 
Hilminom magazom, a oko njih radilo nekoliko ljudi, ski- 
dalo robu i unosilo u magazu, te ju svrstavalo na tavan 
nad magazom. Ljudi su se morali veoma naprezati, a znojili 
se, kao da se kupaju u vodi. Mada je Alaga nekada Hilmi 
malko zamjeravao štošta, sad mu je srce ipak od veselja 

zaigralo, pa mu se taman malo razbio onaj jad što ga evo 
već nekoliko muči. Išao je sve polaganije, samo da more 
dulje gledati kako se ono unosi. 

— A gdje li je ovo Hilmo? — pomisli u sebi. — Bit će 
da je unutra u magazi, pa kalemom bilježi šta mu se pre- 
daje. Neka, neka, lijepo! — zadovoljavao se Alaga. 

Velika kola pred magazom kao gora. Oko njih obilazio 
mlad čovjek, jedar, u tijesnim francuskim haljinama, gle- 
dao, nadzirao, kazivao, dovikivao, mahao sad rukama, sad 
glavom. Alaga se na nj nije ni osvrćao, već samo radosno 
gledao puna kola. 

— Samo ću malo da provirim u magazu! — reče u sebi 
— da ga vidim! — pa zađe iza kola. 

Za kolima stajao onaj mladi čovjek i napeto gledao ka- 
ko radnici skidaju upravo jedan sanduk, a on im pazio 
svaki kret. Alaga je morao proći mimo nj, iza leđa mu, 
a kad je bio uz njega, omjeri ga bijesno očima od vrh glave, 
od fesa, pa na zatiljak i vrat te sve dolje do peta. Zatim 
okrenu glavu isto kao da vidi austrijskog vojnika. A ovoga 
mu je i teže bilo pogledati, jer mu se stužilo mahom kad 
je vidio fes i tijesne haljine. 

— Bit će opet koji izdajica! — promrmlja u sebi i zaviri 
u magazu. 

— Merhaba, Alaga, bujrum, uniđi, odmah ću i ja! — 
javi mu se neko od kola. 

Alaga se okrenu i začudi tko ga od kola pozdravlja, kad 
nikoga nije vidio, osim hamale. 

— Nu, pa što me ne poznaješ dina ti? Kad sam u 


poslu, ovako mi je zgodnije! — opet se javi onaj mladi čov- 
jek, pokazav uza se, niza se na tijesno odijelo. 
— Hilmo! — stisnu kroz zube Alaga, još ga jednom 


pogleda, omjeri, pa okrenu i nagne kao da ga je tko po- 
tjerao. 

— Kud ćeš, Alaga? Sjedi malo, odmah ću i ja! — Zov- 
nu za njim Hilmo, otprahujući hlače svoga tijesnoga siv- 
kastoga odijela. 

— Neću — nemam kada — ! iz daleka mu je odgovarao 
Alaga, ne imajući kada od hitnje ni da se okrene. 

Ne znajući ni kuda lunja, zakrenu veoma uzahnim gola 
čićem, pa naokolo — da se je i sam začudio kud prije izađe 

pred onu kahvu nasred Tepe. U srcu mu se prelijevao bijes 
i otrov, a u glavi mu šumilo, ama ko da ga tko čekićem 
iznutra lupa. Eto šta je morao vidjeti i dočekati upravo 
onda i od onoga kad se nije ni nadao! Obući tijesno odijelo 
— zar to ne znači već pogaziti din, odreći se svega, svih 
svojih svetinja, a primiti objeručke ono što ti nose ti kauri, 
a što ti hoće da nametnu? Obući to kaursko odijelo, zar 
to nije i očiti znak izdajstva? Šta i kako u duši misliš, to 
se ne zna dok riječima ili na koji drugi način ne iskažeš: 
— a Hilmo je eto iskazao. Pa kad se je i kad davno on u 
sebi morao odlučiti za ovo što je istom sada učinio? Ne — 
ne, on nije tek od sada izdajica: — to je on od davna, a s 
njim je izdajica i onaj koji mu pušća, a mogao bi mu zabra- 
niti — dA, s njim je izdajica i njegov otac, Omer-efendija. 

Tako je Alaga razmišljao — a bio je ogorčen, u njemu 
povrijeđena ljubav, odanost prama vjeri, prama svemu što 
mu je sveto bilo. I došlo bi mu kao da ne more vjerovati, 
kao da ne bi moglo biti ono što je vidio. Al' zašto sve te 
pričine, zašto ublaživati gorku istinu, koja se više ne da 
sakriti, koju nitko živ ne more oporeći? Zašto da se više 
obmamljuje, zašto li se boji u duši odlučno priznati i Oosu- 


diti grijeh, toli teški grijeh onih koji ga počiniše? — — Ta 
nije taj grijeh ni došao tako iznenadno. U dosta se je slu- 
čajeva moglo opaziti da će izbiti kadli-tadli na javu... I 


zašto bi inače Omer-efendija napadao na nj i na ostale, 
koji jednako s njim misle, zašto bi šibao i ismjehavao nji- 
hovo mišljenje i osnove i nade, zašto bi on inače branio 
Austrijance, kaure — kao što je to u toliko prigoda činio 
— a osuđivao držanje i postupanje svoje braće? 

— Izdajice vjere i dina! Kukavni, crni izdajice! — ogor- 
čeno je u sebi zaključivao Alaga idući zamišljeno, poništeno 
naprijed, kao čovjek komu su propale sve nade, pa još 
čeka konac kakav bilo da bilo. 

Neki mu se javiše putem, pozdraviše ga, a da on nije 
pravo ni opazio. Uvukao se u se i u one jade koji prijete 
da će istom pritisnuti. 

— Pa kad je to učinio Omer-efendija, njegov sin Hilmo 
— kud neće drugi? Ta još on nesretnik, Omer-efendija, zna- 
de šta kaže kuran — i eto, on ga svejedno iznevjeri, dade 
sinu da ga pogazi! 

— Šta je, Alaga, kud si ti nagnuo, pa nećeš ni da se 
okreneš? — javi mu se jedan trgovac s vrata od magaze. 

— A ništa — onako! — govorio je Alaga nesuvislo, sme- 
teno, a vidjelo mu se da u njemu otrov vri. — Jesi li čuo, 
a? — stade, podiže glavu, metnuv ruke straga, pa se nasmi- 
ja bolno, ujedljivo. 


— Šta to? 
— Eno oni, za koga sam do danas bio spravan položiti 
glavu, da je turčin! — mahnu on prama glavnoj cesti gla- 


vom. Eno ti Omer-efendije, eno ti njegova sina, gdje — 
crn mu obraz na obadva svijeta — pogazi din! Eno ga otac 
daje u kaure — jesi li vidio? 

— Eeh! — mahnu tužno i trgovac glavom, pa kao stide- 
ći se i sam radi Hilme, ušuti, ne nadodav više ništa. 

Alaga poposta još malo, pa se onda okrenu i pođe, a 
sve jednako razdražen, ogorčen. I s kim se je god još sa- 
stao i s kim se je zatim razgovarao, svak mu je rekao up- 
ravo onako kako je i sam mislio. Sad pak nije prošao 
mimo njega znanac a da ga ne bi zaustavio i kazao mu što 
je vidio da se je Omer-efendijin sin zapisao u kaure. Nad 
Kujundžilukom stučio se sa Salkom, pa i njega ustavio. 

— A, ne znaš, ili si čuo, pa iđeš vidjeti da i ti isto 
uradiš? Je li, da se pokauriš? 

— Šta veliš, Alaga, ako si turčin? — debelim i hrapa- 
vim glasom odvrati mu Salko. — Kako mi moreš to reći? 

— A nisi li čuo za Hilmu? Eno, hajde ga vidi: očiti 
kaurin! 

— Drugo i nije, niti je mislio biti. Znam ga ja! Sra- 
mota za din, a meni je, Alaga, tako da bih radi toga od mu- 
ke dao da me presijeku evo ovdje, gdje sam najtanji! — 
zgražao se i Salko, a pri tom se uhvatio za vrat desnom 
rukom. 

— Neka, neka — ti si pravi turčin! Bog te poživio! —- 
i razminu se. 

Taj dan Alaga nije mogao o podne doma doći. Ostao je 
u čaršiji: — ta kako i ne bi kad su se svi o tom nečuve- 
nom događaju razgovarali, ispitivali, zgražali? Svi su se radi 
toga uznemirili, a svima je bio navrh usta jedan sud: da je 
Hilmo izdajica dina, a njegov otac i još gori što to trpi od 
sina, čak mu dopušta, makar da je proučio sve knjige po 
medresama. 

XIII 


Hilmo je postao časom slavan čovjek u Mostaru, te nije 
bilo duše koja se nije radi njega smutila. Gdje su ga god 
spomenuli, tamo su odmah padale proti njemu stroge osu- 
de, da, prokletstva. 

Jako pred večer je Alaga došao doma, a i to mu je bilo 
poranije, samo da uzmogne i ženi kazati šta je on vidio, 
šta ostali svijet, pa šta se onda govori. Tek sunce palo za 
brda, a nebo se odonuda rumenilo i zlatilo. Hanuma preko 
hajata išla u kuću, a Đulsa zalijevala cvijeće u avliji. Zali- 
jevajući u avliji po sofama, sagnula se u pasu, a tako joj se 
na leđima, gdje se je izdigla kratka ječerma, od pasa pa 
do nje napela tanka košulja kao da je htjela na silu da po- 
kaže ono bijelo tijelo, nježnu put ispod sebe, koju pokriva. 
Jednom se rukom oprla o koljeno, dok je drugom držala 
ibrik, a pletenica joj pala preko ramena, pa joj udarala po 
grudima. ' 

I hanuma i Đulsa začudiše se kad vidješe tako rano 
Alagu. To nije bivao njegov običaj, pa se je Đulsa malo 
stresla, a i hanuma ga pitajući očima pogledala. 

Alaga ih pozdravi, više promumlja negoli izgovori, pa se 
uspe na tavan. Skinuo fermen, svukao čakšire, te se uzeo 
dugim rukavom od košulje mahati. 


— Deder ti! — zovnu ženu. — Amo hodi! 

Hanuma u tren oka ode na tavan. 

— Iznesi mi ovdje jastuk; naslonit ću se malo, jer mi 
je baš vruće! 

Hanuma mu iznese jastuk iz odaje i jednu serdžadu, pa 
ju prostre na kraj tavana do trabozana. Alaga se oprući po 
serdžadi, izvali uz jastuk i nasloni na ruku, da je mogao gle- 
dati preko avlije dolje na Neretvu i na onu stranu preko nje. 

— Strani malo! — zaustavi Alaga ženu kad je htjela up- 
ravo da pođe niz basamke. 


— Šta ćeš? 

— A evo oni toj sretni zet — razbijala si mi toliko 
puta njim glavu! — pljesnu rukom po bedri da je dobro 
odjeknulo. 


— Pa šta je s njim? — problijedi Alaginica. 

— Ha — eno ga gdje ga je otac u kaure dao! Jesi li 
čula? 

Hanuma problijedi još više, a jedna joj ruka, jer je obje 
držala skupa po pasu, od sebe kao od preneraženja pade 
dolje. 

— Jest, ja, u kaure, u kaure! Izdao i ostavio din — 
eno, hajde, možeš ga uvijek vidjeti! — krenu on glavom i 
nasmije se ujedno. 

— Ne govori ako si turčin... 

— Ne govori! Kao da joj lažem! De, nemoj mi tu Za- 
novetati! Ja sam ga vidio svojim očima gdje se je obukao 
u kaurske haljine — da ga samo vidiš! Izgubio svaki obraz, 
i on i otac mu... A tko bi bio rekao! Eh — znao se je 
hiniti, pa si i ti bila za nj da mu dademo Đulsu. Onom ka- 
urinu, izdajici! 

— Dina mi, ne znam, šta veliš, kazuj mi... 

— Šta, hoćeš još da ga braniš? Da si odmah ušutila! 
Neću više za nj da čujem — znaš li? Šta li svijet sve kazuje 
i o njemu i o ocu mu u čaršijji— pa da on bude moj zet! 
Nikad ni do vijeka! Nije imao kada ni otac mu ni on da 
dočeka kad će otići među kaure, među švabe, pa se evo sam 
nudi, i pripremio se, sam od sebe, da bude odmah gotov! 
Teško tebi i Đulsi čujem li još išta od vas o njemu; nek mi 
ne dolazi više ovamo, jer niti sam gojio kćeri za kaurina, 
niti ću mu ju dati... 

— Ama ako si turčin... 

— Ni riječi više, jezik za zube! A pušćeš li da on Đulsu 
sam odvede, znadi dobro da moja više nisi, pušćat ću te, 
pa da mi više nikad pod krov ne dođeš. Eto pamti dobro! 
— govorio je Alaga sve jače i glasnije, a glas mu je bio 
opor, drhtav od muke. 

Hanuma ga samo pogleda; u vlažnom joj oku odsijevalo 
predvečernje svjetlo, te joj je u onoj slaboj polutami na 
tavanu zasjalo čudnim sjajem. Htjede ga nešto upitati — al' 
joj se nije dalo: ni riječi nije mogla izustiti, a kad bi ju izu- 
stila, već bi ju suze prekinule, zagušile. Složilo joj se nešto 
na srce, pa je teško disala, a pri tomu kako bi joj lijepo 
odlahnulo kad bi joj se usred onih naglih, brzih disaja izvio 
iz grudi dugi, duboki uzdah! I još ga je jednom pogledala 

Z tn 7 dio 


— i odmah se hitro odvratila pa niz basamake. Iz početka po- 
hitila, a onda na pola basamaka stala, da nije znala bi li 
naprijed ili natrag. Vuklo ju gore natrag da nešto rekne — 
a dolje ju pritezalo, da se savije sama, gdje ne bi bilo niko- 
ga, pa da se onda slatko i od srca isplače. 

Dolje ju je čekao posao kao i svako veče. Nu ona niti 
je marila niti mogla da se čega lati. Sve je prepustila da 
drugi rade, Saja, a s njom i Šaban. Đulsa se je vrzla po 
kući i radila: hanuma nije ni tamo mogla poviriti, ama ni 
pomisliti da bi tamo otišla. Skupila se u sobi, podno nje na 
sanduku, podvila ruke i virila besmisleno, beščuvstveno kroz 
pendžer na ono danje svjetlo kojim se sve jače i jače ispre- 
pliće mrak. Oči joj pune puncate, mokre i vlažne od debelih, 
gustih suza, i nijemo njima upilila, ne znajući, kud gleda, 
nesvjesna svega šta jest i šta biva oko nje. U njenoj se je 
duši stvarala jača, crnja, silnija noć od ove koja se blago i 
milo slijegala i raspliće svoje vlasi po zemlji. Gubile joj 
se ispred očiju i nastajale razne slike, kojih u naravi ne 
bi mogla vidjeti, a te slike sve izviru iz njena srca, iz njene 
duše, pa kako koja izvire, izlazi da se uobliči, onako i nju 
kida u nutrini, čupa ju, rastače — — a to sve skupa širi se 
i promiče do glave, do mozga, stisne ju, da se opet vrati i 
zastane u grudima, primakne grlu, i onda da se prospu 
vrele, teške suze. 

Šta joj je sve rekao Alaga, šta joj je sve pripovjedio? 
Bi li bila jaka da i ponovno čuje od njega ono što je netom 
čula, a ima li snage da razmišlja o svemu što joj je rekao? 
Ili da ne razmišlja, već da mirno to zaboravi pa da se uzme 
svojim poslima baviti? A bi li to mogla učiniti sada, upravo 
sada kad joj je rekao što nije nikada za svoga cijeloga Ži- 
vota mogla pomisliti da bi čula i doživjela? Ona se je mog- 
Ja svemu nadati, svako dobro i zlo očekivati — al' ovo, tko 
bi joj rekao da će dočekati vrijeme, da će joj se Alaga za- 
prijetiti, da će ju od sebe otpustiti? Alaga — Alaga joj je 
to rekao, onaj isti Alaga uz koga je privezala sav svoj život, 
sve svoje ostavila i pošla za njim, da s njim dijeli sve što 
dođe, a rekao je njoj, koja mu je podgojila toliku djecu, 
koja je strepila za nj u svakoj nepogodi više nego on, s njim 
se u njegovoj sreći radovala, a u svemu ga slušala kao gla- 
vu kuće! 

Pušćenica! Da ona bude pušćenica nakon toliko i toliko 
vremena, nakon mirnoga očekivanja u sreći sretnijih i ljep- 
ših dana pod starost? A radi čega? Šta je učinila a da čuje 
tako groznu, takovu poraznu, uništujuću riječ? 

...Mati je, i Bog joj je dao kćerku jedinicu. Odnjihala 
ju i odgojila na rukama i na njedrima svojim, te joj dijete 
odraslo i do djevojke. I ludo se dijete zagledalo, zavoljelo 
— šta će joj ona? I sama je bila u toj dobi, i sama se sjeća 
kako je i ona ista u to vrijeme mogla osjećati. A sreća je 
bila i njenoj jedinici da se zagleda na lijepo mjesto, u 
zgodna momka. Pa neka je — neka bude sretna i blagoslov- 
ljena. Ne more joj zabraniti da ne voli što voli, a kad bi joj 
i branila, griješila bi i proti materinskoj ljubavi i proti sreći 
svoga djeteta. Pa nu sada! Kad se je i sama već rastapala 
u sreći svoje kćeri, videći nju sretnu, pomišljajući, kako će 
još sretnija biti, kad joj se nade i želje ostvare — sada 
udari grom iz vedra neba, koji obori sve njene snove i oče- 
kivanja. Kći joj se mora odreći sreće svoje, okrenuti se od 
nje, kano kad se skrban čovjek od kuge odvraća — a zašto? 
Jer su ljudi na momka udarili, o njemu izgovorili nekoliko 
osudnih riječi, pa eto — radi tuđega mišljenja mora da trpi 
i ona i dijete joj. 

Što je čula za se prijetnju, to ju ni izdaleka nije tako 
boljelo kao ona osuda na koju je osuđena sreća njezine 
kćeri. Da se ona jadnica trgne iz svojih snova i nada, pa da 
niti komu kriva ni dužna trpi radi toga, jer se to nekomu 
sviđa? A šta će onda ona sirotica da učini kad joj je eto 
zabranjeno da i misli na onoga koji joj je cijelo biće ispu- 
njavao? 

— Šta— šta sad? — pitala se je hanuma i jako rastvo- 
rila oči, kao kad se probudi iza sna, pa da ih opet prikupi. 

Mrak se je počeo sve više i više natkriljivati, a ona je 
sveđ sjedila mirno, nepomično. One grozne, nenadane muke 
rasplinjavale se da se izgube, jer su hanumi i odviše umorile 
dušu, a nakon boli, nakon muka i duši treba otpočinka. 
Stoga njom obladala ona mirna, ona mrtva besvjesnost, te 
je bila nehajna, nećutljiva, glupo gledajući u cijelost mješa- 
vine od svega što je oko nje bilo: i nestajućega dana, i ne- 
stajuće noći, i mračne sobe, i mraka u njoj, i duvarova — 
i svega, svega... Vidjela je sve pred sobom — al' ničemu 
ne bi znala dati pravo ime. 

— Šta ću ja — bit će što Bog da! — uzdahnu duboko, 
prenuv se u onoj tišini svojih misli i osjećaja. 

Svana su unutra dolazili razni glasovi od hodanja, lu- 
panja; iz kuće zvečali sudi, a Saja lijevajući vodu iz đugu- 
ma jednom krhnu tako da se je hanuma prenula kao od 
sna. Protare rukama oči, pa s njima niz lice, onda — kao 
da bi bila natrunjena — mahnu rukom po krilu te se diže. 
Pođe preko sobe, maknu jedan zar, koji je bio navučen na 
polovicu, pogleda kroz pendžer na nebo, vrati se natrag, 
te na vrata. Izlazeći samo što nije udarila u Đulsu — tako 
su se nenadano srele. Mati ju pogleda, stuži joj se i okrenu 
glavom. Već je taki mrak bio da Đulsa nije mogla ništa opa- 
ziti, al' ipak kao sluteći nešto, ohladni, protrnu. Al' ne reče 
ništa. 

— Šta li je ovo bilo ocu i materi? — upita se sama 
na tiho. 

Alaga zabrinut radi svojih stvari, hanuma radi svoje 
muke, a djeca ne znala šta je to moglo njima biti, pa veče 
prošlo tiho, mirno, da se gotovo nije ni riječ progovorila. 
Hanuma je samo nekoliko puta pogledala kriomice Alagu 
pa onda kćer, kano da se je pitala: ,,Šta će jadnica, kad 
sazna — kako li ću joj kazati?" 

Prvih dana, pa i kasnije, neprestano se je po gradu raz- 
govaralo o onomu šta je učinio Hilmo. To je bio takov 
grijeh, takovo zlo da mu ga nitko nije mogao oprostiti. S 
velikim pak ogorčenjem o tomu je napose govorio Alaga, i 
nije bilo poznatoga čovjeka komu nije kazao šta misli, kako 
li to osuđuje. 

— Kaurin — velim ti — kaurin, i ništa više! Pogazio 
din i on i otac mu! — bjesnio je Alaga, a u ogorčenju ga 
svatko podjarivao, jer su i drugi to isto mislili. 

Kad bi Hilmo u poslu prolazio čaršijom, za njim bi 
ljudi gledali kao za kakovim čudovištem, a kad bi se mo- 
rao s kim sastati, svak je od njega bježao, kao od oku- 
žena čovjeka. Jednako je gotovo bilo i s Omer-efendijom. 
Dapače, kad se jednom htio približiti Alagi, ovaj se okrenu 
od njega, nazvav ga kaurinom i izmače. 

Omer-efendija je ipak saznavao šta se govori o njemu 
i o njegovu sinu. U prvi mah se je smijao, nu uvidjev da su 
ogovaranja i svakojaki glasovi učestali, počeo se upravo 

ljutiti. A osobito se je čudio i iznenađivao da o njemu naj- 
gore govori Alaga. Kad je došao prvi petak, Hilmo krenuo 
u Donju mahalu da će Đulsi na vrata. Žurio se da ju vidi, 
s onim željama, s onom ljubavi kao i uvijek. Željan je bio 
vazda njezina razgovora, njezine blizine, koja ga je blažila 
i sveđ sretnijim činila. Idući u Donju mahalu, upravo je 
razmišljavao i snovao, kako će eto brzo biti njegova žena, 
njegova vjerna družica kroz život. A on se je za taj sve- 
čani čas pripremao već sve više. Ocu i materi je davno 
kazao svoju osnovu, a oni mu sve odmah odobrili da je 
dobro izabrao. Sveđer kupovao u čaršiji sad ovo, sad ono i 
donosio doma i pripremao za vjenčani dan svojoj Đulsi. 
Mnogo je toga bilo — a to je i morao raditi, jer se je sve 
više primicalo vrijeme kad će ju zaprositi i doma odvesti. 
Pa se je i sam rastapao u pomisli kako će svoju Đulsu sada 
obradovati kad joj kaže da je i jutros za nju nešto kupio. 
Upravo je nestrpljivo letio da što prije dođe, ne pazeći ni 
ne mareći što još vrućina traje i što se znoji. 

Srce je u njemu drhtalo kao u mladom momčetu kad 
se primače Đulsinim vratima. 

Stade i pokuca, pa proviri. 

Nitko se ne javi niti pođe prama vratima. Inače je 
Đulsa uvijek na prvi kucaj znala poletjeti, sluteć tko joj 
kuca na vrata. 

On pokuca i opet po drugi, po treći put. — Nikoga 
nema. 

— Šta to? — začudi se on; pa i opet pogleda kroz vrata. 
U kući sve tiho. 

Zakuca još jednom, ali mrtvo i bez očekivanja, pa se 
okrenu prama Neretvi, stojeć mirno onako zamišljen. 

— Bit će kuda otišli! — pomisli u sebi, hoteć rastuma- 
čiti taj muk. 

Al' ipak mu je bilo malo neugodno, nepovoljno: jer 
kako to da baš sada bude, Što mu se do sada nikada nije 
dogodilo? Još nijednoga petka nije bilo kad ne bi bio Đulsu 
našao kod kuće. 

I opet pokuca, al' ne čekajući više ništa, polagano pođe 
niz ulicu, zabodavši palcima za pas. Danas po podne u pe- 
tak preobukao je na se domaće haljine. Stade na dnu ulice, 
pa pogleda i tamo i amo uz cestu i niz cestu. Tamo, odoz- 

dol nekuda, čuli se glasovi i glasno razgovaranje, smijanje: 
bit će da su momci negdje došli ašikovati. Još je trajala 
jaka vrućina, ona podnevna žega, koje je tek pomalo nesta- 
jalo. Iz zemlje, iz duvarova i kamenja udarao vreli zapah, 
a sunce blješteći odsijevalo s pećina, krovova i pendžera, 
Još je vladala ona popodnevna sumara, pa je malo tko pro- 
lazio osim koje mlađarče. 

Hilmo se iznenadi i malo streknu na se kad iz Sajine 
ulice vidje gdje ispade Salko, pa ni ne okrenuv se, krenu 
uz cestu, dignuv glavu da mu se je kita na fesu mogla slo- 
bodno i tamo i amo njihati. Malo za njim iziđe i Saja, 
stade po dnu ulice, te podvijenih ruku gledaše za Salkom. 
Hilmi to nije ništa bilo sumnjivo, ništa zla nije pomislio, 
ali se je ipak začudio i upitao: — Šta li ovaj ovdje radi? 
— pa se onda malko i nasmijao. 

— Kud gledaš, Saja bona? — iz ovoga sokačića viknu 
Hilmo Saji u oni drugi. 

Saja se okrenu, kao na igli. 

— Ah, vidi ga! Dina mi on! — pogleda ga Saja i omjeri, 
pa polagano priđe k ćošku da se nasloni. 

— Ima li itko doma? — pokaza Hilmo glavom uz brdo 
prema Alaginoj kući. 

— Aa, jok — nikoga! 

— A ja gdje su? — pođe Hilmo prama njoj i stade 
ravno pred Saju. 

— Nema ih. Bit će oni vazda doma, ali ih ti nećeš 
NACI 445 

— Šta veliš, umukla! — htjede ju u šali Hilmo udariti 
po ramenu, nu Saja se odmače. 

— Sad su otišli u komšiluk da malo posjede... Ama 
svejedno ti. Alaga je tako naredio, samo da Đulsa s tobom 
ne govori, a onda ti neće dati ni na vrata. Ne nadaj se... 

— Bogati! — stupi Hilmo jednom nogom natrag, te se 
na nju osloni, a to je tako izustio kao da joj se je htio i na- 
rugati, i ne vjerovati joj, a uz put i našaliti. 

— Vjeruj ti što ti Saja kaže! — potvrdi ona glavom. 
Stari svima zaprijetio da će biti svakakva zla ako samo 
još jednom Đulsa preda te iziđe. On ti ju ne da i neće ti 
nikada dati! 

Hilmo nije znao kako da se drži i kako da ju sluša. 
Htio je da se smije na te šale, al' opet mu se činile vrlo 
nespretne i debele, pa se okrenu i tamo i amo. 

— De nemoj mi tu zanovetati! — otrese se on na Saju. 
Već mi kaži gdje je Đulsa? 

— Hm, sad on hoće, da mu ne kažem ono kako je. 
Kao što sam rekla, tako i jest pa se ne nadaj. Ama ja znam 
i velim ti, Đulsa neće tvoja biti nikada — i eto, volj' ti 
vjerovati, volj' ne vjerovati, meni je sve pravo! 

— A tko veli da neće Đulsa biti moja, tko mi to more 
zabraniti? — problijedi Hilmo kao krpa, i kad izgovori, 
ostavi otvorena usta. 

— Oni i čija je, bogme, ne ja! 


— Hajde ne prtljaj! — opet se on povrati i nekako 
nasmije. 
— Šta ću ti ja — tako je suđeno i tebi i njoj! — od- 


vrati mu Saja, pa ni ne pozdravivši ga, okrenu se i pođe 
uz ulicu doma. 

Hilmo ostade tu stojeći, ne znajući ni Šta bi ni kako bi. 
Nalazio se ko ni na nebu ni na zemlji. Nekako mu strano, 
odvratno zujile u ušima Sajine riječi, a nije im nikako mo- 
gao promjeriti. sadržaja. Sve mu je to tako nejasno, čud- 
novato bilo, da se nije znao snaći, a u njemu nastala neka 
praznina da se je rad nje kao ljuljao, pravije, da se je pod 
njim sve gibalo i okretalo. Nešto ga hladno obli, a u glavi 
mu šumilo ono što mu Saja reče: ,Tako ti je suđeno, i 
tebi i njoj!" 

— Ah — besposlice! — omahnu rukom oko sebe, okre- 
ćući se na peti jedne noge, pa odšeta do Alagine ulice, malo 
popostade i opet se vrati, te polaganim hodom uz cestu. Ho- 
dao je polako i pognute glave. — Vidi ti one crne Ciganke 
šta mi sve ne reče! Kuga, prava kuga! Đavo, velik je ona 
đavo — ta znam ja to od lanjske, preklanjske godine! Otkud 
joj to da napamet pane — taka misao? I baš sada kad se 
spremam Đulsu prositi, pa kad pristaje i njezin i moj otac? 
O Ciganko i đavole! — strese kitom na fesu natrag, bolje se 
ispravi te pođe odrezanijim, odlučnijim koracima, kao obič- 
no, dok mu s lica iščeznuše oni znakovi nutarnje sumnje 
i zamišljenosti. 

Otišao je ravno u magazu, gdje je sjedio njegov drug 
u poslu, pa se uzeše razgovarati o svojim stvarima i O SVO- 
joj trgovini. Hilmo je razgovarao mirno, trijezno, ne muteći 
se niti dosađujući. Iz duše, iz srca nestalo mu je svake i 
najmanje bojazni radi onoga što je čuo od Saje, kojoj je 
još zamjeravao samo što se tako hoće s njim Šaliti. 

Pred ahšam, još za vidjela, prođe Omer-efendija mimo 
magaze. 

— Dok zatvorite, odmah dođi doma! — reče Hilmi otac 
odmičući na Carinu. 

Brzo su zatvorili dućan, a Hilmo uput uz glavu cestu. 
Bio je samo nezadovoljan što danas nije vidio Đulse, pa 
mu se cijelo predveče oteglo. Nije znao šta bi, a osobito sa- 
da pošto zatvoriše dućan. Bilo mu nekako dosadno. 

Kad je došao doma, Omer-efendija je bio u stražnjim 
kućama. Posjeli su malo, a uto i ahšam, te otklanjaju. Ve- 
čeraju svi skupa, a onda Omer-efendija zapovjedi da im 
ispeku kahvu i pošalju na haraluk, jer da ima razgovora S 
Hilmom radi posala, pa neće da ih tko smeta. 

Već se je bio nadvio mrak kad su oni sjedjeli u odaji 
nad haralukom. Mum veselo gorio i rasvjetljivao odaju, a 
kroz otvorene prozore dopirao slabi šum i glasovi. Mrak se 
nadvio, a nad njim gore visoko raskrililo se vedro tamno 
nebo, na komu su sjale i treperile zvijezde, kao oči u plaš- 
ljiva djevojčeta. S Neretve se dizala i navaljivala hladovina, 
koja je ugodno razblaživala nakon dnevne sparine, te kako 
bi koji val udario na prozore, onako bi se pred njim i pla- 
men na čiraku ugnuo, pa opet povratio, kao da se nestašno 
igra. Omer-efendija razgalio prsa, te motao rukom po onim 
crnim, dugim dlakama. 

— Odmah ću ti reći što sam htio s tobom razgovarati! 
— namjesti se Omer-efendija i malo se potkupi nad krilo. 
— Eto ne treba mi, biva, da mi kazuješ da si zagledao 
djevojku, te da hoćeš i ti da se ženiš. I moja je to Želja. 

— Eh! — maknu Hilmo glavom te se nasmija u dim 
od cigare u cigaraluku. 

— I ja vidim da ti je vrijeme, pa ne valja mi zavlačiti. 
Već čuješ li — pogleda oštro sina — ti nećeš uzeti Đulse! 

— Babo! — izusti Hilmo, gornji mu se dio tijela nagnu 
unatrag, a ruke se spustiše niz koljena, i malo što mu nije 

ispao cigaraluk. Kao da ga nešto prožeže kroz glavu, a odmah 
mu sunuše u pamet Sajine riječi. 

— Vidim ja da se ti snebivaš i da ti nije drago što 
sam ti rekao. Nemoj se uznemirivati, već me slušaj što ću 
ti reći. Već si gotov, čitav čovjek, pa ja, tvoj otac, hoću da 
se s tobom razgovaram kao s čovjekom. Ti me i sada drži 
onakim kakova si me mogao do sada rasuditi i prosuditi. 
— A, hoćeš? — izdignu Omer-efendija glavom i visoko uvis 
otpuhnu štap dima. 

— Pa hajde, ja ću te slušati — govori! — tiho izusti 
Hilmo, više šapćući. 

— Ti si odabrao Đulsu Alaginu — pa taman. Kad je 
tebi lijepa, — i meni je, kad je tebi dobra i valjana — i 
meni. Ja proti njoj nemam ništa — ama ni kolik crno pod 
noktom. Kakvu si ju god ti našao da ti je dobra i da je za 
te rasla, ne bih ti ja ni riječi prigovorio. Ja razumijem 
mlade godine — a, dina mi, i ja sam bio mlad, pa zastalno 
da sam znao šta će sevdah reći! — nasmija se Omer-efen- 
dija ispod brkova. 

Hilmo ga je sve onako nepomično, ukočeno gledao, ne 
shvaćajući pravo što to biva danas s njime. 

— Đulsa može biti najbolja na svijetu — ama je nećeš 
uzeti, niti će mi u kuću! 

— Što ti je skrivila? — blijed kao vosak upita Hilmo. 

— Velim ti, ona nije meni ništa skrivila. A šta će mi 
dobro dijete kao što je ona da i skrivi? Već ja ću da te upi- 
tam: poznaješ li ti njezina oca? 

— Bogme znam — veoma dobro! 

— Pa kakav je, šta misliš? 

— Dobar i pošten čovjek. 

— Jest, jest, veliš pravo. Nije nikomu ništa ukrao, ni- 
koga ubio — nikomu ništa zla nanio. Još više: — ja znam 
da je nekada i dobro braći činio. Eno on je i podigao 
Avdagu. Ama deder ti njega gledaj kakav je za se. Ako ne 
znaš, reći ću ti ukratko. Jučer sam bio tamo na uredu po 
poslu, pa mi oni činovnik reče od mnogih naših kako su 
isprodavali što imadu. Upitam ga zna li šta za Alagu? A on 
meni: da zna, pa da je osobito pazio i bilježio i napose ka- 
ko Alaga svoje prodaje i napušća. To da je činio jer ga je 
iznenađivalo koliko Alaga ima posla u uredu radi prodaje. 

I znadi dobro: Alaga ti sada nema ama ništa — samo ono 
kuće nad glavom i dva-tri kmeta. To ti je sve! 

— Pa što to pada na Đulsu, i misliš li da ja nju hoću 
stoga jer će mi što donijeti? 

— Ni ovako ni onako neće ti ništa donijeti. A ja bih te 
sam ko otac ukorio kad bi ti išao tražiti djevojku po 
tomu koliko će ti donijeti. Ako je i crna Ciganka bez išta 
— samo valjana i čestita — a draga je — — de, sine, ja ću ti 
odmah dati svoj blagoslov. Ona je crna Ciganka, jer su joj 
i otac i mati crni Cigani bili. Nego ovdje ti je druga stvar 
posrijedi. Evo uzmi Alagu, pa ga razmatraj kakav je —m — 
a kakav je on, tako su ti gotovo svi naši. Otkako dođe Aus- 
trija — on ti nema živa mira. Kopa se, ljuti, snuje, viče — 
kad ga tko ne čuje u četiri oka, ama da nitko dalje ne zna 
— nije zadovoljan. Ja ga nekoliko puta upitam: A što to: 
Alaga? A on meni: Eto tako! Ja nemam ništa prigovoriti 
da jedan čovjek bude za ovo, a ne za ono. Ljudi su taki, pa 
im nešto drago, a nešto nije. Već za one stvari koje su ve- 
će, zamašnije, ja bih htio da imadu razloga zašto ovo čine, 
a ne upravo ono. I da mi je znao Alaga navesti razloge — 
pa mogao bi i mene navesti da budem i ja kao on. A ovako 
on meni samo veli: Neću, jer neću. Pa taman! Tu ima slo- 
bodnu volju, a nitko ga ne more prisiliti da zavoli ono što 
mrzi. I onda ti on i s drugima zajedno zabio u glavu, da će 
se iseliti. I hajde danas, hajde sutra — hvala Bogu, imaš 
oči, pa ga možeš još vidjeti u Mostaru. Za ništa nema odluč- 
ne volje, oteže od danas do sutra, pa sutra opet nešto — 
te eto ti ga nikada na ono što je davno i davno bio tvrdo 
odlučio. Zar se ne spominješ, kakono je bilo kad je bila 
rasprava proti onomu seljaku što ga optužiše da je ubio 
Kenjara? Nema nikakvih dokaza, a seljaka onda nije ni bilo 
gdje je bio Kenjar, pa ni šerijat ga ne bi mogao osuditi. 
I svi, ama svi planuše ko vatra što onoga optuženika puš- 
ćaše, pa odmah se spremiše da će tokorse sud ići optužiti 
pred mutesarifom. Pošlo ih više od stotine — ama jedva 
uza Suhodolinu, ono ti jedan po jedan otpao, ustavio se 
ovdje-ondje, a kad mutesarifu na avlinska vrata — — nema 
ih ni kolik prsti na jednoj ruci. Vidiš, taki su ti oni. A 
Alaga? Kroz sve to vrijeme natezanja, iščekivanja — šta je 
radio? Ništa, znaš šta će reći, ništa! Da je barem odselio kad 

je prvi put to zamislio, još dobro. Ama on od danas na sut- 
ra, pa ne radi ništa — a živjet se mora — te prodaji ko- 
mad po komad. I još kako je on živio, kako li je trošio! 
I tu sam ga ja opominjao — al' uzalud. On nije imao srca 
da se razmisli je li to za njegov oni sibijan dobro, hoće li 
njegovoj obitelji to kasnije biti od štete. Bio je tvrdokoran, 
nemilosrdan, pa se za to nije pitao. A i s druge strane mo- 
žeš vidjeti koliki je on zločinac. Eno kako je odgojio Meh- 
med Aliju, da onake liske malo gdje ima, a i Meho im se 
počeo skitati. Ja sam mu govorio: U pamet, čovječe, pazi 
šta radiš od djece, pa im ne budi neprijatelj, već neka što 
uče! A on? Izderao se na me, kao da sam mu neprijatelj, 
a kad mu rekoh da je lijepo znati i vlaško pismo, napade 
na me kao da sam ostavio din. — Neću ja — reče mi — 
svoju djecu da tjeram iz dina, već hoću da ostanu pravi 
turci! — E dobro, čekam ja kakve će on to turke odgojiti. 
I evo — sad vidim! Mehmed Alija popiti kišu, ukrasti što 
mu dođe do šaka — — i takova ti je turčina Alaga odgojio. 
Ako ih oni misle takove odgajati, i ako misle da će tako 
koristiti dinu, otimljući se od pametnih stvari — onda bolje 
da nas nikako ni nema. Barem ne bismo onda sramotili 
sveti din. Moj Hilmo, teško dinu i zlo s ovakim ljudima! — 
otegnu Omer-efendija glasom kimajući glavom, pa se onda 
zagleda u mum. 

Hilmo je mirno i pozorno slušao šta mu otac kazuje. 
Uzeo kutiju da smota jednu, nu kako je smotao, onako ju 
i nezapaljenu držao u cigarluku među prstima. 

— Jest, jest — naši ti ljudi mnogo šta neće, ili bolje, 
ne znadu ni šta hoće, ni šta neće, pa još uz to ne rade, nisu 
odlučni, ustrajni. A ima ih gorih. Hadži-efendija prije sve 
nagovarao, biva po ćitabu, da sele. Od vlade mu dali službu 
i plaću, i više Hadži-efendije nema da uči iz ćitaba. Već 
da, pravo, hoću da o Alagi govorim. On ovdje osiromašuje 
— a i osiromašio je — jer misli jadnik da će tim dinu 
koristiti; sinu ne da ništa učiti, već ga pušta da se kalaši — 
i time misli, da je podgojio dobra muslima; hoće da seli 
— makar da još sjedi — i onda misli da je dinu pomagao 
ako dina ovdje nestane, kad bi svi odselili kao što bi on 
htio. A onda? Ti si onomade prvi put navukao na se one 
tijesne haljine, jer ti je u njima zgodnije radi posla — i 

eto ti Alage i proti meni i proti tebi, da smo izdali din. Ja 
držim da sam te odgojio dobra muslima, pa se ne mogu u 
ničemu radi tebe postiditi ni pred kim. Ali njemu si ti sve 
jedno izdajica dina, jer si obukao one haljine dok je njemu 
njegov sin i svaka druga pijanica pravi turčin, baci li se 
također na te kamenom i na svakoga koji se obuče kao ti. 
I tako vidiš da je Alaga dvostruki zločinac: zločinac proti 
djeci i kući svojoj, dok sve upropašćuje, a ništa ne radi, pa 
mu može — što dragi Allah ne daj! — doći da mu umiru 
od gladi; zločinac je proti svetomu dinu, jer nije podgojio 
svoju djecu da budu na čast dinu, a još manje da budu jaki 
pa da ga umom i razumom diče i brane pred najnaučenijim 
svijetom. Pa je meni i tebi Alaga rekao da nismo turci! 
Čuješ li! To je rekao on, koji, kako vidiš, ni kaurin nije, 
kako i šta radi!... 

— To ja vidim sve dobro i sve je tako kako si mi re- 
kao, ama... 

— Ovako ti je, ovako! — nastavi Omer-efendija dalje, 
ni ne čujući da je htio Hilmo nešto reći. A znaš li ti da 
ima neka vrsta osoba s kojima ni jedan čovjek od poštenja 
neće da opći, jer su hotomično pale u najgnjusniji kal? Ja 
velim da pravi ljudi ne bi smjeli općiti ni sa ovakim hoto- 
mičnim zločincima, 'koji i znajuć i gledajuć upropašćuju 
one za koje bi se imali najviše brinuti, i koji na ovaki način 
kao Alaga rade proti vjeri svojoj. Ja ne bih htio da dođem 
s njima ma u nikakvu svezu — već kad hoće sami da padaju 
u ponor pri zdravoj pameti, pušći ih, neka padaju, jer zna- 
di, da ni nisu vrijedni da živu, niti da se muslimi zovu... 

— Ali tu nije Đulsa kriva! — nadometnu Hilmo, izdi- 
gnuv glavu, jer je bio sjedio pokunjeno, slušajući svaku i 
razmišljajući što mu je otac govorio. 

— Ona nije — ali jest Alaga. Čovjek mora čovjeka vo- 
ljeti — ama nitko nikomu nije veći prijatelj nego on sam 
sebi. Da je Alaga sam svoj prijatelj, ne bi radio ko što 
radi i dane gubio, niti bi upropašćivao baš one koje mora 
voljeti najviše. On vidi da propada sve više i više — ta 
eto je već gotovo i sasma propao, ali neće da se dozove pa- 
meti. Ovdje mi jedna pade na um. Ja mislim da mnogi po- 
staju zločinci jer se uzdaju u milosrđe ostalih ljudi. Ima 
ti bećara koji će potrošiti sve, uraditi, što god hoćeš, a kad 

ih pitaš: što to? — reći će ti: šta mi je stalo, ionako nema 
tko će za mnom plakati. Oni koji ima na vratu kuću i djecu, 
odmah je ozbiljniji, radišniji, ne vrtoglava kao bećar, jer 
veli da se mora za svoje brinuti. Nu mnogi otac i domaćin 
se zaleti pa se upropasti upravo hotomično. Ne znam da li 
pri tomu što misli, ali svakako mi se čini da mu i nesvjesno 
i nehote dolazi na pamet nešto što mu olakšava tu njegovu 
Jakoumnost, taj njegov zločin; on misli: Šta mi je stalo, kad 
padnem ja, a moji osirote, onda će ih drugi ljudi pomoći, 
jer su to i drugim činili. Evo ti moja glava ako mnogi to i 
ne pomisli upravo onda kad hoće da skoči u provaliju. Ako 
Alaga to sada ne misli — morat će, bogami, misliti onda kad 
padne sveosve, pa će onda zinuti i čekati tko će mu pružiti 
komad hljeba. A nema zakona koji bi takove zločince kaznio 
— pa kad ih ne kazni zakon, onda neka ih ljudi kazne. Oni 
moraju biti primjer lakoumnicima da se ne moraju preu- 
zetno uzdati u milosrđe ljudi, a oni koji očito hotomično 
upadoše u nevolju svojom krivnjom, neka trpe — jer im 
je uvijek bivala dosuđivana odviše mala kazna u savjesti. 
Oni ponajviše žale svoje prošle dane radi sebe, te ih boli 
što ne mogu raditi ko i prije, a teret im je kad se sad mo- 
raju brinuti otkud da nabave koru kruha i svojoj djeci kad 
ne mogu ni sebi. Ne pomaži nikada zlo — a možda će se 
Alaga kad mu oteža, moći dozvati pameti, pa onda neka 
usreći svoju djecu kad neće sada. Ili misliš, da on već sada 
ne govori kako tebi — kaurinu — ne bi dao kćeri? 

— Sve je dobro i lijepo, što si mi rekao. Ali ako je 
on upao u zlo, zašto je osuđena da ga i Đulsa trpi kad 
nije kriva? 

— Tko s đavolom tikve sadi, o glavu će mu se razbijati. 
Razmisli što sam ti sada rekao, pa ćemo se onda opet 
razgovarati. A ti mi nađi djevojku da nema nigdje ništa, 
pravu sirotu, pa ju usreći. To će ti biti dobro djelo, bolje 
nego da iđeš usrećivati bogatu sirotu... De, de, a ima vre- 
mena, pa ću ti i još kazati... Već ja idem da spavam, 
umoran sam, jer sam se danas dosta ishodao... 

Kasno je bilo kad je Omer-efendija otišao da spava, 
dok je Hilmo ostao u haraluku, gdje noćava ovo ljeto. Ne- 
gdje tamo za kućom pomolio se mjesec, a vedrim nebom 
igrali milijuni sitnih zvijezda. Zavladala mrtva tišina, tek 

katkad odjekne po njoj štogod, dok dolje Neretva šumi 
ispod pećina, pjevajući noćnu, tajnovitu pjesnu, koju od 
vijekova pjeva. Sjene kuća od mjeseca oštro odrezane pa- 
dale po ulicama, dizale se uz duvarove, a daleko tamo na 
drugoj strani zacrnilo se kao crna avet, gdjeno se po bašča- 
ma dižu voćke i drugo stabalje. Bajna i tiha noć, a Hilmo, 
sam u odaji, naslonio se na pendžer, iznio glavu da mu čelo 
hladi laki vjetar i noćna svježina, očima zaokružio naokolo, 
pa ih zabo među zvijezde, a misao ostavio dolje, te se bavio 
Đulsom i onim što mu je otac rekao. Kako bi mu bila 
divna i čarobna ova noć da mu današnji dan nije bio po- 
mućen! ... 

— A zašto ne Đulsu? Što on ima proti njoj? Da on 
nije mislio reći mi kako ne bi baš najvolio kad bih ju uzeo? 
Ili da tu nije drugo što posrijedi, još nešto više negoli mu 
je otac rekao? Može biti — može... Pa šta mu je ono danas 
Saja rekla? 

Držao je da je nespretna šala kad mu je pripovjedila 
da Đulsa neće nikada biti njegova... A nuto: nešto mu je 
slično i otac sa svoje strane kazivao. 

— Tu mora da je nešto posrijedi... Al' što bilo da bilo, 
zar bih ja smio i mogao ostaviti Đulsu, nju, koju tako vo- 
lim, a ona mene? Tko bi smio nas dvoje rastaviti? 

I Đulsa, i Saja, i Alaga, i očine riječi — sve mu se to 
vrzlo po glavi. Zadugo nije sišao s pendžera da ide spavati. 


XIV 


Sutradan je Hilmo otišao rano u dućan, kao obično. 
Ali je bio neispavan, tek pred zoru stisnuo je malo očima. 
Sve je vrijeme razmišljao o Đulsi, pa o onom što mu je 
rekla Saja i što mu je otac govorio. 

— Šta se je to uvalilo među nas, pa hoće da nas ra- 
stavi? Alaga da mi ne da kćeri? A zašto, ima li razloga za 
to da mi je ne da? A moj otac — i on me svjetuje da je ne 
uzmem. Zato, veli, jer je Alaga zločinac proti svojoj kući i 
prama dinu. Ako je to tako — nu je li zato išta kriva i 
Đulsa? Poznajem dobro svoga oca: dobar je čovjek, milosr- 
dan, k6 kruh što se jede. Od sirotinje nije nikada odvratio 
glave — al znadem da ne more vidjeti tko se sam zapušća, 

iskvaruje i udara po zlu. Ako Alaga i sin mu padaju sve 
dublje, svaki na svoj način — ipak je u toj svoj nevolji 
Đulsa čista i nevina. Moj je otac ne bi meni samo radi toga 
branio — da nije što drugo posrijedi. Mora da nešto ima 
— — i hoću da se raspitam! 

Cijeli dan je Hilmo bio obeznanjen; što je radio, radio 
je onako kao navijeno vitlo, zato jer mora, a o poslu niti 
je što mislio, niti mogao misliti. Glavna mu je bila da ra- 
spita što i razazna o Đulsi, o Alagi. Pade mu na um da 
Saju pritisne pa da mu ona kaže sve što znade. Poslao je 
po nju momka da mu dođe pa da će dobiti lijep dar. I 
zbilja, po podne, kad je bio sam, a najžešća vrućina, eto ti 
Saje na vrata. 

— Šta znaš, kazuj — o učinit ću ti dar odmah što se 
ni ne nadaš! — iščeka ju Hilmo, a da joj nije dao ni odah- 
nuti. 

Saja mu poče kazivati šta je Alaga doma govorio. Kad 
ga je prvi put vidio u tijesnim haljinama da je bio upravo 
pobjesnio, govoreći da se je Hilmo pokaurio, pa je ženi 
zaprijetio da će ju pušćati dopusti li da Đulsa više ikada 
progovori s Hilmom koju riječ, a još gore bude li i mislila 
na udaju za nj. On da nije gojio svoje kćeri za udaju. I 
još mu je pripovijedala da Alaga svaki put saspe na nj — 
na Hilmu — svakih i najžešćih prijekora, da neprijatelj 
o neprijatelju ne bi mogao gore govoriti. 

— Dok ja bježim od kaura — on se kauri! — govorio 
je Alaga. Dok sam živ, kćeri mu ne dam. Nek ostane usiđe- 
lica, nek skoči u Neretvu — ali njegova nikada! 

I to je Hilmi bilo malo. Gledao je i po čaršiji da sazna 
što govori Alaga o njemu. Nikada nije mario da sazna što 
tko govori i naklapa, al' sada — sada bi i u pakao na puto- 
vanje da čuje šta se tamo govori o ovoj stvari. 

U čaršiji opet gore sve nego mu je Saja kazivala. Mnogi 
su ga uzeli na sito i rešeto, a najviše Alaga. Još je veći bio 
bijes proti njemu i ocu mu negoli proti Austriji, negoli pro- 
ti ma i jednomu Švabi. A zašto, što im je učinio? 

.Jer je obukao tijesne haljine! 

Hrđe od ljudi! — istisnu Hilmo bijesno kroz zube, a 
oči mu se zasjajiše, kao uvrijeđenu, ranjenu čovjeku, koji 
će sad na da naskoči na neprijatelja, da se osveti. Ja im 
nisam više turčin — a oni jesu, i njihova djeca jesu, samo 

drže li se kao i oni, nose li se kao i oni, — a ostalo mogu 


raditi sve što je na sramotu ljudstvu i dinu. — Taman! 
Čovjek nikada ne more iz čovječje kože iskočiti, već uvijek 
ostane čovjek... I ja ću da ostanem čovjek sa onim ma- 


nama koje su nam duboko u naravi zasađene... Moj otac 
ima pravo — a ja ću ga poslušati. S ludima i s propalima 
neću tikve saditi — eto ih tamo... Odričem se i Đulse, 
mada ju ljubim, mada znam da bih i ja s njom i ona sa 
mnom sretna i zadovoljna bila. Kad joj je otac pravi tur- 
čin, i kad se tako pametno brine za din i za djecu svoju — 
eto ga, pa neka im bude kao što on i želi! Kad misli tako 
sačuvati din... 

I potrese na sebi francuskim koparanom, uhvativ ga 
rukama sprijeda po prsima, a namrštiv čelo. Onda poče 
namještavati fes na glavi, izađe na vrata i stade gledati na 
cestu, osvrćući se ovamo, onamo, sve smrknut, a da nije 
u ništa izvjesno i stalno gledao. Svijet se motao, prolazio, 
kola, konji — sve je to prolazilo ispred njegovih očiju, a 
da se je mogao zakleti da ništa ne vidi, makar da sve gleda. 
Jednom se rukom podbočio tako da se je laktom oslonio 
o direk vrata, drugu zabo u džep, a nogu preko noge pre- 
metnuo, te mu je povrh bilo koljeno, koje mu je bilo nečim 
bijelim zaprašeno. Dođe nekoliko mušterija u dućan, a on 
pred njima uniđe unutra. Nije uvijek mogao da pogodi šta 
tko traži, mjesto jedne davao im drugu stvar, i pri plaća- 
nju nije ni brojio koliko prima. Da su mu mušterije platile 
ispod cijene — on ne bi ništa znao, niti se mogao osvijestiti. 

— Ah ne — ipak moram otići Đulsi da ju vidim i da 
se s njom razgovorim da li znade ona o svem tomu što biva 
i kako se drži? Ja da nju ostavim? Zašto? Zar da se osvetim 
Alagi?... Ne, ne — ja ću barem gledati da ona pobjegne, 
pa će onda sve biti dobro! 

Do dva-tri dana navuklo se oblaka nebom, pa se činilo 
da će nakon tolike suše pasti kiša. I omara pritisnula, a 
muhe kolju i štipaju da nije moguće podnijeti. Odmah iza 
podne, kako je ručao, Hilmo se diže, uze štit, pa prema sta- 
roj ćupriji. Bio je u tijesnim haljinama. Štitom se štapao, 
a prije nego će ga osloniti i uprti njime u zemlju, zamahnuo 
bi daleko naprijed. Upravo je letio, te su mnogi po duća- 
nima koji su ga vidjeli, odmah rekli da se stidi šta je od 
sebe učinio, pa izmiče što brže, samo da ga ne gledaju. U 

tren oka bio je preko ćuprije, pa zakrenu nalijevo, te preko 
spila niz Donju mahalu. Naumio je i nakanio najprije da 
se još raspita kod Saje, pa da ona ode reći Đulsi da mu 
iziđe na vrata ili da se nadviri u Sajinu avliju, gdje će ju on 
čekati. Bio se zadubio u misli, a čelo mu se smrklo, kao 
što se je i nebo smrkavalo oblacima. 

Bijaše već gotovo sasma blizu Alagine ulice, kad iz nje 
iziđe — nitko drugi nego Alaga. Hilmo ga opazi, malo pro- 
blijedi, al" je pošao upravo odlučnije naprijed, odlučan na 
sve što će biti. Alaga se digao jako s ručka da ode u čaršiju, 
pa pognuto teglio iz čibuka i gledao preda se. Kad su već 
sasma blizu jedan drugomu došli, Alaga se lecnu, a Hilmo 
problijedi. Hilmo pozdravi Alagu — al' mu on ne odzdravi, 
već stade kao ukopan i pogleda za njim oštro, ko da na nj 
siplje strijele. Odjedanput — kao da mu je nešto u glavu 
sunulo — okrenu se natrag, pohiti, prestiže Hilmu i pred 
njim izmaknu u ulicu. Hilmi puče pred očima, te se i dosjeti 
jadu šta bi to imalo značiti. Al' zato svejedno zakrenu Saji, 
koju nađe na malom hajatu, gdje se je izvalila na stari 
ćilim. Ciganka naslonila glavu na dlan i priklapala očima. 
S glave joj se razasule po tamnom licu crne, sjajne kose; 
kako se haljine pritegle zemlji, onako joj se vidno izrazivali 
valoviti oblaci tijela, prama prsima spušćani, da se onda 
naglo dignu prama bedrima, gdje je po onoj jednoj oblini 
spušćala i protegla drugu ruku. 

Kad Hilmo ispade preda nju na hajat, ona ga pogleda 
kano nehajno i snenim očima. Onda se protegnu, zijevnu, 
diže glavu polako s jastuka i sjedeći prebaci kose straga, 
dok joj se nekako presumićena košulja na prsima jače raz- 
gali, da se je otkrila ona uvala sve do pasa, jer joj je ječer- 
ma bila raskopčana, te joj se prsa slegla napeto po strana- 
ma, gdje su nabrekla i kroz košulju probijala sa dvije bobe. 

— Taman sam htjela zaspati! — zijevnu Saja, omahnuv- 
ši očima po krilu i pogleda Hilmu. 

— Kaži mi šta je s Đulsom? 

— A, ti si radi toga došao? Nema ništa — ja znam da 
neće biti tvoja. Otac joj se zakleo da je tebi — kaurinu — 
neće dati. 


Hilmo problijedi, pa mu se u obraze slegnu modro ru- 
menilo, te škrinu zubima. 

— Neće, ne, ne deri opanaka! — potvrdi Saja! A 
i što je stalo djevojci — ona ima, šućur Allahu, svoga mu- 
šteriju. 

— Tko je? Kazuj! 

— De ne hiti, bolan! — omjeri ga Saja. Ona će biti Sal- 
kina — a to je na koncu konca svejedno, samo da se uda... 

Momak se strese, koraknu natrag, a štit tako uhvati i 
stisnu objema rukama da ga umalo nije prelomio. 

— Salko? 

— Jest, on nju odavna gleda, a i ona... 

Upro očima u Saju, kao da ju je htio probosti, a sve 
jednako stajao nepomično, ukočeno, kakono je i ostao kad 
je koraknuo na se. 


— Hahaha! — nasmija se. — Pa i ona! Salko — — ! 
smijao se on bolno, ujedljivo. Neće kaurina, već za pravoga 
turčina Salku! — sipao je naglo, bijesno — pa odjuri na 
vrata, a da se ni ne okrenu. 

— Sretan put! — poprati ga Saja, pa se opet izvali na 
jastuk. Šta ću ti ja! Dina mi, ne mogu ti pomoći. Neka Salke 
— on meni dolazi i ne zaboravlja me — a kad si ti meni 


kroz ovo godinu, godinu i po dana što donio? — cijedila je 
Saja kroz zube zatvarajući oči i mašući rukom oko glave da 
se obrani od muha. Nu kad vidje da je sve uzalud, prekri 
se jemenijom i zaspa. 

Probudio ju je pljusak kiše, koja je sipala k6 iz česme. 
Po avliji zaostala voda, a kako koja kap padne, onako se po- 
digne mjehur, pa se razlije — i tako je to neprestano pa- 
dalo, kapalo, štrcalo. Od daleka se čula i grmljavina. Saja 
se diže, protare oči i razgleda oko sebe. 

— Aman kiše, kako je udarila! — začudi se, ne dižući 


očiju s avlije. Šabane, odoh ja malo u hanume! — viknu 
ona na tavan. 

— Pa hajde, što meni kazuješ! — odazva se odozgor 
opor glas. 


Saja ustade, nataknu nanule, pregrnu se boščom, pa pob- 
ježe kao da ju vjetar nosi. 

— Uh, kiše, hanuma! — uskliknu kad se je stresala na 
hajatu. 

Hanuma je sjedila u pokrajnjoj sobi na hajatu. Premo- 
tavala nekakav bez što ga je jutros kupila. 

— A šta ti je, hanuma, što si nekako ljuta? — upita 
Saja. 

— Prođi me se, ne znam ni gdje mi je glava ni kako 
se zovem. 

— Da nisi što bolestna? 

— Kamo sreće da je samo to. Već po podne šta mi je 
bilo s Alagom? Nije ni kolik na ulicu izišao, eto ti ga odmah 
natrag, pa udari i po meni i po onom jadnom djetetu, da 
Hilmo dolazi Đulsi na vrata. Do đavola sve — svega mi je 
dosta! I one njegove vike mi je suviše, sve mi je krivo! 

— A šta ćeš mu — on je domaćin. Pa bit će da ima 
i pravo što ne da Hilmi ovamo. Ne brini se ti — nać će Đul- 
sa svoju sreću. A što ne bi za Salku? 

— Nek je daje komu hoće — neću više u ništa da se 
prtim. I ovoga mi je dosta — — već mi je jedino žao i srce 
me boli radi onoga djeteta što se iskopišti od plača. 

— A gdje ti je, gdje je Đulsa? 

— Ne znam, pobjegla pred ocem nekuda gore na tavan. 
Cijelo je vrijeme preplakala... 

U odaji nad baščom sjedila je Đulsa prama prozoru, 
zaplakana i poništena, s rukama u krilu, a oborenih očiju. 
Prozor je bio otvoren a kroza nj navirao hlad od kiše, te raz- 
blaživao onu vrućinu što se je bila slegla u odaju. Iz počet- 
ka je sjedila u prozoru zamišljena u tužne misli, a da nisu 
kapi od velikoga pljuska i na nju počele padati, ne bi joj 
ni palo na um da se digne. Odmah opazila nije bila da je 
kiša udarila te kako kopa zemlju po suhoj bašči. Zanosila 
kiša kapi i na nju, te joj padala po ruci i ramenu a gdje je 
koja kap pala na bijelu košulju, odmah se rasplinula po 
bijelom tijelu i priljubila košulju, da je kroza nju jasno 
probijala puna ruka. A kako su kapi udarale i o demire, 
onako su odštrcavale i na grudi, slijevale se u nje, željne 
rek bi da se razgriju u onoj toplini plemenitog djevojačkoga 
tijela — i tek ju to strese, podraži, pa se ukloni dolje na 
minder. Oči joj ljuto zaplakane, a grudi se naglo dizale 
1 spuštale od dugih i dubokih uzdaha. Ima već nekoliko da- 
na da je saznala za očinu zabranu — a sam joj ju je kazao. 
Kao da se oko nje svijet okrenuo kad je čula, da ne smije ni 
misliti na Hilmu. Zgražala se je s pomisli da je Hilmo 
postao kaurin — tako joj je Alaga rekao — prepala se od 
toga, al' neka sila nepoznata, skrovita, nutranja, koju čovjek 

osjeća a razumjeti ju ne može — ta ju je sila njemu privla- 
čila, i ona je išla k njemu da ga vrati iz kaura, da ga opet za 
se dobije. Je li moguće da bi nju Hilmo tako ostavio — na- 
kon svega onoga što joj je govorio i zaklinjao se mladim 
godinama svojim? A zar bi Hilmo imao snage pa da posta- 
ne ono s čega ga je njezin otac prekoravao, osuđivao? Zar 
bi ona mogla i pomisliti, zar bi mogla ostati pri pameti kad 
bi sama pred sobom sebi ustvrdila i priznala da Hilmo neće 
biti njezin? 

Na nju, koja još nije iskusila nikada nikakve gorčine 
života, ujedanput se na nju eto sasu rukovet gromova i ra- 
zori joj onaj sretni, sveti mir slatke ljubavi što ga nevina 
djevojka diže u svojoj duši, u svom srcu, držeći da je to 
najjača tvrđava, nepredobitna, na koju nitko nema snage 
navaliti. A sad evo: kad se je i najmanje mogla nadati kak- 
vomu porazu, kad se je već primicalo i skorilo vrijeme da 
u naručje padne svome dragomu u njegovim bijelim dvo- 
rovima, kad joj je u grudima buktila vatra za nečim uzviše- 
no slatkim, a po glavi se vrzle misli bajne i zamamne — sad 
ujedanput razori se to sve, a iz usta njena otca Zaori groz- 
no, kobno: 

— Ne govori ni ne misli nikada o njemu, nećeš za nj, 
on nije — turčin! 

On nije turčin! Kako strašno zvuče i zvone te riječi. 
kako kobno uza njih odjekuje da neće biti njegova! Ako ju 
je otac htio uništiti, satrti, zašto nije našao način da odmah 
prestane bitisati, već ju onako ranio i poništio da bolna 
što jače živa trpi od tih groznih boli? Taj njezin otac — ima 
li on smilovanja prama svomu djetetu, prama svojoj kćeri, 
koja ga je ljubila i ljubi djetinski, odano, pouzdano? Pa ka- 
ko joj je mogao tako silno ubiti dušu i srce i reći joj: — 
Kćeri, ti nećeš više živjeti — ? Da joj je barem oduzeo Ži- 
vot — da joj ga mati ni dala nije! 

Ona bez Hilme..... 

A kako, i zašto? Zar je Hilmo mogao postati takov gre- 
šnik, on, koga je ona ljubila, i koju je on ljubio? 

Njezina bol, njezina tuga i odviše je bila velika a da bi 
mogla i imala kada da ide ispitivati kakav je i koliki taj 
Hilmin grijeh radi kojega ih eto rastavljaju. 

Pred materom je plakala — a mati joj nije znala ništa 
reći — jer je i sama jadna bila. Tražila je utjehe, mira — a!l' 
nigdje ga naći; svagdje je nalazila gdje ju gleda onaj mrki, 
ozbiljni i ukorni očev pogled. Pa još danas — danas po pod- 
ne, kad se je povratio, kako ju je izružio i nju i mater! 
Nije znala što je bijes — nu tada je odmah pogodila da joj 
je otac bijesan kao što nikada nije bio. A uz te muke još 
ono vječno napadanje Sajino — kako ju je to peklo! 

— Zna ti babo šta radi. Šta će ti Hilmo? Ta ni Salki 
mahane nema, i da znaš, seko, kako za te propituje — sva- 
ki je dan u mene! 

Kad joj to rekne, voljela bi ju smrviti kad bi joj bilo 
na izbor negoli bogzna što. Da, najvoljela bi ju smrviti — 
tako su joj te grozne boli u glavu dovodile i groznih misli, 
koje joj nikada prije nisu mogle na um pasti. 

— Mati — ja ću pobjeći! 

— Šuti, kćeri moja, kako to možeš i misliti? Šta ti 
znaš šta će biti? Bit će onako kako Allah hoće. 

U kući je nestalo onoga mira, onoga zadovoljstva koje 
je prije bilo. Hanuma sama bila je kao smetena, Mehmed 
Alije i Mehe po danu nema doma — te je tako po čitav 
dan bivala sam s Đulsom. A kako ju je promijenilo ovo 
zadnje vrijeme, kako li je silno opala! 

Jedno po podne Saja stala na hajatu pred Đulsom, kad 
se je hanuma u sobi naslonila da malo otpočine, jer je i 
sama bila umorna, razdražena i potresena kćerinom tugom. 

— Znaš li, boja, da mi Salko svaki dan dodijava? — ispi- 
tivajući pripovjedi ona Đulsi. 

Đulsa ju ni ne pogleda, niti joj što reče, već ko ni ne 
čuvši ništa, nastavi i dalje vesti. 

— Dina mi jest! A ja ti znam i o Hilmi jednu! 

— Šta, kazuj! — osu se djevojci preko usana smiješak, 
kao smiješak veselja i nade. 

— Bogme da te se je on okanio.... 

— Crna kugo! — oturnu Đulsa đerđef od sebe, pogleda 
ju ukočeno — pa udari u plač da je sve jecala. 

— Šta je opet to? — skoči hanuma iz sobe i stade na 
vrata, pa pogleda Đulsu i omjeri Saju. 

— Čuješ li, Sajo! Nikad da joj više nisi ništa spome- 
nula ni o Salki ni o komu! — oštro ju prekori hanuma. 

Nije tvoje da se ti za moje dijete brineš i da ju rastužu.- 
JOŠ) sojeva još samo jednom da te čujem... 

Hanuma je ljuto i mrko prijetila Saji, i pogladila kćer 
po glavi i obrazima. 

— Ne plači, kćeri — bit će, kako Bog dade! 

Saja malo poposta, pa ode. Više nije imala odvažnosti 
da ma išta Đulsi rekne. Al' kako je uvijek lukava bila, 
sama je izdaleka vazda svraćala razgovor na ono što bi ona 
htjela, ne spominjući ipak ničije ime. 

A Alaga, kad bi došao doma bio bi vas smrknut videći 
kako se hanuma drži, pa i Đulsa, ako bi ju kada vidio. 
Njega je to veoma ljutilo, videći da njegova strogost još 
nije mogla svosve tako djelovati na Đulsu, da joj iz glave 
izbije onoga — kaurina Hilmu. Radi toga bi se katkad upra- 
vo uzbjesnio, pa osim što ga je to peklo da jednom riječi 
i oštrim pogledom ne more kćer dozvati pameti, mučilo ga 
je i ono što je na dvoru, izvan kuće bivalo. Pod jesen Švaba 
uzeo vojnike, te ne samo to, već još podigao vojsku i na 
one koji su se odmetnuli u gore. Već mu je dozlogrdilo to 
stanje i sve mu nesnosnije bivalo, a i sam sebe počeo priko- 
ravati što se nije davno iselio, već uludo čekao i trošio vri- 
jeme. Čuo bi da su sad ili jednoga ili više ustaša ubili ili 
uhvatili. Nu sva mu je utjeha bila u tome što se je znalo 


da se ustaše tako lasno ne predaju — nu, pa bogzna ne 
more li otuda nešto biti? Kako bi bilo još i to pričekati? 
Uza sve te brige — nadošla mu i nova. Već mu palo 


na um da promišljava i razračunava o svomu stanju. A to 
mu se upravo nadalo kad mu je od ljetine ispalo tek neko- 
liko tovara žita, te nešto masla i pastrme. A pred dvije-tri 
godine još! Silno ga se dojmila ta razlika, taj nazadak, koji 
se više nije mogao sakriti. Nu njemu nije još bilo ni na kraj 
pameti da bi radi takovoga stanja počeo očajavati. Nešto 
mu se sve činilo da će biti bolje, ljepše, a za ovo sadanje 
stanje sreća mu je bila to i tim se je tješio što nije radi 
ničesa mogao na se krivnju svaliti. Što je god radio, bilo je 
jer je mrzio one koji su došli — kako je mislio — da iskori- 
jene din, pa ako sad manje ima, tomu su krivi i Švabe i 
svak drugi — samo ne on. Ta zar mu nisu krivi i oni koji 
se — makar da su turci — ne slažu s njime, zar mu nije 
kriv i Omer-efendija i svi taki redom? Ta da su svi ti kao 

on — Švabe više ne bi bilo gdje je, ili ako ne to, a to barem 
u zemlji ne bi ostao ni jedan turčin. 

— Ah — kud ćeš, šta ćeš s njima? Eno neki se predali 
u kaure — kao Omer-efendija i sin mu, pa sramote din. Dru- 
gima sada povukli sinove pod pušku — a oni ništa već skrs- 
tili ruke i gledaju. Zar to nije upravo najgore, i Zar to ne 
znači propast dinu, jer se od njega odmeću? A oni opet, ko- 
ji pobjegoše — sad se moraju prebijati po kamenu, bez 
pokrivke i bez kore hljeba, a Švabo ih natjerava i zatjerava, 
pa kolje kao janjce. I sve kad bih ovdje imao Gavranovo 
blago — ne bih se smirio, niti bih se smio smiriti. Bolje me- 
đu braćom turskom u Turćiji i kruh prositi nego ovdje na 
dukatima sjediti! Pa zar će nas oni pušćati da umremo od 
gladi? Eeh — kako će nas bratski i ražirenih ruku primiti! 

A još kad bi promislio i pogledao kako se je u Mostaru 
kroz ove tri-četiri godine promijenilo! Koliko tu novih, ni- 
kada neviđenih ljudi druge vjere i jezika, pa Šta tu rade, 
kako li živu! Zakopitili se, pa se ne dižu, niti misle dizati. 
Sjeli kao na gotovo, pogospodili se — a ima ih koji su se 
osilili da se domaći s njima ni mjeriti ne mogu. Gdje kakov 


posao, gdje kakovo što — eto ti njih, i oni ti rade i Zara- 
đuju i nose. Domaći čovjek ne može ih ni stignut. 
— Evo — i ja bih uzeo što raditi — — ali šta ću? Od 


Švabe se ne more, on odnese sve! I sve Švabo, nitko dru- 
gi... bolno bi i jadno Alaga kimnuo glavom, uvjeren da 
Švaba donosi i čini svako zlo. — Gdje, u kojem poslu mo- 
reš vidjeti našega čovjeka? Švabo mu se ne da ni mjeriti 
sa sobom! 

Njegovo razrovano kućno stanje ipak ga nije tako poni- 
štavalo a da ne bi mogao i imao kada isto onako misliti, 
mrziti i osjećati kao i onda kad je još sjajno stajao. I sada 
su njegove glavne misli bile one koje i prije, jednako se dr- 
žao kao i prije, njegov način života, njegovo sve bilo je kao 
i prije. Jedno je najbolnije osjećao: što je bilo malko više 
sada onih o kojima nije mogao bolje suditi negoli o Omer- 
-efendiji i Hilmi. Al' u tom zlu i nevolji tješio bi se razgo- 
vorom u uskom krugu svojih prijatelja, s kojima se je redo- 
vito sastajao i družio na sijelima i u čaršiji. A srce mu se 
osobito napinjalo nadom kad bi i o mlađima čuo da se drže 
kao pravi turci, te da su pripravni na sve za sveti din. Raz- 
blaživao bi se kad bi koga toga imao prilike slušati — a 

mnogi bi se dotisnuo do njega s poštovanjem, jer je Alaga 
među svojima uvijek bio i pribran i mudar, kao i do sada. 
A i vanjštinom svojom bio je čovjek pred kojim se moraš 
gledati. Njegovom omršavom, koštunjavom više licu zgodno 
odgovarala ona prosijeda a ne odviše duga brada, što mu se 
je spuštala niz prsa, a vazda mu upravo ko nove haljine 
od modre čohe. Tako čovjek i mora biti od ugleda — a i bio 
je jer svuda kud bi prošao, svatko ga je lijepo pozdravljao, 
sebi zvao i srdačno dočekivao. Što je najviše pak — glas mu 
je dizalo to što je on koreniti, pravi turčin, kako su mu go- 
vorili. 

Nu od sve mlađarije najviše mu se gotovo sviđao Sal- 
ko, i to još više od onda kadno je počeo u njega doma Za- 
laziti na sijela radi dogovora što će raditi pred novačenje. 
On je onda u Salki uvidio baš čestita mladića i muslimana, 
koji od ništa ne popušta, već se drži čvrsto i tvrdo. Napose 
u zadnje vrijeme po više puta Salko s njim razgovarao — 
i kako bi se tada radovao, slušajući da i on — Salko — 
osuđuje upravo one i sve one strane i domaće ljude — kako 
i sam Alaga. I Alaga se s njim sprijateljio onako lijepo i 
pravo kako je prijateljevao i sa Salkinim ocem, otkako ga 
poznaje. I Salkin je otac bio onako stasitije naravi, a peča 
od čovjeka, da imaš šta vidjeti. Koliko je Salko gledao da 
bude uz Alagu, toliko je s njim i Salkin otac razgovarao, a 
jednom mu čak spomenuo da bi po djeci svojoj mogli biti 
i bolji prijatelji. To mu je naspomenuo isti Salko da rekne 
Alagi, a i sam je btio i gledao, da oženi sina, jer ga ovako 
iskopa — kako je to sam kazivao. 

Taj glas je Alagi bio drag i ugodan, a tim draži što bi 
tako kćer mogao dati dobrom i pravom turčinu. A poznava- 
jući Salku dobro po onomu kako mu se je kazivao, tvrdo je 
bio uvjeren da će se on i iseliti, i tako bi mu bila ispu- 
njega želja da sva njegova djeca odu odavle, kud i on, da 
nijedno ne ostane ovdje. Pače — Alaga je jednom razmiš- 
ljao o tomu kako će se on pod jesen stalno iseliti, a onda 
za njim da dođe i Salko, kad vidi gdje će biti najbolje da 
sjednu. 

Alaga je bio pristao sasma da Đulsu dade Salki kad 
ga je i opet Salkin otac upitao. Očevi su već ugovorili i 
vrijeme kad će se prositi i sve, da se nitko drugi za ništa 
nije imao brinuti. Alaga je to kazao i ženi, da znade i da se 

nada. Hanuma je i sama pak pogađala, da će do toga doći, 
jer je vidjela da se Salko vrza oko kuće. Đulsa nije htjela 
ništa da čuje o tomu — ali bi ju tad otac izružio, pa opet 
pogladio, da se ne otimlje već neka primi kad ju čestit 
momak prosi 

— Pa što ćeš, Đulso! — i Saja joj onda počela govoriti. 
Da ti znaš kako je ono valjan i kršan momak — da ga se 
dva oka nagledati ne mogu! 

— Ne govori mi o njemu! 

— Ja o komu? Zar o Hilmi, koji te je ostavio i evo 
ima i pola godine i više da neće ništa za te da znade? 

Đulsa bi se onda ujela za donju usnicu, pribrala obrvu 
i očima onako smrknuto zaiskrila. I lijepo joj je to stalo, 
ama baš lijepo. Upravo je pristajalo njezinom bljedilu na 
licu, koje je malo spalo, te kao bijeli snijeg bez krvi odgo- 
varalo prama crnim očima. Bjelilo lišca prekidali su samo 
modri koluti ispod očiju. 

Čudno joj se promijenila narav. Od njena nestašna ve- 
selja ni spomena — te je sada čitava djevojka, al' najviše 
šutljiva i zamišljena. Nekad bi joj palo na um i da se na- 
smije i da zapjeva — a to je bilo kano da je htjela upravo 
od velike potrebe da rastjera crne i žalosne misli. Mati ju 
je bojažljivo, sumnjivo katkad kriomice pogledala i onda se 
okrenula pa uzdahnula. Boljelo ju sve što se je dogodilo 
s njezinom kćeri, a boljelo ju i to, videći kako se je spalo 
na tanke, veoma tanke grane u kući. Mnogo je puta ona ku- 
šala reći Alagi šta radi, ako Boga znade — nu on bi joj 
odmah začepio usta da to nisu njezine brige, te da je sve 
dobro onako kako on zbilja i radi. I hanuma se onda pu- 
stila upravo kao utopljenik niz vodu i tako ohladnila da je 
moglo doći sve što hoće — a ona bi to može biti najhladnije 
očekivala. Više ju je na to nagnala bol radi kćeri nego sve 
drugo. Ona je vidjela i osjećala jade Đulsine, a da je brojila, 
bog zna koliko bi nabrojila njezinih suza za Hilmom! I 
hanuma se nekako zanijela, te se više bavila sobom i svo- 
jom tugom negoli čim drugim. Ni Mehu ne oprema više 
kako ga je prije opremala i kitila. Malo poodrastao, doduše 
— al' mu još treba slatke njege materine. Nu ona se nije 
mogla ni na to prisiliti, te je Meho hodao i s djecom ska- 
kao i sve kao da nema matere, koja bi ga opremila; tako 
je među tuđom djecom izgledao. Tješilo ju je samo to kod 

Mehe da je dijete dobre i blage ćudi, a mirno i poslušno. 
Nikad mu nije morala dvaput reći da ne zakasni na ručak 
i u ićindiju doma. 

— Što ću, mati? — pitala je Đulsa hanumu kad se je 
primakao dan da će ju Salko prositi. A stisnula usta i na- 
mjestila oči da joj suze ne kanu. 

— Kćerce moja — reci — reci da hoćeš! Kud ćeš se 
otimati? Znaš kakav ti je otac, a bogme — ja ne znam koga 
bi čekala! 

— Mati moja, i ti mi to veliš!h — prosuše se Đulsi suze 
i zaplaka ljuto, bolno kao dijete. 

I materi poteče iz očiju. 

Kad je nadošao dan da će doći prosci, Đulsa je bila 
tako mirna, tako bešćutna kao što je kamen bešćutan. 
Uzela je Salkine darove nehajno, mutno, kao jednu stvar 
koja joj ne treba i nema nikakve za nju vrijednosti, pa da 
ju negdje ostavi odakle je neće morati nigdar dizati. I 
dvorila je kahvom, i ljubila je u ruke — a da ju je tko tada 
upitao što to radi, odgovorila bi da ne radi ništa, kao i da 
ne osjeća upravo ništa, da bi ju za to tko pitao. 

— Eto — učinila sam što su mi rekli da moram učiniti! 
— 'uzdahnu idući na tavan kad su hanume otišle, a to reče 
kao čovjek koji je sa sebe skinuo vreću brašna, jedva če- 
kajući da otpočine. 

I ona je otišla u odaju, sjedila i otpočivala: ukočena 
oka i ispražnjena, smrvljena srca. 


XV 


Ramazan godine 1883. pao upravo u najvruće doba ljeta. 
Bio mjesec srpanj, a vruće da ti moždani uzavriju. Iz zem- 
lje, iz kamena, iz sivih kamenih kuća Mostara biju plame- 
novi, popada znoj ko da se čovjek kupa — a više je i od 
mjesec dana što se nije na nebo izvio i najmanji oblačak. 

Žrtva je, al' je i za dušu tada postiti ramazan. Hoće 
se snage, volje, al! najviše tvrde vjere pa da ispostiš onako 
kako je propisano. Pusta žega, dug dan, jezik ti se spliće, 
a navrh jezika duša — ama svejedno, ni kapi ne mećeš u 
usta. Nekad škrgne u utrobi, nosnice se šire na ugodni, 
razdražljivi miris duhana, pržene kahve — sve se to ostav- 

lja, da kao pravi vjernik istraješ od sabaha pa do ahšama, 
od zore do mraka. I nađe se tko ne može više ni riječi pro- 
govoriti — al' ga vjera krijepi i snaži, miri ga savjest da 
vrši svoju svetu dužnost. Ni posao se ne zapušta, već se 
radi kao obično: il' u dućan, il' na selo, il u polje — to sve 
svlada snaga tjela i jakost vjere. Do podne odleti nekako 
vrijeme, al' od podne za najžešćega zvjezdana kano da se 
oteže, oteže, a kad oko ićindije, onda se već počnu i inaditi 
čiji sahat pravije iđe. 

— Šta — moj ti je na dekiku! 

— Ajbo! Evo ovoga pa ga metni u čekmedžu, te ako 
ne priklopi, ja dajem deset napolijuna! 

Taman je bilo nekako iza polovice ramazana, a mu- 
slimi izašli iz džamija gdje su klanjali ićindiju. Iz ćĆejvan- 
-begove džamije, što je odmah na desnu stranu, kako se ide 
na Luku, posukljao svijet i razilazi se čaršijom. Najprije 
zasulo na cestu ko iz mravinjaka, a onda sve po manje i 
manje. Među zadnjima dvojica išla uporedo polagano, od- 
mjerenim krokom, te se razgovarali. Jedno bio Omer-efen- 
dija, a drugo Avdaga. Omer-efendiji na glavi bijela ko snijeg 
ahmedija, a straga u ruke prikupio džubu i motao njome. 
Na Avdagi lijepe čohne čakšire, vezen fermen, a cipele škri- 
pe kao da ih je jako naredio. Preko vrata pa preko prsiju 
mu crna vrpca, a o njoj sahat, što ga je metnuo za pas. 

— Hajdemo u mene malo posjediti na dućan! — zovnu 
Avdaga Omer-efendiju kad su došli na raspuće. 

— Pa, hm — a, svejedno! Baš sam mislio malo krenuti 
polagano šetnjom ovuda preko ćuprije te na Cernicu. Hajde! 

I pođu dalje Avdaginu dućanu. 

Sad je Avdaga imao veliki, lijepi i bogati dućan, pod 
lipom Suhodoline, dok je njegov Muharem — tako je sada 
svijet zvao Mlišu — držao drugi tamo dalje prama Carini 
blizu pošte. Avdagi svaki dan lijepo i dobro išlo i kroz same 
dvije-tri godine podigao se da ne more ljepše, te se je mje- 
rio sa prvima u Mostaru. Tko ije htio u ono vrijeme, i mo- 
gao je, a Avdaga je i htio i znao raditi, dobro štediti, bio 
okretan kao da se od svoga vijeka bavi trgovinom. Pa ko 
da mu je sam Bog blagosivao svaki posao, svako poduzeće 
— tako mu je upravo kapalo. Postao pribran i uvažen, te 
kako su se ljudi jagmili o njegovo prijateljstvo! Tu njemu 
pozdravi, tu časti, tu da ga upitaju za ovo ili ono, tu sve 

prvi ljudi da posjede malo s njime i da se upitaju za ovo ili ono 
— — kao da je od vazda, otkako je živ, s njima jednak. 
Evo kao ovoga ramazana: pred ićindiju mu magaza puna 
ko šipak. Upravo ljudima je ko za čast da kod njega čekaju 
kad će mujezin da se oglasi, da onda pođu u džamiju. 
Jagmili se o nj komu će prije doći na sijelo i uvijek gdje 
što budni, njega zovu među prvima. Avdaga, koliko je mo- 
gao, i odazivao se je, svakoga rado i otvoreno primao, na 
ustima mu vazda uljudna i lijepa riječ — ma nitko se nije 
mogao ni najmanje na nj potužiti. 

Al' često bi se i on sam, kad ne bi nikoga bilo, Za- 
mislio i svašta premećavao po glavi. Nije jednom uzeo pro- 
matrati sve one ljude, prve, srednje i najmanje uglednike 
— i mnogo puta bi mu ispao gorak, ujedljiv smijeh. Valja 
bo znati da Avdagu nije sreća uzoholila, već da je on ostao 
sve oni isti, i naravi, i prijaznošću, i udvornošću, i iskre- 
nošću, i svime. Nikad se nije stidio priznati svoju bijedu i 
nevolju nekadašnju, pripovijedati kako je mnogo puta i 
sirčanice bio gladan, te kako mu je Alaga pomagao. Onda, 
dok još bijaše u nevolji — kako li mu je bilo među ljudima! 
Koliko i koliko puta je slušao gdje o njemu pripovijedaju 
da jadnik nema nit što na se, nit što poda se. I dok bijaše 
željan kruha, kadno je hodao zimi, ljeti bos, g6, na hiljadu 
mjesta okrpan — nitko mu nije ni imena htio znati. Bio je 
prezren, kao sitni mrav, svatko se od njega odvraćao, ma- 
kar da nikomu nije ništa učinio, i makar da je čovjek ko 
i drugi, od kosti i od mesa. Kad bi on što bio rekao onda, 
svak bi živ udario u smijeh — ma (to bilo i najpametnije. 
Jedini Alaga našao se čovjek pa mu u najecrnjim danima po- 
mogao i upravo ga on podigao. I Avdaga uzeo raditi, pa radi 
danas, upri sutra — i evo ga sada, gdje leži — štono riječ 
— na novcu. Onaj prezreni sirotan, gladan i potreban, sa 
svojom srećom dođe u novi, neviđeni svijet. Odjednom ugle- 
dan, čašćen, pametan i mudar, kao što ih malo ima. Oni koji 
ga prije ni gledati nisu htjeli, sad dolaze sa slatkim i prija- 
teljskim smiješkom k njemu, rado ga susreću, iskreno mu 
se raduju kao najbolji prijatelji, od njega traže savjeta, pa 
kad on što i neuputno rekne, dobro je, i kad on što i ne- 
uputno učini, lijepo je. Sve mu odobravaju, povlađuju, te 
kad on slučajno otvori usta da zijevne, oni svi ušute kao 
mravi, samo da čuju što će Avdaga reći i da mu ne priječe 

da rekne svoju, na koju će mu oni povlađivati. ,Aman, 
aman, kako se čudno ovaj svijet mijenja! Pred nekoliko 
godina tko bi bio rekao da ću ja postati ovako mudar i pa- 
metan i odličan?" upitao bi se Avdaga, a svoje bi misli po- 
pratio sa smijehom, punim omalovaživanja i prezira. ,,Ta 
zar su ovo ljudi, ponosni, svjesni sebe i svoje vrijednosti? 
Jesu li ovo oni isti koji su me golu sirotu prezirali dok mi 
sada ližu ruke? Kako je gadan način kojim oni mjere Vri- 
jednost čovjeka! Ogavni gadni stvorovi, da, obični stvorovi, 
a ne ljudi!" I Avdaga bi onda pun srdžbe, pun prezira plju- 
nuo, kao da je zagrizao i izio gorki kraj od krastavice. A kad 
bi oni očekivali da će se Avdaga nasmijati na koju njihovu, 
što su je netom pripovijedali — nasmijao bi se on, al' taj 
je smijeh bio ujedljiv, preziran. ,,Dok nisam bio među va- 
ma, dok sam bio kukavan i malen kao mrav, mišljah da 
ste visoki, vrlo visoki, a sada, kad vas poznajem, jednak 
vama, tek vidim kolišni ste sitni, šuplji i crvljivi!"... 

Alaga pusti prvog Omer-efendiju da uniđe u dućan, koji 
je momak i opet poškropio vodom da je lijepo hladilo. 

— Evo na stranu sve — već deder mi, Avdaga kaži šta 
je s Alagom? Ima i dvaestak i triestak dana da ga nigdje 
ne viđam! — prekinu Omer-efendija prvašnji njihov razgo- 
vor i upita Avdagu kad su sjeli u magazi. 

— Šta ćeš da ti kažem... Znadi da je naš čovjek pa 
se nećeš čuditi kako god završio! — krenu Avdaga obrvama. 

— Ja šta je s njim? 

— Ništa, brate. Ogolio — čist, ko od majke rođen. 
Ono što je imao — a lijepo je imao! — utukao u glavu. Ne 
radilo se ništa, a trošali on čovjek. 

— Znam ja to, znam dobro. I nisam mu jednom rekao: 
Kani se, čovječe, ćorava posla! A on ni čuti, već zaskoči na 
me, ko da sam mu zube povadio. Kazivao sam mu i svje- 
tovao ga — a to njemu ko i studenom kamenu. Što on radi, 
sveje najpametnije i najljepše. Mogasmo biti dobri prijatelji 
da on htjede dati svoju kćer za moga Hilmu. Ama Alaga ne 
htjede, jer Hilmo obukao za posao tijesne haljine, pa zako- 
vrčio vratom da ne da kćeri kaurinu. E onda je i u meni 
prekipjelo, pa neka bude inad za inad, kad on ne zna što 
je pamet. Mislim ja: kad je ne daš, ama onda ni ja ne dam. 
I tako ti ja to učinim. Žao mi je što je do toga došlo — već 
on je kriv sam sebi. 

— I djetetu svome! — nadometnu hitro Avdaga. — Dade 
je, kako i znaš, za onu nesreću Salku. A Salko liska i pija- 
nica onda bio, a sad i gori. Otac ga oženio, barem ne bi li 
ga žena primirila — uzalud. Alagin zet pravi turčin — mi- 
slio je Alaga, a eto mu ga sada. 

— Zbilja, čujem, da ne živu lijepo? 

— Ta kako će ako si turčin! On dođe pijan, pa udri po 
jadnoj ženi; kad mahmuran — i opet mu ona kriva, a kad 
trijezan, ona kriva što mu ništa nije donijela. 

— Jadan on, kako unesreći svoje dijete! A meni ju je 
i sada žao što nije za mojim Hilmom — a eto, to je sve 
Alagina pamet! A šta Alaga? 

— Ništa; zaboravio se o sebi i o svojoj nevolji. Još ono 
kuće — a i nju već prodao za pravo. Sad mu žena oboljela. 
Pobolijevala je i godinu dana, ama sad ju jače pritisnulo. 
Ne znam što joj je, samo znam da je Alaga sada više doma 
uza nju. Ode im katkada moja žena. Tu dođe i Đulsa, jadna, 
bolna, kako ju onaj nesretnik muči, pa se potuži mojoj ženi. 
Na što li je to spalo! 

— Nije sam on! A koliko ih je drugih? Evo uzmi pa 
broj po Mostaru. Svi su ti tako zdujali, brojili vojske, selili, 
a ne imali kada raditi, već trošili dok što bilo. Pušćali iz 
ruke što su imali, djecu iskvarili i voljeli da se liskaju, piju 
i kartaju nego da što nauče ili knjigu ili zanat. Oni su mi- 
slili da tako odgajaju prave muslime. A ti muslimi njihovi, 
bogme, kad se malo razigraju, izvadit će ti i srce, misleći 
da će tako iščupati iz tebe din. 

— Znam ja to dobro! — uzdahnu Avdaga. A kako oni 
napadahu na me i na moga sina što uzesmo raditi sa Šva- 
bom! Njima bi bilo pravije da je koji drugi to činio, a ne 
naš čovjek. Zaslijepljeni su ljudi svi ovi naši — a ostanu li 
oni ovaki, onda se ne boj da će komu trebati da nas čupa 
i uništuje: i sami ćemo od sebe propasti! 

— To imaš pravo, i uvijek sam im to govorio. Al' šta 
ćeš — odmah mi oni odbruse da nisam turčin. Velim ja 
njima: ljudi, radite, gledajte, a djecu dajite da uče! Oni ni 
da čuju: tek su onda pravi turci kad sveosve propadnu, a 
djeca im umjesto da se bave naukom i zanatom, udare u 
svako zlo, pa ako nije potrošio otac, potrošit će sin — i 
tako ti gledaj šta će biti od nas ovakih do dvaestak-triestak 
godina. Bogme sam ja obigrao dosta da što naučim — a 

kad vidim ove Švabe, moram priznati da mi još valja mno- 
go od njih naučiti. Ne uzmemo li se mi s njima mjeriti — 
zaludu ti onda sve, nitko nas više ne spasi. Osim što se po- 
diže ti i još dvojica, svi drugi padoše. 

— Eeh — taka ti je pamet u naših ljudi. A da vidiš 
samo šta nam mlađarija radi... Evo sad je ramazan, pa 
moraš uzeti da će se svijet okupiti na sastanke i sijela. I 
neka se malo razgovaraju. Ali misliš li ti da će se naša mla- 
dđarija razveseliti kako Bog zapovijeda? Aa, nema ti toga! 
Hajde noćas zaviri u Činđinu bašču pa ćeš ih vidjeti gdje piju 
i rakiju i mastiku, gdje se igraju, svlače sa sebe i zadnji 
komad rutina da bace u igru... I to su ti naši pravi turci! 
— pojavi se Avdagi na usnama smiješak sažaljenja, prezira, 
smiješak pun ujedljivosti. 

— Za takve ljude čovjek ne smije imati smilovanja! — 
preli se u Omer-efendiji žuč nakon male stanke, pa se diže, 


ljutito tresući oko sebe. — Kad ono samo hoće da se duši 
— šta ćeš mu? 
— Opametit će se — ali onda kasno i uzalud, i neće 


biti na vrijeme! 

Upravo sunce bilo zašlo, a nakon one sparine kano da 
je sam Bog poslao laki vjetar da ljudi željni odahnu. Vjetar 
je šušuljao lišćem zelene, visoke lipe, koja se je nadvila nad 
cestu, igrao se njime da ga malko raživi nakon mrtvila vru- 
ćega dana. Čaršijom se pronosi meso, zelen i sve što treba 
za kuću i gozbu po noći. Pred top razvikali se ekmeščije, 
noseći na daskama vrele hljebove, rasprodavajući ih da se 
čovjek omrsi kad udari top. Jedni dućandžije počimlju već 
i dućane zatvarati, dok drugi ostaju u njima da ih drže ot- 
vorene do kasnije doba, jer u ramazanu pravi život počim- 
lje tek pod noć, po ahšamu. 

Omer-efendija se taman spremao da izađe te da se po 
običaju malo pola sata prošeće do topa. 

— Zbilja, dina ti, Omer-efendija, hajde hoćemo li veče- 
ras zaći u Činđe — pa da vidiš tamo saltaneta, da se naču- 
diš šta tamo naši ljudi rade! 

— Pa taman! 

— Nemoj da i Hilmo s tobom ne dođe. Razgovorit će- 
mo se malo. —A ja kriv—ne nađemo li tamo gdje se Meh- 
med Alija igra sa svojim jaranima, sve da mu je mati bole- 
sna, a kuća prazna. 

— Nesretnik! Od njega je to učinio njegov otac! — 
trehnu Omer-efendija džubu i izađe iz magaze. 

Izmakao dan, a primicalo se veče 'i počelo sipati sumrač- 
je. I Avdaga zatvori magazu, a taman se on okrenuo, me- 
ćući ključeve u džep, kad ga sustiže Muharem. 

— O, zar i ti? — upita on sina. 

— Evo na, kako vidiš! — odvrati momak veseo. 

Muharem već čitav momak. Razrastao se, ujedrio, a ure- 
dio kao da će sad na po djevojku. Na zagasitom licu, na 
gornjim usnicama zagarila mu se dva puna, crna brčića, 
koje bi katkad rastjerao prstima, kad bi mu koja dlaka pala 
i zastrašila prama ustima. Na njemu sve lijepo, novo, odmje- 
reno, čakšire od crnosjajnoga atlasa, bijela košulja sa zatvo- 
renim rukavima, a kundure mu se Sjajile i laštile ko ogle- 
dalo. Bile su fine, otvorene i u vrh zašiljene, odozgor iski- 
ćene i izrezuckane. Crnomanjasti, niski stambulski fes du- 
bokoga kalufa malo nakrivio nad čelo, utegao se šarolikim, 
polusvilenim pasom. Okretao se živo, hitro, glasno razgova- 
rao, javljajući se i ovamo i onamo, a smijući se katkad od 
srca, veselo, zadovoljno. 

Obojica pođu zajedno, razgovarajući se o poslu. Muha- 
rem je pripovijedao mašući rukama šta je sve danas uradio. 
Tko ih je susretao, lijepo im se javljao i želio im dobru 
sreću. 

I tako umakoše preko ćuprije na zahumsku stranu. 

Bližio se čas kad će top dati znak da počimlje mrs. 
Djeca po ulicama ispred vrata nestrpljivo očekuju i pogle- 
duju na tabiju kad će planuti prah, pa onda na džamije i 
munare. Tko sio doma i čeka, a tko pred džamijom stoji, 
da još prije nego se omrsi, tek založiv malo što je sobom 
ponio, u džamiji otklanja ahšam. 

Spustio se sumrak po zemlji, kao velo preko lica lje- 
pote djevojke, te ti otimlje oku da vidiš onu krasotu. Mrak 
se uhvatio i isprepleo, padajući sve veći lagano, lagano, da 
ni ne opažaš, već samo što ti od časa do časa zatrepti pred 
očima, pa k6 da ti slabi vid. Po vratima, po česmama hrpe 
svijeta, djece, te se žamori, pod glas razgovara, kladi. 

— Evo da će dok izbrojim deset! 

— Neće — ja stavljam glavu na veliku ćupriju, da mi 
ju odsijeku! — prihvaćaju drugi ozbiljno. 

Sjajnolisti šipci, tamne košćele, raspušćane smokve, Z0- 
ve kitnjasta cvijeta, tunje, trešnje — sve se to sljubljivalo 
i sastavljalo u crne, tamne ploče, koje su stršile prama onoj 
vedrini neba, prevučenoj raskošnim velom noći. 

— Sad će! 

Na Tabiji sinu, svjetlo poleti kroz mrak, odjeknu, da 
je potresalo. 

Tišinom zakruži vika, vikanje, veselje, djece, visoka mi- 
nareta planuše u svjetlu kandila, plamsajući jednim plame- 
nom kroz gusti, zadnji sumrak, a između onih plamenova 
odjeknuše glasovi mujezina opominjući ljude da je Bog je- 
dan i velik, zovući ih na skrušenu molitvu. 

Po kućama žurba i trka. Gotove večere čekaju, kahve s 
mlijekom na dagarama, i svak se maša, svak se laća da Za- 
gasi žeđu pa da večera. Sad tek nastaje pravi život i veselje, 
razgovor i smijeh, da se onda izmijeni i pjevanjem djevoja- 
ka i uzdisanjem momaka. Netko izlazi na dvor, drugi se 
tek spremaju kuda na sijelo, jedni drugima u zamjenice, pa 
stotine fenjera u rukama migulji mračnim sokacima, na 
koje viri kroz hiljade pendžera veselo svjetlo mumova. 

Tužan je bio ramazan u Alage, a još tužnije svako ra- 
mazansko veče — u njega, gdje je pred koju godinu bivalo 
gospodsko slavlje i veselje. Žena mu oboljela — a boluje 
ljuto i dulje vremena. Nekad se malko i podigne, al' ne mo- 
že daleko, a tako je oslabila da ni postiti ne more. Tužila 
se da ju svuda boli i u prsima i u glavi — a povrh svega 
toga mučila ju i svaki drugi dan ko groznica. Bolesnica je 
ležala u sobi i tu se mučila i previjala, bojeći se svakoga 
novoga dana da joj gore ne bude. Čitava kuća ko mrtva, 
prazna — a kako je nekada u ovo doba u njoj bivalo veselo! 
Belesnicu dođu pohoditi kone i znanice, a najviše su uza nju 
njezina sestra i Đulsa, pa ju njeguju i dvore naizmjenice. 
Alaga preko dana dođe i upita kako joj je, pa se onda smrk- 
nut i šutljiv vrati natrag. Mehmed Alije nikada na oči, već 
ako je kad noćiti. Meho, još, još. On iziđe, ode gdjegod u 
čaršiju, netko mu dade i posla da što zaradi, pa gotovo 
uvijek donese doma, a onda se opet izgubi. 

Odmah na prvi pogled vidi se da u kući nema ni polo- 
vicu od onoga što je prije u njoj bilo. Sobe i odaje nisu ona- 
ko bogato urešene, bakra malo i svega drugoga. Prije je 
bila i svoja dvorkinja: nu sada nema Saje, ona je isprtljala 

iz one druge kuće, koju je Alaga prodao, te se u nju uselila 
nekakova druga obitelj. Da ta praznina bude što manja, 
Alaga u kući presjedi gotovo po čitave dane, ne izlazeći ni- 
kuda, već jedino ako do na ulicu, gdje čučne i gleda tko 
prolazi, ili se zapilji u koju pukotinu suprotnoga haremsko- 
ga duvara dugo, nepomično. Na čelu mu duboki zarezi, koji 
se onda svijaju iznad obrva k licu, jabučice iskočile, a is- 
pod njih upalo, te se stvorile kao dvije jamice. 

Hanuma je počela poboljevati još pred godinu dana, te 
je morala pasti na dušek. To je onda Alagu smelo, te se nije 
mogao iseliti. Sama žena u kući bolesna, velika je muka, a 
kad još ju nema tko lijepo dvoriti. Đulsa bogme udana, pa 
ne može vazda, a ni hanumina sestra. Već su se one uvijek 
izmjenice redale i dolazile. Hanuminoj sestri bilo je lako, 
jer nikoga doma doli ona i čovjek. Obje joj se kćeri poudale 
i namirile. Često bi se Đulsa našla s tetkom u matere u isto 
vrijeme, te dok bi jedna sjedila uz bolesnicu, druga bi po- 
spremala po kući. A kad bi hanuma malko stisnula očima 
da zaspe, izišle bi obje iz sobe da je ne bude, i razgovarale 
se. Tetka bi raspitivala Đulsu o svemu, kako joj je, kako živi 
uz svoga čovjeka. 

A Đulsa bi i voljela da ju to ne pita — radije da joj 
kazuje svašta drugo, sve bi ona slušala. Kad se samo sjeti 
djevojaštva svoga i sreće djevojačke, samo što joj ne kanu 
suze, gledajući i videći svako mjesto u rođenoj kući kuda je 
nestašna stupala, hodala, u svaki kutić zalazila; mjesto gdje 
joj se porodiše prvi osjećaji, kojih prije nije imala ni znala, 
gdje je snivala slatke i ružične snove; mjesto gdje joj srce 
— iščupaše. I onda je postala hladna, bešćutna, a tek je sada 
došla k sebi u teškoj zbilji, kad ju je zadnje noći njene svete 
nevinosti neljubljen čovjek ogrlio... A tada je oćutala naj- 
teže muke, najveću žalost. Ona tada nije bila živo biće već 
hladno mrtvo truplo koje su valovi zanijeli da ga bogzna 
gdje izbace, stvar bez snage, bez otpora... 

Ono veče kad su se Omer-efendija i Avdaga razgovarali 
u magazi, Alaga je sjedio na tavanu gdje je i top dočekao. 
ženina mu sestra priredila je večeru, ispekla kahvu, te je 
sam samcat večerao i okusio mrs. Iza ahšama došla je bila 
i Đulsa uz pratnju nekakve žene. 

— A što si, kćerce, došla? — upita ju slabim glasom 
mati. 

— Svejedno, da te imalo vidim! — odgovarala je Đulsa 
razmotavajući se. Svjetlo s muma joj je ravno padalo na 
lice koje je bilo nježno, tužno, a bijelo kao da je od kamena 
isklesano. Ni mrve da bi bilo rumenila. 

— Danas si kod mene bila cijeli dan — da ti što ne pri- 
govore? — opet ju mati priupita, ne skidajući s nje očiju. 

— Ne mogu mi što više reći nego su mi rekli. Salke 
svakako nema cijelu noć doma — pa koga ću se bojati? 

— Ah, kćerce moja ! — uzdahnu mati i pritisnu rukama 
pod rebrima. 

Alaga je sjedio sam na tavanu, pušio i pio kahvu. Pred 
njim niski svijetnjak, komu su se oko plamena zaletavale sitne 
leptirice, vještice. Doma otklanjao ahšam, pak ostao sam, a 
da nigdje ne iziđe. Sve do sada u ramazanu nije nego dva 
puta nekuda na dvor malo izišao, pa se opet povratio. Sjedio 
sam i sam se sobom zabavljao. Sad bi prekrstio noge, sad 
se izvalio i naslonio jal na jednu, jal na drugu stranu. Raz- 
govarao se sa svojim čibukom. ČĆehrubar bi metnuo u Usta, 
oči spustio niz čibuk na lulu, otkud se je dim dizao, pa onda 
potegao, slatko, duboko, dugo, da bi mu nastale još više ja- 
me pod jabučicama. Duhan je dimio, frštio, a kad bi ćeh- 
rubar izvadio iz usta, tad bi potegao u se, dižuć pomalo 
obrve, srknuo kahvu, pa opet uvukao. I1' bi se zagledao u 
murvu, a kad mu to dosadi, skrene očima s tavana u mrklu 
noć, tamo nekud, otkud su dolazili glasovi pjesama, glas- 
noga smijeha, šum Neretve, tamo, gdjeno se pećine, Luka, 
Starigrad, pred njim niz Neretvu Donja mahala, pa Hum 
zavio u mračnu odoru. Nekad bi rekao da ne opažaš u onim 
očima nikakve vatre, nikakva života, da na licu, na čelu ne 
čitaš nikakvih, ni najmanjih misli koje bi on mislio — ta- 
kav je bio na njemu hladni mir poništena čovjeka. Al katkad 
bi mu se skupilo i nabralo među obrvama, oči zaigrale, 
zasjale, na licu zadrhtala svaka žilica koje su se modre vidje- 
vale, a najviše (po sljepoočicama. Opro bi se još laktom 
o koljeno i na dlan naslonio glavu, pa tako dugo nepo- 
mičan ostao. 

Kako li su ga prevarile njegove nade, kako li su se 
izjalovile njegove želje! Snovao je i snovao, razmišljao, smiš- 
ljao — a sada, nakon svega toga — evo ga tu osiromašena, 
osamljena, poništena! 

— Ja — ja — ja sam kriv! — uzvinuo bi glavom, pa ju 
malo niže spustio, kao da se kaje ili kao da se i svoje sjene 
stidi. — Šta sam radio? — Ništa, ama baš ništa! Napustio 
svoje stvari, prodavao i trošio — a što više prodavao i imao 
suhih novaca, to i više trošio. Nikada ni pomisliti da će 
toga svega nestati! 

Alagu je pekla, ljuto boljela sva prošlost. Nekada među 
najuglednijjim kućama — sada osim jedno dva prijatelja 
od zahvalnosti nigdje nikoga više. Svaki imade svoga dru- 
goga, žurnoga posla, a kamoli da bi se s njim sastao i po- 
razgovorio! Jedini Avdaga — al' kako se stidi pred njim! 
Nekad mu od milosti davao i pomagao — a sada se okre- 
nulo i došlo vrijeme da njemu Avdaga milost milošću vraća. 
Svaki mu dan u kuću pošalje i mesa i pirinča i svega što 
kući treba. I zadnje još što je Alaga imao sve prodao, da 
što dulje uzmogne sakrivati svoju nevolju i da štogod uz- 
mogne pribaviti bolesnici kad zaželi. Još samo ovaj krov nad 


glavom — nu i taj je već gotov. Na kuću uzeo zajam, pa 
ugovorio kad će se iz nje iseliti. — A što ga je na to do- 
velo? O tomu je Alaga mnogo puta mozgao — a napokon 


bi sav prijekor, svu krivnju svalio na se. Sada, kad je već 
kasno, uviđao je to, te bi se sam u sebi jeo. Šta je mislio 
s onim postići, kako je radio, i napokon, šta je postigao 
kad je dovle došao? Kako su mu bile pogrešne misli i Os- 
nove! Umjesto da za din radi, radio je proti njemu, upro- 
pastio je svoju obitelj, sina otimajući od nauke — dao mu, 
da postane, što i jest sada, umjesto od njega da bude čovjek 
na svom mjestu, na ponos onima koji su ga rodili, a na diku 
svoje vjere i ostale braće. 

— Omer-efendija! Svaka ti se u zlato prometnula! — 
uzdahnuo bi Alaga u svojoj samoći, u toj pustoj praznini. 
— Da sam njega slušao, jadna pameti! Već ja uvrtio u gla- 
vu da se ovdje ne može, a onamo da nas čekaju zlatni dvori 
i braća, koja će nas objeručke dočekati. A eto kako je: Meh- 
med Krilić vratio se otuda kud je otišao, veleć da nosi sa 
sobom din i motiku. Svagdje teško bez svoga, a još na svo- 
mu najbolje. 

Uviđao je tek sada kad je nevolja pala za vrat, a i dru- 
da mu braću pritisnula, kakov je grijeh počinio i on i Ostali. 
Uviđao je kako mu je bio lud strah zaradi dina kad je 
osuđivao onako oštro Hilmu što je obukao tijesne haljine. 

Ta i on sam, koji je toli mrsko gledao sve novotarije i što 
je na sebi nosilo novi biljeg, i on sam morao se je tomu 
podvrći. Kao pravi turčin nekada, kakov je htio da bude, 
ni kundure nije trpio, te u godini promijenio nekoliko puta 
crvene postule. Al' vidio da to nije dobro, i što je najglav- 
nije, da je to za nj u ovako oskudnom stanju skupo, pa 
obukao kundure. Odmah su to drugi opazili, pa ga pitali 
zar misli izići iz dina. Pitali su ga od obijesti. A on im je 
po duši odgovorio: ,,Ne to, van ovako me jedne kundure no- 
se po godinu dana, te mi je to jeftinije, negoli kad potro- 
šim pet pari postula". Eto na što je spao — čemu se nije 
ni nadao, a najmanje se je pak nadao da će to tako hitro 
nadoći da će se na nj oboriti tako brzo tolike nevolje! 

Iskusiv gorko sam dokle dovode osnove kojima se je 
hranio, uzeo druge odvraćali da ne misle kao što je 
on mislio, jer da će svaki tužno svršiti. Sam se je prikazivao 
velikim primjerom nerada, dokle taj dovodi. Al' najteže mu 
što taki savjet nije znao sam sebi prije dati, pa bi onda 
ostao onaki i bolji nego što je bio. A je li još svijet, jesu li 
još ljudi pametni pa da se okoriste tuđom nevoljom, koja 
bi ih morala dozvati svijesti? Jesu li ljudi, njegova braća 
oko njega, išta razborita pa da poslušaju savjet, nauku, mud- 
ru riječ onoga koji ju je naučio u najtežoj školi, da poslu- 
šaju onoga koji sada nema ništa? 

Pri tom se je ljuto nasmijao. Ta kako bi i slušali i poslu- 
šali sada oni njega kad nema ništa? Kako, otkuda to dolazi 
da bi sirota znala štogod? Ta on sam — Alaga — dok ima- 
dijaše, bijaše svakomu i pametan i prepametan. Tražili su 
ga, zvali, pitali: a sada ti svi bježe od njega, tvrdo uvjereni 
da sada ništa ni ne zna kad ništa nema. Pa kako bi njega oni 
sada u čemu poslušali kad se ni njemu istomu nije dalo slu- 
šati nekada Omer-efendiju? 

Makar da je Alaga sve izgubio što je imao, pa i sreću u 
obitelji: al' ipak nešto mu je ostalo. To je bila ona vječna 
nada koja mu je blažila nevoljne dane, koja mu je olakša- 
vala tuge. ,Pa može i Bog dati bolje!''! često bi puta uzdah- 
nuo, a kad je to jednom rekao pred Avdagom, Avdaga ga 
odmah presiječe: ,,Kani se ćorava posla: nadat se smije sa- 
mo onaj koji radi!"" I Alagi se to svidjelo da je baš tako — 
al' njegovo je vrijeme već izmaklo! 

Druga je opet stvar, koja mu je ostala, da kao vječni 
žižak, dok živi, zagrijava njegov život, snaži njegovu dušu. 
Njegova vjera, njegova ljubav k dinu ostala je jednaka, ne- 
pomična kao pećina, te uz to još i ljubav prama braći svo- 
joj, makar da su ga ostavljala. I kako bi on htio da se bra- 
ća opamete, da ovdje radom svih svojih sila prodiče din! 

— A hoće li? 

Alaga se je gorko nasmijao, bolno uzdahnuo — kano da 
je pomislio na svoga Mehmed Aliju... 

Čarobna je i krasna bila noć ramazanska. Uz šum Ne- 
retve, uz ugodni miris divne noćne prirode, nad koju se 
nadviralo vedro nebo i gledalo ju milijunima zvijezda — 
Mostarom se od kuće do kuće, od jednoga kraja na drugi 
širili ispremiješani zvukovi i glasovi pjesama i glasovi smije- 
ha i veseloga, pustopašnoga razgovora. Još nije ponoći — 
al' i da je, sve isto bi sjajnim očima u mrklu noć gledali 
oni rasvijetljeni prozori, što su se prosuli između Podveleži 
i Huma, prekinuti samo onuda kuda orlja Neretva. I zelene, 
bujne bašče kano da su oživjele, a iz njih izvire buka rek 
bi danjega života, kroz koju se daleko ističu zvukovi sitnih 
tambura i šargija. 

U Činđinoj bašči sve puno, sve ko da vri i ključa. Mnogi 
fenjeri rasvjetljuju donji prostor ispod stabala, londžu, kre- 
vet, sitnu, pognjetenu travu, a gore iznad stabala gdjegdje 
dopire koji zrak svjetla, da se raspline u mraku, ako se je 
mogao provući kroz gusto granje. Sve puno kao mravinjak, 
a i onaj čador sa strane krije pod sobom kitu svijeta. Ljudi 
posjeli na razgovor, momci piju rakiju, igraju, neki pjevaju 
i udaraju na šargije. 

S kraja ispod londže digoše se četiri čovjeka, koji su 
bili malo u zasjenu, gdje su mirno sjedili i pozabavili se 
uz kahvu i duhan. Izišav na prostor ispred londže, fenjeri 
im rasvijetliše lica. Bio je to Omer-efendija s Hilmom, te 
Avdaga i Muharem. Koji su još s njima sjedili, oprostiše 
se od njih. 

— Hoćeš li da se okladimo? — pogleda Avdaga Omer- 
-efendiju kad su prolazili između onih skupina ljudi koji su 
sjedili na travi. Hajde da vidimo je li istina što sam ti ve- 
čeras bio rekao? 

Omer-efendija mahnu glavom da hoće, te svi pođoše 
prama čadoru, a Avdaga prvi. Stadoše malo podalje, te se 
nadviriše u čador da ih tko ne opazi. 

— Eno vidi! — pokaza Avdaga prstom. 

Čador pun momčadije, koja se je najstrasnije kartala. 

— Jest, jest, dina mi! Eno i Mehmed Alije — a vidi, i 
Salko je ondje! 

— Evo, drži ovo dok ne platim! — razgrija se Mehmed 
Alija i upravo svlačio fermen da ga položi za igru. 

— Šta veliš ? — upita Avdaga. 

— I ovi ovdje — pokaza prstom u čador — i oni ona- 
mo — isto upr gdje su drugi rakiju pili — svi će ti reći 
da su pravi turci. I gledaj ih kako i šta čine kao pravi 
turci. Da im rekneš da to nisu, ubili bi te, kao što bi te 
presmlatili ako ne vičeš onako i proti svima onima proti 
kojima oni viču. Al' kad ogole svosve, kad ne bude ništa, 
pa ni razderane košulje, da ju bace za igru, onda će svi 
ti pravi turci biti jeftina roba, a onaj će ju kupiti tko ju 
uzmogne platiti. To je naša nada! 

— Taki su nam svi! — potvrdi Avdaga. 


I okrenuše se sva četvorica, pobjegoše iz bašče — ne 
obrćući se, da i opet ne vide ljute rane koje su netom 
vidjeli. 


XVI 


I Bajram je već prošao, veseo i ugodan — samo ne 
Alagi, koji se je tek mogao sjećati i spominjati kako je ne- 
kada Bajrame slavio. Mjesto slatkih gutao je gorke — — 
nu, pa Bože moj, tako ljudima i biva. Nekom ovako, nekom 

onako. Tko zna što će tko sutra dočekati? 


Hanuma je sve jednako ležala u svojoj boljetici. Nekad 
lakše, a nekad gore. I čudna je u nje bolest bila. Đah joj 
malko odahne, a đah da ne more ni dihnuti. A od nekoliko 
nadošlo i novo stanje. Prije je primala gotovo sve, što joj 
donesu — ili se je silila na to — a sad je (sve birala. Ne bi 
joj se dalo ni ovo ni ono okusiti, već bi sve odbijala, pa bi 
i gladovala. Stoga joj je i sestra i Đulsa gledala ugađati što 
su više mogle. Pitale su ju šta će, hoće li ovo, ono — sve, 

samo da joj ugode A bilo je vrijeme i voću i svemu — de- 
seti dan po Bajramu — sad se je moglo sve nabaviti. 

Jutro je bilo kad je i Alaga sjedio u sobi gdje je bole. 
snica ležala. Đulsa je također tu bila da izmijeni tetku. 
Sjedili su i više šutili nego se o čemu razgovarali. Bolesnica 
ležala na strani i okrenula se prama prozoru i kretala oči- 
ma kano da se je htjela što više nagledati lijepa vremena. 
Dan lijep a još nije bila vrućina zažegla, već se tek sunce 
spustilo a zrakama titralo po zapuštenim 'sofama, kuda je 
Đulsa dok je djevojkom bila, gojila svoje cvijeće. Alaga upi- 
tao bolesnicu kako joj je, i onda ušutio kao kamen. Đulsa 
sjedila materi uz uzglavlje, te joj 'sveđ namještavala jastuke 
da joj bude ljepše i čuvala na njoj jorgan da joj ne spane. 


— Đulso! — prekine hanuma muk. 

— Šta je, mati slatka? 

— Vidiš, baš mi je palo na um! — govorila je hanuma 
slabim glasom. — Znaš — ja bih — — i ne nastavi, jer joj 


je bilo teško, pa je morala malko odahnuti. 

— Šta ćeš? Samo ti reci! 

— Ima li višnjaba? Uželila sam ga se, a nisam ga odav- 
na okusila. 

— Hoću, hoću! — skoči Đulsa. Odmah će biti! 

Baš je jučer hanumina sestra donijela višanja, veleć 
neka ih ima ako bolesnica uspita. I baš kao da je pogađala. 
Đulsa izleti na hajat, uhvati se rukom za direk od vrata, 
dok navuče nanule i ode u kuću. Uze bakreni kotao nasu 
vodu pa s višnjama metnu na sadžak na vatru. Još malo 
potaknu, jer je vatra od prije gorjela te ostane u kući, če- 
kajući i čeprkajući. 

Đulsa je još bila u kući kad odjednom netko zakuca na 
vratima. Odmah ona oču i poleti u sobu. 

— Babo — eno netko kuca na vrata, hajde vidi tko je! 

Alaga ustade, nu on nije ni na hajat, kad opet netko 
potegne za halku. 


— Tko je? Stani! — odazva se Alaga idući preko avlije. 

Otvori vrata, a kako ih je otvarajući uhvatio rukom, 
ostavi ih onako upola otvorena, kad pogleda na ulicu, pa kao 
da se uprepasti. 

Pred vratima je bio mahalski muhtar, stražar i još je- 
dan čovjek, a za njima dva hamala. 

— Oprostit ćeš, Alaga — javi se muhtar — ama došli 
smo radi onoga što imaš sa... 

— Robačina — e pa neka, đanum! Evo na — hajdete 
unutra, eno kuća, eno odaje! — pokaza Alaga rukom, a 
glas mu je izlazio suho. Bujrum, bujrum! 

On ih uvede sam i pusti gore. 


— Dete vi, mene ionako ne trebate! — reče im Alaga 
i ostade na avliji. 
— Što je to, babo? — iziđe Đulsa polagano na hajat. 


— Ništa — vidjet ćeš! Hajde pripazi mater! — odmahnu 
Alaga rukom i sjede na sofu na sunce. i 

Oni koji su došli, prekretali su, prevrćali po odajama, 
izabirali, kupili, a kad im i to malo bilo, siđoše u kuću te 
se počeše po njoj ogledavati. Pregledaše svaki kutić, omje- 
riše sudove i kano da dva odabraše. 

— Eno i ono ćemo — baš lijep kotao! — čuo se glas 
jednoga od njih. 

Hamali snesoše sve što su ova trojica izabrala, nato- 
variše na 'se, a da im bude lakše i manje posla, stražar iz- 
nese tri suda iz kuće i metnu ih na hajat. Iz jednoga se je 
suda još pušila para, a u njemu ključala crvenkasta voda. 

Hamali su jedva na sebi ponijeli sve što su snijeli na 
hajat. I još im je ostala velika hrpa, al' jedva što su izišli 
ma cestu, još su poslali drugu dvojicu da im pomognu. I 
odnesoše sve. 

Na hajatu se sve opet smirilo, poropčije otišle — a Ala- 
ga sjedio na sofi. 

— Jesu li otišli? — poviri Đulsa na sobna vrata, a kad 


viđe da nema nikoga izađe sasma na dvor. — Što to babo, 
amaneta ti? — upita ga preneražena, zaplašena. 
— Ta vidjela si — već hajde sjedi uz mater! — pokaza 


joj on rukom u sobu, a sam se diže sa sofe. — Ja ću odmah 
doći! i ode preko avlije pa na ulična vrata, koja pritvori za 
sobom. 

Ljudi su se lomili 'pod stvarima koje su sobom nosili. 
Alaga ih je gledao sa dno ulice, pa tek mu umakoše ispred 
očiju, pođe i on sam Za njima. 

Nikud nije ni pogledao idući čaršijom. Tek kad je bio 
na velikoj ćupriji, malo se osvrnu. Na ćupriji se bilo oku- 
pilo dosta znatiželjna svijeta, a dolje po pećinama, kuda 
je sunce peklo, gazala i penjala se djeca, gola gocata, ko 

od majke rođena. Ovdjeondje pod 'spilama skinuli i osta- 
vili haljine, pa lete, mašući rukama, poskakuju, penju se, 
zaletavaju, vrtoglovce skaču u virovitu Neretvu, plivaju 
preko nje, a drugi se opet mlađi usmjeljuju da ju prepli- 
vaju po prvi put. Upravo jedan skočio, zaronio a onda opet 
isplivao ste podalje od kraja čeka, gleda 'i zove jednoga, 
koji s pećine smjeruje da skoči, ali se još susteže. I drugi 
ga bodre, pozivlju da se ne boji — a on sve jednako mjeri 
te stane bliže i dalje, više i niže. I napokon se odvaži, su- 
novrati na glavu — drugovi ga pobhvališe, a onaj ga još čeka 
boreći se virovima. Gledaju gdje će izići, po prilici kud bi 
morao izdušiti... 

Alaga se samo osvrnu i pođe dalje, jer nikada nije 
mogao gledati te zabave. Ni kao momče nije za nju baš 
puno mario. Udario ravno ispod Kujundžiluka, na općinu, 
gdje će mu se prodavati stvari radi nekoga duga jednom 
trgovcu, od godinu, godinu i po. Na općini se iskupilo svi- 
jeta, stvari se izvikivale. Upravo (se vikalo drugi put. 

Kad ujedanput među svjetinu stupi i kroza nju prodr 
Avdaga, ne osvrćući se ni na jednu stranu, već ravno u vrh. 
Primakne se stolu, gdje su sjedili oni od ureda, nagne se 
jednom i prišaptne mu nešto. Ovaj na to kimnu glavom i 
javi da se neće ništa prodavati. Avdaga se opet hitro okrenu 
i potraži Alagu. 

— Alaga, dina ti, što ovo učini? 

Alaga slegnu ramenima 

— Ja te pitam što ti meni o tomu ništa ne kaza? onda 
ne bi ništa od ovoga bilo... Barem radi svijeta... Ta ti 
znaš da se možeš u podne, u ponoći vazda na me obratiti 
— ionako ti dugujem za tvoju ljubav dok sam živ životom, 
a da ti nikada isplatiti ne mogu. 

— A prođi se, svejedno! — opet Alaga slegnu ramenima. 

— Dižite ovo i nosite doma otkuda ste i donijeli! — 
zapovjedi Avdaga hamalima pokazujući im stvari. 

Alaga je bio jak a da ni najmanje ne oda, kao da se 
to sve njega ni najmanje ne tiče. Kano da je bio baš o 
tomu uvjeren da je to tako moralo biti i da se nije tomu 
moglo nikako izbjeći... Dugovao trgovcu, upravo onomu 
komu je nekada prodao dosta zemlje na Buni, i to dug radi 
stvari što ih je nosio iz dućana. A trgovac hoće da se pod- 
miri. 

I opet se vratio ispod Kujundžiluka pa na veliku ćupri- 
ju. Sada se tu svijeta još više iskupilo, a osobito dolje blizu 
vode. Svi se otimali, provirali da gledaju, napinjali se i tu- 
rali. Na malom pijesku četvorica petorica držali jedno 
dijete za noge da mu je glava visila dolje, a druga dvojica 
udarala šipkama po tabanima. 

— Aa — ništa, gotov je! — rekoše. 

— Mrtav je, kukavna mu mati! — drugi požališe, a u 
tren oka prosu se glas da se je nečije dijete udušilo. 

Alaga nije ništa pazio — malo se ustavio, pogledao i 
opet pošao mirno. Dolje ga na Đerizu susrete jedna hrpa. 

— Alaga, bolan, zar ne znaš da ti se je dijete udušilo? 

— Tvoj Mčha! 

— Mrtav je — eno sad će ga nositi. 

Alaga stade, oči mu se ukočiše kao da su od stakla i na 
licu zadrhta svaka bora. Pritisnu rukom po prsima i kao 
sav izvan sebe naglo stupi natrag, a da nije onđe na ćošku 
onoga direka dućanskoga, koji nosi krov, bio bi pao. Na- 
slonio se onako leđima i zatiljkom o direk i nijemo, uko- 
čeno gledao na onu hrpu preko nje ravno dolje na Neretvu. 
Napokon mu se počeše kupiti nabori ispod očiju s krajeva, 
glava padati — odmaknu se od direka, glava pade k prsima 
i diže obje ruke, da otare dvije, samo dvije vrele suze, koje 
mu kanuše. 

Primaklo se njemu ljudi, te ga uzeše tješiti i razgo- 
varati, a dotle su već i nosila bila donesena, da na njih 
metnu Mehu. Kad ga iznesoše na Đeriz, htjedoše krenuti 
k bolnici. 

— Ne dam, već doma! — zakrči im Alaga put. Ne dam 
ni za živu glavu! 

Liječnik i izaslanik puštaše mu na volju i mrtvaca po- 
nesoše doma. Za njima pošlo i djece, koja su naokolo oblije- 
tavala i pogledavala preplašeno i znatiželjno u nosila. 

Doma je sama Đulsa sjedila uz mater. 

— Kad će biti taj višnjab više gotov? — pitala je bo- 
lesnica potiho, slabo. I; 

— Sad će — već potrnula mi se vatra kad je voda 
prekipjela, jer nisam gledala! — slagala je Đulsa. 

— A što nisi, kćerce, oči otvorila! — prikori ju blago 
mati. 

Đulsa je bila u neprilici. Materi nije htjela kazati svu 
istinu tko je ono bio u kući, al' se je bojala da nije može 
biti i sama pogodila. Bolesnica nije dalje ni pitala. Đulsa je 
htjela da zovne tetku, da joj dođe, al' nije imala koga da 
pošalje po nju; a opet nije bilo više ni cigle višnje. I tako 
su obje šutile; hanuma čekala višnjab a Đulsa izlazila samo 
onako na dvor da ju kć6 zavara, a ujedno povirivala i na 
ulicu ne bi li tko ispao da ga pošalje po tetku. 

Onaj muk, onu tišinu, prekinu razgovaranje ispod glasa, 
koje je dolazilo sa ulice. Đulsa pristupi pendžeru i stade 
da sluša. 

— Evo ovdje, ovdje! — čulo se je s dvora glasno vi- 
kanje. 

Napokon netko otvori vrata širom i u avliju unesoše 
nosila. Stražar zakrči djeci put i poturi ih natrag niz ulicu, 
a nosioci metnuše utopljenika u nosilima na avliju. 

Đulsa je blijedila i hladnila od straha i od svakih po- 
misli, sve jednako gledajući na prozor 


— Šta je to opet! — jecaše bolesnica i glavom okrenu 
na stranu da bolje čuje. 
— Ništa, ništa — stani! — i siđe s prozora i poleti 


k vratima, kad vidje da je Alaga unišao. 

Alaga pognuo glavom. Hodao je čisto kao satrven. 

— Jao, babo mili, šta je? — na vas glas zavapi Đulsa 
kad vidje u oca orošene oči. 

— Ne pitaj me, vidiš — Meho! 

— Meho, brate moj! Kukavna ti tvoja sestra! zakuka 
Đulsa, okrenuvši se k musanderi i spustivši glavu među 
ruke. 

— Šta, Meho moj? — dignu se bolesnica u dušeku, kao 
da joj se sile pomladiše, ojačaše. Što plačeš?... Stani! — i 
pogleda na prozor s dušeka. — Što je s Mehom... Nosila 
— sina mi ubiste! — suhim se rukama odupr, skoči, ru- 
kama zabode u kose i poleti niz sobu, poleti kao vjetar, a 
oko suhoga joj se tijela daleko za njom vijala duga do 
tala košulja. 

I stade, koljena joj klecnuše, još se grčevitije uhvati 
za kose, još strašnije, očajnije zasinuše suhe, izkolačene oči. 

— Aoh! — podrža se malo — — i tek se je Đulsa okre- 
nula i uhvatila ju, već se je oborila na tle. 

Alaga je kao okamenjen gledao to što se je dogodilo 
u tren oka, u jedan hip. Zamahnu glavom i na jednu i 
drugu stranu, potrese njom — te su i na tla odletjele krup- 
ne kapi. 

Priđe i pomože Đulsi da se ispravi i sjedne i onesviješ- 
ćenu bolesnicu nasloni glavom na njezino krilo. 

— Što ću — ja ne znam! — obori rukama niza se, očaj- 
no, beznadno, kao osuđenik komu više nema pomilovanja. 

— Leti po tetku, donesi sirćet! — snašla se Đulsa, mi- 
lujući mater, hvatajući ju za ruke, zovući ju. 

Ni plakati nije više mogla. Bol joj je i odviše bila jaka, 
velika, a da bi joj mogla suzama odlanuti da bi ju plačem 
mogla ublažiti. 

Brzo je tetka došla, a za njom još dvije žene. Uzele one- 
sviješćenicu, prenijele ju na dušek. Stale ju natirati sirće- 
tom, sirćet joj pod nos metati, a metale su joj i hladne 
obloge. 

Kad se je opet osvijestila, kad je došla k sebi, već su 
Mehu okupali i pokopali. 

Bolesnica nije kasnije ni riječi progovorila. Samo je 
zurila očima ukočeno, nepomično. Žene su ju pitale hoće li 
što, nudile joj svega, samo da rekne — al ona je sve od- 
bijala. 

Pod mrak je Avdaga poslao mnogo i raznih stvari sve 
na izbor što treba za bolesnicu i za kuću, a došla je bila i 
njegova žena da što pomogne i da vidi kako je. 


XVII 


U tihoj i mirnoj Cernici, kako se ide k novoj ćupriji, 
u maloj kućici živjele su dvije duše; živjele su kao mrav, 
da komšiluk zapravo nije ni znao za njih. Kuća potleušica, 
na malom hajatu dvije sobice, a preko avlije nešto krova 
sa ognjištem, što bi se kuhinjom zvalo. Pod kućom, tamo 
nad Neretvom, pružilo se nekoliko brazda baščice, lijepo Za- 
sađene i brižno gojene, a u njoj i dva stabla sliva. Avlija i 
hajat čisti, da si mogao i kamen lizati, a male sobe uređe- 
ne zgodno, ukusno, da su, što no riječ, pjevale. Krajem 
avlije, na onu stranu, gdje su sobe, zasađeno nešto cvijeća 

a najviše karamfila i nevena. Osobito je jedan busen karam. 
fila bio velik, razgranjen, a cvjetovi ga obasuli, te se je vas 
crvenio da si jedva odozdo mogao vidjeti drške. 

S jedne strane hajata nastavljen stan, a na njemu sitne 
žice pamuka. Za stanom sjedi žena i hitro tka, promičući 
kroz žice jajasti čunjak, tka hitro i brzo, da ne možeš ni 
opaziti kad jednom rukom baci čunjak da ga drugom uhva- 
ti, i natrag. Sitno, sivo brdo leti i tamo i amo, a kako njime 
udara, onako se njiše i prtva s kamenom, što je straga O 
stanu obješena. Na daski, na kojoj je žena sjedila, puna 
kutija namotanih cijevi. Katkad samo zastane liipa, ako se 
prekine žica, a kad se sveže — onda i opet počne odzvanjati 
po hajatu, po avliji, da se je moglo čuti i na ulicu. 

Gdješto se žena sagne po stanu, da ispod strehe poviri 
na nebo, pa onda dolje na avliju, da vidi dokle je sunce 
došlo, po prilici da pogodi koje će biti vrijeme. 

— Još imam ikada! — rekla bi sama sebi i nastavila 
tkati. 

Sa ulice dolazila buka, štropot kola, topot konja, vika 
djece, razni glasovi, sad jače, sad slabije. Od onuda pak od 
nove ćuprije neprestano dolazila tutnjavina; to odjekivalo, 
jer se prolazilo preko nove ćuprije, koja se je lagodno, 
gipko uvijala pod jakim teretima. Tu se prevaža roba trgo- 
vačka, kamenje za gradnje, grede, daske, — ama sve, pa to 
tim više jer je teškim tovarima i kolima zabranjeno ići 
preko stare ćuprije otkako se je nova otvorila. 

Nije moglo biti daleko do podne. Sunce je već visoko 
iskočilo nad Mostar i zrakama upijalo vlagu sa zemlje, 
nakvašene onomadašnjom snažnom kišom. A bilo je upravo 
pod kraj proljeća 1884. Nebo se smililo, dobrahno zarosilo 
— a zelen potjerala, te ti ne dotječe vida i očiju da se toga 
milinja nagledaš. 

— Ako se ne varam — brzo će podne! — opet žena Za- 
stane brdom, pogleda na sjenu što ju je sunce bacalo. A 
bila je već vrlo kratka. 

Stan presta lupati, a žena se diže s njega. Kako se je 
sjedeći malko prignula, onako uvuče leđima, podbočivši 
se još od straga i objema rukama, kao da ih je htjela ispo- 
raviti. Onda se sagne, pogleda niza se, strese nešto konaca, 
što su se za dimije uhvatili, dimije malo podiže i sprijeda 

ih zape za dombak, navuče nanule, koje su se upravo 
najljepše sljubljivale sa bijelim, tankim nogama, i pošeta niz 
hajat. Stade gotovo pod strehu, gdje ju je u hladu najljepše 
rasvjetljivalo svjetlo, što se je iz avlije i odonuda s avlijsko- 
ga duvara odbijalo. Pogleda po avliji naokolo, na avlinska 
vrata, pa preko duvarova na dvor, tamo dalje gdje se sive 
brda, gdje se kolom nadvisuju kao u natjecanju i stabla, 
i džamije i munare, one stare, crnomanjaste i nove, bijele, 
sve kamene kuće. Krasno sadjelano lice presulo se bjeli- 
nom, kao što je bio onaj pamuk na stanu, te se na njemu 
izrazito isticale tanke, crne obrve, oči okružene modrom 
finom sjenicom, pravilan nos i tanke a rumene usnice. Cijelo 
njeno biće, njezin stas privlačio je nečim nježnim, plemeni:- 
tim, upravo zamamnim, al" onaj pogled očiju sustavljao te 
da u njemu iz očiju čitaš nešto što je duboko zasađeno bilo 
negdje u nutrini, u srcu, u duši. S blagih, milih onih očiju 
izviralo je nešto što te je sapinjalo, te bi i sam osjetio 
nekakovu žalost, nejasnu, tajnu, nekakvu samilost prama 
tomu biću koja te je ipak k njemu nagonila, da staneš pre- 
da nj, te da mu se diviš i da ga slušaš kad bi ti uzelo pričati 
o onomu što je doživjelo. 

Bila se je rek bi zanijela onom krasnom naravi, lijepim 
proljetnim vremenom, čistim, vedrim nebom, a onda se 
prenu i pođe u kuću. Naloži vatru, nastavi vođu i poče 
priređivati ručak. Kad što i malo jače zalupilo pred avlin- 
skim vratima, povirila bi iz kuće i pogledala da li tko ne 
dolazi. 

Već je i ručak priredila, pilav i uštipaka, pa ostavila sve 
uz vatru da se podgrijava. Kako je više odmicalo vrijeme, 
onako ona nestrpljivija bivala i pogledavala na avlinska vra- 
ta. I podne minulo, te ona uzela abdest i klanjala, pa i opet 
čekala. To joj se čekanje oduljilo, te ju je smetalo i bilo 
joj neugodno, a kad je sunce prešlo na drugu stranu, podne 
već bilo i bitisalo, napokon iznese sama za se u dva saha- 
nića pilava i uštipaka, pa uze sama ručati. A neprestano je 
pogledavala na vrata. 

Vidjelo joj se je na licu da ju je to čekanje uznemirivalo 
pa da joj laglje prođe vrijeme, opet sjede na stan i poče 
tkati. Nu ni tu joj se nije dugo dalo, pa da promijeni posao, 
ustade i metnu preda se vitao da mota cijevi. To ju je mal- 
ko kanda rastresalo ono okretanje vida i brundanje. 

Tek pred ićindiju, otvoriše se avlinska vrata, a na njih 
uniđe čovjek prosijede brade, pognut nešto, u čakširama od 
dimjaluka. 

— Hvaha Bogu kad te iščekah! — čisto odlahnu mladoj 
ženi kad vidje da se vrata otvoriše. 

— Evo jako sada! — izusti čovjek i pogleda u mladu 
ženu. 

— Zar su gotovi? — plahnu se žena. 

— Jesu ja! Taman sada! 

— Pa? 

— Ah, kćeri moja!... 

— Da ga nisu...? — zape joj u grlu i plašljivo po- 
gleda u oca. 

— Jesu, Đulso, jesu! A tko bi rekao! Šta ćeš, Bog 
je htio! 

— Kako? 

— Odrezali mu trinaest godina! 

Đulsi kanuše suze i udari potiho jecati. 

— A što ćeš mu, što plačeš? Ne možeš sada ti ispo- 
raviti! — s prijegorom reče i mahnu otac, hoteći utješiti 
kćer: 

Bio je to Alaga, a došao sa suda, gdje su mu sina ta- 
man osudili na trinaest godina zatvora. 

Nakon one nesreće lanjske godine, kad mu se je mlađi 
sin Meho udušio u Neretvi, njegovoj ženi bolest silno na 
gore krenula. Bolesnicu grdna nesreća više ubila negoli sve 
drugo. Od onda pa do svoje smrti — upravo navečer, uoči 
hadžinskoga Bajrama, oko dva mjeseca pošto se je Meho 
udušio — bila je ni živa ni mrtva. Uoči hadžinskoga Bajra- 
ma oprostila se s ovim svijetom, riješila se svih muka. 

Isti taj zadnji dan materina života, istu ono veče kad 
je ona umrla, Mehmed Alija se je uoči Bajrama sastao sa 
Salkom i sa još dva jarana, te su pili cijelo vrijeme, od 
dana pa do mrkle noći. Ni govoriti više nisu mogli, i hodati 
im bilo poteško. A kad pao mrak, te ni rakija više ne mo- 
gla kroz grlo, iziđoše iz mehane i sva četvorica u jednom 
redu pođoše ulicom. U mehani su se svakako zabavljali, i 
smijali, i dražili se, i ljutili, i psovali, a kad su napokon 
izišli, u redu su stajali najprije jedan jaran, pa Mehmed 
Alija, pa drugi jaran i napokon Salko. Mehmed Alija je 

imao i nož za pasom. Teturali se ulicom i tamo i amo, pa 
i pjevali. Kad dođoše u gušći mrak, dokle svjetiljka nije 
mogla dobro svjetlom dopirati, onaj koji je bio između Meh- 
med Alije i Salke, trgnu hitro i vješto Mehmed Aliji nož iza 
pasa te ga onako odmah prenese Salki i zabode mu ga u 
prsa, a onda vrati na Mehmed Aliju. Salko kriknu i pade, 
Mehmed Alija zajauka ranjen, a onaj jaran s kraja, kad to 
vidje, nagnu u bijeg, dok onaj drugi što je bio između Salke 
i Mehmed Alije, zaosta i poče vikati: 

— Pomoć, pobiše se amo! 

Sletiše se brzo ljudi, stražari, okupi se svijet. 

— Što je bilo? 

— Ovi se bogme među 'se potukli, a jedan je već i po- 
bjegao! — odgovori onaj koji je bio zaostao natrag, te i 
njega nesta među svjetinom, koja se je bila u mraku na- 
kupila nad mrtvim Salkom. 

I Mehmed Alija je pao, ali je bolno jaukao, jer mu je 
tekla silna krv. 

Domala donesoše nosila, te mrtvoga Salku i izranjeno- 
ga Mehmed Aliju prenesoše u bolnicu. 

U rano jutro, na sam hadžinski Bajram, kad su mrtvo 
tijelo hanumino kupali, dođe glas da je poginuo Salko, a 
Mehmed Alija teško ranjen, te da leži u bolnici. 

— Kad se komu ne da — baš se ne da! — govorili 
su ljudi. 

U isti gotovo čas kad je Đulsa ostala bez matere i nad 
njom mrtvom suze prolila, u isti je čas obudovila. Tako 
naglo, tako hitro! Tko zna je li za nju sreća ili nesreća, 
tko zna je li, plačući za materom plakala i za svojim čovje- 
kom, koji ju eto tako mladu — od devetnaest godina — osta- 
vi udovicom? Il da nije u ovom plaču i iskrenoj, dubokoj 
tuzi za materom sveosve i zaboravila svoga čovjeka, Salku, 
koji joj je poništio svojim životom njezin mladi život, mučio 
ju, tukao — umjesto da joj oslatčava časove? da nije zabo- 
ravila Salku, koji je uza nju, svoju ženu živio uvijek svo- 
jim bećarskim životom, zapuštajući nju, koja se je žrtvovala 
da pođe za nj? 

Đulsa nije imala sa Salkom djece, stoga se je već za 
nekoliko dana povratila u očinu, u pustu roditeljsku kuću. 
A malo zatim, dok je još trajala ona prva, jaka bol, odmah 

se je bilo brinuti Alagi da isprtlja iz svoje nekadanje kuće 
i da ju ustupi novomu vlasniku, koji je imao smilovanja i 
srca da ga iz nje ne diže dok mu je žena bolovala. 

I njih dvoje samih smjestiše se u onu malu kuću u 
Cernici. Mehmed Alija je još ležao u bolnici — i dugo je 
potrajalo da se izliječi od dvije rane i od treće teške. Đulsa 
uredila kuću sa onim što je još bilo, upravljala njom, radi- 
la, vezla, šila i tkala da što zaradi, da uzmogne živjeti i ona 
i otac Avdaga nije zaboravio svoju zahvalnost, al' njegovi 
su darovi i njegova briga za Alaginu kuću iz početka teški 
bili za Đulsu. Kasnije se je i tomu priučila. 

Prvih dana odmah Alaga je išao pohoditi sina, al' nije 
mnogo prošlo kad je uz njega bolesna našao stražu koja 
ga čuva. Mehmed Alija je bio pod sumnjom da je on sam 
ubio Salku, te je tako i istraga poveđena. Kad se je Mehmed 
Alija oporavio i digao, odmah su ga preveli u zatvor, dok 
se stvar ne raspravi na sudu. 

Ipak — i Alaga i Đulsa — napeto su očekivali konac 
toga svega, a dugo je bilo čekati cijelu zimu, pa proljeće. 
Pod konac proljeća rasprava se svršila na sudu. Mehmed 
Alija je bio optužen da je on ubio Salku, a on se branio 
da nije, već da ga je radi jedne svađe u piću, pred što će 
se dignuti iz mehane, ubio Vujo Perović, onaj isti koji je 
išao između njega 'i Salke, pa kad je počinio to nedjelo, 
da je uz Mehmed Aliju na zemlju ostavio nož, dozvao ljude, 
a zatim — kako je i svijet pripovijedao i nagađao — otišao 
doma da se presvuče. Nu sva Mehmed Alijina obrana, sve 
njegovo nijekanje nije pomoglo, jer je onaj četvrti svjedok, 
koji je odmah pobjegao, tvrdo nijekao da išta zna. Na Meh- 
med Aliju je pala sva krivnja, jer se je dokazalo da je ono 
bio njegov nož, te da je bio na razbojištu on sam sa usmrće- 
nim Salkom. Sud je bio toga uvjerenja da je Mehmed Alija 
ubojica, te ga stoga osudio na trinaest godina tamnice. 

Alaga je nestrpljivo očekivao konac rasprave, a kad je 
saslušao i saznao osudu, okrenuo se je i otišao mirno, ne- 
smućeno, kao da to na nj ništa ne spada. 

Alaga je u zadnje vrijeme dosta gorkih popio, pa, ma- 
kar se je udes jedinoga sina duboko kosnuo njegova srca, 
ipak nije mogla njegova tuga, njegova žalost izbiti na povr- 
šinu, da bi ju čovjek odmah mogao vidjeti. 


299 


— A što ćeš mu — što plačeš? Ne možeš sada ti ispra- 
viti! — rekao je Đulsi kad je ona na taj crni glas počela 
plakati. 

Otac i kći živjeli su tiho, mirno, kao dva mrava u svom 
novom stanu u Cernici. Đulsa radila i rukama hranila i sebe 
i oca— a nekako joj zgodno išlo, jer su sve žene hvalile nje- 
zin posao, koje su ga vidjele. Kano da je u svom radu nala- 
zila utjehe, zabave, te radeći, znala bi se i razveseliti. Samo 
kad bi se malko zamislila i zanijela u ono što je doživjela, 
uzdahnula bi, a licem bi joj se prelila bol i tuga. 

Katkad bi, da se odmori od posla, otišla Avdaginici. 
koja joj je također znala češće puta dolaziti. Te se dvije že- 
ne usko sprijateljile, a kano da su se i naravi podudarale. 
Avdaginica već u starijoj dobi, pa joj malo stalo do onoga 
čim se mlađi svijet rado bavi, a Đulsa, makar udovica od 
tekar dvadeset godina, uozbiljila se radi nesreća koje su 
je cijelu potresle i promijenile. 

Alaga ako nije sjedio doma, a ono je bio najviše u 
Avdaginu dućanu. Avdaga mu ni sada nije mogao ni nikada 
zaboraviti kako mu je Alaga nekad valjao. I on mu je bio 
pravi prijatelj, štovao ga je uvijek jednako dočekivao ga 
rado i veselo. Često put bi se Alaga pred njim potužio na 
svoj udes. 

— Nemoj tako, Alaga! Nisi ti sam — eno ti i drugih 
naših — — i uzeo bi mu nabrajati mnoga imena. Da su je- 
dan ili dva pala, još još — ali koliko ih ode! Ne ljuti se na 
se, već na našu ludu pamet! 

— E šta ćeš — ama ljutio se i srdio koliko mu drago, 
ne smije čovjek opet da gubi nade... 

— Jest, moglo bi se nadati, i ne smije se gubiti nada. 
Al' vidi šta naš svijet radi, kako se zapušta i sam sebi žile 
prerezava! Svak se more nadati, al! samo onaj ima pravo 
da se nada koji radi — a naši ništa ne rade!... 

Alagu je gorko pekla ta istina, a nezgode koje je on 
prouzročio makar i nehote, ludo, pripisivao je sebi u grijeh. 
Pekla ga je savjest kao najvišega zločinca — jer je ipak 

Alaga bio onaj stari poštenjačina kakovih ima kod nas, al' 
na žalost, se kasno dozovu pameti, te tako i propadaju. 

I vukao se je on još godinu dana, i padao zdravljem, 
a savjest ga pekla što je odgojio sina da ga zatvore u tam- 
nicu, što je sobom pospješio ženinu smrt, što je uništio 
sreću Đulsinu. 

Sav satrven, bolan, srušio se na dušek da se više ne 
digne. 

Jesen je bila, a požutjelo lišće padalo sa stabala da sa- 
gnjije na zemlji, u kalu, te zakrčuje putove, gomila se po 
baščama. Tužno je ono žutjelo — a kako je bila opojna 
ova blaga, mila, nježna zelen, kojom se je proljeće kitilo! 

Jesenji dan bio. Vjetar hujio, raznosio lišće kad su iz 
one male kuće u Cernici iznijeli na nosilima mrtvaca, pre- 
krivena zelenom čohom... 

Hrpa mala ljudi obilazila muče oko nosila, da pod njih 
redom podmetnu svoja ramena, da Alagu isprate zadnji put. 

A za otvorena se vrata grčevito uhvatila mlada žena, 
blijeda i satrvena, očajna pogleda. Grčevito se držala vrata 
i gledala za nosilima — a vjetar je hujao oko nje, zanosio 
na nju suho, žuto lišće. 

... Đulsa ostade i bez matere, i bez braće, ostade eto 
1 bez oca i bez svega, ostade sama samcata — bez nade. 

